
O INSTITUȚIE UITATĂ AZI: ONOAREA 


În a 14-a apariție a revistei "gândirii arestate", MEMORIA, un text 
zguduitor, mai bine zis un destin zguduitor, atrage atenţia. In această 
revistă, ştiam, nu e vorba de oameni fericiți. Ea a realizat până azi — şi va 
continua, vai, mult timp, sper — o colecţie de mărturii, zguduitoare toate, 
despre iadul înființat şi constituit în România de Partidul Comunist, 
emanaţie a Moscovei. Şi atunci prin ce ar putea fi deodată, mai zguduitor 
decât celelalte, un anume destin schițat în aceste pagini? Cu atât mai mult 
cu cât nici nu este vorba despre un om care să fi fost întemnițat. Poate 
pentru că a trebuit să plătească faptul de a-şi fi făcut datoria. 

Aurel Marinescu era, în 1946, Preşedintele Tribunalului Județean 
Muşcel. În preajma alegerilor, se fac presiuni asupra sa spre a respinge 
întâmpinarea lui lon Mihalache (domiciliat în Topoloveni, jud. Muşcel) la 
refuzul autorităților, deja comuniste, de a-l menţine pe lista de candidați, 
sub pretextul că a luptat ca voluntar în războiul din Est. | se promite lui 
Aurel Marinescu o carieră strălucită în schimbul ilegalității pe care ar fi 
trebuit să o semneze, împreună cu alți doi magistrați, câştigaţi dinainte 
“cauzei”. Dar el refuză să colaboreze şi îşi alege un complet de judecată 
format din magistrați oneşti şi, cu toții, cei trei, îşi riscă vieţile pronunţând 
hotărârea dreaptă spre furia trimişilor de la Bucureşti. Până aici n-ar fi 
nimic neobişnuit pentru acele vremuri. Din experienţa tatălui meu, ştiu că 
asemenea judecători, de necumpărat, existau cu sutele în România, pe 
vrema când mai funcționa o instituție azi uitată, onoarea. 

Transferat brusc într-o localitate din Dobrogea, amenințat din toate 
părțile, judecătorul Aurel Marinescu, îşi ia lumea în cap, trăind ascuns pe 
la rude şi pe la prieteni până în 1956, când moare, la 58 de ani, bolnav de 
cancer. Un deceniu de ilegalitate! Mulţi au fost aceia care au trăit acel 
deceniu al groazei astfel, din cauza persecuțiilor brutelor comuniste, unii 
târând pe urmele lor chiar condamnări grele şi nedrepte. 

Textul judecătorului pribeag apărut în revista "Memoria" poartă un 
titlu care spune mai mult decât puteam eu să povestesc despre el: “Hăituit 
pentru dreptate în propria-mi țară “. 

Jurnalul lui Aurel Marinescu vorbeşte tuturor de o lume care a fost 
şi cu care înțelegem de ce unii din potenţaţii zilelor noastre nu mai vor să 
lege firul: Pentru că, mai întâi, ar trebui să-şi ia cuvenita răsplată aceia 
care au jefuit țara şi pe cetățenii ei şi care-şi văd în continuare de “treabă”. 
lar după aceea ar trebui să apară la suprafață alți oameni, aceia care mai 
ştiu ce e onoarea şi o consideră valoarea supremă. 

Printre tineri, mai ales, credcă se află astfel de oameni, însă puțini 
se uită într-acolo. Cartea judecătorului Aurel Marinescu lor ar trebui să li 
se adreseze. 


Nicolae Prelipceanu 


NOTĂ BIOGRAFICĂ 


Aurel |. Marinescu s-a născut în anul 1898, în comuna Beleţi — 
Negreşti (sat Negreşti), fiu al învățătorului lon Marinescu şi al Ecaterinei 
Marinescu. La dorința tatălui, Aurel a urmat Seminarul şi Facultatea de 
Teologie din Bucureşti şi în paralel Facultatea de Drept. A absolvit ambele 
facultăți şi a fost numit judecător la Reşiţa, unde a funcționat ca şef al 
judecătoriei locale până în anul 1936, când a fost mutat la Tribunalul 
Câmpulung Muşcel ca Prim-Procuror, devenind ulterior preşedinte de 
secție şi apoi Prim-Preşedinte al Tribunalului Câmpulung Muşcel. 

S-a căsătorit cu Lucia Voiculescu, profesoară de limba franceză 
cu specializare la Sorbona. După mutarea la Câmpulung s-a născut fiica 
lor, Ruxandra. 

În activitatea sa de magistrat, Aurel Marinescu s-a făcut remarcat 
prin competența profesională, solicitudine în fața nevoilor oamenilor, 
corectitudine în relaţiile cu colegii, motiv pentru care s-a bucurat de 
simpatia şi consideraţia celor din jur. 

Transformările social-politice survenite după 23 august 1944 au 
adus o întorsătura dramatică şi în viața magistratului Aurel Marinescu. Cu 
prilejul alegerilor din 19 noiembrie 1946 primeşte sarcina de a judeca 
contestaţia fruntaşului național-țărănist lon Mihalache, căruia i se refuzase 
dreptul de a candida şi de a fi ales în parlament. În ciuda directivelor şi 
presiunilor efectuate de Ministerul de Justiție, Aurel Marinescu, convins de 
dreptatea cazului întruneşte un complet format din trei magistrați integri, 
iar contestaţia lui lon Mihalache este admisă. Sentința atrage însă 
persecuțiile regimului asupra magistraţilor. Mutat disciplinat într-un sat din 
Dobrogea Aurel Marinescu demisionează din magistratură şi se înscrie ca 
avocat la baroul din Muşcel. Ameninţat cu moartea de grupuri instigate 
din conducerea Partidului Comunist din localitate, se hotărăşte să 
părăsească oraşul, pentru a-şi salva viaţa şi libertatea. 

Aurel Marinescu reuşeşte timp de 10 ani să se ascundă de 
securitate. In perioadele mai liniştite şi în condiţii de adăpost provizoriu îşi 
găseşte timp de a transpune pe hârtie aceste mărturii, descriind aspectele 
socio-politice de după 23 august 1944, considerând ca o obligație morală 
față de societate şi față de posteritate de a lăsa mărturie scrisă asupra 
vremurilor trăite. 

La data de 15 ianuarie 1956 se stinge din viață în urma unui 
cancer gastric în casa nepotului său — Aurel Boştenaru. Cei doi nepoți — 
Aurel Boştenaru şi Gicu Simescu -— îl îngroapă în ascuns în grădina casei 
iar peste ani de zile, soția şi fiica reuşesc să transfere, în secret, 
osemintele în cimitirul Belu. 


Mănescu Silviu 


ÎN SINGURĂTATE 
dedicată dragei mele Cila 


Ochi-mi trişti în gol privesc 
Peste întinsele câmpii 

De câte ori gândesc la ea 
În singurătatea mea, * 
Zilele îmi par pustii, 

Unde eşti, când ai să vi? 


Viața, taină dezgropată 
Din şiragul anilor 

Vor mai reveni vreodată, 
Clipele de altădată, 

Cu farmecul lor? 


Ani în şir de-atunci trecut-au 
Cu freamătul de dureri. 
Dorul meu mereu o cheamă 
O, trecut, revino, iară, 

Şi redă-mi ziua de ieri. 


Straturi dulci de amintiri 

Ale vremilor trecute 

Împletiți un fir de aur 

Pe-ale voastre scumpi aripe, 
Ducând dorul meu departe 
Din aspra-mi singurătate. 


Zile grele se înşiră 

Pe răbojul anilor 

Astăzi eşti singur pe lume, 
Şi nu şti ce va fi mâine 
Pribeag călător. 


lară tu, Cilica scumpa, 
Ce străbați al vremii greu, 
Nu uita că-n lumea mare 
Rătăceşte acela care, 

Te va adora mereu. 


5. V. 1953 


MOTTO: "Pereat mundus, fiat justitia”. 

Acestei  justiții categorice şi fără prihană, absolute, 
universale, transcedente şi egalitare şi slujitorilor ei 
credincioşi şi demni, le aduc prinosul meu de slavă. 


INTRODUCERE 


Am trăit şi am suferit atât de mult în aceşti 6 ani de rezistență, 
încât pot să povestesc tot ceea ce cred că merită să intereseze pe cititorul 
de azi şi. de mâine, denunţând întregii lumi civilizate şi întregului neam 
românesc, metodele şi falsurile neruşinate şi mârşave întrebuințate de 
“Blocul Partidelor Democrate" la alegerile din 19 noiembrie 1946 şi 
sistemele barbare şi teroriste prin care comuniştii se menţin la conducere, 
la lumina cărora şi cititorul de azi şi generațiile viitoare să se poată 
documenta şi să înțeleagă zbuciumul răscolitor şi destinul tragic al 
zguduitoarelor întâmplări prin care am trecut cu toții, suferințele mele fiind 
suferințele întregului neam. 

Scrisă în singurătatea vieții de partizan, lucrarea apare acum fără 
nici o schimbare, tocmai pentru a ilustra perfect tot ceea ce a fost o 
realitate vie a vremurilor trăite, preferând să nu vorbesc de anumite lucruri, 
decât să le prezint într-o formă incompletă, interesându-mă nu numai 
judecata clipei care trece, ci şi a eternului care rămâne. 

Îmi pare rău că a trebuit să caracterizez prin cuvinte grele indivizi 
şi fapte, dar numai astfel pot apărea cu toții în adevărata lor lumină şi 
valoare şi numai astfel lucrarea prezentă s-ar putea socoti completă. Se 
poate oare scrie un tratat de Geometrie fără să se enunţe "Teorema lui 
Pitagora"? 

Nu este nici în intenţia şi nici în chemarea mea să mă ocup de 
examinarea desfăşurării vieţii politice a acestor vremuri. Alţii mai 
competenți şi cu mai multă chemare o vor face la timpul cuvenit. Sunt 
fapte prea interesante şi prea strâns legate de zbuciumul generației 
actuale, şi de rosturile şi viitorul acestui neam, pentru a fi trecute cu 
vederea. Din contră, vor trebui examinate la timp şi în detaliu pentru a fi 
cunoscute de generaţiile viitoare, cu scopul de a constitui un îndreptar al 
vieții lor. Istoricii imparțiali vor fi chemaţi să-şi spună cuvântul. Pentru 
expunerea însă a faptelor trăite de mine, sunt totuşi forțat să fac unele 
relatări, şi aceasta, într-o formă cât se poate de succintă şi numai în 
măsura în care voi fi nevoit să expun evenimentele în desfăşurarea lor, 
urmărind realizarea scopului ce mi-am propus. 

PARTEA I 


PRIMELE MĂSURI ÎN MAGISTRATURĂ 


Sindicalizarea şi delegațiile. 

Încă din primăvara anului 1945, după constituirea în martie a 
"Blocului Partidelor Democrate" (B.P.D.), în care se încadrase şi Partidul 
Liberal sub conducerea d-lui Tătărăscu şi unele elemente răzlețe şi 
fugare din Partidul Naţional Țărănesc şi care, departe de a constitui o 
slăbire pentru partid, produsese o şi mai strânsă sudare a lui, asupra 
partidului a început să se exercite o presiune directă, ca şi asupra 
întregului aparat de stat, magistrați, militari, profesori, funcționari, etc. 

Blocul , impus la conducere în urma presiunilor exercitate asupra 
Regelui prin vizita agresivă făcută de Vişinschi, adjunct la Ministerul de 
Externe al U.R.S.S., susținut de prezența pe teritoriul țării a trupelor 
ruseşti, nu avea nici o bază de susținere în rândul maselor populare care, 
din contră, îi erau ostile. La această dată Partidul Comunist era o 
neînsemnată organizaţie politică cu un număr infim de membri. Totuşi, 
fiind impus sub presiunea baionetelor ruseşti, Partidul Comunist a luat 
conducerea politică a țării, numind titulari la ministerele de; justiție, interne, 
război, etc., lăsând restul posturilor la dispoziția celorlalte grupări din 
B.P.D. Pentru ca să se consolideze, Partidul Comunist avea nevoie de 
timp, interval în care să efectueze schimbările necesare în aparatul de 
stat, mai ales în magistratură, armată, poliție şi siguranță, cu ajutorul 
cărora să domine situația internă şi să-şi impună prin forță planurile de 
conducere. 

Una din strategiile adoptate a fost aceea a organizării întregului 
aparat de stat în sindicate profesionale, pentru ca astfel, cu ajutorul 
acestor sindicate, conduse numai de membri de partid, să-şi poată atinge 
țelurile propuse. 

Paralel cu aceasta, la fiecare minister şi în primul rând la acelea 
conduse de comunişti şi apropiații lor s-a început îndepărtarea din serviciu 
a funcționarilor de carieră fără nici o arătare de motive, totul conducându- 
se după cererea organizațiilor politice locale, formate din elemente 
inferioare ale societății şi numai după criterii politice. 

Pentru a arăta natura şi caracterul acestor operații este suficient 
să relatăm un singur caz: Pentru ocuparea posturilor de conducere în 
aparatul administrativ şi polițienesc, era prevăzut ca toți solicitanții să 
posede titluri universitare. Alături de acest alineat s-a mai adăugat unul 
nou; "sau să aibă o activitate meritorie cetățenească", sub care se 

înțelegea munca desfăşurată în cadrul organizației Partidului Comunist, 
indiferent dacă cel în cauză avea sau nu o pregătire ştiinţifică. 

Ca o ilustrare a acestui sistem, amintim cazul şefului poliției şi siguranței 
din Câmpulung-Muşcel, licenţiat în drept şi cu o vechime de circa 20 de 
ani în serviciu şi care a fost îndepărtat fără nici un motiv, decât acela că 
ocupase anterior acest post, fiind înlocuit cu cizmarul Mitu, absolvent a trei 
clase primare, care abia putea să scrie şi să citească. În vremuri normale 
acest fiu al poporului abia putuse să termine trei clase primare, fiindcă atât 
îl ajutaseră capacităţile lui intelectuale, ca apoi să învețe meseria de 
cizmar, nefiind nici măcar unul de lux, ci un cârpaci, un ciubotar obişnuit. 
În noua orânduire "democrată" a fost însă numit şef al poliției şi siguranţei 
jud. Muşcel, iar ulterior avansat la gradul de chestor, titiu care se acorda 
anterior numai şefilor din marile oraşe. După câtva timp a fost îndepărtat 
din acest post, cu care nu avea nimic comun şi pentru care se dovedise 
incapabil, fiind trimis la meseria lui de cizmar, meserie cu care se 
acomoda mai bine şi pentru care fusese predestinat atât prin intelect cât şi 
prin ținuta şi fasonul ce avea. Ulterior, ca şef al securităţii figura un anume 
Cîrnu, alt eşantion comunist, chelner de meserie. 

După 27 noiembrie 1947, adică după îndepărtarea din guvern a 
liberalilor tătărăsceni, a ultimelor "rămăşiţe burgheze", cum li se spunea, a 
fost numit prefect tăbăcarul lulian Vasilescu, un alt preacinstit fiu al clasei 
muncitoare, de aceeaşi talie ca şi cel de mai sus. 

În armată s-au operat deblocări masive. Ofițeri care posedau 
pregătire specială, dobândită fie în țară, fie în străinătate, au fost pur şi 
simplu îndepărtați, încadrându-se regimentele şi chiar posturile cele mai 
înalte cu oameni fără nici o pregătire de specialitate, simpli lucrători, 
potcovari, fierari, etc., brute ordinare ca Doncea, sub a cărui conducere s-au 
comis crimele de la Piteşti din toamna anului 1946, numit apoi general- 
maior, deşi nu ştia să facă nici acordul dintre subiect şi predicat. Au fost, 
astfel, îndepărtați, rând pe rând, toți ofițerii care zeloşi de prestigiul şi 
demnitatea ce aveau, au refuzat să se supună umilinţelor şi josniciei de a 
primi ordine de la aceşti analfabeți, care încă se mai întrebau dacă după 
punct se începe sau nu cu literă mare, dar care erau executori fideli ai 
ordinelor primite de la partidul comunist, din care făceau parte ca membri. 

La fel şi în corpul didactic, elemente cu totul inferioare au fost 
promovate la conducere, îndepărtându-se toți acei care nu s-au arătat 
grăbiţi să îmbrățişeze doctrina comunistă. 

Profesori cinstiți, demni, serioşi şi cu pregătire superioară au fost 
îndepărtați din învățământ şi înlocuiți cu elemente oportuniste şi carieriste, 
cu toţi transfugii care, fără nici un drept, fără nici o ruşine îşi uitaseră de tot 
trecutul şi de chemarea lor. Apoi, mulți dintre ei au fost înlocuiți cu membri 
de partid, purtând cu ei tot disprețul opiniei publice şi a acelor colegi care 

aveau încă imprimate pe fețele lor urmele suferințelor îndurate şi ale 
chinurilor suportate atât în beciurile securității comuniste, cât şi în lagărele 
de concentrare şi pe şantierele de muncă forțată la care au fost supuşi. 

Politizarea lecţiilor a devenit condiția esenţială, ca şi cunoaşterea 
doctrinei comuniste, infiltrată cu forța atât profesorilor, cât şi elevilor. 
Conducerea cadrelor didactice a fost încredințată elementelor de partid, 
persoane totalmente inculte, în marea majoritate absolvenţi doar ai 
cursului primar, străine cu totul de orice pregătire didactică, având doar 
meritul de a teroriza şi ameninţa pe toți acei care nu se supuneau orbeşte 
directivelor date de partid. Brute, în adevăratul înțeles al cuvântului, 
susținute din plin de organele securităţii, selecționate de elemente şi mai 
brute ca ele. 

În ceea ce priveşte uzinele, fabricile, întreprinderile comerciale, 
etc., peste tot foştii conducători au fost arestați, judecați şi condamnați la 
zeci de ani de muncă silnică sau chiar pe viață, pe bază de procese 
înscenate, iar conducerea actuală a fost încredințată unor simpli muncitori, 
tot membri de partid, fără nici o răspundere tehnică, ci numai politică. 

Peste tot, dar absolut peste tot, în posturile de conducere oricât de 
mari sau de mici ar fi fost, s-au numit numai membri de partid, plătiți cu 
salarii enorme şi având totul la dispoziție. S-a creat astfel o protipendadă 
muncitorească comunistă, care pe cât de incultă era, pe atât de excelent 
salarizată, în disproporție totală cu meritul şi valoarea a ceea ce erau; în 
timp ce simplul muncitor ducea o adevărată viață de privaţiuni, plătit cu 
salariu mai mult decât de mizerie față de costul real al vieţii. Nicicând în 
viața lor muncitorii nu au fost mai groaznic exploataţi şi mai mizerabil 
plătiți ca sub conducerea comunistă muncitorească. Nici un drept la 
grevă, drept la reclamaţie şi nici un drept de împotrivire cu toată 
desconsiderarea evidentă a clauzelor contractelor colective de muncă, din 
partea acelora cu care au fost încheiate - statul şi conducerea comunistă a 
întreprinderilor. Oricine încerca un astfel de gest pentru valorificarea 
drepturilor sale, pentru munca normală, iar nu exploatată şi pentru pâinea 
zilnică, ştia prea bine că va fi declarat duşman al clasei muncitoare şi 
instrument al capitaliştilor şi chiaburilor, va fi imediat şi definitiv concediat 
din câmpul muncii, ridicat de securitate şi plecat fără de urmă, iar familia 
expusă morții prin înfometare.Adevărate animale de muncă, silite să 
suporte poveri peste puterile lor, primind în schimb miluita salarizare ce 
binevoieşte să le-o acorde nobila conducere comunistă. 

Abia atunci când vremurile se vor schimba şi când se va putea 
vorbi şi scrie liber, se va putea vedea groaznica tragedie a vieții trăite de 
muncitori în amarul zilelor de azi. 

Alături de protipendada comunistă română, stă protipendada 
conducătorilor şi tehnicienilor ruşi, aflați peste tot, cu dreptul de a dispune, 

plătiți cu salarii lunare ce variază între 10.000-15.000 lei, echivalent cu 
ceea ce primesc în medie 30-40 de muncitori în acelaşi timp, plus diurne 
de deplasare, transport, mese imperiale, camere de dormit, etc. Şi pentru 
ca aceste salarii enorme să nu fie cunoscute de muncitori şi, deci, să nu 
se cunoască nici modul groaznic de exploatare la care ne-au supus, 
binevoitorii şi dezinteresații noştrii protectori ruşi, salariile acestea sunt 
trimise întreprinderilor pentru achitare, camuflate sub forma a diferite 
facturi cu diverse conținuturi. Adevărați prinți ruşi în biata țară românească 
încăpută pe mâna bestiilor comuniste. 

Cât pentru țăranul român, acestuia i s-a rezervat o viață mai mult 
decât barbară. Prin restricțiile impuse circulației mărfurilor, prin 
obligativitatea ca mărfurile să fie valorificate numai prin cooperativele 
comuniste şi mai ales prin furtul oficial legiferat, prin forma cotelor 
obligatorii, ţăranului i se ia tot produsul muncii lui la prețurile fixate de stat, 
care constituie mai mult decât o batjocură. 

După distrugerea aşa-zişilor chiaburi, declarați astfel numai după 
bunul plac al organizațiilor comuniste locale, s-a trecut nu numai la 
îngrădirea țăranilor mijlocaşi, dar chiar la distrugerea lor, cu toată aşa-zisa 
alianță dintre clasa muncitoare şi țărănimea mijlocaşă. Ceva mai mult, 
astăzi şi cel mai sărac şi nevoiaş țăran, care nu produce pe ogorul său şi 
în gospodăria sa nici cât să poată trăi liniştit cu familia sa timp de o lună 
este totuşi obligat să cumpere de pe piață alimente cerute de stat şi să le 
dea la colectare. Sărăcia a ajuns atât de înspăimântătoare încât locuitorii 
de la sate au devenit țărani în zdrențe. În proporţie de 95% bieţii locuitori 
ai satelor n-au putut cumpăra pentru familiile lor nici cel puţin un kilogram 
de carne în decurs de un an, dar au fost, totuşi, obligați să cumpere zeci şi 
zeci de kilograme de carne spre a preda cota cerută de stat, evitând 
"procesele de sabotaj”. Şi de unde bani? Şi la ce prețuri? Şi de unde să 
iei calitatea cea mai bună? 

Nu este în intenția mea să mă ocup de aceste chestiuni. Totuşi, 
pentru ilustrarea situaţiei, iată prețul la cele două principale alimente: 

-Porumbul; statul plăteşte la colectare kilogramul de porumb cu 
0,20 lei, în timp ce la prețul liber este toamna 3 lei, iar primăvara între 9-10 
lei, deci între 15-45 ori mai puțin. 

-Carnea; statul o plăteşte cu 0,50 lei pe kilogram, iar pe piață este 
de la 10 lei în sus, deci de 20 ori mai puțin. Şi aceeaşi proporție există la 
toate celelalte articole cerute la colectare: lână, grâu, lapte, ouă, fân, etc. 

Articolele de primă necesitate vândute țăranilor prin cooperativele 
de stat, cu sau fără barem, păstrează aceeaşi proporţie față de prețurile 
existente sub capitalişti, la care se mai adaugă şi calitatea inferioară pe 
care o au. 


Luându-li-se țăranilor, prin naționalizare, dreptul de proprietate 
asupra micilor bucăţi de pădure ce stăpâneau, s-a ajuns că de ani de zile 
nu s-a mai putut construi nici o locuinţă la țară şi cu greu se mai pot repara 
cele existente. Statul, devenind proprietar al pădurilor, de ani de zile nu 
mai exista pe piaţă nici o scândură, cu toate că pădurile au fost exploatate 
în mod sălbatic, încât biețţii țărani nu au nici din ce să-şi facă sicriele 
pentru morții lor. Totul se trimite în Rusia Sovietică şi pe şantierele de 
construcții muncitoreşti. Nimic, dar absolut nimic pentru țărani, care în 
schimb sunt exploataţi la maximum. 

Pentru noi care am studiat în amănunt doctrina comunistă, toate 
acestea hu constituie nici o surpriză.Puterea comunistă se bazează pe 
aşa-zisa unitate a clasei muncitoare cu țărănimea muncitoare săracă şi în 
alianță cu țărănimea mijlocaşă, pentru distrugerea chiaburimii. Dar 
această alianță a fost numai ceva temporar, până la distrugerea 
chiaburilor şi consolidarea puterii comuniste. După realizarea acestor două 
comandamente s-a trecut direct la nimicirea țărănimii mijlocaşe, care însă, 
constituind un procent atât de mare au opus o rezistență hotărâtă. 

Fiind în funcţie şi de evenimentele externe, politica comunistă față 
de țărănimea mijlocaşă este forțată să adopte o tactică lentă şi maleabilă, 
dar sigură şi hotărâtă. Pentru comunişti, țăranul mijlocaş, stăpân pe 
mijloacele sale de producţie şi pe uneltele de muncă, pe ogorul şi 
gospodăria sa, este un om independent, care se poate susține prin el 
însuşi, deci în afara concepţiei de viață comunistă, tinzând zi cu zi, ceas 
cu ceas, către capitalism, iar nu către comunism. Fiindu-le teamă că prin 
constrângeri brutale, țărănimea mijocaşă ar trece de partea capitaliştilor şi 
chiaburilor, conducerea democrată a fost nevoită să adopte tactica de 
îngrădire lentă, dar sigură, până la distrugerea totală. 

Micile destinderi produse prin concesii acordate de comunişti 
după perioada de constrângere brutală, când împotrivirea generală 
devenise evidentă, nu sunt decât popasuri pe acelaşi drum, după tactica 
expusă de Lenin în cartea sa "Un pas înainte, doi paşi înapoi”, pentru ca 
după o anumită trecere de timp, să se facă salturi şi mai puternice înainte - 
"pour mieux sauter'- cum se pronunța textual însuşi Lenin. Lenin însuşi 
învăța pe comunişti că “aliatul de azi poate fi duşmanul de mâine", lucru 
pe care trebuie să-l ştie fiecare comunist, iar părerea pe care Lenin 
personal o avea despre țărănime este bine redată de Giovani Papini în 
colecția "Gog", scrisă după întrevederea pe care a avut-o cu acesta. 

Toate acestea sunt astăzi destul de bine cunoscute de locuitorii 
satelor, iar ura acumulată în sufletul ţăranului român în aceşti ani de 
suferință contra comunismului şi a stărilor întronate de ei, este atât de 
mare, încât e mai bine să nu ne gândim la formele înspăimântătoare în 
care s-ar manifesta, dacă țăranul ar fi liber pe acțiunile sale. 


ll 


În ceea ce priveşte magistratura, conducerea Ministerului de 
Justiție a fost încredințată d-lui Pătrăşcanu, care a început imediat opera 
de reorganizare a corpului după metodele comuniste. Înainte de 6 Martie 
1945, data constituirii B.P.D.-ului, încercările s-au manifestat sub o formă 
timidă, pentru ca, după constituirea sa, să capete forme tot mai concrete. 
Se observă totuşi o jenă evidentă ce îl reține deocamdată să distrugă 
dobândirile ce constituiau un titlu de glorie pentru magistratură, declarată a 
treia putere în stat, conform pactului nostru fundamental. 

Se reuşise să se obțină inamovibilitatea, care asigura în adevăr 
independența totală a magistraților, acordată prin decret regal, după 
obținerea gradului de judecător, în urma examenului stabilit în mod 
obligatoriu, însoţită de vechimea a cel puțin patru ani de serviciu. 
Rămăseseră în urmă doar membrii Parchetului, care se bucurau de 
stabilitate şi ne amintim cu mânarie de lupta dusă de unul dintre cei mai 
demni reprezentanți ai săi: d-l Procuror General Viforeanu, pentru a obține 
această siguranţă şi independenţă şi pentru parchete. 

Paralel cu legile omise sau aflate în studiu s-a început de către d-l 
Pătrăşcanu organizarea Magistraturii sub formă sindicală. 

Pe căi particulare ajunseseră şi la noi diferite informaţii că unii 
dintre magistrați au fost “câştigaţi” noii organizări ce se intenţiona să se 
impună, devenind executorii fideli ai ordinelor Ministerului, pentru crearea 
unui drum nou pe care urma să păşească şi Magistratura, altul decât acela 
pe care-l parcursese până atunci, pe baza cuceririlor sale în urma luptei 
desfăşurate de înaintaşi şi care-i asigurase respectul unanim, atât în țară, 
cât şi peste hotare. Astfel, se nuanțase un grup, în frunte cu consilierii 
Broşteanu, |. Negru, Il. Zamfirescu, Petrescu, jud. Voitinovici şi alții, 
beneficiind prin aceasta de toată atenţia Ministerului, unii dintre ei făcând 
salturi evidente în ierarhie, spre surprinderea elementelor capabile care se 
mențineau într-o rezervă demnă . 

Pentru ziua de 2 Decembrie 1945 se fixează data convocării 
Adunării Generale a Magistraţilor, cerându-se fiecărui sindicat județean să 
trimită reprezentanții săi. Nu este în intenția mea să mă ocup de lucrările 
acestei adunări generale, totuşi, în atingerea scopului ce mi-am propus, 
voi evidenția câteva nuanțe ce caracterizează din plin atât atmosfera din 
comitetul provizoriu numit de ministru, cât şi grupul care-l susținea. Eram 
delegat împreună cu colegul Mircea Constantinescu să reprezentăm 
Sindicatul Magistraţilor din Jud. Muşcel la Adunarea Generală. Ne aflam 
astfel la primul congres general al magistraților Țării Româneşti. Prezida 
d-l Consilier Broşteanu de la Înalta Curte de Casaţie, numit de ministru ca 
Preşedinte al Sindicatului şi care era şi conducătorul noului curent ce 
căuta să se impună magistraturii şi căruia, la congres, colegii îi atribuiau 
rolul de "cioclul magistraturii”. 

De la început, s-a evidenţiat prezența a două curente: unul nou, 
ce urmărea să impună magistraturii structura sindicală muncitorească, pe 
bază de şablon, transformând-o astfel într-o anexă a Partidului Comunist, 
cu desființarea tuturor drepturilor câştigate, şi cel vechi, tradiționalist, care 
nu voia să renunţe la cuceririle sale şi la prestigiul dobândit, căutând să 
rămână în afara luptelor politice şi pe terenul independenţei politice. 

După deschiderea şedinţei şi salutul obişnuit adresat delegaților 
participanți, preşedintele a propus trimiterea unei telegrame Ministrului 
Justiției ca salut din partea primului congres al magistraților. Propunerea a 
fost adoptată în unanimitate, dându-se citire telegramei mai dinainte 
întocmită de Birou, după care preşedintele a căutat să intre în ordinea de 
zi. În acest moment s-a ridicat d-l consilier lonescu de la Înalta Curte, care 
ocupa loc la o masă alăturată împreună cu alți colegi, propunând 
trimiterea unei telegrame Majestății Sale Regelui, acela care reprezintă 
toate aspiraţiile şi nădejdile neamului românesc. S-a văzut imediat că 
această propunere nu era în vederile Preşedintelui şi a Biroului, care a fost 
neplăcut impresionat de apariţia ei, mai ales că relațiile dintre Majestatea 
Sa şi Guvern erau rupte încă din luna august, iar Congresul îşi exprima 
astfel ataşamentul său față de Coroană, adoptând implicit o atitudine ce 
era în vădit contrast cu aceea a guvernului, putându-se interpreta ca un 
vot de blam ce i se da de întreaga magistratură a țării. Propunerea a fost 
primită în aplauzele quasi-unanime ale delegaților, minus membrii 
comitetului şi cei câțiva delegați ce-l susțineau şi timp de câteva minute s-a 
manifestat zgomotos şi ostentativ pentru Majestatea Sa. 

Rezultatul congresului a fost cu totul nefavorabil pentru comitet, 
ale cărui propuneri principale au fost respinse. 

Eforturile primului grup, comunist, îndreptate îndeosebi pentru 
obținerea modificării dispozițiilor din statut reteritor la desființarea votului 
secret şi la afilierea sindicatului la Confederația Generală a Muncii au fost 
respinse cu o majoritate zdrobitoare. 

Tot forțat de Congres, comitetul numit de Ministrul de Justiție a 
trebuit: să elimine din raportul prezentat pasajul referitor la critica ce se 
aducea activității partidelor istorice, critică ce nu avea nici o rațiune să 
figureze într-un astfel de raport, magistratura neavând nimic în comun cu 
activitatea desfăşurată de diferitele partide politice. Şi dacă încercarea 
strecurării acestui mesaj în raport îşi avea rațiunea sa bine definită pentru 
inițiatori, magistratura a considerat-o însă un lucru nedemn pentru 
prestigiul său şi a refuzat să se identifice cu ea. 

La discuţii şi în ținută s-a evidenţiat, în mod special, grupul d-lui 
Consilier lonescu de la Înalta Curte, ale cărui intervenții au fost totdeauna 
susținute de majoritatea covârşitoare a membrilor congresului, fiind în mod 
absolut pe linia apărării demnităţii profesionale. De asemenea, s-a 

evidențiat d-l Cons. Georgescu, de la Curtea de Apel din Craiova şi grupul 
Sindicatului Argeş, destul de zgomotos pentru apărarea drepturilor 
câştigate. Tot meritul pentru magistraţii din provincie, cu excepția acelora 
ce reprezentau Curtea de Apel din Braşov. Printre ei se afla un magistrat 
care funcţionase anterior şi la Tribunalul Muşcel. Am aflat în el şi de data 
acesta omul de odinioară, oportunist şi interesat. Poate că nu-l remarcam 
atât de bine dacă nu-mi atrăgea atenţia un coleg cu un calificativ pe care 
este mai bine să nu-l inserez aci. Se aşezase în capul primei bănci de la 
mijloc, din față susținând şi aplaudând zgomotos tot ceea ce propunea 
biroul, chiar şi atunci când unele propuneri nu-şi găseau aprobarea decât 
numai a câtorva magistrați din marele număr ce participa la congres, 
căutând să se facă remarcat în fața comitetului comunist şi, deci, notat 
"bine". 

Observându-i ținuta mi-am adus aminte de o convorbire ce 
avusese loc între noi, când am călătorit într-o maşină de la Câmpulung la 
Braşov şi când îmi spunea că aşteaptă să fie numit Procuror General, 
căutând să mă convingă că este bine apreciat pentru ținuta sa democrată, 
cunoscută de tovarăşi încă de pe timpul războiului, când funcționase ca 
locotenent la Tribunalul Militar din Braşov. Ținuta sa actuală arăta perfect 
de bine ce urmărea. La Muşcel fusese cunoscut ca simpatizant liberal, ca 
apoi în 1940 să devină simpatizant legionar şi de data aceasta să fie 
remarcat de comunişti pentru atitudinea sa democrată din trecut. 

De la congres am plecat cu o convingere şi o strângere de inimă. 

Convingerea: Nu există solidaritate între membrii corpului 
Magistraturii. Nu există o conştiinţă unanimă de ceea ce se rezervă 
corpului din care facem parte. Sunt prea multe elemente instabile, prea 
mulți oportunişti, prea mulți carierişti, prea mulți gata oricând de orice fel 
de tranzacție, prea mulţi pentru care demnitatea şi onoarea corpului au 
prea puțin de spus. S-a reuşit divizarea magistraturii, iar rezistența de la 
congres de către cei conştienţi este ultimul spasm, ultima zvârcolire contra 
unui dictat, şi dacă de data aceasta inițiatorii congresului n-au reuşit în 
planurile lor, până la anul mai este timp. Şi dacă la cel de-al doilea 
congres primul grup va fi probabil completat cu mulți alții, dornici de a se 
evidenția pentru a deveni candidaţi siguri la posturile ce vor deveni 
vacante, cel de-al doilea grup va fi demult îndepărtat din magistratură, 
"fără arătare de motive şi fără ca măsura să aibă caracter disciplinar”. 

La anul sindicatul va fi afiliat la Confederaţia Generală a Muncii şi 
va primi ordine de la forurile superioare sindicale, va ieşi “in corpore” la 
manifestații, va defila în fața forurilor conducătoare muncitoreşti, va flutura 
steagul roşu strigând lozincile impuse şi va purta cu admiraţie portretul 
cine ştie cărei figuri democrate. Nici că se va putea imagina un tablou 
mai frumos ca acesta. 

Strângere de inimă: am iubit magistratura. Am intrat în Corp de 
dragul ei, a rosturilor cărora mă consacrasem. Eram licenţiat şi în 
Teologie, pe care o absolvisem cu nota 9 "cum laude”, fiind sfătuit să 
solicit bursă pentru străinătate, a cărei obținere mi se asigurase. Am 
preferat să intru în magistratură, având convingerea că aceste două culturi 
Drept şi Teologie, îşi vor găsi aci terenul practic de aplicare. 

Mai erau şi alți teologi prezenți în aceste rânduri. Magistraţii 
superiori ca D-nii lie Lungulescu, Benedict Stoenescu şi alții, constituiau o 
mândrie a magistraturii, prin cultura superioară pe care o posedau, cât şi 
prin talentul cu care erau înzestrați şi, în plus, prin ţinuta demnă şi corectă 
„care-i caracteriza, situându-se în primele rânduri ale magistraţilor 
superiori. 

De acum înainte adio independenţă, adio inamovibilitate, adio 
conştiinţă, adio lege şi adevăr sacre şi inviolabile. Va rămâne doar o 
amintire a ceea ce a fost odată! 

Vor apărea oare alți oameni noi care să-i cunoască rosturile? 

Vor apărea oare alții care să-i dea alt decor, mult mai frumos şi mai 
strălucit decât acela care-i încoronează astăzi fruntea? 

Nu, nu! În locul magistraților de cultură superioară, corecți şi 
demni, vor ieşi de la naftalină acei care erau poate de mult sortiți uitării. 
Vor ieşi la iveală acele figuri şterse, care pentru a parveni, sunt gata 
oricând să condamne din ordin, gata să sărute mâna oricui reprezintă 
partidul, gata să se plece în orice moment în fața responsabilului instanţei, 
care abia poate să scrie şi să citească, având doar calitatea superioară că 
e membru de partid. 

Astăzi, aruncându-ți privirile prin instanţele judecătoreşti, te 
grăbeşti să-ți schimbi imediat direcția, ruşinat de ceea ce ţi se prezintă 
ochilor. 

-— lată-l pe tovarăşul responsabil de partid, muncitor simplu şi un 
adevărat analfabet dând directive cum să se conducă treburile instanței. 

- lată-i şi pe tovarăşii asesori, tot atât de analfabeți ca şi primii, 
recrutați din drojdia satelor, participând la şedinţe pentru a executa 
întocmai ordinele partidului. 

-— lată-i şi pe tovarăşii judecători, cei mai mulți foşti inculpați în 
fața instanţelor pentru falsurile comise la alegerile din noiembrie 1946, 
avansați pentru meritele câştigate, gudurându-se ca nişte cățeluşi pe 
lângă tovarăşii responsabili şi asesorii, grăbindu-se să le adreseze salutul 
lor şi să le strângă mâna. 

- lată-i conducând şedinţele, incapabili să schițeze vreun gest de 
independență, de teamă să nu fie denunţaţi partidului şi aduşi în discuţia 
colectivului, sau trecuţi la gazeta de perete. 

— lată-i confirmând sentințe mai dinainte fixate de partid, tremurând de 
teamă să nu fie dați afară din serviciu ca necorespunzători intereselor 
poporului. 

— lată-i, în fine, pe tovarăşii magistrați prelucrând în fiecare 
dimineață, cu colectivul instanţei, articolul de fond din ziarul "Scânteia". 

-— lată, în parte, tabloul halului în care a ajuns magistratura ţării. 

În ceea ce priveşte sindicatul, în adevăr, cel de-al doilea congres 
a sedimentat ceea ce se respinsese de congresul anterior, inclusiv 
afilierea la Confederaţia Generală a Muncii. De data aceasta sindicatul din 
Muşcel a fost reprezentat prin judecătorul Buceloiu şi Iliescu, iar 
congresiştii făceau parte numai dintre magistrații "verificați democrați”. 

Nu este lipsit de interes să arătăm aci modul în care sindicatul 
democrat a ştiut să apere interesele membrilor săi în cea mai grea, 
perioadă prin care a trecut magistratura; Cunoaştem cu toții, de ani de zile, 
diferitele greve de solidarizare ale membrilor sindicatelor cu tovarăşii 
concediaţi, cerându-se reprimirea lor în serviciu, atunci când patronii, din 
diferite motive, recurgeau la astfel de măsuri sau atunci când muncitorii 
considerau că s-au creat anumite situații contrare intereselor lor. Un astfel 
de fapt nu avusese niciodată loc în întreaga viață a magistraturii. Fiind 
deci ceva neobişnuit s-au căutat cauzele, ajungându-se la descoperirea 
lor. 

Trecuse un an şi jumătate de la constituirea "Blocului" şi încă nu 
se fixase data alegerilor parlamentare. Abia în vara anului 1946 s-a 
hotărât guvernul să procedeze, în fine, la efectuarea lor, fixându-se data 
de 19 noiembrie 1946. 

Întregul Partid Comunist, întregul B.P.D., toate serviciile publice şi 
particulare şi toate oficiile de stat au fost mobilizate în scopul de a asigura 
reuşita Blocului. Ministerului de Justiţie îi revenea rolul principal în această 
privință. Într-una din declarațiile făcute presei referitor la alegeri, Ministrul 
Pătrăşcanu, cu o cutezanță ne mai întâlnită până atunci la un alt titular al 
acestui departament, a făcut afirmaţia că nu vor prezida la alegeri decât 
magistraţii "verificați democrați”. Această declaraţie constituie prin ea 
însăşi cea mai mare ofensă adusă magistraturii. Trebuia ca atare să se 
facă această verificare prin organele de partid, indicându-se şi nominal 
aceia care urmau deci să prezideze secţiile de votare. 

La Muşcel, după câte am fost informaţi, verificarea a fost 
încredințată unui colectiv pus sub conducerea unui avocat, destul de 
modest în profesiunea sa, dar care căuta să apară din nou pe arena 
politică, deşi apariția sa pe vremuri se soldase cu un apreciabil deficit 
moral, în urma unei buclucaşe ordonanţe definitive de trimitere în judecată 
pentru falsuri în acte publice, în înscrisuri private, delapidări, deturnări de 
fonduri, etc., de sub presiunea cărora scăpase cu foarte multă greutate. 

Tabloul astfel întocmit şi verificat de partid a fost trimis Ministerului 
de Interne şi de aci la Justiție, însoțit de propunerile respective. Printre cei 
căzuți la examenul de verificare fusese şi subsemnatul şi colegul Dan 
Grigorescu, preşedintele Secţiei a ll-a. Dintre membrii Parchetului singur 
Prim Procurorul Mihăescu obținuse notă excepțională, în timp ce procurorii 
titulari Bidilică şi Bădescu au fost trimişi în delegații, primul în nordul 
Ardealului, iar celălalt în Bucovina. 

Ca urmare, toți magistraţii pe care Blocul n-a putut conta în 
alegeri, magistraţii nedemocrați, adică incapabili să comită excrocheriile şi 
falsurile necesare reuşitei guvernului, au fost delegaţi la alte instanțe. 
Numai la Tribunalul Muşcel au fost delegați două treimi din efectiv. În ceea 
ce priveşte delegarea mea la Tribunalul Botoşani, ministerul a revenit 
imediat asupra ei, datorită intervenției unui cunoscut, fără ca să aibă 
cunoştinţă că respinsesem propunerea ce mi se făcuse de către 
organizația comunistă locală printr-unul din membrii săi, ca să devin omul 
de încredere al partidului, cu care să lucreze la Muşcel. 

După cele petrecute la Muşcel se poate constata metoda urmată, 
şi anume: Ministerul de Interne, prin organele de partid, verifica şi 
propunea, iar Ministerul de Justiție executa. Ulterior, toți magistrații 
delegați au fost îndepărtați din serviciu, rămânând la posturi numai 
magistrații "verificați democrați” şi fără ca vreunul dintre ei să fi prezidat la 
alegeri, în regiunile unde au fost delegați. 

Conform legii, delegațţiile nu se puteau da decât la cerere, fie în 
urma raportului şefului instanţei, fie la cererea personală a magistratului, în 
ambele cazuri pentru motive bine determinate. De data aceasta 
delegațiile s-au dat din oficiu şi în mod masiv, magistrații fiind trimişi de la 
un capăt la celălalt al ţării, unii chiar la instanţe inferioare posturilor ce 
ocupau. În nici un caz , însă, nu puteau fi delegaţi şefii de instanțe, cum 
s-a procedat la Muşcel şi în multe alte părți. Unul dintre judecătorii 
Tribunalului Argeş a fost delegat, pare-mi-se, tocmai la judecătoria "Valea 
lui Mihai", la granița de nord a ţării, iar subsemnatul am fost delegat 
ulterior la Judecătoria Topologea din județul Tulcea, deşi ocupam efectiv 
postul de Prim-Preşedinte al Tribunalului Muşcel , prezent la conducerea 
instanţei, rămasă , după delegarea mea "fără titular”. 

lată deci cum sute de magistrați au fost smulşi de la căminele lor, 
pornind la drum fără nici un ban în buzunar sau cu bani de împrumut, 
lăsându-şi familiile în cea mai groaznică mizerie, pentru a se prezenta la 
instanța unde nu se ceruse nici o delegaţie de către şeful respectiv, nefiind 
nevoie de aşa ceva, întrucât pretutindeni existau surplusuri provenite din 
refugiați. 

lată-i pe aceşti magistrați, citindu-li-se pe figură revolta ce le 
cuprinsese sufletele, căutând toți să-şi comprime durerea şi să-şi păstreze 

demnitatea până şi în mizerie. lată-i suferind şi executând o pedeapsă, 
deşi nu comiseseră nici o abatere de la îndatoririle de serviciu, imputându-li-se 
doar aceea de a nu fi consimțit să abandoneze poziția legală pe care se 
rezemau ca magistrați cinstiţi şi demni. 

lată-i ajunşi în cea mai tragică situație prin care au trecut 
vreodată, fiind expuşi, ca să nu moară de foame, să se servească cu câte 
o simplă porție de ciorbă, prin cine ştie ce tavernă sau, pe furiş, cu câte o 
felie de brânză şi o bucată de pâine, ferindu-se de privirile indiscrete ale 
curioşilor. Şi toate acestea se întâmplau într-un timp când salariile 
ajunseseră de mizerie şi într-un an de cumplită secetă. 

Care a fost în tot acest timp atitudinea sindicatului, condus de 
oameni noi, aflați la Conferinţa Generală a Muncii şi condus după cele mai 
avansate norme progresiste, față de strigătul de disperare pornit din 
sufletul atâtor colegi, plecaţi la drum în astfel de condiţii? O tăcere 
absolută, o absenţă totală de la datorie. nici o înțelegere a situației, nici o 
solidarizare cu cei prigoniți pe nedrept, nici un sprijin, nici o intervenție, 
nimic, absolut nimic. Ce le păsa celor de la conducere de mizeria celorlalți 
colegi, când ei aveau totul? Pentru ce să-şi rişte situaţiile în care se 
complăceau, cu diurne din plin şi cu salturi în ierarhie, pentru a protesta 
împotriva măsurilor luate de nişte secretari generali comunişti, avocați 
minusculi de provincie, dar cu asentimentul ministerului, care, depăşind 
orice bună-cuviință şi orice respect față de corp, îşi băteau pur şi simplu 
joc de membrii lui, indiferent dacă era vorba de magistrați de la judecătorii, 
tribunale sau curți de apel, fiind siguri că nu se va găsi nimeni care să-i 
tragă la răspundere. Câtă ruşine şi câtă josnicie în această absenţă! 

lată deci unde ajunsese sindicatul condus de oamenii noi deveniți 
instrumente politice în mâna partidului comunist. Numele acestora, în 
frunte cu Broşteanu nu vor trebui uitate niciodată de Magistratura Țării 
Româneşti şi ele vor trebui să figureze în fruntea listei negre ce se va 
întocmi la timpul său. 

Cititorule! Fiindcă ai trăit şi tu aceşti ani de groaznică barbarie 
comunistă şi ai suferit şi tu,laolaltă cu întreg neamul românesc, 
blestematele binefaceri ale regimului de democraţie populară, te întreb: 

— Ai cunoscut tu spectrul foametei în adevărata lui înfăţişare? 

— Cunoscut-ai tu vreodată ce înseamnă durerea şi deznădejdea 
pătrunse adânc în sufletul aceluia ce porneşte forțat la drum, fără nici un 
ban în buzunar, ştiind bine că şi soția şi copii rămaşi în urmă pot muri de 
foame şi mizerie, în timp ce el se află departe de ei, fără să le poată veni 
cu ceva în ajutor? 

- Cunoscut-ai tu vreodată revolta ce stăpâneşte sufletul aceluia ce 
nu poartă nici o vină pe conştiinţa lui şi nu s-a abătut cu nimic de la drumul 
drept al onoarei, al cinstei şi al demnității profesionale, suportând amarul 

zilelor numai pentru că n-a voit să se coboare pe ultima treaptă a decăderii 
morale, devenind falsificator, mituit şi trădător de neam? 

- Dacă le-ai cunoscut vreodată, judecă aşa cum trebuie pe acest 
magistrat delegat şi apoi îndepărtat pe nedrept din serviciu, dar care 
merită ca oricine să-l salute cu respect pentru probitatea lui profesională, 
refuzând să se coboare pe ultima treaptă a decăderii morale, dar judecă 
aşa cum trebuie şi pe acei care au dat delegaţiile şi au efectuat 
îndepărtările, fără să scapi din vedere pe cei de la conducerea 
sindicatului. 

- Dacă nu le-ai cunoscut, încearcă să ţi le imaginezi acum şi fii 
drept. Atât îţi cer. 

Eu le-am cunoscut pe toate din plin în anii trăiţi în rezistență şi pot 
să le judec în adevărata lor lumină, întocmai ca şi acei prin sufletul cărora 
a trecut această solie. 

Imaginează-ți iarăşi ce efect ar fi produs o intervenţie a 
sindicatului, un avertisment sau o grevă declarată de întregul corp al 
magistraturii, condusă de sindicatul respectiv, în contra acestor măsuri 
abuzive şi ilegale, luate contra celui mai disciplinat şi select corp al 
aparatului de stat de către Ministrul "Justiţiei", cuvânt devenit ridicol de 
data aceasta. Desigur că o astfel de mişcare, atât de motivată, condusă 
cu hotărâre şi curaj, de către magistrați şi mai hotărâți şi netemători, ar fi 
pus la grea încercare şi în greu impas atât pe ministrul Pătrăşcanu şi pe 
ciracii lui, cât şi pe întregul guvern. Măsura ar fi fost desigur revocată, iar 
magistrații retrimişi la posturile lor. Ar fi fost greu de imaginat o altă 
împrejurare în care s-ar mai fi putut produce o încercare de acest fel. S-ar mai 
fi putut oare produce acele îndepărtări masive din serviciu, în frunte cu cei 
de la Înalta Curte "fără arătare de motive şi fără ca măsura să aibă un 
caracter disciplinar”? Şi, de câtă stimă şi de ce prestigiu s-ar fi bucurat 
conducătorii sindicatului! 

Dar nu. Conducerea sindicatului nu era chemată pentru astfel de 
acțiuni, nu era chemată să protesteze şi să activeze, ci prin tăcere să 
confirme actele ilegale ale ministerului comunist şi ale subordonaților săi. 
Sindicatul nu era decât o simplă armă a Confederaţiei G-rale a Muncii 
şi un instrument de partid ca orice sindicat, în mâna guvernului 
comunist, în susținerea luptei de clasă şi a răsturnării prin violenţă a 
ordinei sociale actuale. 

Colegi, care ați suferit toate aceste blestemății, identificaţi pe acei 
conducători şi aruncaţi-le în față tot disprețul vostru! Eu am numit doar 
câţiva aci, în frunte cu Broşteanu. 


PROCESUL 
Figuri de magistrați 


Printre măsurile luate de guvern în vederea alegerilor 
parlamentare fixate pentru ziua de 19 noiembrie 1946 a fost şi emiterea 
legii electorale, publicată la data de 15 iulie 1946. 

Art. 3 din lege prevedea că toți alegătorii vor fi înscrişi în registrul 
electoral al comunei unde îşi au domiciliul, iar art. 12 prevedea că atât 
întocmirea cât şi verificarea registrelor se va face de magistrații 
judecătoriei în limita competenţei lor teritoriale şi în asistența primarului 
comunei respective, a înlocuitorului său, ori a delegatului. 

Conform art. 15, o copie după registru urma să se afişeze timp de 
20 de zile la casa primăriei, constatându-se afişarea printr-un proces- 
verbal adresat de magistratul care întocmea registrul electoral. 

Atât în timpul celor 20 de zile de la afişare, cât şi în termen de 10 
zile de la expirarea termenului, orice alegător avea dreptul să facă 
contestaţie la înscrierea în registrul electoral, atât în contra înscrierilor cât 
şi în contra omisiunilor, contestaţii care se vor înregistra la primăria 
comunei respective şi se vor soluţiona de judecătoria locului de care 
aparține comuna. 

În mod cu totul excepțional s-a prevăzut prin art. 71 că pentru 
primele alegeri registrele electorale se vor întocmi în termen de două luni 
de la publicarea legii, iar înscrierea în aceste registre se va putea face 
chiar şi după rămânerea lor definitivă, iar cel mai târziu cu 20 de zile 
înainte de data alegerilor. 

Prin alineatul 2 s-a dispus că întocmirea registrelor se va putea 
face şi prin primăriile comunelor respective, însă sub controlul biroului 
electoral. Pentru această dispoziție excepțională să se fi putut traduce în 
fapt trebuiau luate măsurile necesare cu caracter de generalizare şi aduse 
la cunoştinţa instanțelor judecătoreşti, pentru ca acestea astfel sesizate, 
să nu se mai ocupe de o astfel de lucrare în competenţa şi obligaţia lor de 
executare. Această măsură cu caracter optativ nu numai că n-a existat în 
fapt, dar nici nu se putea produce, întrucât biroul electoral sub controlul 
căruia trebuie executată lucrarea, nici nu luase ființă până la data de 15 
octombrie 1946, deşi termenul de două luni înlăuntrul căruia trebuie 
întocmit registrul electoral expirase deja la 15 septembrie. 

Stabilit fiind deci că obligația efectuării lucrării aparține 
judecătoriilor, numai acestea fiind în drept să ordone măsurile necesare, 
cu excluderea totală a organelor administrative, cărora legea nu le 
conferea nici un drept de control în legătură cu întocmirea acestui registru. 

Ca o consecință a acestei dispoziții legale, şeful judecătoriei 
Topoloveni, de care aparținea comuna Dobreşti, la fel ca şi toţi ceilalți 
judecători şefi de județ, a întocmit registrul electoral al com. Dobreşti şi a 
dispus afişarea lui, constatând printr-un proces-verbal la data de 21 
august 1946, proces-verbal semnat de judecătorul şef şi de primarul 
comunei, în care registru d-l. |. Mihalache era trecut la Nr. 470. 

Îndată ce înscrierea fusese efectuată în registrul oficial, întocmit şi 
afişat de judecător, nici o ştergere nu se mai putea produce, decât numai 
pe bază de hotărâre judecătorească, în urma contestaţiei introduse 
conform art. 16 din lege. Totuşi, pe ziua de 16 septembrie, deci după 
rămânerea definitivă a registrului şi ca atare şi a înscrierii, s-a prezentat la 
primăria comunei Dobreşti pretorul Bărbuceanu de la plasa Topoloveni, 
însoțit de un inspector administrativ, ştergând personal pe d-l. 
I. Mihalache din registru, notând în dreptul său „şters conf. art. Nr. 
8317/1946 al Prefecturii Muşcel, ca figurând pe tabloul de voluntari contra 
U.R.S.S.-ului.” 

Faţă de această situație, d-l. |. Mihalache s-a adresat judecătoriei 
printr-o întâmpinare scrisă, cerând să se constate actul abuziv comis fără 
nici o calitate de către reprezentații autorității administrative şi să se 
mențină înscrierea sa în listele rămase definitive, considerându-se 
ştergerea ca inexistentă. Judecătorul ajutor, în lipsa şefului, care fusese 
delegat la judecătoria Bara din Jud. Roman, considerând întâmpinarea ca 
o contestaţie, i-a fixat termen de judecată la 22 septembrie. 

La primul termen de judecată a prezidat ajutorul, cauza amâ- 
nându-se la 3 octombrie după cererea contestatorului, pentru depunere de 
acte. Tot pe ziua de 28 septembrie s-a primit la judecătorie o cerere 
semnată de un anume C. Craiu, cu domiciliul în Bucureşti, Calea Victoriei, 
Nr. 56, care cerea să se constate că Dl. |. Mihalache se încadrează în 
prevederile art. 7 litera F, din legea electorală, ca nedemn de a figura pe 
listele electorale, întrucât a luptat ca voluntar pe frontul de Est, contra 
U.R.S.S.-ului şi să se respingă contestaţia ca nefondată. 

În acest timp, la secția | a Tribunalului Muşcel funcţiona ca 
supleant un anume Vernescu, numit la magistratură în luna mai 1946. 
Asupra rolului ticălos pe care l-a jucat acest supleant în acest proces şi 
apoi în alegeri, merită să ne oprim, aşa cum vom fi obligaţi să ne ocupăm 
şi de alte figuri de magistrați care trebuie să fie cunoscute. Este un om în 
vârstă, având cred, peste 40 ani, figurând înscris ca avocat la trib. Muşcel, 
dar fără să fi pledat vreodată. Cel puțin eu personal nu-mi amintesc să-l fi 
întâlnit vreodată prezent în vreun proces sau contestaţie, lucrări de 
camera de consiliu, etc. În timpul războiului se spunea că a funcţionat ca 
pretor în Transnistria. Cum se va fi comportat în această calitate n-am 
cunoştinţă personală, dar se vorbeau multe. Ulterior a apărut în ziarul 

Universul o notiță, prin care se cerea celor ce cunosc locul unde se află, 
să-l comunice persoanei în cauză, fiind în legătură cu anumite fapte pe 
care le comisese ca pretor în Transnistria. Aprecieri foarte urâte a avut 
pentru acest supleant şi şeful său, pe care le-a exprimat în lagărul din 
Piteşti față de d-l Titi Georgescu, fruntaş țărănist, care fusese arestat în 
Martie 1947. După retragerea trupelor române se oprise în comuna 
Davideşti-Muşcel, apărând după câtva timp la Câmpulung, unde mai avea 
un frate, care era conducătorul Casei Asigurărilor Sociale. Acesta fusese 
îndepărtat pentru anumite fapte determinate. În Câmpulung s-a înscris în 
Partidul Social-Democrat pentru ca ulterior să apară la Domneşti. 

În urma recomandării organelor locale, fusese numit Inspector de 
control la Sabotaj, de unde a fost îndepărtat după puțin timp, în urma 
plângerii comercianților locali pentru anumite practici cu care începuse să 
se îndeletnicească. Şi cu tot acest trecut a fost totuşi numit în Magistratură 
de către comunişti, numire care a constituit o surpriză de atât pentru 
magistrați, care-i cunoşteau antecedentele, şi care acceptau cu greu ideea 
de a deveni colegii lui, cât şi pentru opinia publică şi mai ales pentru aceia 
care ceruseră şi obținuseră îndepărtarea din postul de control de la 
"Sabotaj'. Toţi erau convinşi că această numire îşi are tâlcul ei, fapt 
dovedit ulterior cu prisosință. 

Legea de organizarea judecătorească prevedea că orice ajutor de 
judecător, supleant sau substitut, nu putea să obțină dreptul de a judeca, 
decât după două luni de la numire, dacă şeful instanţei solicită aceasta 
ministerului prin raport motivat, iar în caz contrariu numai după şase luni. 

Subsemnatul, dată fiind atmosfera ce plutea în jurul lui şi lipsa de 
încredere în imparţialitatea sa, n-am solicitat Ministerului la expirarea celor 
două luni, să i se acorde dreptul de a judeca. Spre surprinderea mea însă, 
pe la sfârşitul lui septembrie sau începutul lui octombrie, am primit o 
telegramă de la minister prin care mi se făcea cunoscut că i s-a acordat 
din oficiu dreptul de a judeca şi că este totodată delegat la judecătoria 
Topoloveni, deşi nici judecătoria, nici tribunalul nu solicitaseră nici o 
delegare. Deci, atât dreptul de a judeca cât şi delegarea erau opera 
directă a ministerului, comunicările fiind semnate de Secretarul G-ral 
Olteanu, membru al Partidului Comunist, ambele fiind făcute cu un scop 
bine determinat, pentru realizarea căruia se găsise în adevăr omul cel mai 
potrivit. Toate aceste fapte se petreceau în intervalul celor două termene 
de judecată a contestaţiei d-lui |.Mihalache şi după ce supleantul lipsise 
câteva zile din Câmpulung, fiind chemat personal la minister. 

Imediat după ce s-a primit telegrama, susnumitul, fără să mai 
aştepte o dispoziţie din partea mea s-a şi prezentat la judecătorie şi a luat 
imediat parte la judecarea contestaţiei, cu toate că judecătorul titular se 

afla la post şi participase la primul termen de judecată, având şi câţiva ani 
vechime de practică judecătorească. 

Acesta era primul proces pe care-l judeca supleantul şi pentru a 
se vedea cât de puţin priceput era în mânuirea dreptului, este suficient să 
arătăm că nici cea mai elementară noțiune de procedură nu-i era 
cunoscută şi anume că pentru fiecare şedinţă se redactează câte un 
proces-verbal separat, încheiere sau decizie, după denumirea instanţei. 
La şedinţă a refuzat să se recuze, deşi i s-a cerut formal aceasta, fiind 
chiar acuzat că este trimis special pentru acest proces şi, judecând 
procesul în fond, a amânat pronunțarea pentru a doua zi, respingând 
contestaţia şi menţinând ştergerea d-lui |. Mihalache din listele electorale 
definitive, ştergere operată pe cale administrativă, iar nu pe bază de 
sentință judecătorească. 

În orice alte vremuri acest fel de recuzare, formulată atât de 
categoric, când un magistrat participă special şi interesat la soluționarea 
unui proces, era ceva foarte grav şi cu totul neobişnuit. În cazul de față, 
recuzarea fiind propusă chiar în şedinţă, sus-numitul era dator sau să 
declare că se abține, retrăgându-se din şedinţă, sau să suspende 
judecarea procesului până la soluționarea cererii de recuzare, conform art. 
30 şi urmare din codul de procedură civilă. În nici un caz însă nu putea să 
se hotărască asupra cererii de recuzare ce se formulase contra sa. Deci 
numai printr-o încălcare flagrantă a legii şi printr-un act vădit de abuz de 
putere a procedat aşa cum a procedat. Supleantul însă, fără nici o ruşine, 
executa ordinul primit, fără să-l intereseze dispoziţiile legii. Ținându-se 
seama de trecutul său, partidul îşi găsise omul care-i trebuia. 

În contra acestei sentințe s-a declarat recurs, cauza prezentându-se 
tribunalului spre soluționare. A doua zi după sosirea dosarului am primit la 
birou vizita profesorului Patraulea, Directorul Şcolii Normale din localitate, 
fost senator țărănist, iar de data aceasta devenit Preşedintele Blocului de 
la Muşcel şi cap de listă pentru alegerile parlamentare, rugându-mă să 
fixez un termen scurt pentru judecarea recursului, dată fiind importanța 
procesului şi interesul pe care-l prezenta soluţia finală. 

Existența procesului devenise notorie în urma campaniei 
desfăşurate prin presă şi îndeosebi prin ziarul „Scânteia”. În acelaşi timp 
Patraulea, cu o timiditate vădită şi plină oarecum de curtoazie, a început 
să-mi arate că d-l Mihalache a greşit în politica sa, că a greşit drumul de 
urmat şi că este bine ca recursul să fie respins, cerându-mi să-i comunic şi 
ce magistrați vor lua parte la proces. 

În ceea ce priveşte fixarea unui termen de judecată urgent, i-am 
răspuns că acesta va fi, întrucât însăşi legea prevede soluționarea în 
maximum opt zile şi cum dosarul se afla pe biroul meu, repartizat la secția 

Il pe care o conduceam, l-am fixat pe rol peste cinci zile, într-o miercuri, zi 
de penale, când se aflau mai puține procese pe rol. 

Referitor la cine va judeca, i-am comunicat că va participa 
completul obişnuit care va fi de rând în acea zi, recunoscând că în adevăr 
procesul prezintă o importanță deosebită, dată fiind persoana d-lui 
Mihalache şi campania desfăşurată prin presă. Atât şi nimic mai mult, 
căutând să reduc discuţia la minimum posibil. Toate acestea se petreceau 
pe ziua de vineri 11 octombrie, între orele 10-11 a.m. 

Luni, 14 octombrie, ajunsese şi la mine un zvon că în localitate 
sosise deja un procuror general, care-şi luase reşedinţa la Prefectură, 
unde i se pusese la dispoziție o cameră pentru locuit şi pentru lucru. Nu-l 
cunoşteam personal şi nici nu ştiam scopul pentru care venise. Unii dintre 
„magistrații verificați democrați” erau deja de mult la curent cu această 
sosire şi chiar luaseră contact cu el, fără să mă fi informat şi pe mine. În 
ceea ce mă priveşte, n-am găsit că este cazul să-l întâlnesc, din moment 
ce n-a găsit oportun să mă caute. Nu intram poate, deocamdată, în 
preocupările sale şi mi-am continuat ocupaţia obişnuită. 

Cum în după amiaza acelei zile mă aflam în birou, am fost pus 
întâmplător, pe la orele 18, în legătură directă cu Ministerul de Justiție. 
lată convorbirea care a avut loc: 

- Cine-i acolo? 

- Un funcționar de la Trib. Muşcel. Dar acolo? 

- Ministerul de Justiţie. Vreau la telefon cu d-l Prim Procuror. 
Este la birou? 

- Nu ştiu. Vi s-a dat greşit numărul de telefon. Cereţi parchetul. 
V-ajut. 

După câteva minute obținându-se legătura cu Parchetul, 
telefonista a uitat să întrerupă legătura cu Tribunalul şi astfel, fără să 
vreau, am asistat la convorbirea care a avut loc. lat-o, pe cât posibil: 

- Cine-i acolo? 

- Mihăescu, Primul Procuror al Tribunalului Muşcel. 

- Aici Secretarul General al Ministerului de Justiție. Miercuri se 
judecă procesul lui Mihalache. Ai luat măsurile necesare? 

- Da, am stabilit de comun acord cu celelalte autorități, 
măsurile necesare de pază. 

-  Numă interesează acestea. Are cine să le ia. Ai stabilit 
soluţia procesului? 

-  Judecă tribunalul. 

- Ştiu, doarn-o să judece parchetul. Ai luat contact cu Primul 
Preşedinte? Aţi stabilit soluția procesului? 

- Nu. 

-  laimediatcontactşi stabiliți soluția. Altfel este în joc situaţia d-tale. 

- Da, am înţeles. 

După terminarea acestei convorbiri, aşteptam să văd la biroul 
meu apărând Prim Procurorul şi, întradevăr, peste cîteva minute s-a şi 
înfățişat. 

- Măi frate Marinescule, m-a chemat chiar acum la telefon 
Secretarul General al Ministerului de Justiţie şi m-a întrebat dacă am luat 
măsurile necesare în vederea procesului de miercuri al lui Mihalache -— şi 
după ce mi-a reprodus convorbirea, a continuat: 

- Măi, frate Marinescule, scapă-mă de încurcătura asta. Dă-l în 
„„măsi pe Mihalache. Lasă să judece procesul Cristea şi cu Buceloiu, care 
au să respingă recursul. O să-i sară acum arțagul lui Mihalache, dar peste 
2-3 luni o să se potolească, iar noi rămânem la posturile noastre. Dacă 
mă dă afară mor de foame. Măi, frate nu mă lăsa. Retrage chiar acuma 
delegaţia dată lui Buceloiu la Parchet. 

- Lasă că am eu grijă, fii fără teamă. 

- Bine, măi frate, îți mulțumesc din suflet. N-am să te uit nicio-dată. 

Pe când ieşea din biroul meu, m-am uitat în urma lui, reflectând: 

- Biata magistratură, cine a ajuns să o reprezinte! lată hal de Prim 
Procuror, tremură pantalonii pe el numai pentru că a avut o convorbite cu 
Secretarul General şi-i este teamă că moare de foame dacă nu execută 
ordinul. Bine că faci şi tu parte dintre cei veniţi de la Tîrgovişte. lată deci 
că şi Prim Procurorul este la curent cu toate aranjamentele, puse la cale 
de partid, în legătură cu acest proces. De unde ştia că vor judeca 
Buceloiu şi Cristea şi că sunt câştigaţi cauzei ? 

lată hal de Prim Procuror! 

- Oare nu constituie aceasta, d-le Prim Procuror Mihăescu, o 
abatere gravă de la ținuta şi datoria d-tale de magistrat şi de reprezentant 
al Parchetului?. Oare etica profesională nu ţi-a impus limite peste care să 
nu-ți fie permis să treci? Oare atitudinea judecătorilor „câştigaţi cauzei” 
nu constituie o abatere cu caracter disciplinar şi chiar o infracțiune penală? 
Nu constituie oare o excrocherie juridică, iar acei care contribuie cu bună 
ştiinţă la comiterea ei, nu se numesc oare complici? Dumneata cum 
urmează să fi calificat? Şi câte fapte de acestea ai mai comis până acum 
şi câte alte cauze pe care le-ai soluționat direct ai procedat astfel, de nu-ți 
este ruşine de această josnică ținută şi în câte vei mai proceda astfel de 
aci înainte? 

lar tu, cititorule şi voi toți colegi magistrați care, îndepărtați din 
magistratură de regimul "democraţiei populare” , suportaţi greul vieţii cine 
ştie pe unde şi cum, aflaţi că astăzi 12 lunie 1950, când scriu aceste 
rânduri, acest Prim Procuror al Trib. Muşce! funcționează ca Prim 
Procuror al Curţii de Apel din oraşul Braşov, post în care a fost avansat 
încă de mult timp, iar eu de trei ani şi jumătate rătăcesc ascuns prin munți, 

prin păşuni, pe unde pot şi cum pot, urmărit de securitatea comunistă, 
spre a fi prins şi împuşcat. Judecă-l cum trebuie şi află-i meritele. Noi i le 
cunoaştem perfect de bine, iar eu voi continua să arăt aci faptele care au 
mai urmat şi pe care le cunosc personal. 

Şi poate că n-aş fi aflat despre toate aceste aranjamente, puse la 
cale în culise, dacă nu se producea buclucaşa convorbire telefonică, de 
care am luat cunoştinţă fără voia mea. 

lată deci cum Partidul Comunist, în mâna căruia se află 
departamentul justiției, fără să țină seama de rolul şi atribuţiile mele ca 
Prim Preşedinte al Tribunalului Muşcel, fără să țină seama de faptul că 
completele de judecată se formează după alte norme de procedură, iar nu 
după bunul plac al unei grupări politice, chiar şi atunci când Ministerul de 
Justiție îi aparține, formând complete de judecată şi stabilind de mai 
înainte cu anumiți magistrați soluția într-un proces al cărui dosar nici nu-l 
văzuseră cel puţin. el fiind totdeauna în posesia mea şi aceşti magistrați 
cu o excepție care se va vedea, nici nu găsiseră de cuviință să mă 
informeze cel puțin, deşi eram şeful lor. Şi totul era cu atât mai 
surprinzător cu cât niciodată în cariera mea de magistrat, nu mi se 
întâmplase aşa ceva. 

După plecarea Primului Procuror din biroul meu, pe la orele 19, 
soseşte un funcţionar care mă anunţă că sunt chemat la Prefectură de d-l 
Procuror General. Surprins de această invitaţie şi întrebându-l cu cine se 
mai afla, mi-a comunicat că sunt prezenţi Prefectul şi Patraulea. l-am spus 
imediat: 

- Comunică d-lui Procuror General că Prim Preşedintele se află 
prezent la birou şi că-l aştept, dacă doreşte să vorbească cu mine, dar 
numai până la orele 19 când plec. Funcţionarul nu s-a mai întors şi nici eu 
nu am avut onoarea să cunosc pe acest Procuror General până la ora 
indicată. În felul acesta am înțeles rolul Procurorului General şi de cine şi 
cum se formase completul de judecată. În plus, era o lipsă totală de bună 
cuviință din partea acestui Procuror General care-şi permitea să mă invite 
la d-sa ca şi cum aş fi fost un simplu funcţionar aflat sub ordinele sale. 

Nu era vorba de mine ci de postul pe care-l ocupam. Eram Prim 
Preşedinte al Tribunalului şi şeful justiției de la Mugşcel şi în această 
calitate nu puteam fi tratat de aşa manieră. Locul de întâlnire, dacă avea 
ceva cu mine, era tribunalul iar nu localul Prefecturii. Se tratează între 
patru ochi dacă sunt chestiuni personale sau confidenţiale, iar dacă sunt 
chestiuni generale şi de serviciu şi în fața celorlalți colegi, magistrații 
neavând nimic de ascuns între ei când sunt în oficiu. 

- Dar să mă chemi la Prefectură d-le Procuror General şi să 
discuți cu mine chestiuni care se referă la atribuțiile mele de magistrat, în 
asistența Prefectului şi a şefului unei grupări politice, aceasta este prea 

mult, ai depăşit ceea ce îţi este permis şi nici eu nu sunt acela care să mă 
supun atât de uşor. Ne având nimic să-mi reproşez, nu mă tem de nimeni. 
Învață cel puțin de data aceasta cum trebuie să tratezi un şef de instanță, 
mai ales când se află într-un post ca acela pe care-l ocup eu. 

A doua zi, marți 15 octombrie, înainte de a intra la şedinţă, colegul 
judecător Cristea s-a prezentat la biroul meu, comunicându-mi confidenţial 
următoarele: 

- D-le Prim Preşedinte am fost chemat şi mi s-a cerut să iau parte 
la judecata recursului d-lui Mihalache, respingându-l. Nu pot să fac asta. 
Nu pot să judec din ordin. Ar fi ceva nedemn pentru mine. Vă rog să nu 
mă băgați la şedinţă. Ştiţi că sunt căsătorit şi sunt numai delegat la Muşcel 
şi dacă nu pronunț sentința ce mi s-a cerut, nu numai că mi se retrage 
delegația, dar se poate chiar să fiu dat afară din magistratură. Din cauza 
aceasta s-ar putea să am dificultăţi şi în căsătorie, soția fiind ocupată cu 
conducerea gospodăriei pe care o avem la ţară, care s-ar distruge dacă ar 
fi ca noi să plecăm din Muşcel, ne având pe nimeni care să o conducă. 
Vă rog să luați în consideraţie situația mea specială. 

Ştiind din cele ce mi se comunicase de Prim Procuror, că sus- 
numitul făcea parte dintre magistraţii "câştigaţi cauzei” şi văzând 
sinceritatea cu care îmi vorbea, i-am răspuns imediat, fără să-i mai cer 
alte detalii şi fără nici o altă explicaţie: 

- Fiindcă ai fost sincer şi mi-ai vorbit cinstit, spunân du-mi adevărul, 
nu vei judeca. Păstrează însă tăcere. 

Nu l-am întrebat nici de cine a fost chemat, nici unde şi când şi 
nici cine i-a cerut să judece şi să respingă recursul. Din cele ce ştiam, 
bănuiam totul. 

Pe la orele 10, am suspendat judecarea proceselor pentru câteva 
minute. Retrăgându-mă am rezolvat câteva lucruri urgente, primind şi 
câteva acțiuni. În timp ce eram ocupat cu aceste lucrări, a intrat în birou un 
domn, care pur şi simplu îmi întinde mâna, recomandându-se "Ciobanu”, 
fără să-şi anunţe titlul cel poseda ori calitatea ce avea. Spre a nu-l lăsa cu 
mâna întinsă, m-am prezentat şi eu tot atât de scurt. Neştiind cine este şi 
necunoscând nici o persoană cu numele acesta l-am întrebat ce doreşte. 
Răspunzându-mi că are ceva mai mult de vorbit cu mine, l-am invitat să i- 
a loc. 

După rezolvarea lucrurilor cu care eram ocupat, am rămas singuri 
şi timp de peste 1% oră a avut loc între noi o discuţie, din care redau 
esenţialul, reproducând cu exactitate cuvintele sale, pe care mi le-am 
notat imediat după aceea pentru aducere aminte şi pe care le am înaintea 
mea acum când scriu aceste rânduri. 

- Mâine se judecă procesul lui Mihalache. Vreau să ştiu cine 
judecă. 

- Dar cine sunteţi dvs. şi în ce calitate vă ocupați de acest proces? 

- Sunt Procuror General Ciobanu şi sunt trimis aici în mod special 
de d-l Ministru. Dacă te îndoieşti de aceasta poți verifica imediat la telefon 
calitatea şi însărcinarea mea cerând relații Ministrului. 

- Bine. Ce doriți? 

- Vreau să ştiu cine judecă mâine în acest proces de o impor-tanță 
excepțională în aceste vremuri excepționale. Astăzi nu este vorba de 
trecerea puterii de la Liberali la Țărănişti sau la Averescani. Este vorba de 
o schimbare totală de regim în Țara Românească şi, în lupta angajată 
prezența lui Mihalache nu este de dorit. În rezolvarea acestui proces, a 
cărui importanță este atât de evidentă, este angajată toată autoritatea şi 
tot prestigiu întregului Guvern şi întregului Consiliu de Miniştri, atât față de 
țară cât şi față de străinătate şi guvernul nu poate fi sfidat printr-o hotărâre 
a Tribunalului Muşcel. Soluția procesului nu poate fi decât respingerea 
recursului; pledoariile simple formalități. De aceea să formezi completul de 
judecată cu Buceloiu şi cu Cristea, care sunt deja câştigaţi cauzei. Este 
bine însă să intri şi d-ta la şedinţă, fiindcă alta este autoritatea unei şedinţe 
pronunțate sub preşedenţia Primului Preşedinte şi în complet de trei. 

- De altfel este la mijloc chiar interesul d-tale să intri la şedinţă şi 
să judeci acest proces, fiindcă dacă Guvernul găseşte la d-ta înțelegerea 
necesară, nu numai că situaţia d-tale materială cât şi profesională est 
consolidată, dar ascensiunea d-tale va fi excepțională. Dacă nu, se vor lua 
împotriva d-tale cele mai severe măsuri. 

Mărturisesc că este pentru prima oară când în cariera mea de 
magistrat, auzeam vorbindu-mi-se astfel. Mă aflam în fața unei tranzacții 
atât de odioase, ce mi se propunea chiar în numele Ministerului Justiției şi 
al Guvernului, că josnicia ei nu era depăşită decât de ticăloşia acelora 
care tratau în felul acesta magistratura țării. Revoltat de ceea ce auzeam 
şi de importanţa cu care mi se vorbea, am pus mâna pe sonerie, să chem 
aprodul, să-l dea afară pe acest neruşinat, care îndrăznea să-mi facă 
astfel de propuneri, în timp ce ocupa şi postul de Procuror G-ral, prin care 
era chemat să urmărească aplicarea exactă a legilor, iar nu să provoace 
falsificarea lor. A fost chestiune de secunde că nu am apăsat pe buton. 

- Ai retras delegaţia lui Buceloiu? 

- Nu încă, este timp destul. Acum este târziu şi am luat parte la 
şedinţă. 

- Să nu uiţi! 

La orele 16 mă aflam Ia birou. Cu o exactitate matematică a sosit 
şi Procurorul Genaral. 

- Ai studiat dosarul? 

- Da. 

- Ce părere ai? 

- Soluţia este susceptibilă de apreciere. 

- Nu mă mulţumeşte răspunsul. Până mâine mai avem timp să 
luăm măsurile necesare. 

Auzind aceste cuvinte de amenințare directă şi imediată, mi-am 
dat seama că în intervalul scurt de timp ce mai rămânea, până a doua zi 
se vor putea produce schimbări, îndepărtându-mă de la conducerea 
instanței. Se putea să fiu suspendat sau delegat la altă instanță sau invitat 
să mă prezint imediat la Minister. De aceea i-am răspuns: 

- Îmi dau seama de sensul înalt politic al acestui proces şi de 
scopurile urmărite de Guvern şi nu noi, magistraţii, trebuie să ne 
interpunem intențiilor lor. Pe mine puteți conta. Mă aveţi câştigat cauzei. 
Aveţi grijă de ceilalți doi. 

- Ai grijă şi d-ta şi vezi dacă vreunul dintre ei oscilează, spune-mi 
imediat, şi-l vom îndepărta iar procesul se va judeca din nou cu alți 
magistrați. Amână apoi pronunţarea sentinței peste 10, 20 sau chiar 30 
de zile. Amână peste termenul legal. Va interesa mai puţin soluția dată 
după expirarea termenului de depunere a candidaturilor, deşi interesul 
este ca recursul să fie respins imediat. D-ta nu ai să dai seama nimănui de 
ceea ce faci. Chiar acum am să telefonez d-lui Ministru c-am aflat la d-ta 
toată înțelegerea necesară. 

Ne-am strâns apoi mâna şi ne-am despărțit ca doi buni prieteni, 
Prim Procurorul plecând cu surâsul pe buze pentru triumful cauzei 
câştigate. Mărturisesc iarăşi că nici de data aceasta nu spuneam 
adevărul. Nu eram câştigat cauzei şi nimeni, absolut nimeni dintre 
magistrați, nu ştia precis din cine va fi format completul de judecată. 
Bănuiau pe cei doi. Nici eu nu ştiam altceva decât că eu voi judeca şi 
Cristea nu. În tot cazul nici Buceloiu nu va participa. Nu voi oferi acestei 
secături ocazia să-şi pună în aplicare intențiile sale murdare. Era chiar de 
datoria mea ca şef al instanței să înlătur pe acest ticălos, care se vânduse 
unui partid politic pentru a-şi forma cariera, aşa după cum se va vedea mai 
departe. 

Voi forma completul cu acei magistrați care se bucură de totală 
reputaţie a imparțţialităţii, dintre cei mai cinstiți şi demni, dintre aceia care 
sunt mândri că poartă numele de magistrați şi care nu l-ar păta pentru 
nimic în lume, dintre aceia care nu se tem de nimic şi nici nu se lasă 
influențați. Şi mărturisesc că n-am greşit. Îmi cunoşteam bine colegii. 

Formarea completului de judecată, dezbaterile şi soluția 


lată-ne în fine în ziua procesului. Era miercuri 16 octombrie 1946. 
Am pornit la birou cu mult mai devreme ca de obicei. Pe străzi lume multă. 
Agenţii siguranței şi personalul poliţiei şi jandarmeriei, toată forța publică 
locală se afla prezentă pretutindeni, iar de muncitori te împiedicai la tot 
pasul. Când am sosit la tribunal l-am aflat ocupat de sute de muncitori. 
Curtea, intrarea, interiorul, sala de şedinţe a Sect. | şi bufetul, toate, dar 
absolut toate, fuseseră ocupate de muncitori de cu noaptea. Se aflau 
muncitori de la I.A.R., Concordia, Lignitul, Bălaia aduşi şi din alte localități, 
precum şi toată drojdia oraşului şi membrii de partid. Nimeni nu putea intra 
în tribunal, fără ca mai întâi să fi fost legitimat şi identificat. Eu însumi am 
fost oprit de o echipă de muncitori, care nu mi-au lăsat trecerea liberă 
decât după ce am fost recunoscut. 

De luarea acestor măsuri nu aveam nici o cunoştinţă, iar Prim 
Procurorul, care era la curent cu totul, nu găsise de cuviință să mă anunţe. 
Venise la mine doar ca să mă roage să-l scap din greaua încurcătură în 
care se afla, să las să judece Cristea cu Buceloiu şi să-l înjure pe 
Mihalache. În ziua procesului se învârtea peste tot ca un titirez, neştiind 
ce să mai facă spre a fi pe placul tovarăşilor. Dar pentru ce era nevoie de 
aceste măsuri? Cine venea să ia cu asalt tribunalul ca să fie nevoie să se 
scoată din câmpul muncii atâtea mii de brațe spre a fi aduşi aici? 

Eu nu cerusem şi n-aveam nevoie să cer. Mie îmi conferea legea 
acest drept şi nimănui altcuiva. Eu purtam răspunderea ca şef al instanței 
dacă aş fi dat dovadă de lipsă de prevedere şi nimeni altul. Au fost aduşi 
deci de autoritățile administrative ale Blocului care n-aveau nici un drept 
să se amestece în treburile justiției. S-au adus deci de un partid şi, 
judecând după cazurile precedente şi ulterioare s-au adus spre a 
impresiona şi intimida pe magistrați. Ei bine “tovarăşilor”, dacă acesta v-a 
fost scopul, aţi greşit şi de data aceasta. Cei care vor judeca nu se vor 
lăsa impresionați de prezența voastră aci. Ei au alte criterii de conducere 
şi din conştiinţa lor nu face parte nici teama şi nici constrângerea. 
Aşteptaţi numai şi veți vedea. 

Despre o parte din cele ce ştiam încunoştiințasem pe colegul 
Mircea Constantinescu care, foarte corect şi demn, se exprimase față de 
colegi că dacă va fi indicat să judece, nu se va sustrage, fiind şi cel mai 
vechi în secție. 

Ajuns la tribunal l-am aflat deja prezent în biroul meu pe 
Procurorul General, care mi-a prezentat o telegramă a Ministrului de 
Justiție, prin care mi se făcea cunoscut că d-sa este numit Preşedinte al 
Biroului Electoral Județean, cerându-mi-se să-i pun la dispoziție tot ce are 
nevoie. Despre această calitate nu-mi vorbise nimic anterior. Prin urmare 

pentru aceasta locuia la Prefectură şi pentru aceasta se întreținea numai 
cu reprezentații Blocului, cu care fixa tot ce avea de făcut. Citind telegrama 
i-am aflat numele. lată-l: Luca Nazâr Ciobanu, Procuror General la Curtea 
de Apel Craiova. 

Cititorule şi voi toți colegi magistrați de pretutindeni, reţineți-i 
numele şi nu-l uitaţi niciodată. Eu l-am scris aici cu litere mari pentru ca, 
ajutat de voi toţi, să-l facem cunoscut pretutindeni şi să-l transmitem 
generaţilor viitoare, departe, cât mai departe, pentru ca neam de neamul 
lui să simtă disprețul întregului neam românesc. Ce origine va fi având nu 
ştiu şi nici nu am avut posibilitatea să aflu. Ştiu că este provenit din 
Basarabia, şi-mi este suficient să citesc al doilea nume pentru ca să văd 
că probabil nu am de a face cu un român pur sânge. Ticăloşia acestui 
netrebnic Proc. General a depăşit orice închipuire. Din cele ce am arătat 
până acum şi din cele ce voi mai arăta se vede că aveam de a face cu un 
excroc, cu un falsificator ordinar, cu un netrebnic care a făcut de râs 
magistratura şi postul pe care-l ocupa. 

La şedinţa de penale din ziua de 16 octombrie 1946 a participat ca 
procuror chiar Buceloiu. Nu-i retrăsesem încă delegaţia, deşi Prim 
Procurorul întâlnindu-mă de dimineață îmi repetase cererea, la care îi 
răspunsesem că Buceloiu după şedinţa de penale să rămână îmbrăcat 
pentru a lua parte la judecarea recursului, urmând ca adresa de retragere 
a delegației să-i fie înaintată imediat. L-am făcut astfel să creadă până în 
ultimul moment că Buceloiu va judeca. A trebuit să procedez astfel pentru 
ca să nu-mi fie descoperită intenţia, pe care n-ar fi întârziat să o comunice 
Proc. General, iar acesta Ministerului. 

Terminându-se şedinţa de penale, toți magistraţii tribunalului se 
aflau adunaţi în Camera de Consiliu a Secţiei l-a. Toţi erau curioşi să 
vadă cine judecă. Buceloiu aştepta îmbrăcat, având lângă el pe Prim 
Procuror. Ceilalți depuseseră robele. De data aceasta am comunicat 
colegului Mircea Constatinescu rolul pe care-l juca Prim Procurorul. 
Colegul revoltat şi cu zâmbetul batjocoritor pe buze, a replicat în auzul 
tuturor: 

- Păi de ce să mai judecăm noi? Să intre d-l Prim Procuror la 
proces. Este aşa de simplu. 

Era prima palmă ce se aplica pe obrazul acestui magistrat şi era 
cu atât mai usturătoare cu cât era aplicată de un coleg în prezența tuturor 
celorlalți şi chiar în camera de consiliu, după care au urmat cuvintele mele: 

- Domnule Constantinescu şi Domnule Brătulescu intraţi în 
complet cu mine. 

Ne-am îmbrăcat imediat şi am intrat la şedinţă, iar Buceloiu a 
rămas îmbrăcat lângă Prim Procuror, surprinşi de întorsătura pe care o 
luaseră lucrurile, însoțiți de zâmbetele noastre ironice. Era a doua palmă 

ce se aplica în interval atât de scurt pe obrazul Prim Procurorului şi prima 
atât de usturătoare pe obrazul lui Buceloiu, amândoi primind o lecție atât 
de bine meritată în fața tuturor colegilor. 

La proces, d-l Mihalache a fost reprezentat prin D-nii Avocaţi 
Veniamin, Profesor la Facultatea de Drept din Bucureşti şi Sachelarie, fost 
Preşedinte de Secţie la Curtea de Apel din Bucureşti. Intimaţii au fost 
reprezentați prin D-nii Avocat Niţulescu trimis de Centru comunist din 
Bucureşti şi Eduard Jacomini din Câmpulung. Şedinţa s-a deschis la orele 
10% şi a continuat până la orele 13%, când s-au terminat pledoariile 
recurenților, reluându-se la orele 15% până la orele 19, cu pledoariile 
reprezentanților intimaţilor, amânându-se pronunțarea până a doua zi la 
orele 10%. 

Asupra felului în care s-au dezvoltat pledoariile este interesant de 
spus că nicicând dictonul latin "Quod licet Jovi non licet bovi” nu şi-a avut 
o mai exactă aplicare ca în cazul de față. Pe cât de juridic, de magistral, 
elegant şi ireproşabil au pledat primii doi, pe atât de modest s-au prezentat 
ceilalți. 

Sala era plină până la refuz de muncitori. 

Ei bine, pledoariile d-lor Vaniamin şi Sachelarie au fost atât de 
convingătoare şi expuse într-o formă atât de impecabilă, încât au impus 
respect tuturor. Cea mai desăvârşită disciplină a domnit tot timpul în sală 
şi cred că nu greşesc atunci când afirm că unanimitatea celor streini care 
au asistat la dezbateri, au plecat de la şedinţă cu o altă convingere decât 
cu aceea cu care veniseră poate aci. 

În şedinţa de după amiază , pledoariile d-lor Niţulesu şi Jacomini 
au fost atât de distante de ale primilor, încât s-au auzit voci chiar din 
rândurile muncitorilor exprimând regretul că partidul nu şi-a ales alți 
reprezentanți decât pe aceştia. Întradevăr. „Ex nihilo nihil”. Ce să susții 
când nu ai ce şi cum? 

Pe Jacomini îl cunoşteam. Nu-i puteai cere mai mult decât putea 
să dea. Dar Niţulescu? Venea din capitală, era trimis de Centru! 
Pledoariile lor îţi făceau impresia că te aflai la o întrunire politică în cine 
ştie ce cartier Bucureştean, nu în fața unor magistrați care încearcă să 
pronunțe o sentință şi îţi pretind că vorbeşti documentat şi în fapt şi în 
drept. - 

Retrăgându-ne în camera de consiliu, după câteva momente de 
reculegere, m-am adresat colegilor: 

- Sunteţi în situaţia de a vă pronunţa imediat, sau mai aveţi nevoie 
să studiați anumite piese din dosar? Ambii colegi mi-au comunicat că sunt 
gata să se pronunțe.Cât pentru mine, fusese o plăcere să urmăresc 
dezbaterile cunoscând întreg cuprinsul dosarului. Am continuat deci: 

- Domnule Brătulescu, fiind cel mai tânăr ai cuvântul. 

- Domnule Prim Preşedinte, ştiţi că sunt un magistrat care mi-am 
vândut şi eu şi soția o parte din averea de la țară, ca să ne facem o casă 
în Câmpulung. Suntem încă datori şi ne-am gajat salariile pe ani de zile. 
Pot să fiu şi eu şi soția daţi afară din serviciu. Nu-i nimic!. Am o căruță cu 
boi la țară. Voi căra pietriş cu ea şi tot nu voi muri de foame. D-nul 
Mihalache are dreptate. 

- Dar d-ta, d-le Constantinescu? 

- Ştiţi, Domnule Preşedinte, că şi eu sunt un magistrat sărac. 
Trăiesc numai din salariul meu şi din mica pensie a soției. Ne zbatem cum 
putem. Nu sunt nici cel puțin Muşcelean, pentru ca să fiu cunoscut şi să 
pot trăi din avocatură, în cazul când aş fi dat afară. Ei bine, prefer să fiu 
dat afară. Prefer să-mi rămână copiii în zdrențe, dar să se spună că sunt 
copiii unui magistrat cinstit. Prefer să moară de foame decât să fie arătați 
cu degetul şi să se spună că sunt ai unui netrebnic. D-nul Mihalache are 
dreptate. 

- Are băieţi. Redactez eu hotărârea. 

- S-o pronunțăm mâine la orele 8%, înainte de a începe şedinţa 
obişnuită pentru a preîntâmpina orice eventualitate, a fost părerea d-lui 
Constantinescu. 

- Atunci mâine la ora 8% să fiţi aici. 

Aceasta a fost toată deliberarea în jurul recursului d-lui Mihalache. 
Destul de simplu, de clar, de precis şi bărbăteşte, fără nici o teamă, fără 
nici o clătinare, fără nici o şovăială, pronunțându-se o sentință dreaptă, 
bazată pe lege şi pe conştiinţă în unanimitatea completului de judecată. 

- Ce aveţi de zis magistraţilor "câştigaţi cauzei", înainte chiar de a 
fi cunoscut cuprinsul dosarului şi înainte de a se fi dezbătut procesul în 
fond? 

- Ce ai de zis Buceloiule şi Prim Procuror Mihăiescu cănd pe 
obrazurile voastre se văd încă urmele roşii ale palmelor ce vi s-au aplicat? 
Nu vă este ruşine de atitudinea voastră, acum când se constată că n-a 
rămas nimic cinstit în voi din haina de magistrat pe care o îmbrăcaţi încă? 

- Ce aveţi de zis de atitudinea celor doi colegi Constantinescu şi 
Brătulescu pe care îi cunoaşteţi şi cu care ați trăit ani de zile sub acelaşi 
acoperământ? Cât aţi fost împreună nu aţi reuşit să le cunoaşteţi structura 
sufletească şi caracterul. Fiţi siguri că ei v-au cunoscut prea bine şi v-au 
apreciat după meritul şi valoarea a ceea ce reprezentați Schelete murdare 
ale unui corp din care încă faceți parte până la ziua când veţi fi aruncați la 
lada de gunoi, unde vă este locul. Cât pentru mine, vă arunc în față tot 
disprețul meu. 

- Dar tu, tu, Procurorule General Luca Nazâr Ciobanu, ce ai de 
zis? Rosturile şi chemarea ta în ordinea judecătorească erau cu totul altele 
decât acela al decăderii morale în care te-ai complăcut, dacă acest cuvânt 


33 


mai poate fi pus, prin comparație, alături de numele tău? Ce ai de zis de 
unanimitatea cu care s-a pronunțat sentința de către completul de 
judecată, care ţi-a aruncat în față toată sfidarea lui, apreciind astfel aşa 
cum trebuie ticăloasele şi degradantele tale procedee? Şi cum crezi că te 
apreciez eu care am reuşit totuşi să dejoc toate uneltirile tale mârşave şi 
să mențin intact prestigiul şi demnitatea instanței pe care o conduceam cu 
toate că reuşiseşi să-ți asociezi elemente oportuniste, carieriste şi gata de 
orice tranzacții josnice şi care făceau parte din acest tribunal? 

- lar tu, cetitorule căruia mă adresez din nou şi voi toți aceea care 
veți ocupa miine posturi de conducere în ierarhia judecătorească, apreciaţi 
aşa cum trebuie pe cei doi magistrați, Mircea Constantinescu şi Aurel 
Brătulescu şi nu-i uitaţi niciodată. Căutaţi să-i cunoaşteţi şi strângeţi-le cu 
drag mâna. Sunt persoane modeste care nu aleargă după reclamă, dar 
care pătrunşi pe deplin de demnitatea şi cinstea de magistrați, convinşi pe 
deplin că soarta lor era definitiv pecetluită, iar cariera pierdută, convinşi pe 
deplin de siguranța consecinţelor ce vor urma şi pe care aveau să le 
suporte, au riscat totul numai pentru a face dreptate. Şi, pentru ca 
judecata voastră să fie cât mai dreaptă, apreciaţi-i prin comparație atât cu 
faptele comise în acelaşi timp, loc şi împrejurări, de Luca Nazâr Ciobanu, 
Mihăescu şi Buceloiu şi cu acelea ce veți mai vedea că au comis 
susnumiții cât şi alți mulți magistrați "verificați democrați”, față de care cele 
ce am spus până acum sunt prea puţin. Şi în vremurile acelea, ceea ce au 
făcut ei constituie supremul sacrificiu pe care l-au acceptat cu fruntea 
senină şi cu conştiinţa împăcată că şi-au făcut pe deplin datoria de 
magistrați corecți şi Români adevăraţi. Şi în adevăr consecinţele au urmat 
imediat, ambii fiind îndepărtați din magistratură cu primele loturi. 
Constantinescu se află undeva prin Bucureşti, angajat la un magazin de 
stat, iar secundul s-a înscris în barou, pe când Buceloiu a ajuns Procuror 
la Curtea de Apel din Bucureşti, iar Mihăescu Prim-Procuror al Curţii de 
Apel din Braşov. 

Pe când eram gata de plecare, iar pronunțarea sentinței nu se 
făcuse încă, a apărut la birou Luca Nazâr Ciobanu şi cu zâmbetu-i 
mefistofelic pe buze s-a angajat în discuţie referitor la soluția procesului, 
căutând să demonstreze colegilor că recursul urmează să fie neaparat 
respins, la care colegul Constantinescu i-a răspuns cu rezervă. l-am lăsat 
să discute în libertate, având unele lucrări la notariat, având toată 
încrederea în colegi şi în plus siguranţa că până a doua zi Ministerul nu 
mai avea timpul necesar să ia nici o măsură în contra noastră care să 
împiedice pronunțarea sentinței, fixate pentru a doua zi la orele 8%. 

Înainte de a pleca, Luca Nazâr Ciobanu, luându-mă deoparte, m-a 
întrebat: 

- Pentru ce ai format completul cu aceştia? Vădcă rezistă. 

- N-aveţi nici o teamă, le cunosc părerile. 

- Ai grijă. Dacă vezi că vreunul oscilează, amână din nou 
pronunțarea. Între timp îi suspendăm, iar procesul se va judeca cu alți 
magistrați. 

- Bine, am să fiu atent. 

Şi de data aceasta spusesem un neadevăr. Toţi fusesem de acord 
pentru aceeaşi soluţie ce urma să se pronunțe a doua zi. 

Am pornit toți trei spre casă. Eram cu toții îngrijoraţi şi fiecare 
căuta să scruteze viitorul, făcând diferite pronosticuri. Întâlnind pe 
bulevard şi alți colegi şi voind să schimb puţin atmosferă, i-am invitat la un 
pahar cu vin. Abia intrasem de câteva minute în local c-a şi sosit un aprod, 
anunțându-mă că sunt chemat la telefon de d-l Ministru al Justiţiei. 

- Du-te şi răspunde că nu m-ai găsit. Bănuiam pentru ce sunt 
chemat la această oră şi imediat după proces, despre care Procurorul 
General prezentase deja raportul său. 

După câteva minute soseşte un alt aprod, comunicându-mi că de 
la Minister a primit ordin să mă caute pretutindeni şi să raporteze la 
telefon. Văzând această insistență am plecat, dar nu m-am dus la telefon, 
cil-am trimis şi pe acest aprod să anunţe că voi fi căutat. 

După o jumătate de oră sună telefonul acasă: 

- Casa Primului Preşedinte? 

- Da. La telefon d-na Marinescu. 

- Doamnă, aici Secretarul G-ral al Ministerului de Justiție. Vreau 
să vorbescu cu d-l Prim Preşedinte. 

- Nu este acasă. Îmi comunică femeia de serviciu c-a plecat la un 
aperitiv cu domnii care şi-au depus astăzi candidatura din partea Blocului. 

- Vă rog, trimiteţi şi anunţaţi-l să poftească la telefonul cel mai 
apropiat, să vorbească cu Ministerul. 

- Vă rog să credeți că nu ştiu direcţia în care a plecat. 

- Atunci imediat ce se înapoiază, spuneţi-i să cheme Ministerul. 

- Am să-i comunic. 

Ne culcasem. Probabil că erau orele 23%, când telefonul a sunat 
pentru a treia oară. La telefon iarăşi Secretarul General, căruia i-a răspuns 
din nou soția. 

- A sosit d-l Prim Preşedinte? 

- Încă nu. 

- Atunci să-i comunicaţi că mâine dimineaţă la orele 7% să ceară 
“fulger” cu Bucureştiul, 5.09.40 (după câte mi-aduc aminte). 

A doua zi de dimineaţă, la orele 7%, şi mărturisesc că îndinadins 
am întârziat o jumătate de oră, am cerut Bucureştii la numărul indicat. Mi- 
a răspuns personal Secretarul G-ral Olteanu. 

- Astăzi aveți pronunțare în procesul lui Mihalache. Vreau să ştiu 
care este sentința. 

- Nu ne-am pronunţat încă. Aseară era târziu, iar colegii obosiţi şi 
am amânat totul pentru astăzi dimineață. Chiar sunt în drum spre birou. 

- Vreau să ştiu care-i părerea d-tale. 

- Este în localitate d-l Procuror General care ne-a comunicat 
indicaţiile D-voastră. 

- Soluția nu poate fi decât respingerea recursului. Aştept să 
comunici de executare. 

- Am înţeles. 

Mi-am continuat drumul spre birou, mai hotărât ca oricând. Fie ce- 
o fi! Ne vom face datoria conform legii şi conştiinţei. 

- Ei, d-le Secretar General Olteanu, avocat comunist de Tulcea, 
de data aceasta ai greşit în procedeele d-tale. Nu ţi-ai găsit magistrații 
care să se impresioneze de ordinele d-tale neruşinate şi ale partidului din 
care faci parte şi nici de consecințele ce vor urma. Noi n-am fost crescuți 
la şcoala la care încerci să predai d-ta noile lecții de democraţie populară. 
Noi am învăţat cu alți profesori şi cu alte cărți mai vechi, printre rândurile 
cărora se aflau scrise şi aceste cuvinte: “Pereat mundus, fiat justitia”. 
Peste o oră vei vedea că acest ordin impertinent, pe care ţi-ai permis să 
mi-l dai, se adresează altor magistrați, pe care-i cunoşti şi care au altă 
structură sufletească şi un alt caracter, practicând exercițiul gimnastic al 
aplecării înainte şi pe care chiar în conştiinţa d-tale de proletar îi 
disprețuieşti tot atât de mult ca şi noi şi întregul neam românesc. 

Teroarea morală şi practicile pe care le introduci în numele legii în 
magistratură nu vor putea suprima nici legea nici dreptul, iar ordinul ce mi- 
ai dat nu se poate adresa Primului Preşedinte Marinescu şi nici 
judecătorilor care au format completul de judecată de la Muşcel şi care, la 
amenințările d-tale îţi vor arunca în față tot disprețul lor, făcându-te să 
înţelegi că pentru noi n-au nici o valoare, nici promisiunile materiale şi nici 
consolidarea şi ascensiunea profesională în carieră. Dreptul şi dreptatea 
depăşesc totul, iar păstrarea intactă a demnităţii personale şi aceea a 
corpului din care facem parte, constituie pentru noi o axiomă. 

Peste o oră vei vedea că: “Mai sunt judecători la Berlin” şi că ai rămas ca 
hoțul, prins cu mâna în buzunar. S 

Sosit la birou, am comunicat colegilor toate cele întâmplate cu 
mine de la despărțirea din seara trecută. La rândul său şi colegul 
Brătulescu ne anunță că sosind seara acasă a fost vizitat de cumnatul 
său, învățătorul Moisescu, care i-a comunicat că profesorul Patraulea 
doreşte să-i vorbească şi că-i aşteaptă sosirea. 

- N-am timp. Spune-i că sunt obosit şi mă doare capul. 

- Măi, este în joc atât cariera ta cât şi a sorei mele. Vrea să ştie 
care este părerea ta în procesul lui Mihalache. 

- Nu mi-am format încă nici o părere până acum. 

- A aflat că Marinescu şi Constantinescu au fost cumpăraţi de 
Țărănişti. Vrea să amânaţi pronunțarea sub motiv că ai nevoie de timp ca 
să studiezi dosarul, pentru ca între timp, ambii să fie suspendaţți şi să se 
judece din nou cu alți magistrați. 

- Bine, am să văd. 

În timpul acestei convorbiri soseşte de la Prefectură un funcționar 
anunţându-l pe d-l Brătulescu că este invitat imediat de Procurorul G-ral, 
care doreşte să-i vorbească. 

- Ce fac d-le Prim Preşedinte, mă duc? 

- Să pronunțăm mai întâi sentința. 

Cum orele erau după 8%, tribunalul a pronunțat următoarea 
sentință: 


Dos. 17741946 


SENTINȚA 
no. 216 
Audienţa publică din 17 octombrie 1946 
În numele legii 
“ Tribunalul Muşcel 
Hotărăşte: 
Admite recursul declarat de d-l |. Mihalache din comuna 


Dobreşti Muşcel, în contra cărții de judecată civilă cu No 84 din 4 
octombrie 1946 pronunțată de Judecătoria Topoloveni - Muşcel, care 
se reformează în totul. 

În fond respinge ca tardivă contestaţia înreg. la No 5196 din 
25 septembrie 1946, declarată de C. Craiu din Bucureşti, Calea 
Victoriei No 56. 


Admite contestaţia înaintată de către d-l |. Mihalache, 
înregistrată la No 5101 din 19 septembrie 1946, la Judecătoria 
Topoloveni. 


Constată că ştergerea din registrul electoral al com. Dobreşti 
s-a făcut în mod ilegal, considerându-l înscris la No 470 din acest 
registru. 
Sentință definitivăz 
dată şi pronunţată în şedinţa publică din 17 octombrie 1946 la 
Trib. Muşcel 


Prim Preşedinte ss A. Marinescu 

Asesori ss Mircea Constantinescu 
ss A. Brătulescu 

Grefier ss P. Loghin 

Precum marile bătălii ce constituiesc cheagul care zămisleşte, 
limpezeşte, dirijează, explică şi determină desfăşurarea istoriei tot astfel şi 
sentința de la Tribunalul Muşcel înseamnă cel mai înalt triumf al ideii 
de justiție, de onestitate şi demnitate profesională, pe care nici o 
insultă, calomnie, ticăloşie sau mârşevie comunistă nu-l vor mai putea 
atinge şi nici cel puţin umbri vreodată, iar acei care au pronunţat-o fără să 
se plece, fără să-şi piardă independenţa şi fără să-şi frângă demnitatea, 
făcându-şi datoria cu curaj, cu abnegațţie şi cu supremul sacrificiu, 
caractere în deplinul înțeles al cuvântului, plutesc deasupra tuturor în 
mândria lor de oameni şi în demnitatea lor de magistrați fără să fie 
doborâți vreodată de ruşinea unui trecut meschin şi laş. 

ŞI, la o parte cu acei judecători, figuri abjecte, cu conştiinţa roasă de 
mucegaiul tuturor compromisurilor; gloabe murdare puse să tragă la calul 
bestiilor comuniste; ființe făcute să se târască şi să lingă mâna stăpânului, 
neîndrăznind nici să-şi mişte coada fără voia lui şi care nu-şi puteau găsi 
alt loc decât numai în societatea comunistă, firi slugarnice, lepădături şi 
năpârci veninoase, ei trezesc dezgust şi scârbă, dispreț şi ură. 

Dacă aş fi procedat altfel, ar fi însemnat să devin un asasin, un 
ticălos care, pe nedrept, cu bună ştiinţă şi rea credință sacrifică din punct 
de vedere legal şi moral pe cel mai cinstit şi demn reprezentant al totalității 
româneşti, în cuget şi simțiri adevărate, răpindu-i liniştea şi dreptul la locul 
pe care-l ocupă în viața politică a neamului unde - alături de marele 
luptător democrat ardelean Maniu - era exponentul celei mai covârşitoare 
majorităţii a sufletului şi conştiinţei neamului. 

Caracterul josnic al unui verdict imoral şi ilegal, obținut prin mijloace 
frauduloase, este demn de propunătorii lui, dar respectul față de adevăr, 
de conştiinţă şi de demnitatea mea ca om şi ca magistrat nu sunt de 
vânzare. La dracu deci cu toată această splendidă şi excepţională 
ascensiune profesională, dacă mi se oferă în astfel de condiţii şi dacă 
trebuie să o dobândesc cu preţul laşităţii şi al dezonoarei. 

La cetirea sentinței sala era plină până la refuz. Întreg baroul, toți 
magistraţii şi funcționarii tribunalului şi tot publicul venit pentru procesele 
din aceea zi se aflau prezenți. 

Un ropot general de aplauze a acoperit ultimile mele cuvinte. 

Decanul Baroului s-a grăbit să mă întâlnească pentru a-mi transmite 
felicitări în numele corpului şi al său personal. La fel şi unii colegi. 
Bineînțeles, nu acei "verificați democrați” şi nici acei "câştigaţi cauzei". 
Era o însuflețire generală. 

- Acum mergi, d-le Brătulescu şi vezi ce doreşte Procurorul General. 

Primul Procuror Mihăescu care ascultase ascuns după uşe, în 
camera aprozilor, auzind cuprinsul sentinței s-a şi grăbit să o comunice 
Procurorului General. 

La înapoiere, colegul Brătulescu ne-a reprodus discuţia care a avut 
loc între d-sa şi Procurorul General. lat-o şi cer scuze colegului Brătulescu 
dacă am omis ceva: 

- Aţi pronunţat sentința? 

- Da. 

- Şi ați admis recursul? 

- Da. 

- În unanimitate? 

- Da. 

- N-a fost nici o opinie separată? 

- Nu. 

- Dar nu v-aţi gândit la consecințe? 

- Ba da. Eu mi-am făcut şi testamentul. 

- Ei, m-a tras pe sfoară Primul Preşedinte. Dar vom vedea. 

Auzind aceste ultime cuvinte am spus şi eu: 

- Ei bine, dacă a spus acest lucru, sunt pe deplin satisfăcut. S-a 
convins ticălosul că nu e atât de uşor să dispui de magistrații Tribunalului 
Muşcel. 

- Colegule Brătulescu! Prins de succesiunea rapidă a evenimentelor 
şi sub impresia celor petrecute am scăpat atunci momentul să te felicit 
pentru ținuta d-tale demnă cu care a-i răspuns îndrăznelii, cu care 
Patraulea te chema să-ți vorbească. Cine credea acest neruşinat că eşti 
d-ta, ca să-şi permită să te cheme, să-ți vorbească, indicându-ți cum să te 
comporți într-un proces în care erai chemat să aduci o soluţie finală? 
Acest inconştient uita că d-ta, deşi tânăr, făceai totuşi parte dintr-un corp 
față de care trebuia să aibă respectul cuvenit şi că d-ta nu puteai să aduci 
magistraturii această ofensă şi că nu te chema nici Buceloiu şi nici 
Mihăescu şi cu atât mai puţin Luca Nazâr Ciobanu. Va fi simţit oare acest 
ticălos usturătoarea lecție pe care i-ai servit-o? Ca magistrat şi ca Prim 
Preşedinte te felicit din tot sufletul. 

Peste o jumătate de oră Procurorul General, sosind la tribunal cu 
figura crispată a avut îndrăzneala să spună: 

- Şi totuşi Mihalache nu va candida, după care a plecat din 
Câmpulung cu maşina, însoțit de Prefectul Minculescu, nume care merită 
să fie reținut pentru ziua când fiecare va fi chemat să răspundă pentru 
faptele sale. 

Ne aflăm în ziua de 17 octombrie 1946, dată ce trebuie de 
asemenea să fie reținută, întrucât prezintă o importanță deosebită în 
succesiunea faptelor care au urmat. 

MEETINGUL 


Pe la orele 11% am primit chiar şi eu o invitaţie de la Prefectură 
pentru a participa la meetingul organizat pentru orele 15%. Era invitată 
întreaga populație a oraşului, toate şcolile, toți funcționarii , magistrații şi 
profesorii şi toate organizațiile muncitoreşti, să se adune în piața publică. 
Nu se spunea însă pentru ce anume, iar această invitație constituia un 
ordin pentru toată lumea. Bănuiam că va fi o manifestaţie ostilă sentinţei 
pronunțate de tribunal. Oficialitatea comunistă şi conducerea Blocului nu 
avusese, din laşitate, curajul să o anunţe, dar o aşteptam. Nu face oare 
acesta parte din metodele comuniste de a le organiza şi apoi a încerca să 
le exploateze? 

Aşa a şi fost. În oraş era o fierbere generală. În timp ce pe figurile 
comuniştilor se citea indignarea înfrângerii, restul populației era în 
sărbătoare şi numai presiunea exercitată asupra ei o făcea să-şi 
cemprime exploziile de bucurie. Felicitările şi strângerile tăcute de mână 
le întâlneam la tot pasul. Şcolile, armata, funcţionarii toți erau aduşi cu 
forța, după sistemul comunist. Dacă n-ar fi fost aşa, nu s-ar fi aflat prezenţi 
decât comuniştii. 

Un mic amănunt ilustrează perfect situația. Este unul dintre 
evenimentele care au avut loc, evidențiind astfel care erau sentimentele 
generale. Un birjar al cărui nume este prudent să nu-l menţționez aci, ca să 
nu-l stingheresc în meseria lui, nu s-a jenat să mă oprească şi să-mi 
spună: 

- Să ne trăiţi, d-le Prim Preşedinte! Oricând vei voi să mergi undeva 
sau să te plimbi te duc gratis cu trăsura mea. 

La meeting au luat cuvântul Patraulea din partea Blocului, iar 
Ciocănescu din partea comuniştilor împreună cu Olteanu, ambii muncitori 
la IA.R. Pentru a se vedea cine este acest Ciocănescu şi ce valoare 
reprezintă, dacă se poate vorbi de aşa ceva, relatez următorul fapt: Toate 
autoritățile fuseseră invitate să ia parte la instalarea Prefectului Blocului 
Democrat, avocatul Napotescu. Printre cei desemnați să ia cuvântul 
fusese şi acest Ciocănescu, propus de Partidul Comunist, ca fiind cea mai 
reprezentativă figură a clasei proletare şi în acelaşi timp oratorul partidului. 
S-a prezentat într-o completă stare de ebrietate. Urcând scările Prefecturii, 
căzuse şi-şi sângerase pomeții obrajilor. Timp de aproape o oră ne-a 
terorizat cu o cuvântare din care nu s-a înţeles aproape nimic. Abia reuşea 
din când în când să articuleze câte un cuvânt scos la intervale destul de 
distanțate. Începuse cu Negru-Vodă pentru a termina tras de mână de 
tovarăşi. Şi pentru că cetățeanul turmentat nu se lăsa convins să termine 
şi pentru că tragerea de mânecă să nu fi fost considerată ca o încurajare, 

s-au scris câteva rânduri şi i s-au aşezat înainte, pe masă, cerându-i-se să 
termine. 

La meeting s-au rostit cele mai triviale şi neruşinate expresii la 
adresa completului de judecată şi în special a mea. Cuvinte ca excroc, 
şarlatan, ticălos, vândut, etc. au fost din plin repetate. Toţi trei eram 
persoane scoase în afara legii, nişte monştrii față de care orice pierde- 
vară îşi permitea orice neruşinare, acoperindu-ne cu insulte şi calomnii. 

-"Moarte lui Marinescu!” au fost cuvintele rostite de "oratori” şi 
repetate de tovarăşii împrăştiați prin mulțime. 

Dacă toate acestea s-ar fi petrecut în alte vremuri! Dar acum când 
inițiatorii şi cei care calomniau erau membrii fruntaşi ai partidului, de 
aceeaşi culoare politică cu Ministerul Justiţiei, ce-aş fi putut face? Să-i dau 
în judecată? Cine să-i judece? Buceloiu? Şi cine să pună concluzii? 
Mihăescu? În procesul de ultraj al şefului poliției comis contra colegului 
judecător Țânţăreanu, Mihăescu se acoperise de ridicol. La primul termen 
de judecată a participat pentru a susține cererea de amânare depusă de 
inculpat la dosar, dar nesusținută oral şi nesprijinită de nici o probă, 
arătâna că este plecat la Bucureşti, în interes de serviciu, când în realitate 
se dusese să reclame pe coleg Ministerului Justiției, iar apoi să se 
sustragă de la celelalte termene, când vrând-nevrând ar fi trebuit să pună 
concluzii de condamnare, fiind vorba de un proces-verbal de flagrant 
delict, care nu putea fi combătut prin contraprobă. Situaţia ar fi determinat 
partidul să nu mai aibă încredere în el. Ulterior, după ce tribunalul, sub 
preşedenția subsemnatului, condamnase pe inculpat la trei luni închisoare, 
a fost văzut la braț cu condamnatul. lată omul! Nici că se putea închipui o 
situație mai frumoasă pentru un prim procuror! 

La meeting a asistat şi Prim Procurorul, "apărătorul legii şi al ordinii 
publice" care n-a găsit necesar să mă informeze despre cele petrecute. 
Tremurau hainele pe el de teama consecințelor procesului şi făcea totul pe 
lângă Procurorul General şi pe lângă partid, spre a arăta că nu poartă nici 
o vină şi că Marinescu este criminalul. Nu mai eram "fratele Marinescu" 
care să-l scape din "marea încurcătură” în care se afia. 

Ulterior am fost informat că "tovarăşul profesor" Patraulea ar fi 
declarat că numai el m-ar fi scăpat de la moarte de furia mulțimii care voia 
să vină la domiciliul meu să mă linşeze. Uitase că el însuşi striga "Moarte 
lui Marinescu". Dar această chestiune rămâne încă deschisă. 

Mărturisesc că dacă faptul s-ar fi produs, nu ştiu ce s-ar fi întâmplat. 
În tot cazul nu m-ar fi găsit ascuns după uşă. Sunt un bun vânător, iar 
armele ce posed se aflau lângă mine. 

A doua zi, la birou, colegul Cristea mă informează că pe când se 
afla în drum spre locul de adunare, un muncitor dint-un grup comunist ce 
se apropia de el, a întrebat văzându-l: 

- Şi acesta este unul dintre cei trei? 

- Nu, a fost răspunsul altuia. 

- Credeam că este că-l băgam în canal. 

Merită să facem aici o mențiune specială referitor la atitudinea 
Partidului Naţional-Ţărănesc în legătură cu acest proces, spre a rămâne o 
pagină scrisă despre respectul pe care "partidele reacționare" îl acordau 
magistraturii şi îndeosebi de respectul arătat de Partidul Naţional- 
Țărănesc într-un moment atât de important. În tot cursul procesului nu am 
avut absolut nici o cunoştinţă că în local au fost prezenţi unii dintre 
membrii de la conducerea partidului. Bănuiam că va fi sosit d- Mihalache, 
ca parte în proces. Abia ulterior am aflat că încă din ajun sosiseră atât d-l 
Mihalache, cât şi d-l Maniu şi alți fruntaşi ai partidului, locuind la d-l Titi 
Georgescu. Nimeni dintre aceştia, nici un membru al partidului şi nici chiar 
dintre cei localnici, n-a schiţat nici cel puțin un gest să se apropie de 
vreunul dintre membrii tribunalului şi printre aceştia se aflau doar atâția 
avocați ţărănişti şi în baroul local, cu care ne întâlneam în fiecare zi în 
oficiu. Nimic, absolut nimic, nici înainte, nici în cursul procesului şi nici 
ulterior. 

D-l Mihalache a apărut la tribunal după proces, cu ocazia depunerii 
candidaturii şi numai timpul necesar acestei lucrări. 

Târziu de tot, în timpul prigoanei, pe când mă aflam fugit de 
aproape un an, am aflat despre o convorbire care a avut loc între d-nii 
Maniu şi Mihalache, în casa d-lui Titi Georgescu, despre proces. Cer toate 
scuzele dacă cele relatate nu vor corespunde "ad literam'" celor discutate. 
Eu le redau aşa după cum mi-au fost transmise. Persoana care mi le-a 
transmis este prea serioasă pentru a mă determina să le inserez aci. 

D-l Maniu - Cunoşti pe magistrații tribunalului? 

D-l Mihalache - Nu cunosc decât pe Prim Preşedintele Marinescu, 
care este Muşcelean. 

- Ce încredere ai în el? 

- Nu ştiu. Primul Preşedinte este un magistrat corect şi de curaj. 
Dacă va judeca el şi voi avea dreptate, mi-o va da. 

- Magistraţii sunt timorați atât de presiunea Partidului Comunist, cât 
şi de teama pierderilor posturilor. 

- Nu cred că este cazul cu Prim Preşedintele. 

- Vom vedea. 

lar după proces: 

D-l Maniu - Te felicit de felul cum ai cunoscut magistrații. 

lată la tot ce s-a redus atitudinea Partidului Naţional-Ţărănesc în 
legătură cu procesul d-lui Mihalache. Compară cetitorule, această 
atitudine respectuoasă, corectă şi absolut rezervată, cu intervenţia brutală, 
agresivă, directă şi neruşinată a Partidului Comunist, cu metodele 
“progresiste” ale democrației populare şi urmăreşte cu atenţie la ceea ce 
va urma. Din toate acestea şi din cele ce vei mai vedea, trage concluziile 
necesare, judecând în lumina lor adevărata desfăşurare a vieții politice din 
zilele noastre sub conducerea "partidelor progresiste”, intitulate cu 

neruşinare şi partide democrate, şi apreciază felul în care instanțele de 
judecată îşi desfăşoară astăzi activitatea prin sentințele ce pronunţă, 
impuse de partid şi mai ales acelea pronunţate de Tribunalul Militar, când 
a condamnat la muncă silnică pe viață, ca trădători de neam, pe cei doi 
mari conducători şi vechi luptători ai celui mai puternic partid naţional 
român d-nii Maniu şi Mihalache. 

Judecă aşa cum trebuie şi afirmaţia insolentă, lansată de Partidul 
Comunist pentru a-şi justifica înfrângerea suferită prin îndrăzneala de a nu 
se supune ordinelor date de partid, că Primul Preşedinte Marinescu şi 
judecătorul Constantinescu au fost cumpăraţi de Partidul Naţional- 
Țărănesc, fiind plătiți nici mai mult nici mai puţin decât cu suma de 
500.000.000 lei. Mă întreb: Va fi avut oare partidul atâţia bani pentru ca să 
fie atât de darnic să repartizeze o astfel de sumă fabuloasă şi pentru noi 
într-un timp când salariul meu lunar era de 200.000 lei? Dar cu cine s-a 
tratat? Când şi unde? Despre acestea, însă, nu se şopteşte nici un cuvânt, 
în timp ce calomnia fusese lansată pretutindeni. Gândiţi-vă în câte familii şi 
în câte cercuri, reuniuni şi locuri intime nu s-a debitat această calomnie 
ordinară. Dacă ar fi fost un adevăr, pentru ce nu s-a cercetat şi nu se 
cercetează cazul, mai ales că Ministerul Justiţiei a fost şi este condus de 
un comunist şi după cum aţi binevoit a vedea, membrii parchetelor sunt la 
ordinele directe ale partidului. 

Şi ce efect ar fi avut o astfel de dovadă într-un proces în care era 
angajat "tot prestigiul şi toată autoritatea întreg Consiliului de Miniştri şi 
întregului guvern şi față de ţară şi față de străinătate" şi care "nu puteau fi 
sfidați de o hotărâre a Tribunalului Muşcel". 

Dar nu. Nu era nevoie de o anchetă. S-ar fi produs a doua 
înfrângere şi, orice s-ar fi întâmplat, trebuia să ieşim şi noi din rezervă. 
Este mai bine însă să circule calomnia sub această formă, fiindcă guvernul 
tot are ceva de câştigat. Dar până când? 

Fii sigur cetitorule, răspunsul meu n-ar fi întârziat dacă am fi trăit în 
vremurile normale, când libertatea cuvântului şi a scrisului erau garantate. 
Dar astăzi? Imaginează-ţi numai ce s-ar fi întâmplat cu mine, cu cei 
menţionaţi aci şi pe care îi voi mai menţiona încă, dacă aceste rânduri ar 
cădea în mâinile comuniştilor, acum când totul se află sub teroarea lor, iar 
eu nu sunt altceva decât un membru al grupului de rezistență, căutat peste 
tot, care îndrăzneşte încă să mai scrie astfel. Dar nu. Rândurile acestea 
nu vor cădea în mâna lor. Le voi ascunde cât mai bine ca să vadă lumina 
zilei atunci când va sosi timpul. 

Ziarul "Scânteia", apărut chiar în dimineața pronunțării sentinţei, 
anunţa deja pe cititori că recursul a fost respins, atât era de sigur partidul 
de soluția procesului. 

Cine îi comunicase aceasta? Procurorul General Ciobanu, pe baza 
angajamentelor făcute? Sau poate Secretatul G-ral Olteanu, pe baza 
ordinului dat? Sau poate însăşi convingerea partidului 'că nu pot exista 
magistrați care să îndrăznească să nu se supună ordinelor partidului? 

CEL DE-AL DOILEA PROCES 
Falsurile comise de Procurorul General 


La câteva zile după proces, am primit o notă telefonică cerându-mi-se să 
mă prezint imediat în audiență la Ministerul Justiției. Ajuns aci, mi se 
comunică de către noul Secretar G-ral că d-l ministru se află plecat în 
audiență la Palat şi că deci să mă prezint la orele 18% când, iarăşi n-am putut 
fi primit, ministrul fiind ocupat. Nici a doua zi n-am fost primit, spunându- 
mi-se că ministrul se află într-un consiliu fixându-mi-se irevocabil audiența 
pentru orele 18, când, din nou, mi s-a comunicat că este plecat la Arad, în 
propagandă politică. 

În ziua următoare, a treia de la sosirea mea, am fost anunțat să mă 
prezint d-lui Director G-ral al Personalului care-mi va indica ce am de 
făcut. Am primit ordin scris că sunt delegat în Minister până la noi 
dispoziții. Nu mi s-a indicat nici o ocupaţie, absolut nimic, doar ordinul să 
nu plec din Bucureşti şi să trec pe la Minister între orele 12% -13% spre a 
face act de prezență. Cu ce scop toate acestea? Nu le aflam nici un 
răspuns precis şi imediat. Totuşi se petrecea ceva. 

Într-una din zile întâlnesc întâmplător pe stradă pe grefierul Oancea 
şi pe arhivarul Grecu de la judecătoria Topoloveni, care-mi fac cunoscut 
că au fost comprimați. Erau destul de amărâți şi, fiindcă nu cunoşteau 
motivul, veniseră să se informeze. Cu această ocazie mi-au comunicat că 
pe ziua de 17 octombrie între orele 11%-12% a sosit la Judecătoria 
Dobreşti, Proc. G-ral Luca Nazâr Ciobanu, însoțit de Prefectul Minculescu, 
cerând arhivarului să înregistreze cât mai multe contestaţii, care cereau 
ştergerea d-lui Mihalache din listele electorale, dar să le antedateze, 
înregistrându-le cu data de 15 octombrie, iar nu pe data prezentării - 17 
octombrie. Arhivarul, obiectând că nu poate să facă această antedatare, 
întrucât ar constitui un fals în acte publice şi că registrul este deja închis 
pe data de 16 octombrie, a fost ameninţat cu arestarea imediată şi cu 
darea afară din serviciu dacă refuză executarea lucrării. În urma acestor 
ameninţări, contestaţiile au fost înregistrate cu data de 15 octombrie, 
arhivarul declarând că execută lucrarea din ordin şi sub ameninţare, 
răspunderea revenind Procurorului G-ral. 

lată şi explicația acestui fals: 

Conform art. 71 din legea electorală, aşa după cum s-a menţionat 
deja mai sus, pentru alegerile din 1946, registrele electorale trebuiau să fie 
întocmite în termen de 2 luni de la publicarea legii, care avusese loc la 15 
iulie. Deci ultimul termen pentru definitivare era 15 septembrie. Afişarea 
registrului pentru comuna Dobreşti avusese loc la 26 august de la care 
dată se socoteau cele 20 zile de afişare, plus 10 zile după data expirării 

afişării care, astfel calculate, expirau la 25 septembrie. Admiţând prin 
imposibil că aceste 30 zile urmau să se socotească de la 15 septembrie - 
şi în acest caz ultimul termen expira în seara zilei de 15 octombrie - ziua 
de 17 octombrie nu intra în nici un caz în calcularea termenului prevăzut 
de lege şi orice contestaţie înregistrată după 15 octombrie urma să fie 
respinsă ca tardivă. Ca atare, dacă noile contestaţii s-ar fi înregistrat exact 
la data prezentării, urmau să aibă această soartă. 

lată-l deci pe Procurorul G-ral Luca Nazâr Ciobanu de la Curtea de 
Apel din Craiova, înfățişându-se înaintea unui modest funcţionar judecă- 
toresc şi constrângându-l prin amenințarea cu darea afară din serviciu şi 
cu arestarea să comită un fals în acte publice, delict infamat şi atât de grav 
pe care acest modest, dar cinstit funcţionar nu l-ar fi comis niciodată. Dar 
ce putea să facă în aceste vremuri în fața unui Procuror G-ral, care vine 
şi-i vorbeşte chiar în numele Ministerului Justiției şi îl ameninţă atât de 
grav? Se va putea oare spune că funcţionarul a dat dovadă de laşitate, 
cedând acestor amenințări, pentru a comite un act ilegal? Da, poate. Dar 
laşitatea omenească şi legile sunt făcute pentru oameni, iar nu pentru eroi, 
mai ales în aceste vremuri de groaznică teroare comunistă. 

Art. 137 al. |I din Codul Penal prevedea textual: "Când executarea 
unui ordin de serviciu constituie o infracțiune, şeful sau superiorul care a 
dat ordinul se pedepseşte ca autor al acelei infracțiuni împreună cu acela 
care a executat ordinul”, iar art. 411 dispune că: "acela care falsifică un act 
public, în orice mod, comite delictul de fals în acte publice, pedeapsa fiind 
închisoare corecțională de la 2 la 5 ani, amendă de ola 2000 la 10000 lei şi 
interdicția corecțională de la 2 la 5 ani dacă actul se săvârşeşte de un 
funcționar public în exercițiul funcţiunii sale”. 

Un mai mare hal de decădere morală şi de ticăloşie nici că se poate 
închipui. Pentru funcţionar există scuza 'constrângerii morale prevăzută la 
art. 130 din Codul Penal, dar tu, tu Procurorule General, tu cum apari în 
fața funcționarilor, a magistraților, a colegilor, superiorilor, a opiniei publice 
şi a legilor altfel decât un infractor de drept comun, un nemernic şi un 
ticălos, o zdreanță murdară, care ai făcut de râs magistratura şi postul pe 
care-l ocupi. Ţi s-a promis amnistia pentru ca, la adăpostul ei, să comiți 
astfel de fapte? Poate să vină orice amnistie ai dori şi aştepta, fapta ta va 
fi calificată tot fals în acte publice, iar tu un falsificator şi un monstru, care 
ai reuşit să te strecori în rândurile unui corp atât de select, când cel pe 
care-l meritai era cu totul altul decât acela de magistrat, iar numele pe 
care-l porți te predestinase pentru altă ocupație. Cine te-a numit în 
magistratură şi pe la ce instanţe ai trecut până acum? Cine te-a avansat şi 
pe baza căror merite? Câte fapte de acestea ai mai comis pe unde ai 
trecut? Şi poate că ai fost convins că în urma celor ce ai făcut şi vei mai 
face, să fii avansat şi la Înalta Curte, îmbrăcat în roba roşie, aşa cum s-a 

întâmplat cu atâția colegi ai tăi, în urma aceloraşi ticăloşii. Noi te 
cunoaştem acum atât de bine, dar nu eşti de pe meleagurile noastre şi 
acolo unde nu ţi se cunosc faptele vei fi apărând încă sub prestigiul 
denumirii de Procuror G-ral, pretinzând să fi cinstit şi respectat. Sper însă 
că aceste rânduri vor avea darul să popularizeze faptele ce ai comis, 
pentru ca să fi cunoscut şi la locul naşterii şi unde ai profesat magistratura 
şi mai ales unde ai funcţionat ca Procuror G-ral şi unde ai domiciliul sau 
reşedinţa şi oriunde îţi vei mai opri paşii. Pretutindeni să fii cunoscut sub 
eticheta de: "Falsificator ordinar”. 

lar d-ta, d-le Prim Procuror Mihăescu de la Trib. Muşcel, apărătorul 
ordinei publice şi al legii, care ştiai totul, ce măsuri ai luat în cauză față de 
un fapt atât de grav, comis chiar într-o instanță judecătorească şi cunoscut 
de atâta lume? L-ai comunicat, cel puțin, Procurorului G-ral al Curţii de 
Apel din Bucureşti, aşa cum te obliga legea? Sau, l-ai confirmat prin 
tăcere, asumându-ți şi responsabilitatea respectivă prevăzută de lege, mai 
ales că era vorba de lucrări referitoare la o perioadă în care rezolvai totul 
printr-o înjurătură? 

Subsemnatul nu mai puteam face nimic. Mi se luase din mână 
conducerea tribunalului şi deci nici şeful justiției Muşcel nu mai eram. Mă 
aflam delegat în Minister, iar de aci, după 18 zile, trimis la judecătoria 
Topologu din Jud. Tulcea, fieful electoral al Secretarului G-ral Olteanu şi 
ştiu bine ce m-ar fi aşteptat dacă executam delegaţia. Ne cunoşteam doar 
atât de bine din procesul d-lui Mihalache şi ştiam cine anume pusese la 
cale, contra mea, măsura respectivă. Executarea se putea îndeplini mult 
mai uşor la Tulcea, unde mi s-ar fi putut atât de simplu pierde urma. Sau 
poate că ai fost convins că falsul comis de Procurorul General va trece 
neobservat şi totul va fi dat uitării? 

Eu, după cum vezi, n-am uitat şi am adunat tot ce am putut pentru a 
da în vileag cel puțin o parte din ticăloşiile care s-au comis la Muşcel în 
legătură cu recursul d-lui Mihalache şi cu alegerile parlamentare din 19 
Noiembrie 1946. 

JUDECAREA NOILOR CONTESTAȚII 


Noile contestaţii au fost soluționate tot la judecătoria Topoloveni, în 
care scop a fost delegat şi aci un alt judecător special. 

S-a renunţat la serviciile lui Vernescu față de vădita incapacitate 
dovedită în legătură cu actele de procedură elementară, ce dăduse 
posibilitatea tribunalului să admită atât de uşor recursul şi să intre în 
examinarea fondului. 

Toate contestațiile au fost admise trecându-se peste sentința 
tribunalului şi dispunându-se ştergerea d-lui Mihalache din listele 
electorale. 

Cu toate că mandatarii d-lui Mihalache au invocat falsurile comise 
cu înregistrarea contestaţiilor, totuşi, judecătorul a refuzat examinarea 
registrului de intrări, deşi acesta se afla la judecătorie şi constatarea era 
atât de uşor de făcut. Noul sosit judeca din ordin şi nu-l interesa apărarea 
intimatului. 

S-a declarat recurs şi în contra noii hotărâri. De data aceasta, 
Ministerul nu s-a mai lăsat surprins şi luând toate măsurile necesare, 
judecata a urmat indicaţiile superiorilor. 

În primul rând trebuia să dispar eu din Câmpulung, ceea ce s-a 
reuşit prin delegarea mea în Minister şi prin obligaţia ce mi s-a impus să 
nu părăsesc Capitala, fixându-mi-se astfel un domiciliu forțat. 

În al doilea rând au fost aduşi doi magistrați "speciali", fiind 
transferați de la Bucureşti la Câmpulung, judecătorii |. Cristoveanu, care 
nu avea nici o legătură cu Muşcelul şi |. Ţuţea, un fost legionar notoriu, 
utilizat de guvern în această cauză şi în alegeri, doi magistrați "verificați 
democrați”. În schimb au fost transferați de la Câmpulung la Tribunalul 
Ilfov judecătorul Aurel Țînţăreanu, care se afla delegat tocmai la Suceava 
şi judecătorul Popescu, deşi nici unul nu formulase nici o cerere recentă în 
acest sens şi în plus căzuseră la examenul de "verificare". Totuşi, de data 
aceasta Ministerul manifestase o dragoste subită pentru ambii, dragoste 
ce era de aşa manieră, încât atunci când colegul ŢȚânţăreanu s-a prezentat 
la Ilfov să-şi ia postul în primire, i s-a refuzat recunoaşterea prezenței la 
serviciu de către Primul Preşedinte al Tribunalului Ilfov, pentru ca ulterior 
ambii magistrați să fie îndepărtați din Magistratură cu primele loturi. 
Ceilalți doi, Cristoveanu şi Ţuţea, au fost aduşi imediat la Câmpulung, cu o 
maşină specială, pusă la dispoziție de Minister şi au şi intrat la şedinţă, 
spre a judeca recursul d-lui |. Mihalache, formând completul de judecată 
cu ticălosul de Buceloiu. 

Noua conducere provizorie a tribunalului a capitulat complet în fața 
noilor măsuri. 

Câtă lipsă de demnitate, câtă ruşine, câtă josnicie şi câtă decădere 
morală, cioturi pătrunse în magistratură prin fraudă, străini cu totul de 
rosturile şi chemarea ei. 

Toţi aceştia şi oricare alții or mai fi existând de acelaşi fel, nu 
trebuiesc uitaţi, ci denunţaţi opiniei publice, pentru ca să se constate că 
adevărații magistrați nu se solidarizează cu ei şi că aceştia nu constituie 
decât putregaiul şi paraziţii ce caută să trăiască pe trunchiul falnic al 
magistraturii, rozându-l la rădăcini, pentru ca să-l doboare la pământ. 

Ambii magistrați s-au înapoiat la Muşcel cu ocazia alegerilor, 
lucrând pe linie de partid, despre care voi vorbi mai jos, cu totul sumar şi 
numai în măsura în care vom întâlni din nou figurile "magistraţilor verificaţi 
democrați”, cavalerii falsurilor neruşinate şi ai mituirii. 

Înainte să plec din Câmpulung spre a mă prezenta la audiența 
Ministrului, aflându-mă în sala de şedinţe a secţiei l-a, mi s-a comunicat de 
către colegul Mircea Constantinescu că Procurorul General! le-a făcut 
observaţie pentru că au admis recursul d-lui Mihalache. l-am răspuns că- 
mi pare rău că n-am fost şi eu prezent, dar că voi căuta să stau de vorbă 
cu d-sa. Puțin timp după aceia, văzându-l într-o seară singur !a birou, am 
angajat următoarea discuție: 

- Am fost informat că aţi făcut observaţie colegilor pentru sentința ce 
am pronunțat. 

- Da, le-am atras atenţia asupra considerentelor juridice greşite pe 
care s-au bazat. 

- După cele petrecute mă cunoaşteţi şi vă cunosc. N-aveţi după 
câte văd nici cel puțin curajul răspunderii şi după cum nu m-ați menajat, nu 
vă voi menaja nici eu. Cu ce drept te-ai amestecat d-ta, în acest proces? 
Cum de ţi-ai permis chiar să faci observație unor magistrați care nu sunt 
nici cel puțin subalternii d-tale? 

- Nu, nu le-am făcut observație, am discutat numai. 

- Dacă erai un magistrat cinstit, nici atât nu ţi-ai fi putut permite. Cu 
atât mai puțin nu-ți era permis să impui magistraţilor, într-un mod atât de 
impertinent, în recurs, altă soluție decât aceea pe care conştiinţa lor le-o 
impunea şi pe care ţi-au respins-o. 

Cine ai crezut că sunt magistraţii județului Muşce!l? Ai trecut peste 
cea mai elementară bunăcuvinţă şi etică profesională; eu n-am îndrăznit 
niciodată în cariera mea nici cel puțin să atrag atenţia colegilor asupra 
importanței vreunui proces, nicicum să le impun soluţia. Să te ferească 
Dumnezeu să-ți întocmesc eu actul de acuzare, că şi din mormânt te voi 
scoate la judecată. 

Aceasta a fost ultima noastră convorbire şi am ieşit din birou 
trântind uşa în urma mea, ca ultim semn al respectului ce-i purtam. 

lar tu, cetitorule şi voi Români de pretutindeni, înregistrați prin ce 
metode şi prin ce magistrați a fost şters d-l |. Mihalache din listele 
electorale ale comuna Dobreşti. Înregistraţi prin ce mijloace neruşinate a 
fost împiedicat să mai participe ca exponent al gândurilor şi a voinţei 
voastre la lupta angajată de comunişti şi de aliații lor din Bloc pentru 
schimbarea totală a regimului din Țara Românească, în care luptă, 
prezența lui Mihalache nu era de dorit. 

Şi de ce nu? 

Pentru că voi toți, țara întreagă, cu toată suflarea adevărat 
românească la un loc, îşi îndrepta privirile şi îşi pusese speranţele în 
Partidul Naţional-Ţărănesc, singurul în stare ca forță politică s-o salveze 
de la prăbuşirea la care au adus-o comuniştii şi aliații lor. 

lată rolul netrebnic deținut de unii magistrați inconştienți, ca triste 
vreascuri ale corpului din care făceau parte, care au aruncat cea mai 
neagră pată pe prestigiul magistraturii. 

lată prin ce metode s-a început perioada nouă a istoriei acestui 
neam, mijloace care caracterizează atât de bine pe acei ce le-au 
întrebuințat. lată pe unii dintre vinovații greului vieţii pe care o suportăm 
acum. lată cum oameni străini de neam şi de sânge cu noi au reuşit 
să se instaleze la conducerea destinelor neamului românesc. 

Printre candidaţii Blocului la Muşce! se afla şi Nicu Enescu, indicat 
de Partidul Liberal - Tătărăscu figurând al treilea pe listă. Este de fel din 
comuna Coseşti-Muşcel şi ne cunoşteam mai de demult. În ziua de 12 
octombrie am primit vizita sa la birou, însoțit fiind şi de alte persoane din 
Bloc. Cum ne aflam înainte de judecarea recursului d-lui Mihalache, a 
amintit şi de proces în cele câteva minute cât a fost prezent în biroul meu, 
pentru ca tot d-sa să adauge imediat: 

- Desigur recursul urmează să fie respins fără nici o îndoială. 

N-am dat nici un răspuns şi n-am angajat nici o discuţie. M-a 
surprins îndrăzneala cu care îmi vorbea, permitându-şi chiar să indice 
soluții. N-avea nici cel puţin buna-cuvinţă să-şi dea seama cu cine sta de 
vorbă şi unde anume. Credeam că venise să-mi facă o vizită de curtoazie, 
ca orice candidat înainte de alegeri. 

L-am întâlnit după proces. Mi-a întors pur şi simplu spatele. Îl ştiam 
că ocupă un post destul de modest pe lângă mai marii Partidului Liberal de 
la Bucureşti, nuanța Tătărăscu, îndeplinind cu fidelitate oficiul de portărel 
al partidului. lată-l pe acest tânc întorcându-mi spatele. Văzându-l şi 
candidat pe lista Blocului, mi-am dat seama că partidul arunca în luptă, cel 
puțin la Muşcel, persoane de calitate cu totul secundară. 

- Dar tinere Enescu, ca să ai şi îndrăzneala să-mi întorci spatele 
este peste valoarea şi ceea ce reprezentăm fiecare, purtarea d-tale nu mă 
caracterizează pe mine, există însă o bună-cuwviințţă peste care nu se 

poate trece şi care-ţi lipseşte. Încearcă s-o înveţi acum şi nu uita lecţia 
care ţi se serveşte aci. Pe cât te credeai atunci de mare, pe atât eşti astăzi 
de mic, revenind la dimensiunile naturale şi fi sigur că nu se va uita rolul 
ce l-ai jucat în aceste vremuri atât de excepţionale pentru neamul 
românesc alături de ceilalți gropari ai naţiei. 


CONTESTAȚIA DE LA COMISIA CENTRALĂ ELECTORALĂ 


Într-una din zile, pe când mă aflam încă la tribunal în exerciţiul 
funcțiunii, Procurorul G-ral Ciobanu, care se înapoiase de la Bucureşti, 
unde aranjase cu Ministerul şi îndepărtarea mea din Câmpulung, mi-a 
înmânat o adresă din partea Comisiei Centrale Electorale - care funcționa 
la Minister - prin care mi se solicita trimiterea dosarului cu recursul d-lui 
Mihalache. Spunându-mi că dosarul este necesar imediat Comisiei, Proc. 
G-ral mi l-a cerut să-l trimită printr-un funcţionar al Prefecturii, ceea ce am 
refuzat, ducându-l chiar eu personal şi predându-l d-lui Director G-ral 
Dumitrescu, secretarul Comisiei, urmând ca a doua zi să mă prezint în 
audiența Ministrului, conform ordinului primit. 

Fiind apoi delegat în Minister şi dispunând de timp suficient, într-o 
după-amiază am făcut o vizită d-lui Nestor Badea, cu care eram cunoscut 
încă din copilărie. 

Cum am deschis uşa am şi fost întâmpinat de d-l |. Mihalache, care 
se afla aci, cu aceste cuvinte: 

- Când un tribunal în complet de trei în frunte cu Primul Preşedinte 
şi când însuşi şeful Justiției Țării Româneşti, primul Preşedinte al Înaltei 
Curți mi-au dat dreptate, procesul este câştigat din punct de vedere moral, 
de mine. Restul nu mă interesează. 

Neavând nici o cunoştinţă despre cele ce se întâmplaseră am cerut 
informaţii, spunându-mi-se că, cu câteva minute înainte, s-a telefonat de 
avocații d-sale că Comisia Centrală, după ce a amânat de trei ori 
consecutiv pronunțarea, în majoritate a admis ştergerea d-sale de pe 
listele de candidaţi de la Muşcel, cu opinia separată a Preşedintelui. 

Pentru a verifica cele comunicate, am mers de aci la Minister 
adresându-mă d-lui Director Dumitrescu, secretarul comisiei, care, drept 
răspuns mi-a dat să citesc chiar în original opinia separată a d-lui Prim 
Preşedinte Oconel Cireş. lat-o, după câte mi-aduc aminte: 

- "Subsemnatul Oconel Cireş, Prim Preşedinte al Înaltei Curți de 
Casaţie, în calitate de Preşedinte al Comisiei Centrale Electorale sunt de 
părere să se respingă contestațiile înaintate prin care s-a cerut ştergerea 
d-lui |. Mihalache de pe listele de candidați de la Muşcel, menţinându-se 
candidatura sa”. 

Eram extrem de satisfăcut. Sentința tribunalului primise astfel 
confirmarea şefului Justiției Ţării Româneşti, Primul Preşedinte al Înaltei 
Curți de Casaţie. 

- Ei, ce ziceți acum tovarăşilor "câştigaţi cauzei" şi tu Procurorule G- 
ral? 

- Şi ce ai de zis şi tu, Primule Procuror Mihăescu, care soluţionaseşi 
recursul printr-o simplă înjurătură de mamă adresată d-lui Mihalache? 

- Nu vă este ruşine de purtarea voastră sau neruşinarea, 
necunoscând limite, nu vi se mai înroşesc obrajii în fața nimănui şi de 
nimic? 

- Ce ziceți tovarăşilor din Guvern al căror "prestigiu este angajat şi 
față de țară şi față de străinătate"? 

lată că mai apare cineva care prin opinia sa separată, sfidează 
impertinenta voastră opinie, care, prin prestigiul persoanei care a 
pronunţțat-o, şi autoritatea postului ce-l ocupă, v-a amuţit definitiv glasurile. 

Ce ai de zis Secretarule General Olteanu? Aici n-ai mai putut da 
ordine şi nici țipa la telefon ca mai înainte. Şi de ce n-aţi publicat în ziare 
această opinie separată, ca să ştie şi neamul şi țara întreagă adevărul 
adevărat? 

- V-aţi mulțumit cu o sentință câştigată cu "majoritate", iar nu cu 
unanimitate, aşa cum aţi fi dorit. De ce nu spuneți că membrii "majoritari" 
erau consilieri "verificați democrați"? De ce nu spuneți că majoritarul 
Negrea era un consilier avansat cu câteva luni înainte de pensionare şi în 
timp ce tatăl rezolva procesul d-lui Mihalache la Bucureşti, fiul se afia 
student la Moscova, trimis să studieze doctrina comunistă, pe cheltuiala 
Statului Român, cu bani storşi din buzunarele noastre şi cu sprijin 
sovietic? 

- De ce tăceţi? Nu este oare şi.aceasta tot un fel de mituire, d-le 
Consilier Negrea? 

Nu cunosc acum când scriu aceste rânduri detaliile necesare, dar ar 
fi nimerit să cunoaştem şi beteşugurile celorlalți "majoritari", pentru a-i 
înfățişa în lumina a ceea ce sunt. Şi acum o întrebare tovarăşilor 
comunişti: 

Cu ce sumă a cumpărat Partidul Naţional-Ţărănesc pe şeful Justiţiei 
Țării Româneşti, Primul Preşedinte al Înaltei Curți de Casaţie, dacă 
Primului Preşedinte Marinescu de la Tribunalul Muşcel a trebuit să i se 
dea 500.000.000, mai ales că la voi totul se plăteşte după grad şi după 
vechime, după cum se va vedea în cele ce urmează? 

Veţi mai îndrăzni şi de acum înainte să colportați ruşinoasa voastră 
calomnie? 

ALEGERILE 


Cititorilor, urmăriți cu atenţie mărită cele ce voi relata aici, deşi nu 
este în intenția mea să fac istoricul întreg şi detaliat al alegerilor 
parlamentare de la Muşcel, sub conducerea Blocului Partidelor 
Democrate, a celor mai "democrate" alegeri care au existat vreodată în 
Țara Românească, aşa după cum a țipat cu neruşinare "presa 
progresistă”, fiindcă n-am această posibilitate acum, în împrejurările în 
care mă afiu. 

Voi relata numai o parte din faptele care sunt în legătură cu 
magistrații "verificați democrați" şi tangenţial faptele celorlalți preşedinţi de 
secții, pentru a vi-i prezenta în lumina lor adevărată, spre a fi cunoscuți de 
voi, putând identifica astfel pe acei care au contribuit direct şi imediat la 
greul vremurilor pe care le trăim cu toții acum şi a şti pe cine să tragem la 
răspundere mâine, când vremurile se vor schimba. Pentru a cunoaşte 
astfel cea mai mare excrocherie operată cu ajutorul magistraților "verificați 
democrați”, a acelora care erau chemaţi să asigure şi să aplice legea în 
mod exact, iar nu să se transforme ei înşişi în infractori ordinari. 

Şi crima lor este cu atât mai mare cu cât cele practicate la Muşcel 
au făcut parte dintr-un sistem ce s-a practicat pe întregul cuprins al 
țării de către "guvernul democrat”, un sistem general. 

Pretutindeni aceiaşi oameni decăzuţi, lucrând după aceleaşi 
metode. 

Cititorilor, multe din faptele întâmplate la alegerile din 19 Noiembrie 
1946, vor fi poate perfect cunoscute de voi. La multe veți fi fost chiar şi 
martori oculari, dar fără să fi putut reacţiona în vreun fel Pe multe le veți fi 
auzit de la alţii, dar poate denaturate, exagerate sau incomplete. Cele ce 
vă voi comunica eu aci, sunt absolut exacte, sunt văzute, trăite şi verificate 
de mine, purtând astfel pecetea autenticităţii. Cele mai multe s-au 
întâmplat chiar în localul Trib. Muşcel unde mă aflam prezent, refuzând 
executarea delegaţiei ce mi se dăduse la Judecătoria Topologu. Am votat 
la Câmpulung fiind astfel prezent în mijlocul acestor întâmplări. 

Ca magistrat am servit adevărului şi pe această linie. Aceasta este 
structura mea sufletească. Ceea ce ştiu cu adevărat precizez. Cele ce le 
ştiu de la alţii le voi indica cu această mențiune, pentru cei ce vor să mă 
verifice cu deamănuntul. 

Biroul electoral al județului Muşcel a fost format astfel: 

Preşedinte: Luca Nazîr Ciobanu - Procuror G-ral Curtea de Apel 
Craiova 

Supleant: Const. Sârbu, Jud. Instr. Tribunalul Muşcel. 

Dintre magistrații titulari la tribunal şi la judecătoriile din Muşcel au 
fost excluşi de la prezidarea secţiilor de votare următorii: 

1. Aurel Marinescu Prim Preşedinte 
2. Dan Grigorescu preşedinte S. II-a 
3. Mircea Constantinescu judecător 
4. Aurel Ţinţăreanu judecător 
5. Gh. Popescu judecător 
6. Gh. Grecu judecător 
7. Gh. Niţescu judecător 
8. Aurel Brătulescu * judecător 
9. Cornel Stănescu judecător 
10. 1. Hasnaş judecător 
11.  Cogălniceanu judecător 
12. |. Pechi judecător 
13. V. Bilea judecător 
14. Dobrin judecător 
15. C. Tucăneanu ajutor judecător 
16. N. Bidilică procuror 
17. Gh. Bănescu procuror 
18. 1. Cornescu ajutor judecător 


Au prezidat următorii magistrați "verificați democrați": 


1. N Mihăescu Prim Procuror 
2. Gh lliescu judecător 
3. I. Buceloiu judecător 
4. 1. Cristoveanu judecător 
5. |. Ţuţea judecător 
6. Gh. Cristea judecător 
7. 1. Cihoianu judecător 
8. M. Vernescu supleant 
9. Gh. Ionescu supleant 
10. |. Gheorghiu ajutor judecător : 
11. Gh. Popescu-Albeşti ajutor judecător 
12. Gh. Şerb ajutor judecător 
13. 1. Mihai ajutor judecător 
lată deci: 
- 18 excluşi 


- 14 admişi - inclusiv judecătorul de instrucţie care făcea parte din 
Biroul Electoral Județean. 

Niciodată până acum membrii Parchetului n-au luat parte la alegeri. 
De data aceasta Blocul nu se putea lipsi de procurorii "verificaţi 

democratic" şi nici cei de la Muşcel, de Prim Procurorul Mihăescu, care 
trecuse cu "bine" examenul de verificare, rămânând astfel Parchetul şi 
Cabinetul de Instrucție fără conducători prezenți la serviciu. 

Utilizarea magistraţilor prezenţi a fost refuzată de Luca Nazâr 
Ciobanu, chiar şi după ce a primit ordin de la Comisia Electorală Centrală 
în acest sens. 

Au fost formate 115 secţii, deşi nu era nevoie de acest număr. 

Dacă ar fi fost utilizați toți magistraţii şi încă numărul secțiilor redus 
la strictul necesar, aceştia erau suficienți pentru alegerile de la Muşcel. S-au 
format însă mai multe secții cu un număr infim de alegători, numai pentru 
a fi utilizați ca preşedinţi cât mai mulți oameni de încredere ai Partidului 
Comunist, alţii decât magistraţii de carieră, demni şi corecți. 

Au fost delegați membri ai corpului didactic, unii dintre ei foşti clienți 
ai Partidului şi ai Cabinetului de Instrucție, precum şi ofițeri din Regimentul 
5 voluntari din localitate, ingineri şi funcționari care s-au acoperit de gloria 
falsurilor comise, ale căror nume le'voi indica aici, spre a nu se da uitării. 

Înainte de alegeri, supleanții birourilor electorale județene au fost 
chemați la Ministerul de Justiție pentru a primi instrucțiuni. 

lată ce a povestit un magistrat ce se afla întâmplător pe sala 
Ministerului de Justiție, atunci când supleanților invitaţi li s-a cerut, după 
consfătuire, să treacă şi în camera de alături, să primească şi instrucțiuni 
scrise. 

Văzând atâta afluență de magistrați şi aflând cine sunt, m-am 
strecurat printre ei şi am intrat şi eu în cameră cu aceştia, ca să aflu 
conținutul instrucțiunilor scrise. 

Cum nu ne cunoşteam între noi şi nici nu eram strigaţi pe nume am 
luat şi eu un plic şi am plecat fără să mi se fi cerut să semnez undeva. Pe 
stradă am desfăcut plicul şi am aflat în el suma de 3.000.000 lei, fără nici 
un alt fel de instrucţiuni scrise. 

Cum eram şi eu unul dintre acei neagreaţi de Guvern nici nu m-am 
gândit să mă înapoiez să restitui plicul, fiindcă s-ar fi descoperit trucul ce 
întrebuințasem şi eram pierdut. 

"Instrucţiunile scrise" reprezentau la această dată salariul meu pe 
un an de zile. 

Voi, colegilor supleanți, care ați fost chemați la Bucureşti, puteți 
verifica exactitatea celor de mai sus. Aveţi curajul s-o denunțați! Faceți-o 
şi dacă relatarea colegului meu nu este exactă îi voi spune şi eu numele 
pentru confruntare. 

Sau poate că a fosto greşeală cu acest plic primit de d-sa! 

Fiind chemaţi din ordin, legea vă dă dreptul la diurna legală, plus 
cheltuielile de transport, care în nici un caz n-ar fi putut depăşi 1/50-1/60 
parte din această sumă, quantumul variind după zilele întrebuințate în 

deplasare şi după cheltuielile de transport, iar nu dintr-o sumă unitară, 
indiferent dacă cel chemat venea din fundul Banatului, Ardealului şi 
Bucovinei sau de la marginea Bucureştilor. 

Ulterior prezentării voastre, dar tot înainte de alegeri, am fost 
chemat şi eu, tot din ordin, să mă prezint ministrului şi apoi delegat în 
minister pentru 18 zile efectuate în delegație, adăugând cheltuielile de 
transport mi s-a achitat circa 200.000 lei, exact nu-mi mai reamintesc 
suma, prin Ştat special. 

Dar de aci până la 3.000.000 şi numai pentru 2, 3 maximum 4 zile 
cât ați făcut voi, cu transport cu tot, este încă mult, mult de tot. 

Şi dacă ați primit această sumă la care nu aveaţi dreptul înainte de 
alegeri, şi dacă suma reprezenta "instrucțiunile scrise", nu cumva această 
îndeletnicire nouă, practicată chiar pe culoarele Ministerului de Justiție, din 
ordinul conducătorilor respectivi, constituie o încercare de mituire, şi nu 
cumva  "tovarăşilor conducători  comunişti' ai Ministerului, legea 
încadrează fapta voastră în prevederile art. 250 şi următoarele din codul 
penal? 

La fel şi la Muşcel, toți preşedinţii secţiilor au fost chemați şi au 
primit instrucțiuni verbale cum să procedeze. Fiecăruia i s-a dat un număr 
de patru procese-verbale tip, în care să înscrie rezultatul alegerilor de la 
secţia respectivă. 

Toate patru trebuiau să fie semnate de preşedinte, secretar şi de 
membrii biroului, dar numai două dintre ele să fie complectate cu rezultatul 
scrutinului. Celelalte două să fie semnate în alb. Scopul urmărit prin acest 
procedeu se va vedea din cele ce urmează. 

I. lată cele petrecute la secţia | de votare din Câmpulung, unde a 
prezidat d-l supleant Gh. lonescu. La această secție, care se afla în 
centrul oraşului, la Primărie, votau, pe lângă alegătorii din raza secţiei, şi o 
parte din funcționarii administrativi. Totul la această.secţie a decurs în mod 
corect. Guvernul conta aici pe un rezultat sigur, care însă n-a corespuns 
aşteptărilor. lată-l: 


Lista No 1 guvern 384 Lista No 5 Țărănişti 48 
Lista No2 guvern 15 Lista No 6 Țărănişti 641 
Lista No 3 guvern 8 Lista No 7 Țărănişti 38 
Lista No4 guvern 9 Lista No 8 Țărănişti 185 


D-l Supleant lonescu a fost singurul la Muşcel care s-a comportat 
absolut corect. Onoare lui! 

Când Luca Nazâr Ciobanu a văzut rezultatul, a avut loc între d-lor 
următoarea convorbire, pe care o redau aşa cum mi-a fost relatată de 
către d-l supleant: 

- Nu-mi place rezultatul. Schimbă-l completând celelalte două 
procese verbale, semnate în alb, cu cifrele pe care ți le voi indica eu. 

- Nu pot să fac acest lucru care constituie un fals în acte publice. 
Celelalte două procese-verbale le-am distrus, ne mai fiindu-mi necesare, 
iar celor prezenți la deschiderea scrutinului le-am şi dat notă de rezultatul 
obținut, aşa cum prevede legea. 

- Atunci, după d-ta, urmează ca Guvernul să cadă? 

- Nu mă priveşte pe mine aceasta. Eu nu pot comite falsul şi nici nu 
pot fi tradus ca inculpat în fața instanţei de judecată pentru astfel de fapte. 
Vă rog să-mi daţi dovada de primire a acestor lucrări şi pe urmă puteţi să 
faceți cu ele ce voiţi. 

Şi astfel rezultatul acestei secții de votare n-a putut fi falsificat de 
Procurorul G-ral. La această secţie de votare din centrul oraşului, la care 
au votat toți comercianții din oraş, plus o mare parte din funcţionari, toți 
aflați sub presiune politică, sigur amici ai Partidului Comunist, guvernul n-a 
putut obține decât 28%, iar lista următoare No 8 nu mai contează. 
Partidul Național-Ţărănesc a obținut 83%. 

Care urma să fie deci rezultatul în județ, unde nu existau decât 
numai câteva zdrențe comuniste? Desigur acelaşi. 

Consecințele: d-l Supleant Ionescu a fost printre primii îndepărtați 
din magistratură. Se greşise cu el la verificare! Dar ce păcat! N-a fost 
decât o singură greşeală! Se crezuse că fiind supleant va accepta să 
devie o unealtă în mâna Guvernului, spre a obține o notă bună la 
examene care nu mai puteau fi luate decât pe baza referințelor date de 
partid. Însă d-sa a acceptat de bună voie riscul necunoscutului, refuzând 
falsificarea, numai pentru a nu compromite haina de magistrat. 

II. lată cele petrecute la secția 42 din comuna Beleţi-Negreşti. 
Această comună este locul meu de naştere şi aci posed şi casele şi 
averea ce mi-au rămas de la părinți. 

Comuna este formată din patru sate înconjurate de grădini, islaz şi 
păşuni. Tot aci a fost repartizată pentru votare şi comuna Dobreşti. 

Preşedinte: Maiorul Dumitrache din Reg. 5 Voluntari Câmpulung, de 
fel din comuna Godeni 

Secretar! |. Diaconu, grefier la Jud. Topoloveni. 

Asistenţi: Preotul Aurică Ghiocel din com. Beleţi-Negreşti, |. 
Frînculescu din com. Dobreşti, ambii din partea Blocului. 

D-l Constantin Popescu, delegatul Partidului Naţional-Țărănesc, a 
fost arestat înainte de începerea votării, iar ceilalți asistenţi alungați. 

La Birou a fost luat ca ajutor, în mod cu totul ilegal, notarul Cuţa, 
fost ofițer activ în armată, dar îndepărtat cu câţiva ani înainte pentru 
anumite fapte. Prezenţa sa în Birou era cu atât mai inadmisibilă cu cât 

soția sa era candidată pe lista No 4, lista comunistă, camuflată ca şi listele 
2 şi 3 - depuse numai pentru a se completa prima pagină a buletinului. 

Din cele ce mi-au comunicat atât grefierul Diaconu, cât şi consătenii 
şi neamurile mele cu care am stat de vorbă, iată cum s-au petrecut 
faptele: După arestarea delegatului țărănist, din ordinul Maiorului 
Dumitrache au fost ştampilate şi introduse în umă 500 de voturi pentru 
lista Guvernului. Faptul a devenit absolut notoriu, fiind trâmbițat şi 
prezentat peste tot de notarul Cuţă, ca probă în dovedirea ataşamentului 
său față de partid. 

Comuna Dobreşti s-a prezentat "in corpore", având în frunte pe 
Doamna Mihalache. În timpul votării a sosit şi un camion încărcat cu 
comunişti, condus de Patraulea, candidatul de pe lista No | şi cu toate că 
nu figurau pe liste, au votat cu toții, procedeu practicat pe la toate secțiile 
pe unde au trecut - acelaşi camion , cu aceiaşi oameni. 

Preşedintele, violând secretul votului şi observând că alegătorii 
votează în mod masiv lista Țărănistă, a înscenat un incident, acuzând pe 
un cetățean amărât că a avut o armă la el. Sub ameninţarea focurilor de 
armă trase din plin, un sfert din alegătorii com. Dobreşti şi mai mult de 
jumătate din acei ai com. Beleţi-Negreşti au fugit la pădure şi prin grădini, 
fără să mai voteze, preferând să-şi salveze viața. 

Garda, formată din muncitori îmbrăcaţi în haine militare, se afla sub 
conducerea căpit. Perian şi a locot. Simionescu, două brute puse în 
serviciul comuniştilor, votând cu toții la această secție. 

Rezultatul votului, la despuierea scrutinului, cu toate cele 500 de 
voturi introduse fraudulos în urnă, cu acele ale comuniştilor aduşi cu 
camionul şi ale gărzii, a fost următorul: 


Lista No | guvernamentală 686 Lista No 7 45 
Lista No 5 guvernamentală 21 Lista No8 59 
Lista No 6 Naţional-Țărănistă 817 


Voturile listelor 2, 3 şi 4 au fost trecute toate pur şi simplu de 
preşedinte la lista No |, sub motiv că sunt liste comuniste camuflate. 

Acest rezultat a fost consemnat în două procese-verbale semnate 
de Preşedinte şi de membrii biroului, fiind prezentat lui Luca Nazâr 
Ciobanu, care însă nu l-a acceptat, cerând preşedintelui Dumitrache să-l 
schimbe, complectând celelalte două procese-verbale, semnate în alb cu 
următoarele cifre: 


Lista No | = 1412 Lista No 7 = 15 
Lista No 5 = 21 Lista No 8 = 30 
Lista No 6 = 380 

Listele 2, 3 şi 4 n-au mai fost menţionate ca şi la început. 

Aceste două procese-verbale, astfel falsificate, au fost depuse la 
dosarul electoral. Ordinul fusese ca procesele-verbale prime, astfel 
înlocuite, să fie distruse prin ardere. Maiorul Dumitrache, datorită grabei cu 
care lucra la întocmirea dosarului cu noile procese verbale, a predat pe 
cele vechi grefierului Diaconu, ca să le distrugă. Acesta, însă, mi le-a 
predat mie. 

Ce zici despre aceasta, d-le Maior Dumitrache? Proba falsurilor ce 
ai comis din ordinul Procurorului G-ral, este pe deplin stabilită cu însăşi 
originalele primelor procese-verbale dresate la secția de votare, purtând 
pecetea şi semnăturile d-tale şi ale membrilor Biroului şi care se află în 
posesia mea? 

În drept, fapta ce ai comis alături de Luca Nazâr Ciobanu se califică 
drept "fals în acte publice", prin substituire de procese-verbale cu alt 
conținut, iar cei care comit astfel de acte se numesc "falsificatori". D-ta 
cum urmează să fi calificat? Am auzit că te-ai exprimat odată că sau 
ajungi general sau înfunzi puşcăria. De care ai ajuns mai aproape? Până 
la general mai este mult încă, iar de pe pragul puşcăriei te-a salvat numai 
decretul de amnistie cu care te-a miluit guvernul, fiind şi d-ta unul dintre 
acei dați în judecată de reprezentanţii Partidul Naţional-Țărănesc, aşa 
după cum se va vedea din cele ce urmează. 

Va veni însă o zi, Maiorule, când şi tu şi ceilalți camarazi ai tăi va 
trebui să dați seama de toate falsurile şi ticăloşiile comise şi poate că veți 
regreta c-aţi mai apărut pe lume. 

Scoate, cititorule, cele 500 de voturi introduse în urnă în mod 
fraudulos, scoate şi pe acelea ale comuniştilor aduşi cu camionul şi ale 
gărzii, plus pe acelea cuvenite listelor 2, 3 şi 4, şi vei constata că guvernul 
n-a obținut la această secție nici cel puţin un număr de 5%. 

III. De data aceasta este vorba chiar de un judecător. Este vorba de 
faimosul judecător Cristoveanu, acela care a fost adus special de la 
Bucureşti ca să se judece procesul d-lui Mihalache. 

A prezidat secţia 6 din Câmpulung-Vişoi. 

Inconştiența sau impertinența acestui magistrat a depăşit orice 
limită. Prezentând după votarea lui Luca Nazâr Ciobanu, rezultatul secției, 
acesta a fost respins, cerându-i-se ca şi celorlalți, să completeze celelalte 
procese-verbale conform indicaţiilor sale. Fără nici o ruşine s-a aşezat la 
birou şi chiar în fața colegilor Mircea Constantinescu şi Grecu a executat 
falsul. Pentru ca să ştie că ticăloşia sa este cunoscută colegul Grecu i s-a 
adresat cu aceste cuvinte: 

— Dar ce faci d-ta, colegule, miroase a fals. 

— Să-i ia dracu de Mugşceleni! Ce sunt eu de vină dacă toți sunt 
ţărănişti? a fost răspunsul netrebnicului falsificator. 

Şi astfel la dosarul alegerilor s-au ataşat noile procese-verbale, cu 
următorul conţinut: 


Lista No | = 883 Lista No 5= 82 
Lista No 2 = 13 Lista No 6 = 160 
Lista No 3= 7 Lista No 7 = 160 
Lista No 4 = 10 Lista No 8= 60 


IV. Secţia 40 Priboieni . 

A prezidat faimosul învățător |. Bondoc, fost client al Parchetului şi 
al Cab. de Instrucție. Este născut în aceeaşi comună cu mine, profesând 
ca învățător chiar în com. Priboieni. Bunicul său fusese cel mai renumit hoț 
de cai de prin partea locului! 

În anul 1937 prezidasem chiar eu secţia din această comună care a 
făcut totdeauna parte din plasa Topoloveni, fiind situată pe aceeaşi vale şi 
la jumătatea distanţei dintre Topoloveni şi Dobreşti. Ca număr de locuitori 
este cea de-a doua comună din Muşcel şi totdeauna a fost un foarte 
puternic centru electoral țărănist. În 1937 țărăniştii obținuseră aci 84%. De 
data aceasta Guvernul a obținut 86,70%, iar țărăniştii numai 10% prin 
aceleaşi metode de falsificare a  proceselor-verbale, din ordinul 
Procurorului G-ral Luca Nazâr Ciobanu. 

Niciodată n-a existat în această comună vreo sămânță comunistă, 
iar dintre Liberalii tătărăscieni au fost prea puţini care să susție Blocul. 

lată rezultatul: 


Lista No | = 883 ListaNo5= 82 
Lista No 2 = 13 Lista No 6 = 160 
Lista No 3= 7 Lista No 7 = 160 
Lista No 4 = 10 Lista No 8 = 60 


Actualmene acest învățător a ieşit la pensie şi locuieşte pe undeva 
prin Bucureşti, fiind plecat definitiv din com. Priboieni, unde nu mai putea 
rămâne, vânzând tot ce a avut. 

Între timp, pe baza trecutului său, a fost arestat de Securitatea 
comunistă, dar pus în libertate după câteva zile, pe baza a ceea ce'a făcut 
în alegeri pentru Guvern. 

V. Am întâlnit pe stradă, a doua zi după alegeri, pe cel de-al doilea 
exemplar, tot atât de bine cunoscut în județ ca şi Bondoc, pe învățătorul 
pensionar Vasile Luca din com. Ştefăneşti, care a prezidat secția 38 din 
com. Valea-Mare Podgoria. Se înapoia de la Tribunal unde predase 
dosarul secției ce prezidase. M-a salutat. l-am răspuns: 

— Eşti un ticălos. Nu maeriţi să-ți răspund la salut. Şi am trecut mai 
departe. A lăsat privirea în jos, ruşinat de cele ce auzise. Credea că nu se 
aflase fapta sa. Dăduse Guvernului procentul de 96%, iar țărăniştilor 1,3%, 
într-un centru unde nu exista nici o industrie, nici o întreprindere 

muncitorească şi nici o organizație veche comunistă. Să fi voit să cumperi 
un comunist şi nu l-ai fi aflat . Valea-Mare Podgoria este o regiune de vii şi 
de curat suflet românesc. 

lată rezultatul: 


Lista No 1 = 2753 Lista No5= 5 
Lista No 2 = 13 Lista No 6 = 45 
ListaNo3=  — ListaNo7= 3 
ListaNo4=  — Lista No 8 = 61 


lată acum şi tabloul complet cu rezultatul falsificat al alegerilor, 
întocmit de mine personal, după procesele-verbale aflate la Dosarul 
Electoral Județean, înaintat Comisiei Centrale Electorale de Procurorul G-ral 
Luca Nazâr Ciobanu, deci după originale. 

Le-am copiat seara, târziu în noapte, după plecarea sus-numitului 
de la birou, cu răbdare şi cu perseverenţă, luând toate măsurile necesare 
spre a nu fi surprins, urmând să le dau publicităţii atunci când va sosi 
vremea. Prea era scandaloasă 'neruşinarea cu care opera acest 
falsificator. Dacă i-aş fi cerut să-mi dea voie să-l întocmesc, nu numai că 
m-ar fi refuzat, dar deşteptam bănuiala ticălosului şi cine ştie ce s-ar mai fi 
întâmplat. 

Examinează.-l, cititorule, cu toată atenția, dar să nu cumva să 
gradezi vina fiecărui preşedinte după numărul mai mare sau mai mic de 
voturi falsificate. Nu. Aceasta ar fi o greşeală din partea ta. 

Indiferent de fraudele comise în timpul votării sau cu ocazia 
despuierii scrutinului, toate rezultatele au fost controlate cu de-amănuntul 
de Procurorul General, care le-a acceptat sau le-a respins, re- 
falsificândule în măsura în care au corespuns intențiilor sale. 

În aşteptarea sosirii ordinului după care la Muşcel urma să se 
atribuie sau nu un loc listei țărăniste, încă înainte de votare, cunoscând 
numărul total al alegătorilor din județ şi fixând singur prin aproximaţie atât 
pe cel al alegătorilor presupuşi că nu se vor prezenta la vot, cât şi pe cel al 
voturilor anulate şi neexprimate, a cerut judecătorului Iliescu ca, din 
numărul ce i-a indicat să stabilescă numărul voturilor pe care ar trebui să-l 
obțină lista țărăniştilor spre a i se atribui un loc şi cât anume ca să nu 
“obțină nici unul. Calculul a fost făcut şi i s-a predat. În lumina acestui 
calcul s-au acceptat sau re-falsificat rezultatele sosite de la secții, pentru a 
întocmi rezultatul general, după care i se atribuia şi listei țărăniste un 
mandat, conform ordinului primit. 

Că s-a trecut în liste prin falsificare un număr mai mare sau mai mic, 
nu contează. Din punct de vedere juridic interesează intenţia de a falsifica, 
însoțită de executarea materială a faptului . 

Falsul tot fals rămâne şi frauda tot astfel se clasifică, chiar dacă s-a 
produs în urnă sau în procesele-verbale, în mod ilegal, un vot sau o mie. 

TABLOU 


Rezultatul alegerilor falsificate, fie la secțiile de votare, fie la sediul 
Biroului Electoral Județean din Câmpulung Muşcel, ținute la 19 Noiembrie 


1946, sub conducerea guvernului 


format 


din "Blocul 


Partidelor 


Democrate". 


No sect No Listelor 


Reşedinț 
a secției 


1. Primăria 
C-lung 


k 
3. Şc. 
normală 





Schei 
5. C-lung 

Vălimă- 

reanu 


i 
Vişoi 
i 
LA.R. 
k 
cordia 








9. Reg. 5 
Vânători 
10. | Bughea 
de Sus | 
11. | Lereşti | 
[E Voineşti | 
Bă Coteşti | 
ÎN Bilceşti | 
15. | Jugur 
16. | Mihăeşti 
17. | Valea 
Popii 
18. | Bodeni | 
19. | Stoeneşti | 
20. | Văleni 
D-ta 


Preşedintel Comunişti 


camufiaţi 


Țărănişti 























| __7| _8| 
| 38 | 185 | 
lonescu 
Insp. | 1542 | 3 | 5 | 2 | 33 | 280 | 39 | 80 | 
Mateescu 

NOIR IN zei MB Iad Ec ia NE 

Insp. D. 1210 | 16 5 50 12 280 22 18 
a e i AL 
Adj.Ghe- 783 | 15 13 13 39 501 49 109 
e e [e a a 
Insp. Şc. | 1180 | 37 | 10 | 7 | 48 | 573 | 34 | 70 | 
Vornicu 
Maior 
Ghinescu 
Jud. Gh. 
Cristea 
Căpit. E. | 1260 | 41 | 33 | 76 91 | 169 | 83 | 46 | 
Cristea 
C. Nămoloiu | 1043 | 23| 21| 18| 16 | 86 | 43| 19 | 

Prim Pr. 978 | 38 13 12 65 1025 94 52! 
Mihăescu 

39. | 

. | Budişteni | Maior T. 35 15 18 63 731 65 
Brătescu 
Total = 55825 | 92 | 414 | 520 | 1526 | 15145 | 2149 | 3751|| 

u 

Au fost înscrişi: 91.101 

Nule: 1.153 

Votanţi: 80.729 

Totalul obținut de liste: 79.576 
Neexprimate: 10.372 


lată acum şi acțiunea de dare în judecată intentată de reprezentanții 
Partidului Naţional-Țărănesc, care au candidat la alegeri, schimbând din 
ea numai ordinea înscrierii inculpaţilor, aranjându-i după profesiuni şi 
grade, spre a fi mai uşor de urmărit: 


Dosar 1541/946 Pr. 4 Dec. 1946 
Intr. 10.306 Repartizat Secţia II Nr. 2934 
Termen 19 Dec. 1946 
s.s. Gh. Iliescu 


Domnule Prim-preşedinte, 


Subsemnaţii Nic. P. Şuşa, avocat, domiciliat în Câmpulung, Str. 
Matei Basarab 97, Mihai Al. Muşatescu, avocat domiciliat în Bucureşti, Str. 
Dragalina 8, Gh. Grecu, învățător, domiciliat în Bughea de jos-Muşcel, în 
calitate de candidaţi ai listei No 6 (Partidul Naţional- Țărănesc) la alegerile 
parlamentare din 19 noiembrie 1946, pe baz art. 6 din legea electorală, 
chemăm în judecată penală pentru infracțiunile arătate mai jos, pe Domnii: 

1. Luca Nazâr Ciobanu, Procuror G-ral al Curţii de Apel Craiova, 
domiciliat în Craiova, în calitate de Preşedinte al Biroului electoral județean 
pentru infracțiunile prevăzute şi pedepsite de art. 60 în legea electorală, 
combinat cu art. 235 şi 402 din Codul penal, toate combinate cu art. 101 
din acelaşi cod, pentru aceea că: 

a) a neglijat a lua măsurile de distribuire a certificatelor de alegător 
în termenul prevăzut de lege, distribuirea făcându-se, în aproape toate 
comunele din Județului Muşcel, numai într-o singură zi, iar în oraşul 
Câmpulung distribuirea încredințată primarului oraşului şi anume ajutorului 
de primar Sică Enescu, a fost întârziată până în ziua de 18 Noiembrie 
1946, când în mod legal certificatele nedistribuite trebuiau să fie înaintate 
Biroului Electoral cu trei zile înainte, pentru ca acesta să ordone 
distribuire a lor. 

Din cauza acestei grave abateri au rămas mii de cetățeni fără 
certificate, astfel că nu şi-au putut exercita dreptul de vot. 

Prin această încălcare a obligaţiei ce-i revenea de la lege, le-a 
înlesnit primarilor de a da cărți numai partizanilor Partidului, iar cărţile 

nedistribuite au fost sustrase de primari şi au fost folosite de către diferiţi 
agenți ai Guvernului pentru falsificarea rezultatelor votării. 

b) a înlocuit judecătorii din oraşul Câmpulung şi din județ de la 
prezidarea secțiilor de votare, nenumindu-i în această calitate nici chiar 
atunci când, după reclamațiunea noastră telegrafică făcută Ministerului de 
Justiţie şi Comisiunii Centrale Electorale din Ministerul Justiţiei a primit 
ordin telegrafic de la aceste autorităţi ca să intre în legalitate. 

N-au fost întrebuințați d-nii magistrați: 


Mircea Constantinescu Cogălniceanu 
Gh. Grecu Gh. Hasnaş 
I. Pechi C. Focănescu 
Valeriu Bilea I. Cornescu 


c) a repartizat cu atribuţie de grefier la secţiile de votare persoane 
din administraţie, în loc să repartizeze funcţionari de grefă, aşa cum 
prevede legea electorală, creând cu aceasta, posibilitatea fraudei care a 
avut loc. Ş 

d) a făcut o monstruoasă repartizare a secțiilor de votare, nici una 
din acestea nefiind fixată la sediul vreunei judecătorii, nici Domneşti, nici 
Ştefăneşti, nici Boteni, nici Topoloveni, aducând oamenii de la distanțe 
enorme, 10-15, chiar 17 km, la diferite secţii, încălecând comune peste 
comune, unele dintre acestea trecând peste secțiile de votare mai 
apropiate - cazul comunei Domneşti - repartizată la Leiceşti, peste 
Retevoieşti iar Pietroşani peste secția Bădeşti. La fel comunele Colibaşi şi 
Mioveni, repartizate la Conţeşti, peste Racoviţa unde a fost secție de vot şi 
altele. S-au făcut secţii de votare la I.A.R. şi Concordia, în mod special, 
pentru un număr prea mic de lucrători, aducând la aceste secții să voteze 
comune mari ca Bughea de jos pentru primul şi Schitu Goleşti şi Capul 
Coastei pentru a doua, secţii de votare în care alegătorii din aceste 
comune au fost terorizați de elemente înarmate venite din alte părţi, 
organizând secții de votare de o singură comună, cu un număr infim de 
alegători - ca de exemplu Dâmbovicioara - şi refuzând de a modifica 
aceste repartizări, deşi la contestaţiile noastre scrise şi la protestele 
noastre verbale a recunoscut în repetate rânduri că a greşit, refuz care 
denotă reaua sa credință, toate cele de mai sus din acest punct, fiind 
făcute cu scopul, pe de o parte ca să îngreuneze şi să împiedice exercițiul 
dreptului la vot al alegătorilor din comunele respective, recunoscute 
aproape sută la sută Naţional-Țărăniste, iar pe de altă parte să se 
posibilizeze frauda la secțiile din comună, ceea ce s-a şi obținut. 

e) a modificat şi determinat să se modifice sau a0 tolerat să se 
modifice procesele-verbale de rezultatul votului la diferite secții: 

2. Judecător |. Cristoveanu Tribunalul Muşcel; 

Judecător |. Ţuţea 
Judecător |. Cihodaru 
Judecător [.Buceloiu 

Jud. supl. M. Vernescu 
Jud. ases. Gh. Pavelescu 
Maior M. Ghinescu 

Maior N. Foarfecă 

Maior Gh. Muşetescu 
Maior Gh. Lăzărescu 
Maior |. Dumitrache 

Maior Octav Rădulescu 
Maior Gh. Ciocan 

Căpitan Emilian Cristea 
Căpitan Al. Costăchescu 
Căpitan Curculescu 
Căpitan Gh. Teodor 

Insp. Şc. Vasile Vornicu 
Insp. Şc. Gh. Tănăseanu 
Insp. Şc. Gh. Pârnuță 
Insp. Şc. Oprea Popescu 
Insp. Şc. Vasile Luca 

Insp. Şc. C. Bondoc 

Invăț. Pavel Radu 

Inginer D. Mateescu 

Ing. Silv. N. Cârstocea 
Funcţionar A. Dancovici 
Funcţionar |. loanid; 

Insp. As. Soc. T. Mateescu 
Doctor lulian Manu 

Ing. Min. Propag. Eiel Mauriciu 
Ing. Min. Propag. Cellian Nămoloiu 
Ing. Min. Propag. Mihnea Gheorghe 


S-au săvârşit nenumărate infracţiuni: 
a) Au constituit birourile electorale de votare înainte de ora legală, 
fără a face strigările legale şi fără a se asigura de prezența delegaților şi a 
asistenților, care au fost împiedicaţi de a intra din ordinul său cu ştiinţa lor 
în secţia de votare, de către organele gărzilor militare. Astfel, la aproape 
toate secțiile unde au prezidat s-au constituit birourile electorale fără ca 
vreun delegat sau asistent al opoziției să poată lua parte la constituire. 
Datorită acestor lipsuri, în foarte multe din aceste secții s-au 
introdus în urnă sute de voturi ale listei No 1, înainte chiar de constituirea 

Tribunalul Muşcel,; 

Tribunalul Muşcel,; 

Tribunalul Muşcel; 

Tribunalul Muşcel; 

Judec. Topoloveni; 

Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung; 
Reg. 5 Voluntari Câmpulung 
Reg. 5 Voluntari Câmpulung; 
Câmpulung; 

com. Jugur; 

Câmpulung; 

jud. Muşcel; 

com. Ştefăneşti; 

com. Priboieni; 

din Câmpulung; 

Câmpulung; 

Câmpulung; 

Primăria Câmpulung; 
Primăria Câmpulung 
Primăria Câmpulung; 
Câmpulung; 

Bucureşti; 

Bucureşti; 

Bucureşti; 


b) S-a permis staționarea în zona de votare a foarte multor 
persoane înarmate, care au terorizat tot timpul pe alegători sau, în cel mai 
fericit caz, ținându-i sub o puternică stare de intimidare. 


c) Au arestat sau au tolerat să se aresteze asistenții şi delegații 
părții noastre. 

d) Au ținut la distanțe mari de urnă pe puţinii noştri asistenți şi 
delegaţi, aşa fel ca să nu se poată vedea ce se făcea cu voturile, unii 
mergând cu îndrăzneala până acolo încât personal să bage în urnă alte 
voturi decât cele primite de la alegătorii ce votau. 

e) N-au ținut un registru de evidență a celor ce au votat, posibilizând 
frauda ca unii alegători, partizani ai guvernului, să voteze de mai multe ori, 
cu certificate din cele furate de primari prin nedistribuirea lor celor în drept. 

Î) Au amenințat cu moartea pe alegătorii, delegații şi asistenții noştri 
care protestau împotriva ilegalităţilor, stând unii cu revolverul pe catedra 
unde era chiar urna sau alții împuşcând cu mâna lor cetățeni sau azvârlind 
grenade în mijlocul acestora, care au produs - ca la Bădeşti - moartea a 
trei cetățeni şi rănirea mai multora. 

g) În timpul suspendării operaţiunilor pentru masa de prânz, au 
ordonat gărzilor să evacueze din sala de vot pe toți delegații şi asistenții 
opoziției - acei puțini care au mai putut intra - aceasta în scopuri vădit 
incorecte pentru vot. 

h) S-a dispus la despuierea scrutinului, arestarea tuturor delegaților 
şi asistenților opoziției, în acele rare cazuri când mai rămăsese câte unul; n-au 
citit votul şi nu l-au arătat aşa cum este legea, falsificând grosier rezultatul 
scrutinului. | 

i) N-au adresat, procese-verbale cu rezultatul votului, pe care totuşi 
unii l-au anunțat verbal, dând posibilitatea ca aceste rezultate să fie 
modificate la Biroul Electoral Central. 

j) N-au depus, cei mai mulţi, un exemplar din aceste procese- 
verbale la judecătoria respectivă, în termen legal. 

K) Au modificat, ei înşişi, propriul lor rezultat, dresând în urnă, din 
ordin, procese-verbale cu alte rezultate, modificări ce au determinat un fals 
rezultat al alegerilor, rezultat care ne-a prejudiciat prin faptul pierderii 
mandatelor noastre de deputați. 

I) Au refuzat de la început şi până la sfârşit să dea vreo dovadă de 
contestațiile prezentate de delegații noştri, unii refuzând chiar primirea şi 
înregistrarea lor. 

Ne rezervăm dreptul de a face acțiune suplimentară contra 
primarilor şi notarilor din comunele rurale şi a ajutorului de primar din 
oraşul Câmpulung, contra comandanților de gărzi şi a subalternilor lor, 
contra jandarmilor şi contra tuturor acelora care în vreun fel oarecare s-au 
abătut de la lege, vor fi împiedicat pe cetățeni de la vot sau le vor fi 
schimbat votul, aceasta după ce vom fi terminat cu adunarea materialului 
documentar şi a abuzurilor, ilegalităţilor şi fraudelor ce vor fi săvârşit. 

Pentru cei chemaţi la judecată prin prezenta acțiune penală 
înțelegem să ne folosim de toate drepturile şi de toate probele pe care 
legea ni le pune la dispoziție. 

În consecinţă vă rugăm să binevoiți a fixa un termen de judecată, 
dispunând citarea tuturor inculpaților la adresele indicate, urmând ca 
pentru cele insuficient datate să dăm până la termen informaţiile 
complementare necesare. 

Ne constituim parte civilă cu suma de un leu. 

Primiţi vă rugăm, Domnule Preşedinte, asigurarea considerației 
noastre. 


ss. Nicolae P. Şuţa ss. M. Muşatescu 
ss. Gh. Grecu 


După ce dosarul a devenit public am citit şi eu acţiunea şi nu cred 
să fi existat în tot trecutul Tribunalului Muşcel un dosar a cărui cerere de 
chemare să fi fost citită de mai multe persoane decât aceasta. Revolta 
generală față de neruşinarea cu care se operaseră fraudele îşi găsea o 
mică satisfacție în intentarea acțiunii, care ştampila definitiv pe infractori cu 
pata ruşinii şi a dezonoarei. 

În total au fost acţionaţi în judecată 33 preşedinţi de secţii din 45, 
plus Procurorul G-ral Luca Nazâr Ciobanu, deci 34. 

Posedând nu numai informaţii sigure, ci şi date precise referitor la 
ticăloşiile comise de unii dintre cei 12 omişi, şi luând drept criteriu numai 
fraudele şi falsurile comise la secții, fie prin introducerea ilegală de voturi 
în urnă, fie prin măsluirea produsă la numărătoare, violarea secretului 
votului, bătăile, arestările ilegale şi teroarea dezlănțuită, mai mult de 
jumătate din aceşti 12 trebuiau să figureze în acţiune, dintre care nu 
trebuiau să fie omişi câțiva magistrați "verificați democrați”, ale căror 
infamii nu erau cu nimic mai prejos decât ale celor chemaţi în judecată. 
Cum ar fi putut, de exemplu, să lipsească ajut. de judecător |. Mihai, care 
a prezidat secția 20 Vultureşti şi care a introdus în urnă, în mod ilegal, 
pentru guvern, 300 de voturi mai dinainte ştampilate? 

Cerând informații d-lui Mihai Muşatescu asupra acestei omisiuni, am 
primit răspunsul că faptele sunt pe deplin cunoscute şi că se aşteaptă doar 
sosirea actelor de la secții, spre a se introduce acțiuni suplimentare, 
adăugând însă că toate eforturile vor fi anihilate, întrucât guvernul va veni 
în curând cu decretul de amnistie, atât de mult aşteptat de infractori. 

Luând totuşi ca punct de plecare rezultatele falsificate, aşa cum au 
fost înregistrate în situația generală a Biroului Electoral Județean, după 

care am întocmit tabloul de mai sus, merită să fie puse alături de 
rezultatele secțiilor prezidate de cei 33 inculpaţi cu ale celor 12 omişi, spre 
a se putea face o apreciere cât mai exactă asupra realității. 

lată tabloul comparativ: 


Cine a prezidat Rezultatul secțiilor: | 
| Guvern | Ţărănişti | 
| Cei 33 de inculpați 
| Cei 12 


| Total 55.625 15.145 | 


Menţionez că între totalul general din tabloul întocmit de mine şi 
între totalul din situația Biroului Central Judeţean există o diferență de 491 
voturi, ceea ce reprezintă 0,60%. 

Această diferență provine din aceea că tabloul întocmit de mine a 
stat ascuns în pământ câţiva ani şi , din cauza umezelii, cerneala s-a 
întinat deformând unele cifre. Procentul este însă atât de infim, încât nu 
are nici o importanță asupra totului şi în nici un caz nu are nici o 
importanță asupra fraudelor comise. Că s-a introdus în urnă în mod ilegal, 
aşa cum am spus, un buletin sau 1000 sau că falsificarea listelor s-a făcut 
cu un număr mai mare sau mai mic de voturi, faptul nu are nici o 
importanță din punct de vedere penal. 

Procesul figurând pe condica de şedinţe iale a secției II-a, a 
suferit câteva amânări din lipsă de procedură, până când, ianuarie 1947 
acțiunea penală a fost stinsă pe baza decretului de amnistie adus de 
guvern, salvând astfel pe inculpaţi de la noul domiciliu ce-i aştepta la 
Penitenciarul Tribunalului Muşcel. 

Numele inculpaților, magistrați, ofițeri, Insp. şcolari, ingineri, etc., au 
răsunat de atâtea ori şi din plin atât în sala de şedinţă, cât şi pe culoarele 
tribunalului, la cererea apelului nominal, fiind auzite de toți şi popularizate 
pretutindeni, în oraş şi județ. 

NEDREPTE LUĂRI 


Problema mai prezintă însă şi un alt aspect. 

A treia zi după Sfântul Nicolae, deci pe ziua de 8 Dec. 1946, 
mergând spre tribunal, am întâlnit pe stradă pe d-l Avocat Mitică Vlădescu, 
fostul decan al baroului şi stând de vorbă cu d-sa m-a întrebat: 

- Cum ai petrecut, Primule, pe Sf. Nicolae? 

- Foarte bine, acasă, în pace şi voie bună. 

- Cum, n-ai fost invitat la Primul Procuror Mihăescu care şi-a serbat 
onomastica? A fost o petrecere în stil mare, cu zeci de invitați. 

- Nu, n-am fost invitat şi nici nu cred că a serbat-o. De unde aibă să 
aibă bani? Poate că i-a venit vreo moştenire, pe neaşteptate, fiindcă 
totdeauna se vaită de sărăcie. 

Cu un zâmbet caracteristic batjocoritor pe buze şi cu un semnificativ 
accent de dispreț, mi-a răspuns: 

- Ei, na! Din cadoul primit de la alegeri. 

- Cum aşa? i 

- Nu ştii? A primit 1.500.000. 

- Nu. De unde ştii? 

- Mi-a confirmat chiar lacomini, care a şi luat parte la petrecere. 

Obişnuit să verific totdeauna orice informaţie importantă, l-am 
întrebat pe d-l Supleant lonescu, care mi-a spus textual: 

- Da. S-a primit. Mie, ca cel mai mic în grad, mi s-a dat 1.000.000, 
ceilalți au primit mai mult. 

- Păcat că n-ai refuzat. Ai fi servit "tovarăşilor" lecţia pe care o 
meritau. 

- De ce să refuz când au primit toţi? La alegeri mă purtasem corect 
şi n-aveam să-mi reproşez absolut nimic. 

Prin urmare toți magistrații verificați democrați care au prezidat 
secțiile, au primit la sfârşit bani, după grad şi după vechime şi faptul 
trebuia să rămână secret. Şi de ce? Totdeauna la alegeri magistrații au 
avut dreptul la diurna legală, care se primea pe bază de state, verificate şi 
aprobate de Preşedintele Biroului Electoral Județean. Aşa s-a practicat 
totdeauna şi procedeul era şi corect şi demn, magistraţii neavând nimic 
comun nici cu oamenii politici şi nici cu partidele participante la alegeri. 
Sau fiindcă s-a schimbat regimul s-au schimbat şi procedeele şi în acelaşi 
timp şi oamenii? 

Suma de 1.500.000 primită de Prim Procuror reprezenta salariul său 
pe şase luni şi dacă partidul a găsit că Prim Procurorul merita să 
primească drept recompensă o "nimica toată" ca suma de 1.500.000 
pentru ceea ce a putut face pentru "democraţie" cât a primit atunci 
Procurorul G-ral care era şi mai mare în grad şi care a purtat pe umerii săi 

toată greutatea alegerilor asigurând prin faptele comise reuşita guvernului 
"democrat" în "cele mai libere şi mai democrate alegeri" care au avut loc 
vreodată în Țara Românească? 

Şi dacă procedeul a fost secret, de unde putem şti, d-le Prim 
Procuror că totul s-a redus numai la acest "nimica toată" de 1.500.000 
când poate în realitate s-au mai primit şi alte milioane, sub diferite alte 
forme? Care a fost începutul şi care sfârşitul? Nu cumva ţi-ai putea lua 
curajul şi m-ai lămurit chiar d-ta, d-le Procuror Nicu Mihăescu? 

Felul cum ai obținut acest milion şi jumătate şi cum l-ai întrebuințat, 
mi-aduce aminte de o hazlie întâmplare, petrecută la mine la țară: Fratele- 
meu, învățător pensionar, avea în serviciu o fată orfană de tată a cărei 
casă părintească era vecină cu a mea. Într-o după-amiază venind pe la 
maică-sa, a găsit-o ocupată cu pregătirile necesare ca să facă a doua zi 
pomană soțului şi fără ca vreuna din ele să ştie că eu eram în fânăria mea 
de alături, am auzit-o pe maică-sa spunându-i: 

- Fură un coş cu cartofi de la d-l Învățător şi adu-mi-l să facem 
mâine pomană lui taică-tău. 

- Ce zici d-le Prim Procuror, se potriveşte? 

Există însă o deosebire: fata a refuzat să fure cartofii. 

Dar din punct de vedere juridic, nu cumva "magistraţilor verificaţi 
democrați”, fapta voastră se încadrează în prevederile art. 240 din codul 
penal care dispune: "Funcţionarul public care după ce a îndeplinit un act în 
virtutea funcțiunii sale, primeşte de la cineva el însuşi direct, sau printr-o 
altă persoană, cu consimțământul său bani sau alt folos, comite delictul de 
remunerație injustă se pedepseşte cu închisoarea corecțională de la 3 luni 
la 1 an, amendă de la 2000 la 3000 lei şi interdicție corecțională de la an la 
doi ani'. Sau, fiindcă miluitorul este guvernul, v-aţi grăbit să primiţi 
cadourile lui siguri de imunitate? 

Şi acum când faptul a devenit notoriu, nu găsiți că este necesar să 
vă puneţi ca şi noi aceeaşi întrebare? 

- Ce l-a făcut pe lacomini să nu tacă, ci trecând peste discreţie să 
divulge secretul? 

Nu cumva disprețul ce vă poartă şi cu care vă măsoară pe voi toți, 
care v-aţi pretat, fără nici o ruşine să primiţi sume de bani la care n-aveaţi 
nici un drept? 

Şi cum crezi, d-le Prim Procuror Nicu Mihăescu, că te apreciază 
chiar pe d-ta, când s-a grăbit să comunice d-lui avocat Vlădescu sursa 
banilor cu care a făcut pomană de ziua d-tale, la care participase chiar el? 

Dar, d-l Mitică Vlădescu, atât ca avocat, cât şi ca fost decan, pe 
care-l cunoaşteţi şi ştiţi că nu iartă astfel de fapte? 

Dar funcţionarii şi toți acei care ştiu sau vor lua cunoştinţă de tot ce 
ați făcut? 

Şi ce spun despre voi colegii care, pentru că au fost cinstiți şi 
demni, şi-au pierdut cariera, în timp ce voi aţi făcut ceea ceaţi făcut? 

Astăzi tac cu toții pentru că împrejurările le impun această tăcere, 
dar mâine când vor începe răfuielile? 

lar d-tale, d-le Mitică Vlădescu, îți dau răspunsul la care sunt dator 
prin întrebarea ce mi-ai pus: 

- Nu, n-am fost invitat de Prim Procuror la serbarea onomasticei 
sale, deşi anterior am fost totdeauna prezent în casa lui şi el într-a mea şi, 
cu toate că ocupam, totuşi, postul de Prim Preşedinte al Tribunalului 
Muşcel, la care funcţiona şi el. De data aceasta nu mai eram "fratele 
Marinescu", care să-l scape din "marea încurcătură" în care-l pusese 
ordinul primit de la Secretarul General Olteanu. Eram un dizgrațiat al 
Partidului Comunist, "criminalul şi banditul de Marinescu" şi deci nu mai 
era oportun să mai aibă relaţii cu mine. Se afla în căutarea noilor legături 
ce se găseau numai în rândul oamenilor zilei, în rândurile democrației 
proletare. 

Şi pentru ca să ai o imagine exactă a acestui prim procuror, 
gândeşte-te puțin şi vezi dacă îţi poți imagina cât de imense au fost 
serviciile aduse partidului, pentru că de la pierderea carierei cu care 
fusese amenințat de Secretarul General dacă nu ia contact imediat cu 
mine pentru a se stabili soluția în recursul d-lui |. Mihalache, să ajungă la 
acel "nimica toată" de 1.500.000 şi apoi să fie avansat şi să ocupe un post 
de mare răspundere acela de Prim Procuror al Curţii de Apel din Braşov, 
în timp ce eu a trebuit să iau calea codrului, pentru a-mi salva cel puțin 
viața, scăpând la timp de arestarea securității, autorizată chiar prin însăşi 
rezoluţia sa. 

Ecce homo. 

Şi acum, cititorule, întoarce paginile şi reciteşte cu atenție acțiunea 
de dare în judecată şi numele inculpaţilor, în frunte cu Luca Nazâr 
Ciobanu, Procuror G-ral al Curţii de Apel Craiova, şi vezi de ce ilegalităţi 
au fost capabili. 

Şi pentru a te ajuta ilustrând şi mai bine veracitatea acuzațiunilor 
menţionate în cererea de chemare în judecată, iată faptele comise de 
Maiorul Gh. Lăzărescu din com. Valea Mare-Pravăț, care a prezidat secția 
de votare din comuna Gorgan şi de Locot. Constantinescu, comandantul 
Gărzii în care scop reproduc cuprinsul declarației date de d-l Învățător 
Aurel Boştenaru din com. Râncăciov, cu mențiunea că şi sus numitul 
maior face parte dintre cei chemați în judecată. 

DECLARAȚIE 


Subsemnatul Aurel Boştenaru, învățător, din comuna Râncăciov, 
declar următoarele în legătură cu felul cum s-au efectuat alegerile de la 
secţia 40 din com. Gorgan, la 19 Noiembrie 1946. 

Preşedintele secției a fost Maiorul Gh. Lăzărescu, iar comandantul 
gărzii Locot. Constantinescu, ambii din reg. 5 Vânători, Câmpulung. 

În noaptea premergătoare alegerii, acest locotenent, însoțit de mai 
mulți membri ai Partidului Comunist, din ordinul Maiorului Lăzărescu şi fără 
autorizația Parchetului, a făcut descinderi la locuințele fruntaşilor ţărănişti, 
spre a-i aresta, între care şi la mine şi la tatăl meu. Prinzând de veste ne- 
am ascuns nereuşind să pună mâna pe noi. 

A doua zi dimineața când delegații şi asistenții ţărănişti scăpați 
nearestați s-au prezentat la secția de votare, au fost imediat arestați de 
acest locotenent. Ca răspuns alegătorii au refuzat să mai voteze cu toate 
insistențele depuse de comunişti şi de comandantul gărzii, depunând 
Biroului o contestaţie scrisă prin care-l acuzau pe preşedinte de aceste 
acte ilegale. 

În fața acestor contestaţii maiorul a invitat la Birou o delegaţie de 
alegători, care i-a cerut să pună imediat în libertate pe cei arestaţi, ceea ce 
maiorul a refuzat, invitându-mă pe mine să rămân la birou ca delegat. Am 
refuzat întrucât nu mi se încredințase de nimeni această calitate. La 
insistențele alegătorilor şi după ce maiorul s-a angajat pe cuvânt de 
onoare că nu mi se va întâmpla absolut nimic, am acceptat, începând 
votarea. 

Maiorul Lăzărescu, violând secretul votului şi văzând că voturile 
merg masiv la ţărănişti, a început să le sustragă, procedând în felul 
următor: Îndată ce primea buletinele votate le strângea pachet şi le băga 
în urnă ca pe nişte cărți de joc şi cu dexteritatea trişorului de joc versat, le 
arunca jos, simulând că le introduce în urnă. Lua apoi un pachet de alături 
care conţinea buletine deja ştampilate în favoarea guvernului şi cu aceeaşi 
aviditate de tnşor le introducea în urnă. Observând hoţia l-am întrebat 
imediat: 

- Ce faci, domnule? 

- N-ai dreptul să vorbeşti, a fost răspunsul ce mi-a dat. 

Nevrând să accept rolul unui simplu figurant, după a treia serie de 
voturi cu care a procedat la fel, am plecat ca să comunic alegătorilor ce se 
petrece la urnă. 

Maiorul, bănuind intenţia mea, m-a reținut cu forța, ne mai putând 
lua contact cu alegătorii, care observând totuşi cele ce se petrec cu mine, 
au refuzat iarăşi să mai voteze. Din ordinul maiorului, am fost arestat pe 
loc de locotenent şi introdus în camera alăturată, care era plină de 

muncitori de pe Valea Prahovei, aduşi special aici şi care votau de câte ori 
voiau. 

- Tăiaţi-l, mama şi Dumnezeii lui, a fost ordinul acestei brute de 
locotenent începând să mă lovească cu pumnii peste cap şi față până 
când nu s-a mai cunoscut dacă am figură de om sau nu. De aici am fost 
ridicat şi transportat cu maşina la sediul politic al Partidului Comunist din 
Topoloveni, unde se mai aflau arestaţi peste 100 de fruntaşi ţărănişti. 
După o zi şi o noapte de detenție, am fost pus în libertate. 

După arestarea mea, alegătorii-au refuzat să mai voteze şi au plecat 
in corpore spre casă, manifestând pentru Partidul Naţional-Țărănesc. 
Văzând acestea, preşedintele a trimis după ei, aducându-i cu forța pe acei 
câţiva pe care i-au putut prinde. 

În total la această secţie au votat cei treizeci în timpul cât am fost eu 
prezent la urnă şi acei câțiva aduşi cu forța. 

Totuşi, la despuierea scrutinului, conform declarației celor care au 
fost prezenți, s-au găsit în urnă mai multe voturi decât numărul alegătorilor 
înscrişi în liste, pentru ca din ele să se facă repartiția pe liste, după bunul 
plac al preşedintelui atribuind prin falsificare guvernului peste 1500 de 
voturi, iar țărăniştilor şaptezeci şi ceva. 

Drept care am dat prezenta declarație: 

s.s. A. Boştenaru. 


Vă las vouă cititorilor, ca, după ce aţi citit cele scrise de mine aci, 
într-un mod atât de succint şi numai ca exemplificare şi după ce mulți 
dintre voi ați fost martori oculari la cele ce s-au petrecut la secţiile de 
votare, să vă închipuiți cele ce s-au petrecut şi să apreciați aşa cum se 
cuvine monstruozitatea comportării maiorului Muşetescu, preşedintele 
secției 28 din com. Băjeşti şi a comandantului gărzii, din ordinul căruia s-a tras 
şi s-au aruncat cu grenade în mulțimea alegătorilor, omorându-se trei şi 
rănindu-se alții. 

Vor scăpa oare aceşti criminali de rând de pedeapsa pe care o 
merită? Nu, nu cred şi nu trebuie. Morții nevinovați au dreptate şi este 
datoria patriotică şi de onoare să |i se facă şi să li se dea acea dreptate. 

Mi-am iubit şi-mi iubesc atât de mult tara şi neamul şi port şi acum o 
frumoasă aducere aminte minunatelor lecţii de Istorie pe care le făcea cu 
noi, în clasele primare, d- Învățător Costică Popescu. Datorită avântului, 
ce cu fiecare lecţie ni-l picura în suflete. 

Deşi eram seminarist şi contingent neincorporabil, totuşi, în 
campania din 1916-1918, m-am refugiat singur în Moldova, având vârsta 
de aproape 19 ani. Am urmat şcoala militară la Botoşani şi am plecat pe 
front ca voluntar, având 243 de zile socotite în linia |. 


73 


Port şi acum respectul cuvenit ofițerilor pe care i-am întâlnit atunci la 
datorie, pe front, cu Reg. 30 Infanterie: Col. Capeleanu, Maior Stănescu şi 
Tota, Căp. Moloiu, Poşoiu, etc., care s-au acoperit de glorie. Port şi acum 
o deosebită considerație ofițerilor pentru care onoarea este încă un 
cult. Dar nu pot avea decât dispreț pentru ofițerii care prezidând secțiile 
de votare, au terfelit haina şi onoarea militară în noroi, acoperind-o de 
ruşine. 

Ar putea oare cetățeanul cinstit şi demn şi românul adevărat să 
considere altfel pe acei ofițeri care au figurat ca inculpați în față 
Tribunalului Muşcel s. II-a, pentru falsurile, abuzurile şi toate ticăloşiile şi 
faptele infamate comise în alegeri? 

Printre preşedinţii secţiilor de votare au fost 13 ofițeri, 8 maiori şi 5 
căpitani, dintre care 11 au fost daţi în judecată. Printre aceştia trebuia 
neapărat să figureze şi maiorul Toma Brătescu. 

Să-i fi văzut pe vitejii ofițeri, răspândiți în trecători, de-a lungul 
pervazului ferestrei Camerei de Consiliu a Sec. | a Tribunalului Muşcel, 
lucrând de zor la refalsificarea rezultatului votului, completând procesele 
verbale semnate în alb, cu cifrele indicate de Procurorul General? Ai fi 
crezut că se aflau pe câmpul de luptă în ajunul cine ştie cărei mari bătălii, 
întocmind planurile de atac. Oare pe front se vor fi comportat tot la fel? Ar 
fi interesant de ştiut. În tot cazul erau înapoiaţi recent din Rusia Sovietică, 
făcând parte dintr-un regiment de "voluntari" aducând. cu ei şi punând în 
practică metodele cele mai înaintate ale celei mai avansate ştiinţe din 
lume, ştiinţa proletariatului sovietic şi a democraţiei populare. 

Ofițerilor inculpaţi, tresa ce purtați pe umăr nu are nimic comun cu 
mândria şi onoarea armatei de odinioară, fala țării şi întregitoarea 
neamului, care a scris în munţii Moldovei şi pe dealurile şi câmpiile de la 
Mărăşti şi Mărăşeşti cele mai frumoase pagini de glorie din istoria 
neamului. 

Onoare lor! Ruşine vouă! 


Şi pentru ca numele voastre, ofițerilor falsificatori, să fie mai uşor de 
reținut le menţionez încă o dată aci împreună cu monstruoasele rezultate 
de la secțiile ce ați prezidat, dobândite prin ilegalitățile şi furturile ce ați 
comis, falsificând voința quasi unanimă a alegătorilor, în momentul cel mai 
hotărâtor pentru viitorul şi destinele neamului. 

În ceea ce priveşte listele redau aci pe cea a guvernului notată cu 
No | şi pe cea țărănistă notată cu No 6 celelalte neintrând în calcul: 

No | Secția Preşedinte 


Maior M. 
Ghinescu 
Stoeneşti Maior M. 
Foarfecă 
Băjeşti Maior 
Muşetescu 
Maior 












1597 78 


































Lăzărescu 

Beleți-Negreşti | Maior 1412 380 72 20 
Dumitrache 

Leordeni Maior O. 1340 403 70 


Rădulescu 
Maior Gh. 
eee | | 
Căp. E. 1250 169 70 |. 
E 9 aul Bl Bl 
Căp. 1682 | 192 
Eotenearu | | | 9] 
Căp. 1626 | 283 
E Min i BI 
Căp. Gh. 125 
Toader 
Total = i . 75.40 | 13.10 | 
Dintre membrii corpului didactic au fost 8 persoane delegate ca 
preşedinţi, 6 foşti sau actuali inspectori şcolari şi doi învățători. Toţi aceştia 
au fost dați în judecată pentru abuzurile şi falsurile comise. 


lată rezultatele la secţiile prezidate de aceştia, cu procentele 
respective: 


No | Secția Preşedinte Listele Procent 
sec 





: | Țigăneşti 


Guv. |P.N.Ţ] 


|________|Gw. | 
14. | Bilceşti Insp. Şc. Vomicu| 1.180 60.20 | 29.25 | 





21. | Pucheni Insp. Şc Tărtzean| 1.483 88 | 7.40] 
24. | Rucăr Insp. Şc. Pâmuţă| 1.736 79.40 | 5.20] 
Popesn 


| 

| 

| 

| 36. | Racoviţă Ip. Şc | 1.320 a 6 
| 38. | V.Mare Pod. Insp. Şc. V.Luca| 2.753 96 | 1.50] 
| | 

| 


Cu lampa lui Diogene să fie căutat şi nu s-ar fi putut alege din 
marea masă a corpului didactic alte specimene mai potrivite pentru astfel 
de operații josnice. 

Bondoc, cu zeci de ani în urmă era socotit ca făcând parte dintre cei 
trei A.B.C. membrii ai corpului didactic, cercetaţi în atâtea rânduri de 
Parchetul Tribunalului Muşcel. 

Luca devenise celebru încă de pe vremea Averescanilor, pentru 
abuzurile comise în trecerea sa temporară pe la Ştefăneşti, dovedindu-se 
lipsit complet de orice scrupule şi capabil de orice fel de acțiuni, oricât de 
josnice ar fi fost. Nici că se putea să se prezinte o dovadă care să-l 
caracterizeze mai bine decât rezultatul secției ce a prezidat, acordând 
guvernului 96%, iar Țărăniştilor abia 1,60% într-un sector cunoscut pentru 
ataşamentul său față de acest partid, ocupând locul doi pe lista ticăloşilor 
chemați în judecată. 

Şi ce valoare didactică reprezentau Tănăseanu, Pârnuţă şi Pavel 
Radu? i 

Dar în fruntea lor iată-l pe profesorul secundar Vasile Vornicul, 
venit, de undeva, pe meleagurile Muşcelene şi devenit inspector şcolar ca 
şi Tănăseanu, Oprea, Popescu şi Pârnuţă, prin binecuvântarea regimului 
de democraţie populară, dar ajuns în acelaşi timp să fie trecut şi în opisul 
alfabetic al Tribunalului Muşcel şi pe banca acuzațiilor sec. II pentru cele 
mai degradante şi infame fapte de care poate fi acuzat cineva, menționate 
din plin în cererea de chemare în judecată reprodusă aci. 

Numai insolenţța care e caracteristică unor astfel de indivizi poate 
justifica încă prezența lor în posturile ce ocupă ca educatori şi moralizatori 
ai noilor generații. Dar în ce direcţie? 

Se poate chiar ca aceşti inconştienți să încerce să vorbească de 
caracter, demnitate, respectul drepturilor altora, datorii cetăţeneşti, 
corectitudine, etc. Vor fi vorbind oare şi despre tribunal, infracțiuni penale, 
închisoare şi celelalte accesorii, când şi prin ce împrejurări poate ajunge 
cineva să şadă pe banca acuzațiilor şi să devină locatarul penitenciarului? 
Vor fi vorbind oare şi de importanța decretelor de amnistie şi de 
binefăcătoarele lor efecte pentru anumiţi indivizi? 

Bietele tinere generaţii! De la ce trişori au ajuns să primească 
educație! 

În cursa de întrecere cu ofițerii pentru procentaj, membrii corpului 
didactic au ieşit învingători. 

Printre ceilalți preşedinţi daţi în judecată a fost şi un medic, doi 
funcționari de la Primăria Câmpulung, doi ingineri şi încă alte patru 
persoane străine de localitate şi după mine, se pare că sunt şi străini de 
neam şi de sânge cu noi. 

Despre d-l Manu, fruntaş comunist din Câmpulung, este suficient să 
înregistrezi aci zvonul care a circulat destul de insistent în anumite cercuri 
locale, că la schimbul de la stabilizarea din anul 1947 a prezentat suma de 
500.000.000 primind 25.000 cu care s-a grăbit să se deplaseze la 
Bucureşti pentru ca în acele împrejurări de constrângere generală, să 
cumpere în primele zile de la bieții negustori, pe prețuri derizorii impuse de 
foamete, tot ceea ce a voit, aprovizionându-se pentru ani şi ani. 

Tot e bună la ceva şi democrația! 

I. loanid funcționar la Primăria Câmpulung fusese cercetat de mine 
ca Prim Preşedinte pe baza unui denunț că a falsificat diploma de patru 
clase secundare ce poseda, constatându-se că în toamna anului 1916 se 
refugiase în Moldova cu câteva corijențe în buzunar pe care pretindea că 
le-a rezolvat acolo în timpul războiului. 

În cursa generală de întrecere pentru procentajul falsurilor a 
câştigat "Maratonul". 

lată-le numele şi opera: 


No | Secția Preşedinte Listele Procent 


|___________|Guv. |P.N.Ţ. |Guv. |P.NT.]| 
Concordia Dr. luliu Maniu 5.70 | 
Reg.5 Vănători |. loanid [1478 |16 |08,40 1.0 |] 
C. 


L. Vălimăr. Aurel 1468 369 74,10 | 18.60 
Dancovici 


| 
— 
7. |"LA.R. Ing. D. 1137 81.50 | 13.30 
Mateescu 


Dâmbovicioara Ing. Silv. tt ăi iad sa | 
Cârstocea 
2. | CL. Şc. No2 Insp. T. 14 | 
Mateescu 
12. 





Voineşti Insp. Edel 1210 
Mauriciu 
22. | Hârtieşti Insp. M. 1794 
Gheorghe 
18. | Bădeşti Insp. C. 
Namoloiu 


| Total = _11869__|_1566 82 9.80 


Unora dintre inspectorii ce au prezidat nici nu li s-a cunoscut cel 
puțin adresa. Erau trimişi de la Centru, fiind comunişti sută în sută, şi după 
falsificarea alegerilor, au plecat fără urmă, rămânând în localitate numai 
acțiunea publică de chemare în judecată. Dintre cei foşti anterior cu 
domiciliul în Câmpulung, doar ing. silvic Cârstocea a părăsit localitatea la 

puțin timp după alegeri. Bine că a avut cel puțin acest ultim simț de 
orientare, să se fixeze în altă localitate unde nu i se cunoaşte nici opera şi 
nici trecutul atât de “onorabil”. 

Am lăsat dinadins la urmă grupul magistraților inculpaţi "verificați 
democrați” pentru a încheia cu ei acest capitol. 

Au fost delegați ca preşedinţi 13, dintre care 6 au fost dați în 
judecată, 5 fiind chiar dintre membrii tribunalului. 

lată-i menţionaţi, încă o dată, pe aceşti magistrați inculpați, 
"verificați democrați” şi rezultatele secţiilor ce au prezidat: 


Secția Preşedinte Listele Procent 





| |Guv. |P.NŢ. |Guv. IP.NŢ. | 

















6. | Câmpulung Jud. | 883 | 160 | 74 | 13,30 | 
Vişoi Cristoveanu i 

7. | Leiceşti | Jud. |. Țuţea' |  1685| 91 | 82| 4,40] 

30. | Coseşti Jud. | 1441 141 82 8 
Cihodaru | | 

13. | Aninoasa Jud. |. | 1846 | 422 | 66,80 | 20,90 | 
Buceloiu 

39. | Goleşti Supl. M. 1716 175 | 85,70 8,70 
Vernescu | | | | | 

32. | Mărgineni Aj. Popescu- | 1507 | 308 | 73,40 | 15 | 
Albota 
Total = 8578 1397 | 77,30 11,77 


Dintre aceşti magistrați inculpați, primul ca procentaj pentru guvern 
se constată că a fost tot faimosul Vernescu. 

Cu lista acestor magistrați "verificați democrați" se încheie tabelul 
inculpațiilor. În total sunt 33 preşedinţi de secții din 45 plus Procurorul 
General Luca Nazâr Ciobanu preşedintele Biroului Central Județean, deci 
34. 

Ținând seama că, nu numai introducerea în urnă unui număr mai 
mare de voturi mai dinainte ştampilate, falsificarea şi refalsificarea 
rezultatelor constituie o infracțiune, ci chiar o simplă infractiune prin 
omiterea luării măsurilor care trebuie luate sau prin luarea altor măsuri 
care nu trebuiau să cadă sub incidenţa legii penale, am întrebat pe d-l 
Mihai Muşatescu pentru ce n-a completat acțiunea cu preşedinţii care au 
comis abuzuri şi chiar falsuri şi care trebuiau traşi la răspundere, 
accentuând că, printre cei omişi sunt destui magistrați "verificați 
democrați"; am primit răspunsul că se aşteaptă sosirea actelor de la secții 
spre a dispune. 

Chiar dacă s-ar fi luat drept criteriu doar falsurile în rezultatul votului, 
fie prin introducerea de voturi în urnă în mod ilegal, fie prin falsificarea 
produsă la numărătoare, dintre cei doi preşedinţi nechemaţi în judecată 
mai mult de jumătate trebuiau să figureze în acţiune, printre care nu 
trebuiau să lipească magistraţii "verificați democrați”, care sunt cunoscuți 
astăzi destul de bine şi care nu sunt cu nimic mai prejos decât cei din 
acțiune. 

Ca magistrat, începând încă din anul 1925 am luat parte la toate 
alegerile parlamentare efectuate sub toate partidele politice, dar nu mi-a 
fost dat niciodată până acum să asist la un spectacol de o aşa groaznică 
decădere morală ca acel pe care ni l-au oferit preşedinţii secțiilor de 
votare, în frunte cu "magistrații verificați democrați" conduşi de Procurorul 
G-ral Luca Nazâr Ciobanu, în aceste alegeri parlamentare din 19 
noiembrie 1946 "cele mai libere şi mai democrate alegeri care au existat 
vreodată în Țara Românească", efectuate sub conducerea "Blocul 
Partidelor Democrate”. 

Îmi amintesc de un singur caz similar comis la Muşcel în anul 1936 
de un ajutor de judecător numit în magistratură cu 2-3 săptămâni înainte 
de alegeri. Era pe vremea Averescanilor şi noul numit prezidând o secţie 
de votare a furat urna cu voturile alegătorilor înlocuind-o cu alta în care se 
introduseseră 1200 buletine pentru guvern. Substituirea a fost dovedită, iar 
pata apărută pe obrazul magistraturii muşcelene era atât de neagră, dar 
era numai una singură comisă de un proaspăt numit, care, după ce 
căzuse pare-mi-se la examenul de judecător fusese avansat după cel de- 
al doilea la o judecătorie din Banat, de unde a trebuit să demisioneze 
pentru a nu fi destituit, putând astfel să mai câştige o pâine, înscriindu-se 
în baroul de Muşcel, unde nu i se cunoştea trecutul. 

Îmi amintesc că, după anchetarea cazului cu susnumitul, inspectorul 
judecătoresc a venit la mine, la Reşiţa, în inspecţie obişnuită, povestindu- 
mi cele întâmplate cu ocazia anchetei, fiind destul de afectat că a trebuit 
să pună capăt carierei unui coleg, cerându-i demisia ca ultim mijloc de 
scăpare pentru a nu fi destituit. 

Comunicându-i că-l cunosc şi povestindu-i cele întâmplate cu furtul 
urnei, i s-a luminat fața spunându-mi: 

- Dacă ştiam acest lucru îi ceream destituirea. Păcat că astfel de 
element a scăpat numai cu demisia. 

Şi acest fost magistrat, devenit avocat, îmi pare că a jucat un rol 
foarte mare în căsăpirea recentă a avocaților muşceleni. 

Califică-l, cititorule, cum vrei. Eu ţi-am redat aci latura în legătură cu 
obiectul lucrării mele, "Magistratura Muşceleană", calificat încă de atunci, 
bucurându-se şi el în acelaşi timp de binefacerile unui decret de grațiere, 
pe care guvernul s-a grăbit să-l aducă. 

Dar ceea ce în 1936 fusese doar un caz izolat, în 1946 a devenit un 
sistem general admis de preşedinţii secţiilor de votare, sub îndemnul 
Preşedintelui Biroului Central Judeţean, care de data aceasta nu era un 
ajutor, ci însuşi Procurorul G-ral al Curţii de Apel din Craiova, care, 
urmând reuşita Blocului Democrat au falsificat în mod neruşinat voința 
alegătorilor, întrebuinţând diferite metode. 

Cititorule, Muşcelul este format din sate de moşneni mândri de 
trecutul lor, cu gospodării individuale proprii, cu terenuri proprietate 
personală transmise din generație în generație cu munți în proprietate 
obştească de sute de ani şi cu păşuni comunale dobândite prin legile 
"Partidele Oligarhice”, dar şi cu suflet curat românesc, în care buruiana 
comunistă n-a putut prinde rădăcini şi cu toate că au fost deposedaţi de 
munții şi păşunile lor prin naţionalizarea comunistă au respins totuşi ideea 
colectivizării care le cerea să renunţe definitiv la ce aveau, să piardă 
definitiv dreptul de proprietate asupra ogorului lor, a inventarului agricol şi 
a uneltelor de muncă, pentru a trece la colectivul comunist. 

Şi pentru ca să-ţi faci o idee cât mai exactă menţionez că pe când 
eram Prim Procuror, 1939-1941, în evidența Siguranţei Muşcel nu se aflau 
decât 6 comunişti cu domiciliul în raza județului, dintre care 2 erau numai 
bănuiţi ca atare. 

Dacă alegerile la Muşcel ar fi fost libere, fără arestări, fără teroare, 
fără bătăi, omoruri, abuzuri şi falsuri şi dacă preşedinţii ar fi fost oameni 
cinstiți şi demni, guvernul n-ar fi obținut nici un loc. De unde dar acest 
rezultat fantastic, pentru guvern, menţionat în tablourile reproduse de mine 
aici? 

EI, este opera unui ticălos, a unui nemernic, a unui falsificator 
ordinar, al unui ciot al Magistraturii cu numele de: Luca Nazâr Ciobanu — 
Preşedinte al Curţii de Apel din Craiova, ajutat de magistrații „verificaţi 
democrați”, drojdia, ruşinea şi vreascurile uscate ale corpului şi de tot 
atâția ofițeri, profesori, învățători, funcționari, ingineri şi membri de partid — 
preşedinţi ai secţiilor de votare — de aceeaşi structură sufletească şi de 
aceeaşi josnicie de caracter ca şi el. | 

Mai meritaţi voi, judecătorilor inculpaţi, să mai rămâneți o singură 
secundă pe scaunele ce ocupați atunci când numele voastre, însoțite de 
revolta şi disprețul tuturor au răsunat din plin pe sălile tribunalului la 
strigarea apelului nominal făcut de atâtea ori de grefieri şi repetat de 
aprozi şi când faptele ce aţi comis v-au indicat un alt loc pentru odihnă? 

Mai meritați voi oare să mai aibă cineva încredere în obiectivitatea 
şi imparțialitatea voastră profesională când voi înşivă nu sunteți altceva 
decât nişte infractori de drept comun, de aceiaşi valoare morală ca şi 
ultimii borfaşi, care au totuşi scuza că nu sunt magistrați de profesie şi nici 
mânulitori ai legilor? 

Voi, cu numărul şi cu numele voastre aţi scris cea mai neagră şi 
ruşinoasă pagină din istoria Tribunalului Muşcel. Din voi, judecătorilor 
incorecți şi infami, s-a recrutat magistratura josnicei, infamei, strâmbei şi 
strâmtei concepții comuniste a luptei de clasă, magistratura de partid a 
vremurilor de democrație populară, a răsturnării noastre statale, a 
răsturnării valorilor morale paşnice şi tradiționale ale neamului, a înlocuirii 
lor prin revoluția permanentă, a violenţei proletare. 

Prin voi, elementele corupte, oportuniste şi carieriste, prin voi, 
lipsiților de conştiinţă şi de caracter, gata oricând la orice fel de tranzacție 
oricât de josnică ar fi, numai ca să parveniţi, prin voi, judecătorilor 
inculpați, s-a înlocuit magistratura de odinioară, demnă, cinstită şi atât de 
respectată prin cultura şi ținuta sa. Prin voi, magistraților inculpați 
„verificați democrați” s-a ajuns la vremurile actuale atât de groaznice ale 
barbariei comuniste, pe care neamul întreg este obligat să le suporte 
astăzi, blestemând pe asupritori şi pe voi, slugile lor. 

Prin sentințele voastre, judecătorilor infami, închisorile şi lagărele 
de muncă sunt pline de cei mai buni fii ai neamului, mii şi mii la număr. 

Şi dacă aţi fost salvaţi atunci de pe banca acuzaților prin aplicarea 
decretului de amnistie cu care stăpânii s-au grăbit să vă miluiască, nu veți 
scăpa mâine de la dreapta judecată, pe care întreg neamul asuprit o cere. 

RECAPITULĂRI, RECOMPENSE ŞI CONCLUZII 


În executarea programului lor, comuniştii au în practică o metodă 
şi anume că dau atât membrilor de partid cât şi „aliaţilor” lor credincioşi 
anumite însărcinări de îndeplinit în executarea cărora principiul de 
conducere este acela trasat de Lenin: să te faci frate şi cu dracu şi cu tatăl 
dracilor numai să-ţi ajungi scopul. 

Dacă tovarăşul şi-a îndeplinit sarcina în condiții perfecte, este u un 
om „verificat şi aprecierea este cu atât mai mare cu cât metoda şi 
mijloacele întrebuințate n-au creat nici o dificultate partidului. În caz 
contrariu, „tovarăşul” este un sacrificat. 

Aşa s-a întâmplat şi cu Tov. Proc. General Luca Nazâr Ciobanu. 
Trimis la Muşcel să prezideze alegerile parlamentare județene, primise şi 
însărcinarea expresă să se ocupe de procesul d-lui |. Mihalache, obținând 
respingerea recursului, proces în care, după propria sa mărturisire „era 
angajată toată autoritatea şi tot prestigiul întregului Guvern şi al întregului 
Consiliu de Miniştri şi față de țară şi față de străinătate” şi că „Guvernul nu 
poate să fie sfidat de Tribunalul Muşcel. Astfel el nu reuşise să-şi atingă 
ținta, iar Guvernul fusese nevoit să primească sfidarea completului de 
judecată de la Muşcel care-i aruncase în față tot disprețul său. 

Prin sentința pronunțată fusese compromis definitiv şi în fața țării 
şi străinătății, fiind forțat să încerce un al doilea tur de forță, cu falsuri 
dovedite şi cu magistrați cumpăraţi, aduşi special de la Bucureşti. 

În felul acesta Ciobanu a ieşit prost la verificare şi a trebuit să 
tragă consecințele fiind dat afară din magistratură, tot cu primele loturi. 

lată acum şi comicul acestei situații: 

Colegul judecător Sârbu, fusese delegat în timpul alegerilor la 
Biroul Central Județean, ca ajutor al lui Ciobanu, şi cu primele loturi fusese 
şi el dat afară din magistratură. Fiind convins că Ciobanu este bine 
apreciat la Minister în urma celor ce comisese la Muşcel cu ocazia 
alegerilor, l-a chemat la telefon la Craiova comunicându-i situația şi 
cerându-i sprijinul, pe care tov. Ciobanu s-a şi grăbit să i-l promită, dându-i 
întâlnire a doua zi, în Minister la Bucureşti, asigurându-l că la mijloc nu 
poate să fie decât o eroare care se va repara imediat. 

Când a doua zi „Ciobanul” păşea falnic pe treptele Ministerului la 
braț cu colegul Sârbu pe care venise să-l salveze, află că şi el este dat 
afară din magistratură! Cum dar să mai intervină să salveze pe altul, când 
el însuşi avea nevoie de salvare?! 

Şi pe când înainte, „falnicul Cioban” era sigur că o să ajungă 
membru la Înalta Curte de Casaţie ca atâția alţi falsificatori, a trebuit să se 
resemneze în situația de „comprimat” ca şi un berbecuţ, care jupuit pe 
jumătate, era totuşi bucuros să-şi salveze restul cojocului din gura haitelor 

de lupi. De acum înainte adio Curte de Casaţie, adio roba roşie, adio, 
Bucureşti, capitala Republicii Populare Române, adio visuri şi planuri de 
viitor, adio toți şi toate câte aţi surâs odinioară binevoitor „Ciobanului”! 

Şi dacă bunul D-zeu îi va da Ciobanului încă zile multe de trăit se 
poate să ajungă şi la locul indicat de faptele ce a comis. 

În ceea ce mă priveşte, sunt bucuros c-am putut contribui şi eu cu 
ceva la căderea acestui nemernic. Ne va rezerva oare viitorul şi bucuria 
de a ne revedea? 

Aceeaşi situație a avut-o şi cea mai mare parte dintre magistrații 
„verificați democrați” şi chiar şi unii dintre cei chemați în judecată pentru 
abuzurile şi falsurile comise la alegeri. 

După ce guvernul i-a avansat din oficiu şi în mod masiv, înainte de 
alegeri, dându-le câte unul sau două grade, conform vechimii, în interval 
de numai câteva zile, fapt ne mai întâlnit până atunci în analele 
magistraturii — care în realitate constituie un mijloc neruşinat de a le 
cumpăra conştiinţa — după ce s-a servit apoi de ei în alegeri, unde slugile 
au dovedit cu prisosință că sunt recunoscătoare stăpânului, i-a dat afară 
acoperiți de ruşinea faptelor comise fără să servească la ceva avansările 
obținute, obligându-i să se anunţe la biroul de plasarea brațelor de muncă 
pentru a fi numiţi în diferite alte posturi, destul de umilitoare față de situația 
pe care o avuseseră, dar demne de faptele josnice ce le comiseseră. 

La Muşcel, printre atâţia alți „verificați democrați”, au fost dați 
afară până şi doi dintre cei şase chemați în judecată de Partidul Naţional — 
Tărănesc pentru falsurile comise în alegeri. Judecătorul |. Ţuţea şi 
ajutorul Gh. Popescu - Albota, primul fiind şi unul dintre cei „câştigaţi 
cauzei” adus special de la Bucureşti pentru judecarea celui de-al doilea 
recurs al d-lui |. Mihalache iar după alegeri fusese utilizat ca Preşedinte la 
Comisia de Verificarea Pensionarilor, în care calitate mi-a anulat şi mie 
pensia, declarându-mă „duşmanul Republicii”, calificare ce va constitui 
totdeauna pentru mine un titlu de onoare. 

Partidul n-a uitat că susnumitul fusese legionar şi cu toate că laşul 
încerca să se salveze intrând în serviciul comuniştilor pe căi atât de 
josnice, n-a scăpat totuşi de soarta care-l aştepta. 

După comprimare, mergând la un fost subaltern şi cerându-i ceva 
ajutor pentru fratele său care se afla în lagăr, s-a exprimat la adresa 
Partidului Comunist cu amenințarea zilei de mâine şi cu înjurături tot atât 
de nobile ca şi cel ce le pronunţa. 

- Tot ziua de mâine o aşteptăm şi noi, tovarăşe Ţuţea et comp. 

Au rămas astfel în magistratură dintre cei „verificați democrați” 
numai acei care, prin activitatea ce au desfăşurat, au dovedit absoluta 
identificare cu acțiunile partidului şi care, pentru serviciile aduse, au fost 
recompensaţți din plin. 

lată-i în situația pe care o au astăzi, 20 lunie 1950: 

1. N. Mihăescu, fost Prim Procuror, magistrat “verificat democrat“ 
este avansat pe loc la postul de consilier şi utilizat în alegeri. Refuză să ia 
vreo măsură contra abuzurilor comise de oamenii politici ai guvernului 
înainte, în ajunul şi în timpul alegerilor pe care-i sprijinise efectiv şi refuză 
să facă vreo cercetare în legătură cu crimele şi rănirile întâmplate la secția 
Băjeşti. Înjură pe d-l Mihalache şi face tot posibilul să obțină respingerea 
recursului, prin formarea completului de judecată cu magistrați „câştigaţi 
cauzei" devenind mâna dreaptă a procurorului G-ral Ciobanu în acțiunea 
desfăşurată de acesta în vederea alegerilor. Primeşte apoi bani de la 
partid şi dând tot sprijinul securității comuniste pentru arestarea fruntaşilor 
ţărănişti şi a celor considerați indezirabili, este avansat Procuror la Curtea 
din Braşov, pentru ca ulterior să fie promovat Prim Procuror al acestei 
Curți. 

2. |. Cristoveanu, fost magistrat în Bucureşti „verificat democrat" 
şi „câştigat cauzei”, este adus special la Câmpulung pentru judecarea 
celui de-al doilea recurs al d-lui Mihalache, pe care-l respinge. Utilizat în 
alegeri, falsifică rezultatul şi este chemat în judecată, primeşte bani şi 
după alegeri este avansat la Curtea din Bucureşti şi apoi promovat Prim 
Procuror al acestei Curți. 

3. M. Vernescu fost pretor în Transnistria, este căutat prin ziare 
pentru faptele comise. Înscriindu-se în Barou devine avocat fără procese 
şi — numit inspector de Control la Saboraj, este dat afară la cererea 
negustorilor, pentru practicile utilizate. Devine apoi membru de partid şi 
este numit supleant la tribunal şi ca magistrat „câştigat cauzei” este trimis 
special la Judecătoria Topoloveni, spre a judeca şi respinge contestaţia d- 
lui Mihalache. După ce refuză să accepte recuzarea ce i s-a cerut la 
şedinţă, este utilizat în alegeri ca magistrat „verificat democrat”, falsifică 
rezultatul, primeşte mită şi este dat în judecată. Pentru aceste merite şi 
fără nici un alt examen, este avansat Şef al Parchetului Tribunalului 
Muşcel în care calitate execută toate ordinele primite de la partid refuzând 
anchetarea  împuşcării cunoscutului fruntaş țărănist Gh. Şuta, din 
Domneşti, de către securitatea comunistă prin agenți traşi la sorți. 

4. | Buceloiu, fost notar comunal la Domneşti-Muşcel, muştruluit 
destul de des de Secretarul G-ral al Prefecturii pentru neexecutarea 
obligaţiunilor de serviciu. Intrând în magistratură este adus de comunişti la 
Muşcel şi ca judecător „câştigat cauzei” încearcă să ia parte la judecarea 
recursului D-lui |. Mihalache, fiind respins de noi. Participă apoi în complet 
alături de Cristoveanu şi Ţuţea, la judecarea celui de-al doilea recurs, pe 
care-l respinge. Ca magistrat „verificat democrat” participă la alegeri, 
primeşte bani şi este chemat în judecată pentru falsurile comise. În 
tribunal este câinele credincios al Partidului Comunist, executând cu 

fidelitate ordinele primite. În cursa de întrecere cu Vernescu, pentru 
meritele câştigate, reuşeşte să fie avansat Preşedinte al Tribunalului 
Muşcel, pe ale cărui bănci figurase ca inculpat, alături de Vernescu, pentru 
ca la puţin timp după aceea să fie avansat Procuror la Curte, prin 
intervenţia directă a avocatului Niţulescu, devenit apoi titular al 
Ministerului, avocat care pledase în recursul d-lui Mihalache şi cu care 
stabilise mai înainte soluția recursului. 

Dintre cei şase magistrați „verificați democrați", chemaţi în 
judecată pentru falsurile comise în alegeri: Gh. Popescu-Albota şi Ţuţea 
fuseseră dați afară, Cihodaru şi Cristoveanu, avuseseră cel puțin ruşinea 
să plece din localitate pe alte meleaguri, unde nu li se cunoştea trecutul. 
Numai aceştia doi, Vernescu şi Buceloiu, abrutizați în inconştiența şi 
neruşinarea lor au rămas pe loc, pentru ca însoțiți de revolta şi de 
disprețul tuturor să conducă lucrările tribunalului pe ale cărui bănci le 
ocupaseră mai înainte ca inculpați, pentru cel mai infamant şi mai 
degradant delict: fals în acte publice. 

lată-i astăzi pe toți trei, Vernescu, Buceloiu şi Cristoveanu, 
inculpaţii din dosarul No 841/1946 al Tribunalului Muşcel S.ll pentru 
abuzurile şi falsurile comise în alegeri, ocupând cu toții — şi la aceasta fii 
atent şi tu Mihăilescule — scaunul parchetelor, a căror chemare este să 
urmărească stricta aplicare a legilor. lată-i ajunşi să ancheteze pe tovarăşii 
lor în ticăloşii, având chiar şi curajul ca, de pe banca acuzării să ceară 
pedepsirea nemernicilor care au înfrânt legea, nemernici aflați pe aceeaşi 
bancă pe care o ocupaseră şi ei odinioară. Nici că se poate o situație mai 
hazlie ca aceasta! 

-— Şi ce s-ar întâmpla tovarăşilor Procurori, dacă vreun inculpat 
ceva mai nostim s-ar adresa cu cuvintele: 

- Mai încet, colegule, ne Gundașterti mai de mult şi înaintea mea 
ai ocupat şi tu această bancă. 

Şi acest ticălos de Buceloiu, în inconştiența sa încearcă să se 
ridice din mocirla în care se afla, agățându-se de trunchiul atât de puternic 
al Partidului Naţional Țărănesc, spre a se salva. 

Era în 1948, după eşecul conferinței de la Londra, la care 
participase şi Rusia Sovietică, după care nori negri se proiectau atât de 
puternic la orizont. Într-una din zile şi-a trimis feciorul — elev de liceu — la d- 
| Titi Georgescu, rugându-l să-i acorde o întrevedere secretă. 

Curios să afle despre ce era vorba, mai ales că Buceloiu ocupa şi 
postul de Preşedinte al Tribunalului Muşcel, i-a acceptat propunerea, 
fixându-i ziua şi ora, la d-sa acasă. La data indicată a apărut tot feciorul, 
rugându-l pe d-l Georgescu să mergă d-sa la locuința lui Buceloiu, fiind 
mai izolată şi putându-se strecura seara neobservat. Îi era teamă să nu 

afle tovarăşii de această întrevedere, locuința d-lui Georgescu fiind în 
centru şi într-un colț de intersecţie a cinci străzi. 

Timp de două ore cât au stat de vorbă, a căutat să-l convingă pe 
d-l Georgescu că nu este comunist, că nu are nimic comun cu acest partid 
şi că greşit este considerat că se află pe această linie, făcându-l să 
înțeleagă că oricând se poate bizui pe serviciile sale. 

Ecce homo! 

Simţea târâtura că în aer pluteşte ceva amenințător şi, întocmai ca 
păsările călătoare, căuta să se pună la adăpost pentru ziua de mâine. 

Cititorule, căruia mă adresez din nou, fiindcă cu tine stau de vorbă 
în această carte, dreptul şi dreptatea sunt de origine divină, iar 
Magistratura şi Biserica sunt instituțiile reprezentative ale ideii pe pământ. 

Magistratul, îmbrăcând roba, nu-şi mai aparține sieşi. În fața lui nu 
mai apar nici prieteni, nici duşmani, ci omul, fapta şi legea, chemarea lui 
fiind să distribuie dreptatea cu pricepere şi cu suflet curat, cu minte curată 
şi luminată şi ținând seama de imensitatea durerilor omeneşti, să ia aminte 
că legile sunt făcute pentru oameni şi nu pentru eroi. 

Ca şi preotul în fața Sfântului Altar şi a Sfintelor Taine, tot astfel şi 
magistratul în oficiul său nu trebuie să profaneze şi nici să batjocorească 
vreodată ideea de drept şi de dreptate, favorizând pe unii în dauna altora, 
orice s-ar întâmpla şi oricine ar fi în cauză. 

Încrederea în justiţie trebuie să rămână intactă şi neprihănită ca şi 
încrederea în dreptatea divină. „Pereat mundus, fiat justitia”, este principiul 
sacro-sanct al magistratului. 

În lumina acestor principii şi a faptelor petrecute înainte, în timpul 
şi după alegeri, ţi-am înfățişat aci două lumi formate din două părți ale 
aceluiaşi întreg: magistratura. 

Una care a păstrat intactă sanctitatea ideii şi a credinţei în adevăr 
şi în dreptate, care a purtat cu hotărâre pe umerii săi sacra şi puternica 
credinţă în sfințirea ideii că dreptatea este mai presus de orice, gata să se 
răstignească pentru apărarea şi sfințirea ei şi care, în adevăr, apărând 
onoarea corpului şi refuzând să-şi trădeze neamul, falsificându-i voinţa a 
fost sacrificată. 

Alta, lipsită de orice busolă spirituală, lipsită de orice cinste şi 
decență morală, uitând de rosturile şi de chemarea ei, oportunistă, 
carieristă şi gata oricând la orice fel de tranzacții, formată din laşi şi din 
mişei, a compromis fără ruşine şi ideea de corpul din care făcea parte, 
comițând cea mai groaznică crimă pentru neamul românesc, aceia de a 
falsifica voința țării în momentul cel mai hotărâtor al destinelor şi viitorului 
său, pentru meschinul scop de a-şi croi drum în carieră, uzând de 
înşelăciune, linguşire şi trădare. 

Şi crima este cu atât mai mare cu cât, prin contrast cu ceilalți, 
faptele oribile ce au comis au ajutat străinilor de neam şi de sine cu noi să 
se instaleze la conducerea țării, producând prin înşelătorie şi cu ajutor 
străin totala schimbare de regim în Țara Românescă, în contra voinţei 
poporului, cu zeci de mii de suflete cinstite zăcând prin închisori şi prin 
lagărele de concentrare şi de muncă şi cu atâtea mii şi mii de morminte 
presărate pe plaiurile țării şi de suflete curate plecate fără de urmă. 

Pe cât de demnă, frumoasă, nobilă, curată, cinstită şi româ- 
nească a fost şi va fi socotită ținuta celor dintâi pe atât de oribilă şi de 
murdară este aceia a falsificatorilor şi trădătorilor de neam din grupa a 
doua, pentru care orice pedeapsă, oricât de gravă imaginabilă ar fi, nu-i 
prea mare şi nici suficientă spre a răsplăti trădarea lor. 

Muşceleni şi Câmpulungeni, falsificatorii voinţei voastre şi 
trădătorii neamului, magistrați, ingineri, ofițeri, funcționari, profesori şi 
învățători, sunt în cea mai mare parte din Câmpulung şi din satele din jur. 
Îi cunoaşteţi acum pe toți şi vă întâlniți cu ei atât de des şi pe stradă şi în 
oficiu. Nu-i uitaţi şi nici nu-i scăpați de sub privirile voastre. Şi lângă 
aceştia aşezaţi-i pe toți ceilalți, Patraulea, lacomim, Minculescu, etc. 

Prin ei vi s-a adus greul zilei de azi. Prin ei, cei mai buni fii ai 
neamului zac prin închisori. Prin ei s-a stins viața atâtora alții, încă de mult. 
Cu ajutorul lor străinii de neam şi de sânge cu noi vă asupresc. Cu ajutorul 
lor vi s-a răpit tot ce ați avut şi sunteți condamnaţi să suferiți pe nedrept 
sclavia comunistă. Cu ajutorul lor ați ajuns muritori de foame şi voi şi 
familiile voastre. 

Nu-i uitaţi şi nu-i iertați! Dreapta judecată trebuie să dea fiecăruia 
ceea ce merită, după faptele sale. 

lar voi, Domneştenilor, nu uitaţi că din satul vostru a pornit d-l Gh. 
Şuţa, luptătorul neînfricat, fala şi mândria voastră, care a fost ucis 
mişeleşte de gloanţele securității comuniste. Ridicat din mijlocul vostru, a 
fost asasinat în miez de noapte în mod laş şi perfid, din ordinul Partidului 
Comunist, punându-se astfel capăt vieții unui erou, a cărui inimă a încetat 
să mai bată pentru totdeauna. A fost ucis mişeleşte un mare luptător care 
întruchipa mândria, speranța, patriotismul şi onoarea voastră. A căzut 
străpuns de gloanţțele asasinilor comunişti, luptând pentru a vă scăpa de 
sub jugul tiraniei comuniste şi de sub apăsarea greului zilelor de azi. 

Cu moartea lui s-a fărâmat o verigă puternică din lanțul 
simbolurilor vii ale rezistenței şi luptei pentru eliberarea celor ce trăiesc 
sub apăsarea barbariei comuniste, pentru eliberarea neamului întreg. 
Imaginea lui scumpă să nu se şteargă niciodată din inimile voastre, ale 
prietenilor lui dragi şi ale miilor de luptători de pe Râul Doamnei şi cu toții 
strigaţi de la un capăt la celălalt vestea zguduitoarei lui tragedii. 

El trăieşte şi va trăi în veci, ascuns în gândurile şi faptele voastre, 
ale patrioților domneşteni, prietenii lui de luptă pentru viitorul frumos al 
neamului, al legii şi al datinei strămoşeşti, țeluri atât de mărețe, care au 
încununat totdeauna fruntea eroilor luptei pentru libertate. EI va trăi în veci 
ca o amintire a luptei voastre. Pe mormântul său să se aştearnă odată cu 
florile primăverii şi mărturia voastră că nu veți înceta niciodată lupta la care 
v-aţi angajat, iar dragostea voastră fierbinte pentru eroul vostru să se 
alăture credinței nestrămutate în triumful cauzei voastre drepte, care este 
triumful cauzei întregului neam românesc. Cu aceste gânduri să vă duceți 
viața pe drumurile croite de el. Gh. Şuţa este fiul vostru. A crescut 
împreună cu voi pe plaiurile voastre şi vouă v-a slujit. Cinstiţi-l aşa cum 
trebuie şi urmăriţi-i fapta. Jertfa lui supremă şi nemuritoare vă cheamă la 
datorie. iar lupta voastră pentru eliberarea de sub tirania comunistă să 
prindă rădăcini cât mai puternice şi să se întindă cât mai departe. 
Încredeţi-vă în conducătorii voştri şi urmaţi-i cu credință. Numai astfel 
energia, curajul şi voința voastră vor găsi dimensiunile idealului pentru 
care luptaţi, de a vă salva şi pe voi şi neamul întreg din apele tulburi şi 
amare ale tiraniei comuniste. 

În curând soarele primăverii va lumina din nou pe plaiurile noastre, 
încununând cu izbânda finală speranțele care pâlpâie în sufletele voastre. 
Nu lăsaţi ca vremea să vă tocească necontenit şi să vă plece frunțile către 
pământ. i 
Faceţi să crească zi cu zi, ceas cu ceas, ura şi revolta voastră 
împotriva cotropitorilor comunişti. Nu uitaţi şi nu iertați pe asasini. Ucigaşii 
nu trebuie să scape de dreapta voastră judecată, căci ziua socotelilor 
finale se apropie cu paşi repezi. 

Dar din satul vostru a ieşit şi nemernicul şi ticălosul de Buceloiu, 
judecătorul „câştigat cauzei” contra d-lui |. Mihalache şi judecătorul 
„verificat democrat” care a falsificat rezultatul alegerilor şi a primit bani de 
la comunişti, răsplătit astfel pentru mârşavele lui fapte. El a aruncat pata 
ruşinii asupra satului vostru. Prin el şi prin atâția alţii ca el s-a întronat 
stăpânirea comunistă în-țara noastră şi s-a adus tot greul care apasă pe 
grumazurile noastre. 

Dacă n-ar fi fost el şi alții de seama lui, comuniştii nu s-ar fi putut 
instala la putere şi Gh. Şuţa n-ar fi fost asasinat. 

lată deosebirea între Gh. Şuţa, stejarul falnic şi neclătinat de 
vânturi, cu rădăcinile atât de adânc înfipte în adâncime şi cu vârfurile 
tinzând către înaltul cerului, ca să cuprindă sub ramurile lui tot Râul 
Doamnei, din munte şi până departe — şi între urâțenia, stârpitura şi planta 
târâtoare de Buceloiu, a cărui valoare nu întrece pe a viermelui care scapă 
să nu fie călcat, fiindcă produce scârbă, sau a gândacului care scapă să 
nu fie strivit, fiindcă răspândeşte miros urât. 

Nu-i uitaţi Domneştenilor. Daţi fiecăruia ce i se cuvine. 

Şi acum, parafrazând cele scrise de marele istoric Kirițescu, mă 
adresez vouă, . prietenilor de suferință ca şi mine şi românilor de 
pretutindeni, cu inima plină de ce este curat şi cu adevărat românesc, care 
răzbateţi astăzi atât de greu în amarul suferințelor, străbătându-le cu 
sufletul neînfricat şi care veți avea mâine posibilitatea să vă bucuraţi în 
linişte de frumosul vieții şi de binefacerile ei, să nu uitaţi că pentru a vă 
dobândi acestea, mii şi mii de alți luptători, cu suflete mândre şi curate, 
condamnați de o soartă implacabilă, .au plătit cu sângele lor bucuria 
voastră, sfârşindu-şi viața în chinuri, lipsuri şi privaţiuni, fie în fața 
gloanțelor, fie prin beciurile securității, sau printre zidurile temniţelor 
comuniste, stropind cu sângele lor lespezile şi zidurile care-i înconjurau, 
sau rătăcind prin munţi şi păduri, ducându-se cu zeci de ani mai devreme 
acolo unde se duce orice lucru de pe pământ şi unde ne vom duce şi noi 
cu toții în ordinea mai dinainte stabilită de soartă. 

Gândiţi-vă că ei, deşi au trecut prin țesătura celei mai 
înspăimântătoare tragedii, totuşi suferințele care le-au mistuit făptura nu 
le-au putut mistui nici curajul şi nici credința pe care o păstrau în suflet ca 
răsărită dintr-o sămânță divină, într-o nouă viață de libertate şi de pace 
pentru întregul neam românesc. 

Tragedia lor să fie adânc sădită în inimile voastre. Nu treceţi 
grăbiţi şi nepăsători pe lângă mormintele lor proaspete. Opriţi-vă un 
moment, reculegeți-vă, meditaţi şi plecaţi-vă smeriți. Şi în trupurile lor, ca 
şi într-al vostru, a bătut odată o inimă caldă, s-au frământat doruri şi au 
răsărit speranțe. Plecaţi urechea şi ascultaţi-le chemarea şi chiar dacă 
ochii voştri nu i-au zărit vreodată, să vă bucuraţi — plângând. 

Lângă mormintele lor nu se vorbeşte, se spune doar din ochi şi se 
picură din gene, luându-se şi purtându-se în inimi răsunetul durerii lor. 

Căutaţi de întâlniți pe acei care suferind au rezistat şi au învins, 
sfărâmând lanţurile tiraniei comuniste şi, reuşind să supraviețuiască, au 
ajuns până la voi. Apropiaţi-vă de ei cu sufletele încrezătoare în fața 
viitorului, daţi-le din viața voastră şi umpleţi-vă de a lor. Cufundaţi-vă cu 
mult curaj, alături de ei, în aceleaşi visuri, gânduri, meditații, preocupări şi 
perspective. 

La poarta vieţii voastre vor bate năpraznic noile comandamente 
ale viitorului, supremația valorii, a legii şi a dreptăţii, în ordine, disciplină şi 
ierarhie. 

Aşezaţi lângă voi şi comparaţi cele trecute cu cele viitoare şi după 
ce ați cunoscut ce este noaptea comunistă, cunoaşteţi aşa cum trebuie 
lumina zilei, cu deplina revărsare a zorilor şi cununa martirilor stând 
deasupra voastră. 

Încorporaţi în voi timpul şi viața ce vă vor surâde amplificându-le 
cu drag. Înnobilaţi-le prin noblețea năzuinţelor şi prin duritatea luptătorilor, 
dând vieții alt sens, alt viitor şi alt suflet decât acel al barbariei comuniste. 
Nu salturi în necunoscut, iar stăpâni, trebuie să fim noi la casa noastră. 

Ridicaţi-vă către ele şi, în locul trecutului comunist, tiranic şi 
despotic, care spusese „noapte bună” vieţii voastre, aşterneți în față 
viitorul care vă va surâde şi vă va striga cu putere „bună dimineața”. 

Colegule care mâine vei urca din nou, sau pentru prima dată 
treptele magistraturii, cu sufletul plin de avânt şi cu încredere în gusturile 
chemării tale, citeşte cu atenţie cele scrise de mine aici. Amintirea acestor 
vremuri de groaznică prăbuşire morală a cel puțin jumătate din 
magistratura țării, alături de atâţia ofițeri, procurori, ingineri, învățători şi 
funcționari, prin evocarea ei, consemnarea ei simplă în această lucrare, va 
avea darul să te ajute şi pe tine şi pe toți acei care vor încerca vreodată să 
scotocească în trecut, pentru cunoaşterea adevărului substraturilor adânci 
ale istoriei vremurilor trăite de noi astăzi, în vremea celei mai grele şi mai 
frământate cotituri din istoria neamului, cum s-a ajuns aici şi prin ce 
mijloace, de cine conduse, cu ce scop, etc., iar din ruşinea lor reține care 
este drumul pe care să-l urmezi în viitor. 

N-am expus şi nici n-am condamnat oameni şi fapte care-mi sunt 
străine. Din contră, am prezentat ceea ce am trăit, am văzut şi am 
verificat, eu însumi fiind prezent în centrul lor prin profesiunea postului ce 
am ocupat, închizând doar în cuvinte câteva clipe de viață adevărată. 

Prăbuşirea morală şi descompunerea acestor magistrați este cu 
atât mai de condamnat cu cât, în loc să-şi pună ştiinţa şi talentul în slujba 
adevărului şi a dreptății, făcând abstracție de persoane şi orice 
considerente politice, s-au alăturat, din meschine interese carieriste, din 
oportunism şi din laşitate, acelora care nu numai că n-au pus nici o 
cărămidă în temelia edificiului acestui neam şi care, printr-o conspirație 
atât de necinstită şi de odioasă, au stropit cu noroi în toți oamenii, 
proemineți, cinstiți şi cu o reputaţie imaculată, ca să rămână o urmă de 
bănuială şi să nu mai existe nimic curat din ceea ce a fost din trecutul țării 
noastre. 

Nu sunt un „retardatar' care, având preferințe pentru trecut nu-şi 
dă seama că-şi exprimă presimțirea propriului său sfârşit. Nu. Îmi dau 
seama că vremurile se schimbă, că o lume nouă se zămisleşte undeva, o 
lume a viitorului, tânără, entuziastă şi dornică de mai bine şi care va 
schimba multe din cele ce au fost. Nu trăiesc deci dincolo de timp, 
ascultând tic-tacul vechilor deprinderi ale căror tipare au fost sfărâmate de 
pulsul noilor principii, care-şi reclamă realizarea. 

Dar nici nu fac parte dintre aceia care pun la temelia vieţii „lupta 
de clasă” şi răsturnarea stărilor actuale prin „revoluţia permanentă şi 
violentă”. 

Oricât ar fi de tumultoasă vremea şi oricât s-ar impune cuiva să fie 
contemporan cu actualitatea, voi rămâne fidel principiului că magistratura 
nu se poate cobori de pe piedestalul ei, alăturându-se strâmbei şi strâmtei 
concepții comuniste a luptei de clasă şi a revoluţiei violente şi permanente 
şi cu atât mai mult magistratura nu poate fi instrumentul de falsificare a 
voinței majoritare în favoarea unei infime minorități străine de neam şi de 
sânge cu noi, sprijiniți de alte forțe străine, altele decât acelea ale voinţei 
neamului. 

Voi rămâne totdeauna fidel principiului că magistratura nu poate i 
instrumentul introducerii „libertăţii comuniste”, a „luptei de clasă”, 
înveşmântată în zdrenţele murdare ale mizeriei, ale foametei şi ale sfidării 
oricărei demnități omeneşti. 

Colegule, am scris tare, hotărât şi răspicat, dar drept, afirmând 
adevărul. N-am cruțat nici omul şi nici fapta. Scriind astfel am vrut să arăt 
tuturor, cu curaj şi cinste, numele şi infamele fapte ale magistraților 
„câştigaţi cauzei”, ale magistraţilor „verificați democrați”, ale magistraților 
„inculpaţi pentru abuzuri şi falsuri”, ale acelora care constituie o ruşine 
pentru noi. 

Scriind fără cruțare, am vrut să arăt tuturor că nu ne solidarizăm 
cu ei, că magistratura actuală nu este magistratura Țării Româneşti, ci a 
Republicii Populare, a vremurilor de „democraţie populară”, magistratura 
parveniților, cărora, ca să promoveze, nu le-a trebuit nici conştiinţă şi nici 
onoare, magistratura care a învățat marea artă de a nu roşi de nimeni şi 
de nimic. Şi faptele odioase ce au comis şi josnicia la care s-au coborât 
constituie o lecţie destul de aspră pentru noi care ne-a adus destulă 
umilință în fața întregii suflări româneşti, fiindcă cele ce s-au petrecut la 
Muşcel n-au constituit un „caz” izolat ca fapte şi oameni ci un vtot', 
practicat de comunişti în acelaşi fel pe întreg cuprinsul ţării, recrutând ca 
agenţi executori pe magistraţii dovediţi laşi şi mişei. 

Cu ajutorul tău, colegule de mâine, trebuie executată readucerea 
magistraturii la rosturile şi chemarea ei, reaşezând-o pe soclul de 
odinioară. Şi în desăvârşirea acestei opere de purificare totul trebuie luat 
de la capăt. Trebuie curățată magistratura de toate aceste buruieni ce au 
crescut în câmpul ei fiindcă nici conştiinţa colectivă şi nici aceea 
individuală nu mai pot răbda să fie conduse şi înşelate de oamenii falşi şi 
compromişi, slujind altei idei decât dreptăţii şi dreptului, de oameni care, 
falsificându-i voința, a obligat-o să primească tirania unei doctrine politice 
imperfecte, mai aspre, mai necruțătoare, mai autocrate, tiranice şi 

despotice decât şi-a putut imagina vreodată mintea omenească a secolului 
actual. 

Şi fiindcă avem astăzi în fața noastră o magistratură coruptă şi 
sperjură, care şi-a călcat jurământul depus de a respecta legea şi față de 
consecințele extraordinare ale falsificării alegerilor din 19 noiembrie 1946, 
în întreaga noastră orânduire statală şi față de tot ceea ce țara şi neamul 
au avut de suferit, este cazul să se aducă legi care să sancţioneze cu mai 
aspre pedepse orice abatere intenţionată a magistratului de la obligaţiunile 
sale profesionale şi mai ales în materie de alegeri, mergând până la 
pedeapsa cu moartea şi confiscarea averii, pe lângă responsabilitatea 
civilă directă față de cei lezați. 

Şi opera n-ar putea fi desăvârşită decât dacă s-ar lua din mâna 
guvernanțţilor posibilitatea emiterii decretelor de amnistie a infracțiunilor 
comise în alegeri, prin introducerea chiar în Constituţie a unui asemenea 
text prohibitiv. 

Dar țara întreagă, neamul întreg, noi toți care am suferit 
consecințele. falsurilor neruşinate comise în alegeri, magistratura cinstită 
dar sacrificată, cerem ca să se facă cercetări amănunțite pe întreg 
cuprinsul țării şi să se identifice toți acei care au comis arestări, abuzuri, 
bătăi, crime, fraude şi falsuri, tot, absolut tot, în alegerile din 19 noiembrie 
1946, cu excluderea vinovaţilor de la orice funcțiuni politice, cu pierderea 
drepturilor civile şi politice şi pierderea drepturilor la pensie şi cu cărți de 
identitate speciale, ca să fie uşor de identificat oriunde ar apărea. 

lar la îndeplinirea acestei opere să se apeleze la magistratura 
cinstită dar sacrificată, pentru că în felul acesta să se poată spăla ruşinea 
care apasă asupra ei. Şi aceasta cu atât mai mult cu cât infractorii 
neruşinați din corpul magistraturii ocupă astăzi cele mai înalte posturi în 
ierarhia judecătorească. 

PARTEA A II-A 


Este greu să încerc să scriu povestea vieții mele petrecută în 
aceşti aproape 10 ani de până acum trăiţi în rezistență, căci sunt căutat 
continuu şi peste tot, fiindcă această lucrare cere un timp liniştit şi de 
concentrare, iar nu zbucium şi frământări, cum sunt acelea pe care le 
trăiesc eu, gata oricând să plec la drum şi să caut un alt adăpost, purtând 
cu mine micul echipament ce posed, strecurându-mă ca vulpea, numai 
prin păduri şi pe poteci lăturalnice şi numai în miez de noapte. 

Imi dau seama bine că, pentru a nu fi descoperit şi prins, trebuie 
să fiu într-o continuă atenţie mărită mai ales că şi intimidarea îşi poate 
spune oricând cuvântul. 

Aşternând totuşi pe hârtie, în astfel de împrejurări, gândurile şi 
relatând faptele petrecute, îmi dau iarăşi destul de bine seama că eu 
singur contribui la uşurarea cercetărilor în cazul când rândurile acestea ar 
cădea în mâna securităţii comuniste. Pun la dispoziția urmăritorilor datele 
şi amănuntele referitoare la felul cum mi-am petrecut timpul, pe unde 
anume, cu cine m-am întâlnit şi ce am discutat, ce gânduri m-au stăpânit 
şi ce țeluri am urmărit. Contribui astfel nu numai la dezastrul meu propriu, 
dar sacrific şi pe toți acei care au fost lângă mine nu numai cu gândul dar 
şi cu fapta, cauzându-le cele mai mari dificultăți acum când, pentru 
comunişti practica de a se dispensa de adversari prin „lichidare” este atât 
de curentă şi de simplă. 

Dar întrucât aceste fapte îşi pot avea însemnătatea lor prin timpul 
şi împrejurările în care s-au petrecut şi prin mijloacele întrebuințate şi 
scopurile urmărite, îndepărtând vălul care ar putea să le acopere prin 
trecerea timpului şi întrucât acei care m-au ajutat în aceste vremuri atât de 
zbuciumate, atât de nepăsătoare şi atât de riscante şi-au pus în pericol nu 
numai propria lor libertate şi liniştea căminului, dar chiar şi viața, numai 
pentru ca să o salveze pe a mea, aceştia nu mai sunt oameni, ci prin 
contrast cu informatorii, trădătorii şi agenții informatori comunişti, nu mai 
sunt simple ființe umane, ci eroi, în adevăratul înțeles al cuvântului. 

Şi întrucât veştile ce pătrund până la mine arată furia sălbatică a 
celor ce mă urmăresc, iar în cazul când aş fi prins s-ar putea să nu mai 
văd lumina zilei, înfrunt necunoscutul şi încerc să arăt pe scurt atât cele 
petrecute de mine cât şi cine sunt acei care m-au sprijinit, pentru ca astfel 
să nu fie dați uitării niciodată. Sunt excepţii demne să fie cunoscute nu 
numai pentru curajul care i-a caracterizat, ci şi pentru sfințenia gândurilor 
care ia-u stăpânit şi tenacitatea cu care au luptat contra cotropitorilor 
comunişti. Sunt oameni simpli dar cinstiţi, suflete alese şi nobile, care mi- 
au arătat atâta bunătate şi mi-au purtat o prietenie atât de delicată. 

Şi lupta lor tăcută dar perseverentă pentru a-mi salva viața este şi 
va rămâne pentru totdeauna presărată cu florile recunoştinței mele. 

DEMISIA DIN MAGISTRATURĂ, ÎNSCRIEREA ÎN BAROU 
ŞI CONTESTAȚIA COMUNIŞTILOR 


După prima delegaţie de 18 zile ce-mi fusese dată în Minister, am 
primit o nouă delegaţie la Judecătoria Topologu din Județul Tulcea. 
Această nouă delegație m-a surprins. Ştiam că un Prim Preşedinte de 
Tribunal, aflat efectiv în funcțiune la conducerea instanței respective, nu 
putea fi delegat la o altă instanță, necidecum la o instanţă inferioară. 
Măsura avea caracter de pedeapsă şi chiar pentru motive determinate, 
era ilegală şi n-am înţeles s-o execut. 

Să fi apelat contra ei, n-aveam cui să mă adresez. 

Dar de ce să fiu delegat tocmai în județul Tulcea? De ce tocmai în 
fieful electoral al fostul Secretar G-ral Olteanu, avocat comunist de Tulcea, 
candidat la alegerile parlamentare pe lista Blocului din acest județ şi care 
se afla acum pe teren, în propagandă politică? De ce tocmai la o 
judecătorie situată în mijlocul județului, fără cale ferată şi fără mijloace de 
locomoțiune? 

Cine indicase această judecătorie şi de ce tocmai în ajunul 
alegerilor? 

Personal nu-l cunoşteam pe Secretarul G-ral Olteanu. Ne 
cunoşteam doar de la distanță şi numai legat de cele întâmplate în jurul 
procesului d-lui Mihalache. Îi dădusem cu această ocazie o lecţie destul de 
usturătoare, care-i lipsea şi-i era necesară, aducându-i destulă umilință. 
Arătasem acestui ticălos că nu este suficient să fi Secretar G-ral la Justiție 
pentru ca să ai neruşinarea să crezi că-ţi este permis să te amesteci în 
soluționarea cauzelor pendente în fața instanțelor judecătoreşti. Mai 
existau, deci, şi alți judecători decât cei pe care-i cunoscuse d-sa. 

Şi dacă un magistrat corect, nu-şi mai putea avea nici libertatea 
de gândire şi de acțiune şi dacă astfel de fapte se petreceau atunci când 
titularul Ministerului de Justiţie era chiar un profesor de la Facultatea de 
Drept şi în plus, dacă toți nechemaţii îşi permiteau să-şi bată joc de 
magistrați, ca cei doi secretari generali comunişti, demnitatea îmi impunea 
să nu mai rămân în magistratură şi mi-am înaintat demisia, bănuind, după 
antecedente, că şi delegarea mea la Jud. Topologu îşi avea tâlcul său. 

lată aceste antecedente: 

În timpul delegației mele la Minister, sosind într-una din zile la 
Câmpulung în urma unei permisii speciale, am fost sfătuit de diferiți 
prieteni să fiu cu mare băgare de seamă, fiindcă cei de la conducerea 
Partidului Comunist au hotărât „lichidarea mea”. 

Reamintindu-mi cele rostite la meeting, cele ce-mi comunicase 
colegul Cristea şi atitudinea ostilă, manifestată continuu față de mine de 
comunişti şi punându-le în legătură şi cu noile informații, am început să fiu 


94 


mai atent cu cele ce se petreceau în jurul meu. Aflu de asemenea că un 
individ care făcea parte din tineretul comunist a primit însărcinarea, 
împreună cu echipa sa, să execute hotărârea partidului. Auzisem de 
numele acestui tânăr fiindcă împreună cu echipa pe care o conducea 
spărsese geamurile la locuința d-lui Titi Georgescu, în care d-nii |. 
Mihalache şi Maniu locuiseră în timpul procesului. 

După câtva timp, sunt încunoştiițat că acest tânăr doreşte să-mi 
vorbească. Aflând că acum este în dezacord cu conducerea partidului şi 
luând măsurile necesare, l-am întâlnit într-o după amiază şi personal mi-a 
comunicat următoarele: 

- Am făcut parte dintre membrii tineretului comunist şi am executat 
cu echipa mea multe din însărcinările ordonate de partid. Tot eu am spart 
şi geamurile la locuința d-lui Titi Georgescu, tot din ordinul partidului. 
Având multă încredere în mine, am fost chemat şi mi s-a dat însărcinarea 
ca, împreună cu ai mei, să vă suprimăm fără nici o teamă de răspundere. 
Văzând ce vor să facă din mine, un criminal, am refuzat însărcinarea şi mi- 
am prezentat demisia, care mi-a fost respinsă, dar de atunci nu m-am mai 
dus pe la partid. Feriţi-vă, pentru că mai sunt şi alte persoane care au 
primit această însărcinare. 

N-au trecut decât câteva zile când, întâlnindu-mă cu comisarul 
Dinulescu, care făcea parte din Siguranța Județului. Sunt oprit de d-sa 
pentru a-mi spune: 

- Domnule Prim Preşedinte, feriți-vă fiindcă vă este viața în 
pericol. S-a hotărât să fiți suprimat. 

Această comunicare, făcută de o persoană care avea calitatea de 
Comisar la Siguranța locală, m-a determinat să ies din pasivitate şi să mă 
adresez Parchetului cu următoarea cerere, pe care o reiau după câte îmi 
amintesc, neavând copia în posesia mea: 


Domnule Prim-Procuror, 

Am onoare a vă aduce la cunoştinţă următoarele: 

Sunt pentru a şasea oară înştiințat că conducerea Partidului 
Comunist a hotărât suprimarea mea. 

Față de această situație, vă rog să luați act că mă voi considera în 
legitimă apărare față de orice încercare de a fi angajat în vreo acţiune de 
natură să provoace vreun incident. 

Ca organizatori ai acestui complot indic conducerea Partidului 
Comunist local şi îndeosebi pe: 

I. Mitu, cizmar, şeful poliției şi siguranței locale, pe Ciocănescu şi 
Olteanu, muncitori la I.A.R., conducătorii comunişti locali. 

In consecință vă rog să binevoiţi a lua măsurile legale pentru 
prevenirea oricărei eventualităţi. 

ss. A. Marinescu 
Prim Preşedinte Tribunal Muşcel 

Ulterior, întâlnind pe unul dintre fruntaşii Partidului Comunist i-am 
atras atenţia că sunt la curent cu cele puse la cale de conducerea 
acestuia referitor la persoana mea şi mă voi apăra, şi dacă, trăgând mai 
întâi, mă veți dobori, noroc bun! Dar dacă trag eu întâi, să ştiţi că sunt 
vânător şi nu voi greşi ținta. l-am arătat şi cuțitul de vânătoare pe care-l 
aveam într-un toc special la cingătoare şi revolverul pe care-l aveam în 
buzunar. În fața acestei situații, văzându-se descoperiţi, mai ales că 
planurile comuniste erau cunoscut acum peste tot, conducerea a trebuit să 
bată în retragere. (Se poate proba cu datele comunicate de învățătorul din 
com Vultureşti, care a fost în lagăr, despre lichidarea mea) 

Am făcut tot ce am putut, mai mult nu era posibil. Să fi formulat 
acțiune penală în contra conducerii comuniste, nu era posibil. Aş fi fost 
obligat să indic martorii pe care îmi sprijineam cererea şi în acest fel 
descopeream pe informatorii mei atât de binevoitori, care se bazau pe 
discreția mea, ceea ce nu puteam face. Mai ales comisarul Dinulescu ar fi 
fost cu siguranță lichidat înaintea” mea, sub acuzaţia că a divulgat 
secretele serviciului „criminalului şi banditului de Marinescu”. 

Şi astăzi, după trecerea timpului şi prin comparaţie, reflectând 
asupra acestei situații, îmi dau seama cât adevăr a fost în cuvintele 
acestui comisar şi a celorlalți informatori. 

Şi Gh. Şuţa, fruntaşul de pe Râul Doamnei, a fost asasinat în 
Martie 1948, tot din ordinul Partidului Comunist, prin. agenții Siguranţei 
conduse de Alexiu, care cu câteva luni înainte de acest asasinat, se 
exprimase la adresa mea: 

— Dacă ne cade în mână, nu mai vede lumina zilei. 

Şi dacă aş fi înaintat plângere, cine să facă cercetările, să 
deschidă acțiune publică şi s-o susțină? Mihăescu care se acoperise de 
ridicol şi se sustrăsese în mod laş de la procesul cismarului Mitu, acelaşi 
şef al Poliţiei şi atunci ca şi acum? Sau Buceloiu şi ceilalți „verificaţi 
democrați”? 

În acest timp apăruse legea care dădea dreptul la pensie tuturor 
magistraților care aveau 20 de ani de serviciu şi odată cu prezentarea 
demisiei am cerut şi acordarea dreptului la pensie. 

Aveam 22 de ani de serviciu ca magistrat. Statul acorda din oficiu 
încă cinci. Patru ani cât fusesem student funcționasem la Casa de 
Depuneri, având gradul de şef de birou clasa II, timp în care mi se 
făcuseră în mod regulat reținerile pentru pensie, la toate acestea se mai 
adăugau încă 242 de zile servite pe front, în prima linie, ca ofițer voluntar, 
în campania din 1917-1918, acumulând astfel 32 de ani de serviciu. 

Cererea de pensionare mi-a fost admisă cu foarte mare greutate 
şi numai după ce Secretarul G-ral a' primit informația că sunt prezent la 
serviciu la Topologu, ceea ce nu era adevărat. 

Şi astfel, fără voia mea şi cu multă strângere de inimă, am fost 
forțat să demisionez din magistratură pe data de 8 Ianuarie 1947, după 22 
de ani de serviciu. Tot la această dată m-am înscris şi în Barou. Dar şi aici 
s-a întâmplat cu mine ceea ce s-a întâmplat cu atâţia colegi ai mei. 

Aflasem că de la Centru se dăduse ordin avocatilor comunişti şi 
aliaților lor să pună tot felul de piedici magistraţilor care, îndepărtați din 
serviciu, cereau înscrierea în barou, contestându-se toate cererile şi toate 
deciziile de admitere, pentru ca să se întârzie astfel cât mai mult posibil 
înscrierea şi deci posibilitatea ca fiecare să-şi câştige liber existența. 
Făcea şi aceasta, parte din metodele murdare puse în practică de 
comunişti. 

Am depus cerere de înscriere la baroul Muşcel în ajunul 
“Crăciunului, făcându-se imediat publicaţiile legale şi afişarea. Termenul de 
contestaţie expira în ziua de 7 lanuarie, deci după încetarea vacanței de 
Crăciun la Tribunal. 

Conducerea Baroului de Muşcel, reprezentată de Decan şi 
Secretar, a fost extrem de serviabilă şi a făcut tot posibilul pentru a-mi 
urgenta înscrierea, pentru care le sunt recunoscător. 

Când în ziua de 8 lanuarie a devenit cunoscut înscrierea mea în 
Barou, expirase termenul de contestaţie. 

S-a declarat totuşi recurs. 

Urmărind rezolvarea cât mai urgentă, m-am deplasat la Bucureşti. 
Din Consiliul Uniunii făceau parte ca membrii şi avocaţii Niţulescu şi 
Olteanu. Primul pledase împotriva d-lui Mihalache, iar secundul fusese 
Secretarul G-ral al Ministerului. Trebuia deci să-i evit pe cât posibil şi să nu 
le dau ocazia să se ocupe de mine. 

Secretarul Uniunii era d-l Avocat Vlădescu, extrem de manierat, 
serviabil şi înțelegător. Cunoştea cauza mea şi a făcut tot posibilul să o 
rezolve cât mai urgent. 

Întocmind decizia de respingere a recursului ca tardiv, a şi 
prezentat-o spre semnare membrilor prezenţi, printre care nu se aflau cei 
doi de mai sus. Obţinându-se numărul legal de semnături — 3 din 5 — 
decizia de respingere a şi fost pusă în executare, în care scop mi s-au 
predat lucrările necesare către Baroul Muşcel. lată o persoană care merită 
toată stima şi considerația mea. Recursul fusese astfel soluționat în 
termen de şase zile de la înregistrarea lui la Baroul de Muşcel. 

Pe ziua de 14 ianuarie m-am prezentat la Tribunal ca avocat, iar 
nu ca Prim Preşedinte şi mărturisesc, am avut o strângere de inimă, dar şi 
o mare, foarte mare satisfacţie. 

Prima, pentru că am părăsit o carieră căreia mă dedicasem cu tot 
sufletul şi cu toate puterile, renunțând în 1924 la perspectivele ce mi se 

confereau să continui studiile Teologice la Strasburg sau la Oxford, ca 
bursier al Statului, pentru obținerea doctoratului. 

Secunda, am avut ca magistrat un singur crez: Dreptatea mai 
presus de orice, iar nu ca atâția alți magistrați „verificați democrați”, care 
conduşi de motive josnice, n-au avut niciodată o credință demnă şi 
constantă, impusă de roba ce purtau şi care ce-au crezut ieri, nu mai cred 
azi, şi ce cred azi nu vor mai crede mâine. 

N-am primit inferiorizarea morală a persoanei mele, nu mi-am 
pierdut onoarea, n-am fost sluga zâmbetelor altora şi am respins 
ruşinoasa propunere de a obține succese în carieră şi în starea materială 
în disprețul demnităţii de om şi de magistrat, aşa cum au făcut atâția alții, 
care, ca răsplată a cotiturilor morale parcurse, au ajuns în cele mai înalte 
posturi ale magistraturii. 

Voi munci, în noua profesie, până când împrejurările îmi vor 
permite să reiau drumurile pe care am păşit prima dată. 

Dar şi acum, ca şi atunci când am păşit pentru prima dată în 
tribunal ca avocat, zâmbesc cu o aducere aminte. 

Citisem undeva că avocatul trebuie să-şi pună ştiinţa şi talentul în 
slujba aceluia pe care-l apără, făcând cu totul abstracţie de persoana şi 
convingerile proprii, iar mai departe „ca să izbutească în avocatură îi 
trebuie tot atât de puţină conştiinţă ca şi când ar izbuti să facă bani fără 
profesie." Oare aşa să fie? În legea de organizare a Corpului de avocați 
parcă se spunea altfel. 

Deocamdată mărturisesc că, în prima zi, am încasat ca onorar o 
sumă egală cu salariul ce primeam ca Prim Preşedinte pe timp de un an. 
Am avut astfel ocazia să văd atât de bine viața de sacrificiu pe care o 
duceau magistrații, cu salariile de mizerie pe care le primeau. 

Nu eram însă obişnuit cu viaţa de avocat şi nu ştiam să tocmesc 
procesele, astfel că onorariile mele erau, fără voia mea, cu mult 
disproporționate față de cele ale celorlalți avocaţi şi în dezacord cu 
serviciile mele. Şi această tocmeală n-a putut niciodată să intre în sângele 
meu. 

Am făcut însă o constatare. Pe lângă avocaţii bine pregătiți, 
serioşi, erau unii care, deşi destul de modeşti ca profesiune, se mențineau 
totuşi la un preţ ridicat, deşi nu aveau nici un merit. lar societatea care, în 
ansamblul ei, e lipsită de discernământ îi accepta ca atare. Ştiau să scoată 
bani şi din piatră seacă şi se gajau să facă anumite lucrări, deşi rezultatul 
lor negativ era sigur încă de la început. 

PRIMELE ARESTĂRI. TRECEREA ÎN REZISTENȚĂ 


Se crezuse că alegerile vor fi un triumf al adevărului şi frumosului. 
Se crezuse că va fi o adevărată sărbătoare a întregii suflări româneşti şi 
un început de realizarea a unor speranţe de mai bine. Se crezuse că vor fi 
sfârşitul atâtor ani de suferință în care tot felul de aventurieri (favorizați de 
împrejurări) ajunseseră la cârma statului, în împrejurări fatale, străine cu 
totul de realitatea vieții. 

Se crezuse în fine că adevărații exponenți ai votului universal 
„direct şi secret”, vor lua în mâinile lor conducerea statului, în cel mai greu 
moment de pe parcursul ultimelor decenii. 

Dar ce deziluzie! Ce crud sfârşit! Ce ruşine față de tot ce s-a 
sperat să fie atât de frumos! 

Alegerile au fost rezultatul celei mai neruşinate excrocherii, a 
falsurilor ordinare, a corupţiei şi a celei mai josnice escamontări a votului 
alegătorilor şi ceea ce a urmat nu putea fi decât încununarea acestei 
josnicii din partea unor oameni şi mai josnici decât mijloacele întrebuințate. 

Într-una din dimineţile celei de a doua jumătăți a lunii martie 1947 
s-a aflat că peste noapte au fost arestați şi ridicați de Siguranţă d-nii 
Profesori Dumitrescu şi Bîlea şi d-l Titi Georgescu. Primul era Secretarul 
Organizaţiei Județene a Partidului Naţional Țărănesc, iar secunzii şefi de 
sectoare, foşti luptători de prima linie ai acestui partid. 

Nu s-a putut lua nici un contact cu ei şi tot în miez de noapte au şi 
fost transportaţi într-o direcție necunoscută. 

Acesta a fost primul lot de arestați din Câmpulung şi odată cu el şi 
primul fior de groază a cuprins sufletele tuturor. 

începuseră să fie puse în practică metodele comuniste de 
terorizare a opiniei publice şi de dominare prin forță a situației dobândită 
prin fraudă, metode împrumutate de la vecinii de la răsărit. Şi acesta era 
doar începutul. 

Târziu s-a aflat că cei arestați se aflau în lagăr la Piteşti după ce 
făcuseră cunoştinţă şi cu Siguranța din Bucureşti. S-a trăit sub această 
presiune încă o lună şi jumătate. Personal îmi vedeam de ocupația mea, 
fiind foarte mulțumit de rezultatele obținute. 

Întâmplându-se ca ziua de 4 mai să cadă într-o duminică, am 
plecat ca de obicei pe munţi, aşa cum prâcticasem ani de zile, atât ca 
vânător, cât şi ca admirator al naturii. 

Prin oraş circulau multe şoapte că în curând va avea loc un nou 
lot de arestări. Informându-mă, am aflat că ordinul Ministerului de Interne 
era ca alegerea să se facă de către organele comuniste locale, după 
aprecierea lor, numai să se completeze numărul ce se indicase. Mă 
aşteptam deci la orice surpriză, mai ales că, într-una din zile, d-l Căpitan 

Enescu, garda mea, m-a anunţat că din informaţiile ce posedă, în noul lot 
de arestări voi fi cuprins şi eu. 

Un nou capăt de acuzare mi se imputa de comunişti şi anume că 
am semnat primul Procesul-verbal de constituire al Asociaţiei de 
Strângerea Legăturilor de Prietenie Româno-Americane, fapt ce fusese pe 
larg discutat şi comentat în cercurile comuniste locale. 

În excursie s-a întâmplat să sufăr de o puternică intoxicație 
datorită căreia abia m-am putut apropia de casă, fiind complet epuizat. 
Soţia, care abia aştepta înapoierea mea, m-a anunțat că în acea noapte 
se vor face noi arestări, în care voi fi cuprins şi eu. Aveam aproape 3% 
temperatură şi eram extrem de slăbit. 

Sfătuindu-ne, am hotărât să nu mă opun acestei arestări, 
abandonându-mi libertatea în mâna comuniştilor. 

Erau orele 24%.Mi-am luat rămas bun de la soţie şi fetiță şi am 
pornit pe drum, fără să cunosc direcţia în care să-mi îndrept paşii, gândind 
că atât de uşor. i 

Sfătuindu-mă cu mine însumi, am găsit că, datorită stării în care 
mă aflam, nu era posibil să merg prea departe. M-am adăpostit la familia 
Mârfu, care m-a primit cu drag. Cum nimeni n-ar fi putut să bănuiască 
acest popas, mă aflam, pentru un moment la loc sigur, putând urmări de 
aproape cele ce se petreceau în oraş şi dacă am fost sau nu căutat, în caz 
afirmativ, trebuia să-mi continui drumul; în caz negativ, să merg la tribunal, 
unde aveam câteva cauze penale. 

Prin intermediul gazdei, am aflat că, în adevăr, la orele 5% 
dimineața am fost căutat de o echipă a Siguranţei, care, după ce a 
percheziționat domiciliul, mi-a ridicat toate armele de vânătoare, dresând 
un proces-verbal. 

Echipa a fost condusă chiar de comisarul Dinulescu care, la 
plecare i-a atras atenția soției să păstreze cu sfințenie exemplarul |! al 
procesului-verbal ce i-a înmânat, fiindcă poate să folosească odată. Din 
relatările soției, comisarul s-a purtat în aşa fel încât a lăsat impresia că, şi 
dacă aş fi fost acasă, m-ar fi făcut nevăzut, dându-mi posibilitatea să plec. 

Printre hârtiile ridicate se afla şi copia unui raport confidențial, pe 
care-l înaintasem Parchetului General pe când eram Prim Procuror. După 
un an şi ceva, un membru de partid care urma o şcoală de trei săptămâni 
la Câmpulung, aflându-se într-o duminică la sediul Partidului şi răsfoind 
prin dosare, a dat pese acest proces-verbal. Văzând semnătura mea, l-a 
ridicat şi astfel raportul a ajuns din nou în posesia mea, prezența lui la 
sediul Partidului, şi nu al Siguranței, confirma informaţia anterioară că totul 
se hotăra numai la Partid. 

Se operaseră în acea noapte cinci arestări reuşite. Singur eu, al 
şaselea, plecasem la timp. Contactul cu cei de acasă nu-l puteam lua, 

locuința fiind păzită, iar indignarea Partidului era maximă, acuzând 
Siguranța de lipsa luării măsurilor de prevedere. Toate încercările 
Siguranţei de a-mi da de urmă au rămas fără rezultat neavând nici o 
indicație de direcția pe care o urmasem, mai ales că soția le spusese că 
am plecat la Bucureşti. Şi indignarea era cu atât mai mare cu cât tocmai 
eu fusesem acela care le scăpasem din mână, iar plecarea mea reuşită 
încuraja şi pe alţii să facă la fel, reducând la minimum prestigiul Partidului. 

Am rămas aci până în seara următoare, primind toate îngrijirile 
pentru restabilirea sănătății. Tot cu ajutorul gazdei am reuşit să iau contact 
cu unii prieteni. Antenele întinse au funcţionat foarte bine, fiind conduse cu 
mult tact, eu rămânând recunoscător tuturor acelora care, în aceste 
momente grele, mi-au asigurat plecarea. 

De comun acord, am fixat că în seara de 5 Mai să ies din oraş. 

începuse să plouă, aşa că plecarea era foarte mult uşurată. La 
orele 22% trebuia să mă întâlnesc pe Flămânda, sus, cu prietenul Victor 
Suicescu, care urma să-mi aducă un pistol automat ce-mi lipsea. D-şoara 
Tuța Țărăngoi, sora gazdei, s-a oferit să mă ajute, ieşind împreună la braț, 
sub umbrelă. Şi acum îmi răsună în minte cuvintele d-şoarei, rostite cu 
atâta curaj. 

— Fir-ar ai dracului de comunişti, vă conduc eu şi vom reuşi să 
trecem uşor printre ei. 

În ființa aceasta modestă, liniştită şi cuminte, erau acumulate atâta 
energie, hotărâre şi curaj, cum niciodată n-aş fi bănuit. Veselă şi plină de 
încredere, cu zâmbetul cald şi binevoitor, m-a luat la braț şi am pornit sub 
umbrela mult aplecată, spre a ne ascunde complet fața, după ce îmi 
luasem rămas bun de la aceşti prieteni dragi, care au făcut atât de mult 
pentru mine, cu atât de mult risc pentru ei. Trebuia să urmez cât mai 
repede drumul cel mai scurt ca să ieşim din raza oraşului şi să ajung la 
punctul indicat. Coborând strada spre uzină, o aud pe d-ra spunând: 

— Nu ştiu cine ne urmăreşte. Poate o fi cineva de la Siguranţă. De 
unde a răsărit? Nu vă uitaţi înapoi şi să grăbim pasul. 

Nu mi-am pierdut nici o clipă curajul şi nici prezenţa de spirit. Am 
trecut podul; persoana necunoscută după noi, la 20 paşi în urmă. Am luat-o pe 
Bulevardul Cuza-Vodă după noi. Am trecut pe Str. Locotenent Rădulescu, 
tot după noi. Văzând aceasta, i-am spus d-şoarei: 

- D-ta să dispari la prima cotitură şi să revii în oraş cum vei putea, 
iar eu voi sări în grădină şi-mi voi continua singur drumul, ceea ce am şi 
făcut. 

Ploua şi încă binişor. N-am avut timp nici să ne luăm rămas bun şi 
nici să-i mulțumesc. l-am strâns doar uşor braţul şi am sărit în grădină, 
luând-o pe rândul de sălcii, către vârful dealului. La a şasea salcie m-am 
oprit să văd ce face persoana care ne-a urmărit. În stradă se afla un 

felinar aprins, care ajuta privirea. Persoana în cauză a venit până lângă 
gard, s-a uitat în grădină şi după câteva momente s-a înapoiat. Cine va fi 
fost şi cu ce scop ne-a urmărit, nu ştiu nici până în ziua de astăzi, când 
scriu aceste rânduri. 

Sus, pe culme, mă aştepta prietenul, foarte atent la tot ce se 
petrecea în jurul său. Slăbit de temperatură şi obosit de graba pasului 
făcut, m-am aşezat pe iarbă, aşa udă cum era, să mă odihnesc puțin. În 
timp ce stăm de vorbă, au început deodată să sune toate țignalele 
sergenţilor de stradă, pe tot parcursul de aproape doi kilometri, de la 
Prefectură până la gară. Bănuind că urmăritorul dăduse alarma, şi astfel 
Siguranța se pusese pe urmele mele, ne-am grăbit să plecăm. 

Mi-am întors privirea tristă, extrem de tristă, către oraşul adânc 
cufundat în întuneric. Îmi plăcuse mult Câmpulungul şi petrecusem aici 
aproape zece ani din cariera mea. 

- Oare te voi mai revedea vreodată Câmpulungule drag?. Când şi 
cum anume? Drumul meu este lung şi anevoios şi plin de cotituri, cu 
necunoscutul ce mă paşte la tot pasul şi-i atât de greu să scrutăm viitorul! 
Cunosc doar ora plecării, dar pe a întoarcerii singur D-zeu e stăpân. 

Trecând de o primejdie care mă amenința, mă năpustesc către un 
hotar al umbrei şi al întâmplării şi cine ştie în ce loc mă vor conduce paşiil. 
Desigur departe, departe, poate şi mai departe. Se poate chiar să nu te 
mai văd niciodată şi-mi va părea rău, fiindcă o parte atât de frumoasă a 
vieții mele a rămas legată de farmecul şi frumusețile tale naturale ce te 
înconjoară. 

- Vouă, dragi prieteni, ființe nobile, sincere şi delicate, cu suflete 
pline de tot ce-i curat românesc, vă trimit încă odată toată stima şi 
recunoştinţa mea, pentru tot ajutorul ce mi-ați dat, asigurându-mi plecarea. 

Mi-am îndreptat apoi ultima privire către căsuţa mea. 

- Vouă, scumpele mele dragi, soţie şi fetiță, vă las inima mea 
răscolită de un dulce şi trist fior. Veţi fi bănuind voi oare ce se petrece cu 
mine acum? Cum sunt, ce fac şi ce gândesc? Vă îmbrățişez cu tot dragul 
inimii mele. În fața mea se deschide acum o existență nouă şi nimeni nu 
poate şti ce ne rezervă viitorul, dar acesta este singurul şi cel mai bun 
drum ce am de făcut. Bunul D-zeu să vă ia sub cereasca Lui pază şi să 
ne ajute să ne vedem cât de curând, din nou, la căsuţa noastră, în pace şi 
voie bună. Şi am pornit la drum, făcându-mi semnul crucii. 

Cu privirile aţintite către zorile zilelor ce vor veni, drumul 
învingătorului este înainte şi numai înainte. 

Trebuia s-ajung la Hodor, la casa prietenului Popeia, unde eram 
aşteptat de el, fugit ca şi mine, prin punct de popas, fixat mai dinainte de 
prieteni. 

Drumul de urmat era şoseaua de pe Valea Româneşitilor. 
Prietenul, văzând starea de slăbiciune în care mă aflam, s-a oferit să mă 
însoțească până la destinație. Am refuzat. Fusese destul de mult ce 
făcuse până acum pentru mine şi nu puteam să abuzez de bunătatea lui. 
Apoi mai era şi riscul. Două persoane era mai greu să se strecoare şi 
dacă se va întâmpla să fiu prins, să cad cel puțin numai eu. 

- Întoarce-te, dragul meu, în oraş, strecurându-te cât mai bine 
spre a nu fi observat. Eu plec singur, mai departe către necunoscutul către 
care mă îndrumă paşii. E 

Ne-am sărutat şi ne-am strâns bărbăteşte mâna. Ne-am luat apoi 
rămas bun, apucând în direcții opuse, el spre oraş, iar eu spre culmea 
dealului. Când ne vom mai vedea oare?. 

Prietene scump, nu te voi uita niciodată!. Eşti în adevăr un prieten 
sincer şi încercat, un veşnic şi neînfricat luptător. Un caracter tare, curajos 
şi plin de viață, veşnic tânăr, vesel şi energic. Te voi purta totdeauna cu 
mine, ascuns într-un colțişor adânc şi tăinuit al inimii mele. 

Aşa bolnav cum eram, cu aşa temperatură şi pe aşa vreme, nu 
puteam parcurge mai mult de 200 de metri şi mă opream aşezându-mă pe 
pământ, descoperit la față şi la piept, pentru ca picăturile de ploaie să mă 
stropească şi să mă răcorească. 

Temându-mă că semnalele din oraş fuseseră date pentru mine şi 
că Securitatea cunoştea direcția în care apucasem şi mă putea urmări 
uşor, am părăsit şoseaua, apucând-o pe o potecă lăturalnică, ferind 
apropierea de orice casă, spre a nu fi simţit de câini, care ar fi indicat, prin 
lătratul lor, prezența mea şi direcția ce urmam. 

Sus, la capătul satului, atent cum eram, auzind zgomot înainte, 
am coborât în fundul văii. Era atât de întuneric că nu se putea vedea nici 
la trei paşi înainte, atât din cauza adâncimii şi îngustimii văii, cât şi din 
cauza pădurii şi a norilor cu ploaia ce nu mai contenea. Călcam în 
necunoscut, pipăind cu ciomagul în toate părțile şi urmărind firul. vâlcelei. 

Mi-am continuat totuşi drumul. leşind din sat prin aceste locuri 
ferite, cunoscute de mine de la vânătoare, până ce am ajuns sus pe 
culme, pe vârful dealului, sub codrul verde, acolo unde vântul nu se 
domoleşte niciodată, ca şi gândurile omului. Obişnuit, acest drum îl 
făceam în două ore, de data aceasta l-am parcurs în patru ore şi jumătate. 

M-am oprit locului şi m-am examinat. Eram dezorientat? Nu, 
absolut nu. Mă pregăteam însă pentru o viață normală, într-o lume 
cuminte, ordonată, care acum se zvârcolea răsturnată la pământ şi frântă 
în bucăţi, în întreaga ei aşezare socială şi ierarhică a valorilor. 

Mă jucam atunci cu soarta? Nici aceasta n-o făceam, fiindcă 
nimeni n-a reuşit s-o păcălească până acum. Mai devreme sau mai târziu, 

fiecare la vremea lui, se va prinde fără să vrea în lanțurile viitorului, care 
pândeşte pe muritori la fiecare cotitură a drumului. 

Până acum am fost şi eu ca mulți alţii „un tânăr ce stă pe o bancă 
veche”. Viața de acum ne-a arătat însă tuturor că ea este mişcare, 
zbucium şi luptă. De aceea, ridicând ochii de la buchea cărții la această 
viață clocotitoare, voi încerca şi eu să devin un altul, mai bărbat, mai 
matur, pentru a o înțelege în întregul ei. 

Speranţe în surprize mântuitoare nu am cu tot necunoscutul 
prezent şi viitor. Astfel de speranțe aparțin neputincioşilor, cu toate că 
nădejdea poate fi totdeauna, până mai există o scânteie de viaţă. 

Dacă viitorul va fi trist, de ce să sperăm fericiri neadevărate. lar 
dacă va fi plin de zile luminoase şi senine, este mai bine să păstrăm 
necunoscutul acestor zile, fără să le răpim farmecul repetatelor surprize. 

În tot cazul noi înşine putem fi o surpriză de vreme ce nu ne-am 
cunoscut până acum decât numai la suprafață şi în prezent. 

Pentru mine situația de acum face parte din lupta vieții, şi-i de 
preferat s-o încep cu tot curajul. 

Răcoarea blândă ce adia aici sus, după ploaia căzută, m-a făcut 
să uit necazurile prezente şi să mă gândesc la viața nouă, pentru 
realizarea căreia abia făcusem primii paşi, pe drumul deschis în calea 
mea. 

Am ajuns la destinație, am aflat prietenul prezent aici, aşteptând 
ca a doua zi să-i sosească veşti despre cele ce s-au petrecut în sat. Toată 
ziua am stat numai la pat, fără să pot gusta ceva. 

Văzând că până la amiază n-a sosit nici o încunoştinţare, a a 
un om de serviciu să se informeze. Către seară, înapoindu-se, ne-a adus 
vestea că trebuie să părăsim locul, fiindcă suntem căutaţi de jandarmi, 
care vor sosi şi aici. 

Prietenul mi-a propus imediat să mergem la munte, la Piscul Calul, 
unde poseda o fabrică de cherestea. Neputând parcurge, din cauza boli o 
distanță atât de mare pe jos, am refuzat. D-sa plecând călare, la orele 
20%, pe Argeşel în sus. 

Ne-am dat totuşi ca punct eventual de întâlnire, coverga tăietorilor 
de lemne din fundul Văii Slatinei, pe care o cunoşteam tot de la vânătoare, 
fiind punctul meu preferat de pândă la porci mistreți. Deşi bolnav, aici nu 
mai puteam rămâne, atunci când prietenul meu pleca din cauza 
nesiguranţei locului, iar altă direcție nu puteam afla deocamdată. 

Intenția mea era să cobor spre sud, în jurul neamurilor, dar erau 
prea departe şi nu puteam parcurge distanţa de 30 km., fără riscuri mari în 
ceea ce priveşte sănătatea. 

După plecarea prietenului, a sosit fiul său, locotenent activ, 
deblocat, care îmi povesteşte că tatăl său n-a fost căutat, dar că 
rămânerea mea aici nu este sigură, fiindcă sunt pus în urmărire peste tot. 

Pentru mine se impunea să găsesc un loc sigur, dar prin 
apropriere. M-am gândit că în comuna Valea Mare-Pravăț, aveam doi 
prieteni de vânătoare, țărani simpli, la care nu s-ar putea bănui c-aş fi 
adăpostit. 

Seara a început din nou să plouă, iar la orele 24% am plecat şi eu, 
străbătând cu destule precauţiuni şi- mergând numai de-a coasta, atât 
Bilceştii cât şi Valea Mare. Până la orele 3 am ajuns la prietenul Gherman. 
Povestindu-le cele întâmplate cu mine şi cerându-le adăpost, m-au primit 
cu plăcere, rămânând în această căsuță, vecină cu postul de jandarmi, 
timp de cinci zile. Întreaga familie a făcut tot ce a putut ca să-mi restabilească 
sănătatea şi tot cu ajutorul lor mi-am putut aduce de acasă hainele de 
vânătoare şi obținerea informaţiilor necesare despre cele ce se petreceau 
în oraş. Aici, chiar de la soţia şefului de post, vecină cu noi, cunoşteam 
direcțiile de plecare ale soțului său, în urmărirea mea. Femeia avea o vacă 
bolnavă şi cum prietenul se pricepea la aşa ceva, mergea de câteva ori pe 
zi s-o vadă şi astfel angaja discuţia, obținând informaţiile necesare. Eram 
căutat în toate direcțiile. 

Măicuţa a fost tot aşa de bună şi de blândă ca totdeauna, iar 
fetele se întreceau care să-mi aducă veşti şi ziare. 

Cum şederea mea aici fusese doar un popas, trebuia să plec cât 
mai curând. Prietenul, fire mai practică, mi-a atras atenţia c-aş putea pleca 
uşor, dacă d-l Milea mi-ar pune la dispoziție maşina sa. Acesta, aflând de 
prezenta mea aici m-a servit bucuros şi astfel la orele 1% am sosit cu 
camionul în lunca Bîrzeştilor, străbătând Valea Argeşului fără nici un 
inconvenient. Am poposit la nepotul meu, învățătorul Țigănescu . 

Arestările operate în oraş şi în județ băgaseră spaima în toți. 
Aflând de cele întâmplate cu mine, se aşteptau să fie vizitaţi în orice 
moment, aşa că nici ei nu dormeau acasă. N-am putut rămâne aici decât 
până a doua zi la orele 14%, când am plecat însoțit de cumnatul Heroiu şi 
nepotul Grigore, trecând în comuna Boțeşti Dâmboviţa. 

Cumnatul deplasându-se în comuna Dobreşti pentru anumite 
interese, l-am rugat să treacă pe la d-l Mihalache, să-l informeze de cele 
întâmplate şi să afle veşti. Către seară s-a înapoiat cu încunoştiințarea că 
suntem invitați de d-l Mihalache, unde am sosit pe la orele 23% , fiind 
găzduiţi de d-sa şi peste noapte. A doua zi ne-a spus: 

- Rămâi Marinescule la mine. Nimeni nu va bănui că te afli chiar 
aici. Ceea ce am şi făcut. 

M-am instalat în camera ocupată altădată de dr. Lupu, având la 
dispoziție întreaga bibliotecă. Cercetând-o, am găsit aici tot felul de cărți 

de drept civil, penal, administrativ, finanțe, economie, politică, etc. Am 
început cu revederea materiei de drept civil, având la dispoziție manualele 
lui Alexandrescu. Mă aflam ca într-un concediu de odihnă, la cea mai 
elegantă pensiune, având la dispoziție radio, reviste de tot felul, ziare etc. 
plus confort şi masă. 

Am rămas aici timp de aproape două luni, cu mici deplasări spre 
Birzeşti, Negreşti, făcute pe dealuri, prin poiene. 

Adesea îmi luam cărţile şi ieşeam în grădină sus, la umbra 
merilor, sau în parc, unde rămâneam până seara, sau mergeam pe malul 
apei între Dobreşti şi Boțeşti, stând sub anini pe iarba verde. 

De la ciobanul lon am văzut cum se întrebuințează copte pentru 
făcut telemea, învățătură ce mi-a prins bine mai târziu, când am poposit la 
stâna unui prieten, unde am rămas mai mult timp. 

Tot aici mă aflam când a sosit odată d-l Maniu pentru câteva zile, 
urmat de agenţii siguranței, care-l însoțeau peste tot, supraveghându-i 
mişcările!. Ambele maşini s-au oprit.sub fereastra camerei mele. De unde 
să bănuiască agenţii Siguranţei că eu aş putea fi chiar aici?. Şi cum şi-ar fi 
putut închipui Siguranța din Câmpulung că eu m-aş afla doar la câțiva paşi 
de colegii lor din Bucureşti. 

Într-una din seri a sosit în vizită şi părintele Tomescu, cumnatul d- 
lui Mihalache. Întrebat ce mai ştie despre mine, a afirmat cu toată 
convingerea că am fost prins în muntele Păpuşa. Surpriza a fost minunată 
când ne-am întâlnit la ora mesei. Nu-i venea să-şi creadă ochilor! A fost o 
întâlnire plăcută presărată cu multe glume şi haz . 

Mi-aduc aminte de o conversație care a avut loc odată, la masa şi 
la care am asistat şi eu, fiind prezentat d-i Maniu sub numele de Ing. 
Popescu. Eram: d-na şi d-l Mihalache, d-l Maniu şi cu mine. Discuţia s-a 
referit la cei arestați în închisorile comuniste. 

D-l Mihalache: 

- Ce vor fi gândind despre noi prietenii care zac prin închisori în 
timp ce noi suntem liberi? Pentru ce nu ne închid pe noi, care ne asumăm 
răspunderea, pentru toate actele partidului, dându-le lor drumul? Vor fi 
crezând oare că i-am părăsit? O duc atât de greu acolo unde sunt? 
Trebuie să le venim în ajutor. i 

D-l Maniu: 

- Da, trebuie să-i ajutăm. Trebuie să le venim în ajutor copiilor 
noştri. Vom vinde casa partidului ca să ne putem strânge ceva pentru ei. 

D-l Mihalache: 

- Nu, nu trebuie să-o vindem, am reuşit s-o dobândim cu atât de 
mari sacrificii. Vom umbla cu pantahuza pe la prieteni, dar n-o vindem, 
este atât de scumpă pentru noi. 

Între timp s-a ivit necesitatea deplasării mele la Bucureşti, pentru 
autentificarea unui contract şi a unei procuri. În noaptea de 7-8 iulie la ora 
23%, am plecat de la Dobreşti cu brişca, ce era condusă de omul de 
serviciu al d-lui Mihalache. Era o seară senină şi cu lună plină. Am trecut 
prin Dobreşti şi Fureşti fără nici o dificultate. La capătul satului Fureşti, 
lângă pădurea satului, la cotitura drumului spre Valea Ruginoasei au 
apărut deodată înaintea noastră trei jandarmi ieşind de sub umbra vişinilor 
aflați pe marginea şoselei, punând mâna pe hățurile cailor. 

Era şeful de post cu doi soldaţi. Codin mâna calul iar eu mă aflam 
lângă el în costum de vânătoare. Abia am avut timp să trag şapca pe ochi 
şi să ridic gulerul, când l-am auzit pe Codin: 

- Să trăiţi d-le Georgescu. Mă duc cu domnul perceptor Sanda 
până la Priboieni. Mergeţi mai încet că vă prind din urmă. 

- Tu eşti măi Codine? şi a dat drumul hățurilor, iar Codin a şi dat 
bice cailor pornind la galop. N-am spus nici un cuvânt şi nu am fost 
recunoscut. Astfel şeful a scăpat din mână o pradă ce-i apăruse în cale pe 
neaşteptate. Dacă l-aş fi observat de la distanță era uşor să sar din brişcă, 
dispărând în pădurea satului care se afla în apropiere. 

Am rămas peste noapte la Priboieni, iar în ziua următoare mi-am 
continuat drumul luând trenul din gara Pietroaia, aflată în județul 
Dâmbovița, iar nu de la Călineşti sau Leordeni, gări aflate în interiorul 
județul Muşcel unde eram cunoscut. Am ajuns în Bucureşti, am executat 
lucrările ce mă interesau. Nefiind urmărit şi necunoscându-se deci situația 
mea oriunde apăream şi eram recunoscut eram privit cu cea mai mare 
bunăvoință, toți magistraţii si funcționarii ştiind că eu judecasem recursul 
d-lui Mihalache. 

Îmi amintesc şi acum cuvintele colegului judecător care mi-a 
autentificat actele, din Tribunalul Ilfov, secția notariat. 

- Atitudinea d-voastă în procesul d-lui Mihalache ne-a umplut 
sufletele de mândrie şi ne-a dat mult curaj. Sunt atât de mulțumit că v-am 
putut cunoaşte. 

Cu această ocazie am povesti celor din jurul meu cele întâmplate 
cu procesul şi apoi cu mine. Într-o oră mi s-au autentificat actele, s-au 
investit cu formula executorie şi mi s-au eliberat. 

La plecare, câțiva funcționari mi s-au adresat cu cuvintele: 

- În curând vom fi şi noi daţi afară din serviciu. Câţiva au şi fost 
îndepărtați. Să vă aduceți aminte de noi atunci când lucrurile se vor 
schimba şi veți ocupa un loc ce vi se cuvine. 

Incitat de această atenție le-am strâns semnificativ mâna şi ne-am 
despărțit. 

- Să nu ne uitaţi! lată câteva cuvinte rostite cu atâta semnificație 
de acei care aşteptau cu strângere de inimă să li se hotărască soarta. 

Mâine vor fi poate pe drumuri, fără pâine, aruncați în stradă, deşi poate că 
fiecare are copii, părinţi de întreținut şi îngrijit. Şi pentru care motiv? 
Numai pentru că nu au fost mai dinainte membrii ai Partidului Comunist, 
numai pentru că n-au ieşit în primele zile în stradă să manifeste ca orice 
pierde-vară, strigând lozinci impuse de partid. Pentru că de ani de zile, 
muncesc din zori şi până în noapte, pentru un salariu atât de modest din 
care abia se pot achita abonamentul la tramvai şi acoperi cele mai 
modeste dorințe. 

Nu, eu nu vă voi uita niciodată şi nici nu trebuie să fiți uitaţi. Cine 
altul mai bine ca mine cunoaşte situația de funcționari judecătoreşti? Cine 
altul vă poate înțelege mai bine ca mine grijile şi necazurile ce vă 
copleşesc şi modesta viață pe care o duceți, cu şi mai modeste bucurii pe 
care le doriţi şi le puteți avea? Cine altul mai bine ca mine poate înțelege 
bucuria pe care v-o oferă un cuvânt de mulțumire şi încurajare în oficiul pe 
care îl îndepliniţi zi cu zi, ceas cu ceas? 

Nu, nu vă voi uita niciodată. Bunul D-zeu să ne aie cât mai 
curând acolo unde dorim cu toții. 

lată un alt amănunt care merită să fie cunoscut. 

D-l Mihalache îşi petrecea cea mai mare parte din timp la 
Bucureşti. Auzind că şi eu voi merge mi-a spus să-l caut, să-l întâlnesc 
întrucât aştepta un răspuns de la Ministrul Justiţiei pentru mine în care 
scop intervenise prin Procurorul General. Un prim răspuns fusese acela că 
Ministrul Justiției, Pătrăşcanu, ceruse informaţii lui Bunaciu, Secretarul 
General de la Interne. 

— Noi ne-am luat satisfacția, Primul Preşedinte nu mai face parte 
din magistratură, dar ca să fie şi arestat, acesta este prea mult. 

— Nu cunosc cazul. Am să mă interesez şi vă voi comunica, a fost 
răspunsul Secretarului General. 

Joi, 10 iulie, urma să primesc răspunsul. La orele 7 mă aflam 
prezent la d-l Mihalache. 

— Aşteaptă puţin. Este la mine un ofițer superior care vine să-mi 
facă o comunicare. 

După plecarea acestuia îmi spune: 

- Vezi pe acest ofițer superior? A venit să mă anunţe că de câteva 
săptămâni Tribunalul Militar, din ordinul Partidului Comunist lucrează la 
înscenarea unui proces contra fruntaşilor Partidului Ţărănist în care voi fi 
inclus şi eu. 

De la Ministrul Pătrăşcanu, căruia m-am adresat ca profesor, iar 
nu ca om politic n-am primit încă răspunsul iar procurorul general este 
plecat din localitate. Cred că mi-l va transmite astăzi, dacă se va înapoia. 
Caută-mă deseară după orele 22 sau mai bine dimineaţa înainte de ora 7. 


108 


Seara, fiind ocupat n-am putut să revin la d-sa şi nici sâmbătă 
dimineața. În seara următoare am plecat din Bucureşti după ce în cursul 
zile plecase şi d-l Mihalache la Dobreşti. 

Mi-am dat seama că va fi greu să obțină ceva. 

Aceasta a fost ultima convorbire pe care am avut-o cu d-l 
Mihalache, iar peste câteva zile la 14 iulie 1947 a fost şi d-sa arestat. 

Am sosit din nou la Priboieni, rămânând acolo o săptămână. 
Postul de jandarmi, care se afla chiar în spatele casei, n-a putut afla nimic, 
iar cei care ştiau de prezența mea nu au şoptit nici un cuvânt. 

De aici, tot în miez de noapte am plecat la Şerbăneşti— Argeş la 
cumnatul meu preotul Popescu. Ocupaţia principală era cititul iar în zilele 
când membrii familiei se aflau la câmp rămâneam singur acasă purtând 
grija gospodăriei. De aici m-am deplasat în comunele Cernăţel, Jeagurile 
şi Izvorul de Sus. La câteva zile după plecarea mea din Şerbăneşti 
cumnatul a fost anunţat că Siguranța din Câmpulung ceruse informații 
Primăriei locale dacă nu cumva sunt adăpostit prin partea locului, la care 
se dăduse răspuns negativ fără să se întreprindă vreo cercetare. Ştiau că 
judecasem procesul d-lui Mihalache şi că eram fugit şi acesta le-a fost 
suficient pentru a nu contribui cu nimic la urmărirea mea. 

Şezusem în această comună trei luni. Fusesem vizitat de prieteni 
şi de rude. Sosise timpul să-mi schimb locul. Ştiau prea mulți despre acest 
ascunziş şi apoi se apropria iarna. 

Astfel, în ziua de 19 octombrie, fără învoirea gazdei, am plecat pe 
jos luând tot ce aveam cu mine. Distanța de parcurs era de 40 de 
kilometri. Speram ca la Căteasa, aproape jumătatea distanței, să aflu vreo 
căruță la dejugătoare, fie în satul meu, fie în cele din apropiere cu ajutorul 
căreia să trec prin comunele Leordeni şi Topoloveni fără să fiu observat de 
aparatul polițienesc şi administrativ şi nici de persoane particulare. 

După patru ore de mers peste câmp, evitând satele, am ajuns 
tocmai când plecau la drum două căruțe chiar din satul meu. Erau doi fini, 
care fuseseră să vândă fructe, spre a cumpăra porumb. M-am băgat sub 
coviltirul uneia şi am trecut nesupărați chiar pe lângă autorităţile 
polițieneşti care se aflau la o nuntă lângă şosea în comuna Leordeni. 

Cine ar fi putut să presupună, că într-o căruță sub un coviltir rupt 
pe jumătate, trasă de doi juncani şi lângă un necăjt care-i mâna, mă aflam 
ascuns chiar eu? Tot astfel am trecut şi prin Topoloveni de la capătul 
căruia am pornit-o singur pe vale în sus. 

După ce m-am oprit puțin la preotul Tomescu pentru informații am 
sosit la orele 24 din nou la Priboieni, unde m-am întâlnit cu soția venită 
întâmplător de la Bucureşti. În noapte următoare am sosit la Negreşti, iar 
în cea de-a treia am ajuns la Birzeşti. Parcursesem aproape 60 de km 

numai pe jos, numai singur şi numai în mers de noapte, cu tot bagajul în 
spate care avea cel puțin 20 de kg. 

În tot acest interval de timp avusesem contact permanent cu 
Câmpulungul, informându-mă de mişcările siguranței. Cizmarul Mitu nu 
mai era şeful siguranţei, care trecuse sub conducerea lui Alexiu. Acesta 
lucrase în timpul războiului la un depozit militar, îndeletnicindu-se cu 
sustragerea cauciucurilor din materialele armatei, pe care le vindea pe sub 
ascuns proprietarilor de camioane, dintre care unii erau chiar din Județul 
Muşcel. 

Şi acest cinstit şef de siguranță se exprimase într-o seară, la o 
ţuică fiartă, la adresa mea, că „Dacă ne cade în mână, nu va mai vedea 
lumina zilei”. 

Tot sub conducerea lui şi prin agenții siguranței de sub comanda 
sa, indicaţi prin tragere la sorți, a fost ucis şi Gh. Şuţa din Domneşti, într-o 
noapte la finele lunii martie 1948, după ce fusese ridicat de la domiciliu de 
agenți şi condus la secţia respectivă. 

În astfel de condiții rămânerea în județ era însoțită de cele mai 
mari riscuri. 

În seara de 9-10 noiembrie 1947 a sosit la Birzeşti un grup de 
prieteni cu o maşină de piață şi cu toţii am pornit spre un nou adăpost. De 
data aceasta punctul de destinație era oraşul Calafat. Aveam aici un bun 
prieten de vânătoare, controlorul Alexandrescu de fel din comuna Poiana, 
de lângă Calafat, cu serviciul chiar în oraş, unde se mutase cu întreaga 
familie, încă din primăvară. 

Aflând cele petrecute cu mine, s-a oferit imediat să mă primească, 
comunicându-mi aceasta chiar în scris. 

Am pornit cu maşina la orele 22% şi am trecut fără nici o dificultate 
prin ambele bariere ale oraşului Piteşti, petrecând noaptea în maşină pe 
şoseaua dintre Piteşti şi Slatina.-Dimineaţa, în zori ne-am continuat drumul 
spre Craiova, de unde am telegrafiat prietenului că voi sosi seara cu 
trenul, nefiind cunoscut prin partea locului. 

Era seara de 10-11 noiembrie 1947. 

LA CALAFAT 


Nu cunoşteam oraşul şi nu ştiam cum arată. Era totuşi un loc 
destul de important din istoria țării şi eram curios să-l văd. 

Atât d-na cât şi prietenul Alexandrescu m-au aşteptat la gară 
primindu-mă cu aceeaşi voie bună de totdeauna. 

Oraşul este aşezat în pantă, cu străzi largi, dar neasfaltat, cu 
aspect de oraş vechi de provincie, cu case scunde şi cu mahalale ce lasă 
mult de dorit, mai ales cartierul țigănesc, de sus de pe deal. Singură, aleea 
de pe malul Dunării şi strada perpendiculară pe ea sunt frumoase şi 
curate. Vara, aceste două străzi, cu plutele înalte de pe margini, cu briza şi 
priveliştea Dunării şi cu restaurantul şi plaja de pe mal, trebuie să fie 
minunat de frumoase. 

Portul este mic, singuratic şi lipsit complet de viață, deşi Dunărea 
încă nu înghețase Doar soldații şi bărcile pontoanelor erau veşnic 
prezente. Dunărea oferă încă priveliştea trecerii a multor şlepuri şi 
vaporaşe, fie spre Severin, fie în josul apei, fără să oprească în port. 

Sus, pe deal, străjuieşte monumentul cu cele două turnuri, în 
amintirea evenimentelor de la 1877. 

Grădina publică este extrem de modestă şi lăsată în părăsire. Se 
observă imediat că spiritul urbanistic nu şi-a prea făcut popas pe aici şi că 
totul este condus de o mână de nepricepuţi. De unde acest oraş fusese 
înainte plămânul întregii regiuni, acum a devenit ceva trist, fără viață şi 
lipsit complet de orice activitate comercială. Singură, piața de dimineața 
este mai animată, datorită mărfurilor destul de abundente, aduse de 
locuitorii satelor din jur. 

În gară şi în port sute de muncitori şomeri aşteaptă ivirea vreunei 
ocazii de muncă pentru a-şi câştiga o pâine. Dar nimic, absolut nimic. În 
fiecare zi, spre ora prânzului, se adunau cu toții, trişti şi nemâncați, pe 
malul Dunării şi în lipsă de altă ocupație, unii dintre ei încercau să 
pescuiască cu undița. Dar şi aici parcă era un făcut; după zeci de 
încercări, abia puteau să prindă câte o fâță, pe seama căreia se făcea 
mult haz. Când se plictiseau aşteptând, porneau in corpore spre grădina 
publică sau la monument, fiindu-le ruşine să se înapoieze acasă iarăşi cu 
mâna goală. 

Profitând de împrejurările acestea, angajam discuţii, ca să le aflu 
păsurile. Începusem să mă cunosc cu unii dintre ei. 

Trişti şi duşi pe gânduri, îmi povesteau de frumosul vieţii de 
odinioară, pe care o duceau în acest orăşel, unde se încărcau mii şi mii de 
vagoane cu cereale ce plecau spre alte zări şi unde aveau de lucru din 
zori şi până în noapte, câştigând atât cât să ducă o viață îndestulată şi 
fără griji. Într-o zi l-am întrebat pe unul: 

- Bine, dar aveţi Sindicatul? 

— Nu putem face nimic. N-avem cui să ne adresăm, fiindcă nimeni 
nu voieşte să raporteze superiorilor, de teama de a fi considerat 
reacționar. Murim simplamente de foame cu familii cu tot. 

— De ce nu cereţi ajutoare de la sindicat, din fondul şomerilor? 

— Se dă câte o sută de lei pe săptămână, spunând că n-au mai 
mult. Ce să facem cu acest ajutor, când kilogramul de carne costă 85 de 
lei? Este o adevărată batjocură ce se petrece cu noi. 

— De ce nu manifestaţi, cerând lucru şi pâine, cerând dreptul la 
viață? 

— Atât ne-ar mai trebui! În statul condus de muncitori nu există 
dreptul la grevă. A doua zi am fi ridicaţi şi plecaţi fără să se ştie unde şi 
nimeni dintre ai noştri n-ar mai fi primit vreodată în câmpul muncii. 
Răbdarea este singurul lucru ce ne-a rămas. 

— Bine, dar este la conducere partidul muncitoresc, care se spune 
că face totul pentru muncitori. 

- O fi făcând pentru cei de la conducere, dar nu pentru noi. 
Priveşte câți suntem aici. Nu-i o ruşine să ne pierdem vremea în zadar 
când timpul este atât de frumos şi Dunărea încă n-a înghețat. De două 
săptămâni ni se spune că o să avem încărcări de cereale pentru 
"o federală” dar n-a sosit nimic până acum şi nici nu cred că va mai sosi 
vreodată. 

— Dar unde sunt cerealele care se încărcau altă dată aici? 

— De vei întreba, nimeni nu-ţi va spune, deşi ştim cu toţii care este 
adevărul. 

— Anume? 

- Totul ni-l iau tovarăşii din răsărit în timp ce noi murim de foame. 

Într-o altă zi am angajat o discuţie cu un alt tânăr muncitor. Să fi 
tot avut 32-35 de ani, care făcea parte din numărul şomerilor şi-l văzusem 
foarte adesea şi la gară şi pe malul Dunării. 

— Eşti de fel din partea locului? 

- Da, sunt căsătorit şi am şi doi copii. În fiecare zi vin în gară şi în 
port să capăt de lucru, dar în zadar. 

— Unde ai lucrat înainte? 

- La Reşiţa şi anume la Bocşa Română. 

— Şi de ce ai plecat de acolo? 

- A venit războiul şi am fost mobilizat. Lucram în schimbul de la 7- 
15, iar după masă mergeam totdeauna la gară, unde se găsea de 
încărcat. Câştigam astfel două salarii, având din plin tot ce-mi trebuia şi 
pentru mine şi pentru familie. Cu economiile de atunci au putut soția şi 
copii să trăiască cât timp am fost mobilizat. 

— Şi de ce nu revii la Bocşa? 

— Am pierdut contactul cu foştii mei şefi, inginerii ce conduceau 
fabrica. Aş dori mult să pot relua contactul cu ei, dar pentru aceasta ar 
trebui să fac un drum până acolo, însă de unde să iau banii, când eu n-am nici 
cu ce cumpăra pâinea zilnică? 

Şi bietul om mi-a povestit multe din vremurile de odinioară trăite 
sub „capitalişti”, de la Reşiţa, după care ofta din plin. 

L-am ascultat cu multă atenţie, mai ales că-l puteam controla în tot 
ce-mi spunea. Fusesem doar zece ani judecător şef la Reşiţa şi 
cunoşteam din plin viața muncitorească. Fusesem Preşedintele Comisiei 
de Judecată la legea asigurărilor sociale, iar legea contractelor de muncă 
şi aceea pentru plata lucrului efectuat nu prezentau nici o taină pentru 
mine. 

Ocupaţia mea principală era cititul. Către orele 12 ieşeam în oraş 
să cumpăr pâine. Fie înainte, fie după această oră, şi aproape în fiecare zi 
făceam o plimbare la gară şi apoi pe malul Dunării, fie singur fie însoțit de 
Sarmiza, fetița prietenilor mei, lângă care mă simțeam atât de bine, 
închipuindu-mi că eram cu fetița mea, Ruxandra. 

Priveam şlepurile ce brăzdau apele şi zborul rațelor şi gâştelor 
sălbatice, care se aflau în număr atât de mare în bălțile Dunării. Dar 
privirile nu se opreau nici pe malul drept al apei, nici asupra Vidinului, ci 
zburau departe, departe, spre sud, fixându-se asupra culmilor înalte ale 
munților Balcani, care închideau zarea. Privindu-le de departe, un fior îmi 
străbătea în inimă, făcându-mă să schimb direcţia spre nord, către culmile 
Carpaţilor noştri şi rând pe rând se perindau în mintea mea vârfurile 
Mateiaşu, Boldu, Dobriaşu, lezeru, Păpuşa şi Moldoveanu, pe care le 
străbătusem de atâtea ori şi de pe ale căror vârfuri, pline de farmec, tot de 
atâtea ori scrutasem zarea şi încet, încet, prins în vraja amintirilor 
depănam firul atât de plăcut al excursiilor şi al vânătorilor ce făcusem de 
atâtea ori şi cu atâta voie bună. 

Când mă aflam cu prietenul Alexandrescu, ne era uşor să le 
recapitulăm fiindcă le străbătusem de atâtea ori împreună, ca vânători. 

D-na Alexandrescu, delicată şi atentă, ca totdeauna, ne asculta cu 
plăcere, bucurându-se alături de noi, de bucuria amintirilor noastre. 
Întrecându-se cu tot felul de atenții şi pentru a-mi face şederea aici cât 
mai plăcută, ieşeam adesea împreună la plimbare sau la vizite, însoțind-o 
uneori şi la cumpărăturile de dimineaţa. Prietenul Alexandrescu avea arma 
cu el şi se înscrisese în clubul local de vânătoare, care organiza deseori, 
duminicile, vânători oficiale la iepuri şi vulpi. Ca invitat îi însoțeam şi eu 
câteodată, servindu-ne pe rând de aceeaşi armă. Fiind o toamnă caldă, 
mii şi mii de gâşte sălbatice acopereau semănăturile, iar noi, în urmărirea 
lor în zadar încercam să ne apropiem de ele. Când îşi luau zborul, 
întunecau cerul cu numărul lor. Dacă n-aş fi văzut personal acestea, 

niciodată n-aş fi ştiut ce înseamnă vânătoarea de gâşte sălbatice pe 
câmpiile de pe malul Dunării. Câteodată ieşeam seara la pază la marginea 
lacurilor şi bălților dimprejurul oraşului şi tot cu o singură puşcă. 

Toată atenţia noastră însă era îndreptată către poliție ca nu 
cumva să încerce să mă identifice. Proprietarii noştri, aflând de situația 
mea, au fost extrem de atenți şi binevoitori, pentru care le port o frumoasă 
aducere aminte. La fel şi fiicei d-lor, care se afla cu serviciul la Bucureşti şi 
care venise pentru câteva zile, cu ocazia sărbătorilor. 

Într-una din zile, după masă, pe când şedeam cu prietenii de 
vorbă, Sarmiza se juca în stradă, prin zăpadă. Deodată a apărut ca 
fulgerul în casă şi printre întretăierile respirației ne-a spus „a apărut un 
sergent la capătul străzii”. 

Îşi avea şi ea, drăguța, partea ei de complicitate la aranjamentele 
noastre, pe care o executa cu toată conştinciozitatea. 

lată un episod ciudat ce- rețin sub denumirea de „telegrama”. 

Apăruse o lege specială prin care se preciza că toți aceia care 
aveau impozite de plătit să le achite până la 15 ianuarie, sub sancţiunea 
de sabotaj şi cum eu practicasem avocatura pe ultimul trimestru al anului 
financiar 1946-1947, fără să fi plătit impozitul respectiv, pentru că 
părăsisem Câmpulungul înaintea termenului de facere a declarațiilor de 
impunere, voiam să fiu la curent cu plata, în care scop am trimis soției o 
telegramă pe ziua de 13 ianuarie, semnată de prietenul Alexandrescu, cu 
următorul conţinut: 

„Adresaţi-vă pentru primele trei luni la Albeşti-Muşce!”. 

Oficiul din Câmpulung a trimis Siguranței o copie după telegramă, 
iar Alexiu, şeful Siguranţei, însoțit de un comisar, s-a şi prezentat la 
domiciliul meu, cerându-i soției să i-o predea. 

— N-o mai am. Vă pot reproduce conținutul. 

— Ce sens avea telegrama? 

— D-l Alexandrescu datora soțului meu nişte bani, dintr-un 
împrumut rambursabil în rate şi cum îmi făcea trebuință i-am cerut să-l 
restituie, la care mi-a răspuns să mă adresez soacrei sale din Albeşti, 
cerându-i prima rată. 

Văzând că telegrama a fost reprodusă întocmai şi ascultând 
explicaţiile atât de inteligent improvizate de soție, s-au retras. 

— Sfântă şi adorabilă prostie! Bine că eşti întipărită atât de adânc 
pe frunțile atâtor imbecili ai zilelor de azi! 

Sosisem la Calafat în seara de 10 noiembrie 1947 şi l-am părăsit 
în ziua de 19 ianuarie 1948. 

Dragilor rămaşi în urmă! Ceea ce ați făcut pentru mine este atât 
de mult! Aţi împărțit cu mine totul, deşi nu aveați alte venituri decât micul şi 

singurul salariu pe care-l primeați şi cu toate că aveați atâtea obligaţiuni 
familiale de îndeplinit. 

Ştiu cum prietene drag, călătoreai pe jos în circumscripție în 
interes de serviciu ca să economiseşti şi ultimul ban, pentru a-l întrebuința 
pentru hrana noastră de toate zilele. Ştiu cum te-ai zbătut şi prin câte 
eforturi ai trecut ca să faci față cerințelor şi ai reuşit ca viaţa să fie 
satisfăcută din plin. Nu ţi-a lipsit nimic, deşi te aflai atât de departe de 
propria-ți gospodărie. Ştiu cât de bine te simțeai când mă vedeai vesel şi 
cum îţi îndreptai față de mine toată grija şi toată atenția, mai mult chiar 
decât față de propria familie. 

Ştiu tot, absolut tot. 

Ştiu, stimată d-nă Alexandrescu, câtă căldură, câtă manieră şi 
câtă atenţie puneaţi zi de zi, clipă de clipă, pentru a-mi face cât mai 
plăcută şederea în căsuţa d-voastră. 

Ştiu cât de atentă era privirea d-voastră pentru a afla dacă se 
şoptea ceva în legătură cu prezența mea aici. M-aţi tratat cu atâta 
eleganță în ţinută şi cu atâta noblețe în suflet, că nu există cuvinte de 
mulțumire care să răspundă suficient frumoasei d-vs comportări. 

N-am plecat de la voi cu inima frântă de suferință şi de durere, ci 
plină de speranţă şi de încredere în viitor. 

Când ne-am despărțit, ne-am privit drept în față şi apoi m-ați 
urmărit până departe cu privirea voastră deschisă şi senină şi sunt sigur 
că undeva într-un colț tăinuit al sufletului vostru, ați pitulat şi o fărâmă din 
ființa mea, tot aşa cum şi eu v-am ascuns undeva într-un colțişor adânc şi 
tăinuit al ființei mele, de unde să nu mai ieşiţi niciodată. 

Zilele trăite la voi în acest vârtej al vremii, îmi vor colora plăcut 
amintirile pentru a nu le şterge niciodată. Rămâneți cu bine şi voi şi 
prietenii de aici, cărora le strâng cu căldură mâna. Calafatul m-a adăpostit 
în cel mai greu impas al vieții mele şi nu va fi uitat niciodată, cu atât mai 
puțin voi. Şi bunul D-zeu să ne ajute să ne vedem din nou pe plaiurile 
noastre, veseli şi fericiți, ca şi altă dată, pentru ca să putem gusta din plin 
frumosul vieții, asemănătoare cu aceea de odinioară. 

lar dacă, până atunci, prietene drag, împrejurările ne vor impune 
cu totul altceva de făcut, ai în mod sigur, rezervat un loc lângă mine, aşa 
după cum ţi-ai exprimat în mod categoric dorința. Eu mi-o voi păstra cu 
sfințenie pe a mea. 

DIN NOU PE PLAIURILE MUŞCELENE 


Plecând din Calafat şi neavând altă direcție, m-am hotărât să vin 
din nou pe plaiurile Muşcelene, unde cu ajutorul neamurilor şi al 
prietenilor, să aflu noi popasuri. 

La orele 18% am sosit în Craiova. Nu mi-am continuat imediat 
drumul cu trenurile locale, ci am aşteptat personalul de Timişoara. 
Cuibărit în colțul unui compartiment de clasa Ill-a, supra-aglomerat, am 
putut trece uşor prin staţiile Piteşti şi Goleşti, controlate de siguranță, gata 
să dispar în noapte la cel mai mic semnal de alarmă. 

La orele 24 am sosit în gara Călineşti, coborând din ultimul vagon, 
rămas mult în afara stației. Pe lunca Argeşului şi apoi prin viile de pe vârful 
dealului, am sosit, după trei ore de mers, la Râncăciov, la finii şi nepoții 
mei Boştenaru, unde am rămas până în noaptea de 1-2 martie. 

Apropiindu-se alegerile pentru Constituantă, iar nepotul meu 
Boştenaru fiind un obiectiv principal al Siguranţei, ca fost țărănist, şederea 
mea aici nu mai era sigură. Însoțit de nepotul Gicu Simescu şi urmând 
valea Râncăciovului, prin Pădurea Statului, am sosit către seară la 
Negreşti, iar în noaptea următoare din nou la Birzeşti, la nepotul învățător 
Țigănescu. 

Trecuse un an de la plecarea mea din Câmpulung şi Siguranţa nu 
reuşise să afle nici o indicație despre popasurile mele, cu tot numărul 
mare de informatori pe care-i avea presărațţi pretutindeni. 

Prezența mea în regiune nu trebuia să fie semnalată, nici direcțiile 
de unde veneam şi încotro porneam. 

După două săptămâni, rudele mi-au găsit un alt loc, mai sigur. M-au 
instalat sus pe deal, la Neculai şi Aurica Mărgescu, în aceeaşi casă în 
care copilărise şi mama mea. Mi-erau rude şi aveau un singur copil, Titel, 
elev la Şcoala Normală din Câmpulung. Un zmeu de copil şi un adevărat 
pui de român. 

Căsuţa era la marginea satului, sub pădure. Nu avea decât un 
singur vecin, spre vest, iar drumul nu era frecventat decât de aceste două 
familii, cel public fiind la distanţă şi acoperit vederii. 

Erau țărani mijlocaşi, cu gospodărie bine închegată şi îndestulată, 
economi şi cinstiți, curați şi echilibrați, români de drum drept iar nu de 
cotituri, îndrăgostiți de bucăţica lor de pământ şi de tot ce aveau. 

Ea, o țărăncuţă isteață, energică, bună şi serviabilă, dar iute ca 
piperul! Era mânară de căsuţa ei şi când pătrundeai aici te trata din plin 
cu tot ce-avea mai bun în gospodărie. 

EI, un om domol, liniştit, modest şi puțin vorbăreț. Este tipul 
gospodarului cu judecata clară şi sănătoasă, calculată şi precaută. Om de 
cuvânt, curat la suflet şi săritor, putând să-i încredințezi orice misiune, 

având certitudinea că o va executa cu promptitudine, dar şi cu tact şi 
prudență. 

Intreaga familie a meritat întreaga încredere a noastră, fiind atenți 
la ceea ce se petrecea şi şoptea în sat. Eram deci într-o oarecare 
siguranţă, fiind cu privirile aţintite la vecin pe care căutasem să-l câştigăm 
de partea noastră. 

Aici am avut posibilitatea să iau contact cu unii prieteni de la 
Câmpulung care au dorit să mă vadă şi care, sosind în miez de noapte îmi 
dădeau informațiile de care aveam nevoie. Tot de aici am încercat să iau 
legătura cu d-na Mihalache pe care nu o mai văzusem de la 7 iulie 1947. 
Ştiam că fusese arestată în două rânduri şi că avusese unele necazuri de 
la câțiva ticăloşi din sat, instigați şi sprijiniți de comunişti şi că acum se afla 
la Dobreşti. Doream să obțin informații mai ample şi să-mi fac cunoscută şi 
situația mea. 

M-am gândit să-i scriu, iar omul de legătură a fost gazda. În acest 
scop şi-a pregătit o povară cu var pe care a plecat s-o vândă în 
săptămâna Paştelui în satele din jurul Dobreştilor. În felul acesta am ajuns 
şi la d-na Mihalache, la care oprindu-se să-i vândă var, i-a înmânat şi 
scrisoarea mea. 

Cine ar fi putut să creadă că acest țăran cu căruța cu var şi atât 
de modest îmbrăcat, dar atât de dibaci şi hotărât, purta asupra lui o 
scrisoare de la „banditul şi criminalul de Marinescu” pentru d-na 
Mihalache? Tot el mi-a adus şi răspunsul. lată-l: 


Mult Stimate d-le Marinescu, 


Scrisoarea d-tale a căzut ca un balsam pe sufletul meu îndurerat. 
Am citit cu multă atenție peregrinările d-tale şi acum mai mult ca oricând 
regret că n-am fost şi eu bărbat, ca femeie n-aş fi putut face ceea ce ai 
făcut d-ta. 

Te felicit, d-le Marinescu pentru tot ceea ce ai făcut. Sunt 
convinsă că urmăritorii d-tale, care sunt şi duşmanii noştri, turbează de 
necaz că le-ai scăpat din mână şi că nu te-au putut prinde până acum. 

Păzeşte-te d-le Marinescu, cât vei putea mai bine făcând şi 
imposibilul. 

Am fost şi eu arestată în două rânduri. Cea de-a doua a fosi de 
două ori mai grea. Din februarie sunt acasă. Până când, nu ştiu. 

Cât despre lonel am auzit de la prietenii prietenilor noştri că e 
sănătos şi optimist. Dacă ar fi aşa m-aş bucura foarte mult. Adevărat 
optimism de țăran sănătos. 

Cu ajutorul prietenilor i-am putut trimite haine de iarnă. Am voit să-l 
văd, dar n-am reuşit, sperând să-l văd cel puțin de Paşti, am adresat de 

câteva luni o cerere Dir. General al Închisorilor dar n-am primit nici un 
răspuns până în prezent. Ce va mai fi făcând acum, nu ştiu. | 

Am întâmpinat şi întâmpin multe neplăceri de la câteva persoane 
din sat iar ca şi d-ta aştept şi eu ziua de mâine care să pună capăt tuturor 
necazurilor putând aşa după cum spui, să întindem hora mare în frunte cu 
acei ce ne sunt dragi într-o Românie întregită în vechile-i hotare, devenită 
liberă şi independentă. 

iss Niculina 

Această scrisoare pe care am citit-o tuturor prietenilor şi 
cunoscuților mi-a dat mult curaj călindu-mi forțele de rezistență. Înainte 
deci, cu gândurile îndreptate către cei ce ne sunt dragi. 

Vecinul era un om sărman, cu şase copii mici şi un tată infirm. Pe 
când eram Prim Preşedinte, avusese nişte încurcături de care scăpase 
uşor. Credeam că-mi va purta recunoştinţă după cum se exprimase în 
repetate rânduri. Ceea ce-i ceream era să ştie să tacă, asigurare pe care 
o obținusem. Nu ştia însă că este vorba chiar de mine ci de o altă 
persoană. 

În noaptea Învierii ieşisem pe sală afară, ca să asist şi eu, de 
departe la Sfânta Slujbă, atunci când preotul ieşea cu Învierea trăgând 
clopotele. La orele 5 m-am coborât în curte. Tocmai în acest timp se 
întâmplase ca vecinul să fie la poartă şi zărindu-mă m-a recunoscut. 

Peste câteva zile, aflându-se plecat la drum cu carul cu var a 
împărtăşit tovarăşului de drum locul unde mă aflam şi cu toții la înapoiere 
au răspândit vestea peste tot, ajungând şi la cunoştinţa noastră. 

Tot în Biîrzeşti se mai afla un anume Vasile Niculina, fost agent 
fiscal, dar îndepărtat din serviciu pentru excrocheriile comise, având şi o 
condamnare cu suspendarea pedepsei. Cercetările fuseseră, în parte, 
efectuate chiar de mine, ca Prim Procuror. 

Întâmplându-se ca în acest timp să aibă loc la Câmpulung 
Congresul Frontului Plugarilor, în plină şedinţă a comunicat că mă aflu în 
Bîrzeşti acoperit de neamuri. 

În posesia acestei informații, partidul a dat ordin organizației de 
bază să facă cercetările necesare. Atât agentul agricol Mărgescu, cât şi 
pădurarul Stelian, un bulgar pripăşit în comună, s-au şi fixat la pândă în 
apropierea casei unde mă aflam. 

Soția, aflând şi ea de cele întâmplate în oraş la şedinţa Frontului 
Plugarilor m-a anunțat imediat printr-un trimis special. 

În noaptea de 31 mai m-am trezit brusc din somn sub impresia 
unui vis pe care-l redau aici lăsându-te-cititorule să crezi ce vei voi. Mi se 
arătase măicuţa în vis spunându-mi să părăsesc locurile acestea fiindcă 
au devenit nesigure pentru mine iar eu o întrebasem: 

— Să plec chiar acum? 

— Nu chiar acum, dar să pleci neaparat. (Măicuţa era moartă de 
cel puțin 20 de ani). 

A doua zi dimineaţă a şi sosit cumnatul meu Heroiu anunțându-mă 
că prezența pândelor a fost verificată, fiind surprinse chiar în acea noapte 
în apropiere. 

În seara următoare, am şi plecat, ieşind din fundul grădinii spre 
pădure, în timp ce pândele se aflau în partea opusă. 

Noul refugiu a fost în comuna Voroveni la locuitorul Olteanu, a 
cărui soție este soră cu Aurica şi deci rudă şi cu mine. Părăsind Birzeştii la 
timp, prezența mea în sat n-a putut fi confirmată partidului şi siguranței. 
Locuința lui Olteanu se află absolut lângă şoseaua comunală, situație 
foarte periculoasă, care cerea o atenție deosebită. 

lon Olteanu este un mijlocaş înstărit, are un singur fecior de 18 
ani. Tatăl a făcut întotdeauna politică țărănistă, fiind un bun agitator, fără 
să fi fost posibil să fie clintit vreodată din drumul drept. 

Fiind şi econom nu şi-a cheltuit banii în zadar ci şi-a alcătuit 
gospodăria actuală cumpărând pământ şi făcând astăzi parte din fruntaşii 
satului. Lucrând 20 de ani în Bucureşti, contactul cu oraşul l-a făcut şi 
îndrăzneț şi cu miez sănătos şi nu-i lipseşte nici curajul, nici hotărârea, 
sesizându-se imediat, fără să cunoască frica nici când e vorba de lucruri 
mari, nici mici. Vremurile actuale nu l-au îngenunchiat şi nici nu i-au frânt 
avântul, ci din contră l-au oțelit şi mai mult şi l-au format şi mai puternic 
pentru dorul vieții de odinioară. Este un om pe care te poți baza oricând, 
fie împrejurarea cât de grea, putând fi un bun tovarăş de drum. 

Vetuța, soția, are aproape firea şi caracterul surorii sale. Este o 
fire extrem de sensibilă şi cu un spirit de observație fin. 

Este la curent în general cu întregul mers al politicii actuale. Are 
ochi de vultur, vede tot, aude tot şi ştie tot dar nu spune decât ce trebuie, 
cât trebuie şi unde trebuie. 

Cu veşnicul ei zâmbet pe buze îmi aduce ziarele făcând haz şi 
exclamând întotdeauna veselă: 

- Dacă ar şti ei cine citeşte ziarul! 

Este o duşmancă neîmpăcată, ca şi sora sa, a regimului actual şi 
cum averea şi-a dobândit-o prin muncă cinstită şi perseverentă o 
prețuieşte atât de mult. 

Amândoi se înțeleg de minune şi este o plăcere să-i priveşti la 
armonia ce domneşte în căminul lor. 

Ca şi soțul său, nici ea nu poate lega uşor prietenie cu oricine. Ți-e 
mai mare dragul s-o vezi cu ce ochi plini de bucurie îşi priveşte copilul. 

Conştientă de pericolul ce ne ameninţă pe toți în cazul când aş fi 
descoperit, nu îngăduie nici cea mai mică abatere de la „regulamentul 

serviciului interior”. Aici nu puteam ieşi din casă decât cel mult seara pe 
trepte, sau puțin prin grădină. 

Când plecau la câmp, încuiau peste tot, iar eu rămâneam 
sechestrat înăuntru, până la înapoierea. lor. Seara treceam cu toții în 
revistă evenimentele zilei, informându-mă de tot, ce vedeau şi auzeau. 

Aici vizitele erau foarte rare. Ca şi la Mărgescu, am avut aici din 
plin, tot ce mi-a trebuit, petrecând timpul numai cu cititul. Dorind să mă 
ocup şi de engleză, am primit de la soţie manualele respective, aşa că 
eram destul de ocupat. 

Am stat aici două luni, fără să fi fost observat de cineva şi nici o 
discuţie sau presupunere nu se formulase. Gazda, cu dibăcia ce o 
caracteriza, dusese aceeaşi viață, iar tăcerea fusese de mormânt. Din 
prudență am căutat totuşi să-mi găsesc şi alt punct de retragere, părăsind- 
o şi pe aceasta pentru alte vremuri, astfel că în noaptea de 1 august am 
ieşit la pădure. Era o seară splendidă cu lună plină, putând zări la distanță 
orice vietate. 

După şederea de două luni numai în casă, dealul, pădurea şi 
poienile erau atât de ademenitoare, că le-aş fi cuprins dintr-o dată în brațe 
şi nu m-aş fi mai săturat admirându-le şi străbătându-le în voie; păream un 
alt om, ieşit dintr-o altă lume. Dar cei din închisori şi lagăre? Cum se vor fi 
simțind, izolați de tot şi de toate? Poate numai traiul în colectiv, acolo unde 
va fi existând, să le uşureze puțin viața! 

După câteva zile petrecute ascuns prin pădure, am sosit într-o 
noapte la Negreşti, la căsuţa mea unde se afla şi soţia cu fetița, venite 
pentru odihnă, în concediu de vară. 

Sosirea lor obişnuită aici în timpul verii şi animația în ajunul 
Târgului Sf. Marii, n-au fost de natură să atragă atenția asupra posibilei 
mele prezențe aici, deşi înainte, însăşi membrii Sfatului comunal îmi 
perchiziționaseră locuința, din ordinul autorităților comuniste. Ziua şedeam 
în casă sau într-un boschet de salcâmi din grădină, iar noaptea, complet 
echipat, eram oricând gata de ducă. 

După o lună m-am înapoiat la Mărgescu, oferindu-mă cu plăcere 
să-i pregătesc copilul pentru examenul de capacitate. Voiam să le fac şi 
eu această plăcere şi am fost foarte mulțumit când a reuşit printre primii. 
Lipsisem de aici trei luni, aşa că, dat fiind rezultatul negativ al 
supravegherii, cercetările încetaseră. Am rămas încă o lună şi jumătate. 
Se apropia însă iarna şi trebuia să-mi asigur un culcuş. Vara imensitatea 
pădurii cu singurătatea şi tainele ei, cu zilele calde şi nopțile dulci îți oferea 
oricând o oprire sub cerul liber. Dar iarna, când şi vietățile pădurii se retrag 
la adăpost? 

Pe loc nu mai puteam rămâne. Mi-am amintit de vechiul prieten, 
Mihai Drăghici, care mă vizitase şi la Râncăciov şi la Bîrzeşti şi la Voroveni 

şi, cu ajutorul altor prieteni, am luat legătura cu d-sa. A fost bucuros să mă 
adăpostească şi într-o seară târziu, am sosit la conacul său de la punctul 
Scorțaru, situat sus de tot, sub pădure, pe şoseaua dintre Drăghici şi 
Hârtieşti. 

La Scorțaru, prietenul Matei are două proprietăți distincte dar 
apropiate, însumând câteva zeci de pogoane, acoperite cu fânețe, pruni şi 
pădure. Tot aici are şi stâna, cu peste 150 de oi, cu şapte vaci cu lapte, 
zeci de capre şi în plus casa şi curtea. Către sat ambele proprietăți se 
termină cu pante destul de abrupte şi înalte, acoperite de pădure, 
mărginindu-se pe culme cu islazul comunal, defalcat din pădurea satului. 

De pe această culme, rotindu-ți privirile, te afli în fața unei privelişti 
minunate. Spre nord şi nord-est privirea străbate până dincolo de culmile 
Botenilor, Jugurului şi Mățăului, oprindu-se pe vârfurile înalte ale munților. 

Către vest străbat până către dealurile împădurite situate dincolo 
de câmpiile Mihăeştilor şi de culmile sudice spre Furnicoşi. Sub pădure se 
întind poienile atât de frumoase, cu conacul prietenului Matei şi cu 
şoseaua şerpuindă, plantată pe margini cu salcii, iar jos în vale, satul 
Drăghici, cu casele presărate printre grădinile cu pomi. 

Un chiot de pe vârful dealului străbate întreaga vale, ajungând 
până departe spre Ruda, iar spre nord şi est, cuprinzând întreaga regiune 
a Argeşului. Pitorescul locului, liniştea naturii şi bunătatea stăpânilor, te 
îndeamnă ca, odată sosit aici, să nu mai pleci uşor. Tot pe vârful înalt al 
acestei culmi se opreau şi haitele de lupi înspăimântând întreaga vale cu 
urletele lor groaznice. 

i Gospodăria principală a prietenului Matei se află însă în sat, - 
grădini cu pomi şi povarna cu alambic modern, el fiind socotit printre cei 
câțiva fruntaşi din sat. 

Țaţa Leana este o femeie chipeşă, liniştită şi destul de modestă 
față de posibilitățile ce le are, pătrunsă însă adânc de sensul exact al 
apăsării vremilor de azi şi al acelor ce vor mai veni, care încearcă să-şi 
facă loc şi să pătrundă adânc în ființa sa, din care cauză este atât de greu 
să poți surprinde un zâmbet pe buzele ei. Deşi pare puțin cam severă în 
priviri şi atitudine, este totuşi o persoană distinsă, cu sufiet sincer şi 
deschis şi o mamă dulce şi iubitoare. Nu vrea ca eforturile vieții sale, 
făcute cu atâta trudă, să se sfărâme în jocul actual al soartei, atunci când 
a luptat atât de mult să învingă viața. Cu mine a fost nespus de bună şi de 
înțelegătoare. 

Pe nenea Mihai, aşa cum l-am cunoscut din trecut şi cum l-am 
cunoscut şi eu acum este uşor să-l prezint aici. Este un vechi stegar al 
Partidului Ţărănist şi un luptător hotărât, care s-a aflat veşnic în primele 
linii. Primar, în repetate rânduri în satul său, a dat dovadă că ştie să lupte 
nu numai cu inima dar şi cu mintea; este omul care atunci când îşi dă 

cuvântul, şi-l ține cu sfințenie, ştiind că omul valorează atât cât şi cuvântul 
pe care-l rosteşte. Cu simțul său practic şi cu experiență îndelungată îşi dă 
seama de tot şi ştie să aprecieze oamenii. Chibzuit şi plin de hotărâre, nu 
se lasă dus cu vorba, ci privindu-te în față, îţi vorbeşte direct şi categoric. 
Viața grea de astăzi, cu toate loviturile date de comunişti nu l-au 
îngenunchiat. Nu există în întreaga regiune un element mai capabil pentru 
lupta de rezistență dusă în vremurile de acum, când munca este atât de 
primejduită şi când organele comuniste sunt peste tot. 

Partidul nu trebuie să uite niciodată că în aceste vremuri de 
înspăimântătoare teroare comunistă când însăşi moartea ameninţă pe 
acei care activează pentru partid, Mihai Matei a fost o stâncă de granit, de 
care s-au lovit toate furtunile fără să o răstoarne, păstrând legătura cu 
foştii membri şi încurajându-i atât cu vorba cât şi cu fapta. În organizația 
de partid locul său pentru ziua de mâine trebuie să fie cu totul altul decât 
până acum. În aceste vremuri grele a stat sus pe baricade, iar nu ascuns, 
prin buruienile tufişurilor de mărăcini, ca atâția alții. 

Gică Matei? Tare mi-e teamă că nu-l voi putea înfățişa atât de 
complet precum este în realitate. Prezenţa lui în fața ta, deşi pare atât de 
modestă, îţi trezeşte totuşi atenția. De intri în vorbă cu el, vei continua 
discuţia fără să vrei. Este un tânăr de 22 de ani, mândru, chipeş, sprinten, 
frumos şi veşnic cu zâmbetul pe buze, de parcă râde în el toată firea. În 
sufletul lui parcă a prins rădăcini veşnice sămânța dragostei iar pe faţa lui 
joacă totdeauna fericirea însăşi. Fie că se află la lucru, fie că se află în 
popas, fie că se înapoiază seara, la conac cu carul cu boi, sau călare, el 
cântă şi cântă frumos. Pretutindeni unde se află este cântec şi voie bună. 
Din cauza aceasta este iubit de toți şi pretutindeni unde apare supărarea 
dispare ca prin minune. Dar şi la treabă este tot în frunte. În feciorul acesta 
sentimental şi talentat, se observă imediat inteligența, energia şi 
maturitate. Cu el nu poate sta la discuţie nici cel mai pregătit comunist, 
fiind răsturnat imediat prin argumentarea sa lucidă, fără replică, plină de 
convingere. Neştiind ce-i frica, deviza lui este să lupte pentru Rege, pentru 
Tară, pentru Neam şi pentru Sfânta Biserică. 

Tot tineretul din sat stă sub comanda lui şi e suficient un singur 
semnal, pentru ca tot acest tineret să urmeze drumul indicat de el. Este 
spaima democraţilor din sat şi mulți i-au simțit tăria forței de care dispune. 
De aici şi nenumăratele rapoarte adresate partidului şi siguranţei cerând 
arestarea lui. 

De la armată a fost respins, trecându-l la detaşamentele de 
muncă, tocmai pe baza acestor rapoarte, comunicându-se că nu este 
nevoie de astfel de elemente inadaptabile, ce pot face mai mult rău decât 
bine. 

În sufletul său este născută dragostea pentru Partidul Naţional- 
Țărănesc şi nu cred să existe în tot tineretul satelor din județ un tânăr mai 
capabil, mai hotărât şi mai complet format ca el pentru partid. De aceea, 
voi, care mâine veți avea conducerea partidului, nu scăpaţi din vedere pe 
acest tânăr. Puneţi-l la lucru, dați-i însărcinări de răspundere, formați-l şi 
mai mult şi va face minuni. 

Cu încă vreo câţiva ca Mihai Matei şi ca fiul său Gică şi se va 
câştiga orice bătălie. Ei nu ştiu să privească decât înainte şi trebuiesc 
scoşi din modestia care-i caracterizează şi din numărul celor mulți, fiind 
socotiți fruntaşi între fruntaşi. 

Mie îmi sunt nespuşi de dragi şi atât de mult îi preţuiesc. 

Cât n-ar fi dat comuniştii să aibă de partea lor pe Gică Matei şi 
cine ştie unde ar fi ajuns dacă se alătura lor! Familia Matei a avut însă un 
alt crez şi a servit altui altar. 

În momentul când scriu aceste rânduri a ajuns şi la mine 
informația că Gică Matei a fost arestat. Nici că se putea altfel. 

Când, seara târziu, am sosit la Scorțaru, pe vârful dealului, am 
tras un chiot, conform consemnului. Mi-a ieşti înainte prietenul Matei, 
însoţit de un pui de românaş de pe meleagurile bucovinene, din comuna 
Boian, care venise să-l anunţe de sosirea mea şi care cunoştea semnalul. 
M-au primit cu multă voie bună şi am rămas aici la stână. 

Muncitorii de serviciu mă cunoşteau sub numele de „cuscru 
Nicolae” o rudă săracă şi necăjită, care a fost dată afară din serviciu, care 
vine din când în când să se mai odihnească şi să se mai aprovizioneze cu 
câte ceva. 

Odată sosit aici, prima mea grijă a fost să cunosc împrejurimile cu 
toate potecuţele lăturalnice ce duceau spre Birzeşti şi Câmpulung. 
Cunoşteam numai drumurile principale, ceea ce nu era de ajuns. Situația 
nu era grea când porneam de la Biîrzeşti. Ținând direcţia spre noi, toate 
drumurile se adunau la Scorţaru, pe culmea dealului, spre stână, 
strâbătând pădurea satului, Hârtiasca. Era mai greu când porneam spre 
sud, fiindcă, pe măsură ce te afundai în pădure, se ramificau mai multe văi 
şi dealuri cu direcţii diferite şi, fără să vrei, dacă pierdeai direcţia, te 
pomeneai fie în satul Văcarea, fie în Piţigaia sau Uluba, sate situate la 
câteva ore în afara drumului, bâjbâind prin pădure, absolut singur, în miez 
de noapte şi adesea în plină iarnă, pe viscol şi zăpadă, pe ploaie şi 
furtună, purtând veşnic cu mine micul echipament, constând din cuțitul de 
vânătoare, purtat la brâu, un ciomag zdravăn ciobănesc în mână şi pistolul 
automat, plus ranița şi servieta cu cărți — şi tocmai când nu te aşteptai, 
apăream şi eu — plecat la drum fără voia mea. 

Vara parcurgeam distanța între Scorţaru şi Biîrzeşti în 4-5 ore, 
iarna dura mai mult. Întotdeaua eram cu atenția încordată şi cu privirile 

ațintite în toate direcţiile, spre a nu întâlni vreun pădurar sau cine ştie altă 
surpriză. În singurătatea mea prin aceste funduri de vâlcele, când frunza şi 
zăpada acopereau potecile rătăcite, iar pădurea aplecată până la pământ 
îmi închidea calea, frânt de oboseală şi de drum, rostogolindu-mă de 
atâtea ori din cauza întunericului şi a neastâmpărului şi frământării vremii, 
când vântul urla drăceşte, iar gerul şi ploaia mă pătrundeau până la os şi 
când, dacă m-aş fi prăbuşit fără să mă mai ridic, doar vulpea şi lupul mi-ar 
fi găsit urma, reflectam la tot binele de care se bucurau ticăloşii „câştigaţi 
cauzei”, toți magistrații „verificați democrați”, toți fraudatorii, falsificatorii şi 
mituiții din alegeri şi toate celelalte unelte josnice ale „democrației 
populare” în timp ce eu mă pierdeam singur, în miez de noapte, prin 
aceste coclauri şi văgăuni pustiitoare, departe de familie, departe de 
căsuţa mea şi de toate rosturile mele. Şi toate acestea numai pentru că 
am urmat drumul drept al onoarei, conştiinţei şi demnităţii profesionale. 
Dar, reuşind să stăpânesc revolta ce mă cuprindea, zâmbeam 
recăpătându-mi calmul şi, împăcat cu mine însumi, îmi continuam drumul 
cu reflecția: Aşa a fost să fie, ferească D-zeu de mai rău. N-am să-mi 
reproşez nimic. Dar va veni o zi când vom primi fiecare talantul pe care-l 
merităm. 

lar voi, tovarăşilor magistrați „verificați democrați” şi voi toți 
beneficiarii trădării neamului, nu uitaţi că există şi dimensiuni care adesea 
devin destul de incomode. E 

Până atunci, omul hotărât şi cu voința neclintită ştie să-şi facă 
drum, oricâte piedici ar întâlni în cale. 

Se împlinise un an şi jumătate de la plecarea mea din Câmpulung. 
Se operaseră destule arestări şi, urmând exemplul meu, mai luaseră şi alții 
calea codrului, în timp ce Securitatea îi căuta pretutindeni în regiune. 
Dispariţia mea era deci necesară, mai ales că se apropiau şi sărbătorile 
Crăciunului, Proclamaţia Republicii şi Anul Nou, fiind de presupus că se 
vor opera şi alte arestări, printre care probabil şi prietenul meu Matei. 

Între timp, guvernul comunist publicase legea 102/1948, pentru 
revizuirea pensionarilor publici, căutând să dea astfel o lovitură acelora din 
ale căror salarii se făcuseră zeci de ani rețineri continui pentru pensie şi 
care astăzi nu-şi mai primeau decât ceea ce li se reținuse. Era o lege 
draconică, cu caracter de confiscare, bazată, după cum se va vedea, pe 
criterii politice. 

Comisia de verificare, de pe lângă Tribunalul Muşcel, sub 
preşedenția aceluiaşi judecător Ţuţea, mi-a anulat pensia, declarându-mă 
„duşmanul R.P.R.” pe baza notei informative dată de Securitate. 

În baza acestei decizii am declarat recurs, pe care voind să-l 
urmăresc, m-am deplasat la Bucureşti, mai ales că aveam şi alte chestiuni 
de rezolvat acolo. În acest scop am sosit în Birzeşti, în noapte de 1-2 

Decembrie. În intenția mea era să mai rămân aici încă câteva zile, 
plecarea spre Bucureşti fiind în funcţie de posibilități şi împrejurări. La 
Birzeşti am fost informat însă c-a sosit la Voroveni o persoană care are 
să-mi transmită veşti de la Bucureşti, fiind neaparat nevoie s-o întâlnesc 
imediat, fiindcă peste 24 de ore părăseşte localitatea. 

În noaptea următoare mi-am continuat drumul, pentru ca să mi se 
spună că sunt aşteptat la Bucureşti de o anumită persoană, care vrea să 
mă cunoască şi să-mi ofere sprijin şi ajutor. Trecând prin destule greutăți, 
am sosit la Bucureşti în dimineața de 5 Decembrie 1948, cu acelaşi 
personal de Timişoara cu care sosisem şi de la Craiova. 

Propunerea fusese destul de ademenitoare pentru ca să încerc 
imediat acest drum pentru a schimba puţin decorul, trăind în condiții mai 
civilizate decât acelea de până acum, mai ales că ne aflam în plină iarnă. 

Toate încercările mele de a lua contact cu persoana pe care o 
întâlnisem la Negreşti, conform înțelegerii, au fost zadarnice, căci nu a 
venit la întâlnirile propuse. Târziu de tot, când în fine ne-am revăzut în 
casa unui prieten, nici n-a mai amintit de propunerea făcută. Văzând că 
tace, am tăcut şi eu, mai ales că tăcerea sa, în situația în care ne aflam, 
putea da naştere la multe supoziţii şi chiar la suspiciuni. Credeam totuşi că 
o explicație era necesară. Nu s-a produs şi de atunci nu ne-am mai văzut. 

În Bucureşti am rămas o lună, întâlnindu-mă cu diferiți prieteni, 
discutând evenimentele în curs. 

În ceea ce priveşte recursul, din lipsă de informaţii sosisem prea 
târziu. Se rezolvase. Informația am obținut-o de la consilierul Strat, de la 
Înalta Curte de Casaţie, pe care am căutat să-l întâlnesc, ştiind că făcea 
parte din comisie. 

Odinioară fusesem egali în grad, dar prin diferite împrejurări o 
luase repejor la picior şi ajunsese la Curtea de Apel. Ca inspector 
judecătoresc venise şi la Muşcel şi-mi amintesc că-mi spusese că va face 
şi imposibilul să ajungă Ia Înalta Curte şi, în adevăr, se ţinuse de cuvânt. 

Interesându-mă am aflat că prezidase Biroul Electoral al Jud. 
Teleorman la alegerile din 19 noiembrie 1946, atribuind guvernului toate 
locurile şi nici unul opoziţiei. 

„Tovarăşul” Strat cunoştea cauza mea şi mi-a comunicat că 
recursul a fost respins, cu opinia separată a d-sale. Interesându-mă am 
aflat că spusese o inexactitate. Nici vorbă nu fusese de vreo opinie 
separată. N-avea nici cel puțin curajul răspunderii. Îi era ruşine de decizia 
pronunţată. Mi-a precizat însă că la dosar se afla raportul siguranţei, care 
e contra mea, dar să caut să obțin un altul, favorabil şi să înaintez cerere 
de revizuire. 

— Dar cum aş putea să obțin acest aviz, când de un an şi jumătate 
sunt urmărit de siguranță, să fiu arestat? 

La auzul acestor cuvinte a rămas lipit locului, uitându-se la mine, 
iar eu m-am grăbit să plec. 
lată cuprinsul deciziei de recurs: 


Ministerul Finanţelor 
Comisia Generală de Recurs şi Revizuire a Funcţ. Publici 
Decizia No 149. 157 
Şedinţa din 29 octombrie 1948 
Preşedinte ss indesc. 

Luând în examinarea recursul declarat de A. Marinescu, cu 
domiciliul în Câmpulung Muşcel, Str. Constantin Brâncoveanu 18, înscris 
la No de intrare în registrul de pensionari al Administraţiei Financiare 
Muşcel, contra deciziei No 149. 157 din 7 sepembrie 1948, a Comisiei 
Județene Muşcel de revizuire de pe lângă Tribunalul Muşcel. 

Comisiunea 

Având în vedere motivele de recurs, anume că greşit Comisia de 
revizuire a pensionarilor publici de pe lângă Tribunal Muşcel, prin Decizia 
No. 149.157/1948, i-a anulat pensia pe baza disp. art. 4 din legea 
102/1948, fiind reacționar notoriu şi ostil R.P.R: 

Având în vedere nota informativă aflată la dosar, din care rezultă 
că numitul a fost preşedintele completului de judecată care a admis 
recursul lui |. Mihalache, declarându-l demn şi deci a ordonat înscrierea lui 
în listele electorale şi că din cauza atitudinii sale şociale şi mai ales 
politice, este dispărut din localitate din Mai 1947 Având în vedere că în 
sprijinul recursului său, numitul nu depune nici un act oficial din care să 
rezulte că cele menționate în nota informativă menționată mai sus n-ar 
corespunde adevărului. 

Pentru aceste motive 

În baza dispozițiunilor art. 4 şi 5 din legea 102/1948, pentru 

revizuirea pensionarilor publici plătiţi din bugetul Casei Generale de pensii. 
Decide: 

Respinge ca neîntemeiat recursul declarat de A. Marinescu contra 
deciziei No. 149. 157/1948 a Comisiei Județene de Revizuire a pensio- 
narilor publici de pe lângă Tribunalul Muşcel, dispunând să se anuleze 
pensia cu începere de la 1 octombrie 1948, conf. ord. No. 39 al Comisiei 
Centrale de Revizuire, publicat în Monitorul Oficial No.129 din 27 august 
1945. 

Prin această decizie mi s-a luat şi ultima posibilitate de existenţă, 
fiind declarat oficial ca „duşman al R.P.R. şi reacționar notoriu” declarare 
care, departe de a constitui pentru mine o compromitere sau o jignire, 
reprezintă şi va reprezenta totdeauna un titlu o onoare. 

La Înalta Curte l-am întâlnit şi pe Zira, fost Prim Procuror la 
Muşcel după avansarea mea ca Prim Preşedinte. 

Deşi a fost în grad mai mic decât mine, acum se află ca Procuror 
la Înalta Curte, avansat tot de tovarăşii comunişti. 

Jenat oarecum şi fără să-l întreb, a găsit de cuviință să-mi spună 
că el nu este înscris la comunişti. 

- De ce era nevoie de această explicaţie „tovarăşe” Zira? eu nu 
ţi-o cerusem. Sau poate, a fost provocată de zâmbetul meu batjocoritor. 
Asta da, se poate. Noi am lucrat în acelaşi tribunal şi ne cunoaştem destul 
de bine şi ştim ce forţă juridică reprezentăm fiecare. După plecarea d-tale 
din Câmpulung, produsă aşa cum s-a produs, s-a întâmplat să devii copilul 
alintat al „Democraţiei Populare” şi să ajungi aci, după ce ai făcut atâția 
ani în şir anticameră comuniştilor. Pe la noi, prin Câmpulung, s-a aflat însă 
de mult că făceai şi d-ta parte dintre acei „verificați democrați” care îşi 
stabiliseră cortul lângă anticamera „tovarăşilor' pentru ca să te poți 
înfrupta la timp şi din plin din binefacerile Democraţiei Populare şi faptul nu 
ne-a surprins câtuşi de puțin. 

În ziarul Scânteia apăruse un articol referitor la pensii, prin care se 
cerea să nu mai fie eliberate procuratorilor, ci direct titularilor, motivare 
îmbrățişând exact situația mea. Pe baza aceasta, Administrația Financiară 
de Muşcel a refuzat să mai elibereze soției mele pensia pe septembrie, 
deşi avea procură specială de la mine. Aflându-mă în posesia carnetului, 
am încercat să o încasez de la Bucureşti, adresându-mă Biroului de 
informaţi al Casei Generale de Pensii, care mi-a cerut să prezint dovada 
că nu mi s-a achitat. Tocmai atunci a apărut în fața mea un tânăr cu 
numele Băjan, funcționar chiar aci la Casă, oferindu-se să mă servească, 
spunându-mi că dosarul cu recursul declarat de mine se află chiar în 
posesia sa şi că va da aviz favorabil pe cererea ce-o voi prezenta. 

Văzând că avizul întârziase câteva zile şi cum nu puteam circula 
fără teamă, am căutat să-l întâlnesc spunându-mi-se că-l pot vedea la 
birou. Aflându-l m-a dat simplamente afară. Văzând această situaţie şi 
presupunând că ticălosul ar putea să mă şi denunțe Siguranţei, am părăsit 
imediat localul. 

În Bucureşti am locuit pe Str. Romană 98. D-na gazdă, aflând cine 
sunt, a devenit extrem de atentă şi de binevoitoare având şi d-sa multe de 
suferit de la regimul actual. Masa o luam adesea pe la prieteni sau pe la 
câte-o lăptărie sau restaurant modest, mulțumindu-mă cu câte-o singură 
porție de ciorbă din lipsă de bani. O duceam mai greu cu lemnele, fiind 
forțat să stau zile şi nopți fără foc. Când cumpăram lemne, le luam în 
cantitate mică pe care tot pentru economie le transportam singur, seara, 
pe întuneric, legate cu o frânghie, acoperindu-mi astfel destul de greu 
nevoile. 

Rezolvând tot ceea ce aveam în program, iar banii socotiți pentru 
cheltuieli fiind pe terminate, am părăsit Bucureştii în noaptea de 5-6 

ianuarie. Tot cu personalul de Timişoara, sosit la Rîncâciov pe aceleaşi 
drumuri pe care le parcursesem cu un an în urmă. Nu am putut rămâne 
aci tot de teama necunoscutului. Cu ajutorul unor cunoştinţe, găsisem un 
nou adăpost în comuna Valea Mare-Pravăț şi în noaptea de 8-9 ianuarie, 
la orele 22 am plecat cu maşina urmând valea Argeşului. La marginea de 
sud a satului Vultureşti, la orele 1 din noapte, ne-am încrucişat cu maşina 
Securității care cobora. Neavând nici o bănuială, nu ne-a urmărit, ceea ce 
ar fi fost un groaznic ghinion pentru mine şi pentru însoțitorii mei. 

Aproape de Nămăieşti am întâlnit a doua maşină a Sigurantei, 
mergând spre Stoeneşti. Dacă am fi fost recunoscuți situația se complica, 
fiindcă maşina în care călătoream era scoasă din circulație, mergând de 
data aceasta clandestin şi numai pentru mine şi astfel mi s-ar fi putut lua 
urma. 

Imediat ce am .sosit la destinație, maşina şi-a continuat drumul 
prin Bilceşti, sosind la Câmpulung la orele 3.a.m. 

N-am putut rămâne aici decât 10 minute, fiindcă situația se 
schimbase între timp. Altfel m-aş fi expus şi pe mine şi pe gazdă şi cu 
toată opunerea sa, am plecat luând-o pe Valea Argeşelului în jos, în 
direcţia din care sosisem. 

lată-mă deci, pe neaşteptate singur, în miez de noapte şi în plină 
iarnă la 8 Km de Câmpulung, pornind la drum fără altă certitudine decât că 
trebuia să plec, urmând ca hotărârea să o iau pe drum.. 

Mi-am fixat ca țintă tot Scorțarul, dar până acolo erau aproape 30 
Km. şi noaptea era înaintată. Problema se punea unde să rămân peste zi, 
ca să nu fiu observat. Nu-mi rămânea altceva de făcut decât să mă retrag 
în pădurile de pe dealul Stoieneştilor, unde să stau ascuns până seara 
când să-mi continui calea între Măţău şi Boteni, urmând apoi pădurile 
Jugurului spre Drăghici. Era o cale destul de lungă şi extrem de grea, dar 
era singura soluție de adoptat. 

Cum mergeam aşa grăbit şi îngândurat, deodată zăresc înaintea 
mea pe vale, luminile farurilor maşinii care se înapoia de la Stoeneşti. Ne 
despărțea numai o cotitură a drumului. Nu-mi rămânea altceva de făcut 
decât să sar peste gard, în grădina de alături. Când am prins vârful ascuțit 
al ulucii s-a rupt, străpungându-mi palma până la os şi trântindu-mă la 
pământ 

Cum maşina putea să iasă în orice moment din cotitură şi 
prinzându-mă în lumina farurilor, aş fi fost descoperit şi arestat pe loc, 
n-aveam timp de gândire decât secunde sau poate nici atât. Fără să ţin 
seama de mână, am prins din nou uluca şi am sărit peste gard. Abia m-am 
prăvălit la pământ, în zăpadă, că maşina a şi apărut cu luminile pe şosea, 
trecând pe lângă mine fără să mă observe. 

Semnul rămas în palmă îl voi purta întotdeauna, ca o aducere 
aminte a acestor întâmplări din noaptea de 9 ianuarie 1949. 

Se făcuseră orele 5. Departe nu mai puteam ajunge. Am coborât 
în gârlă şi după ce am spart gheața, mi-am spălat mâna sângerată şi am 
bandajat-o. În acest timp mi-am adus aminte că în Suslăneşti locuieşte 
Părintele Muşetescu şi a putea face un popas la sfinția sa. Văzându-mă, 
m-a primit bucuros şi m-a reținut câteva zile; Scăpând cu greu de aci, am 
plecat într-o noapte cu căruța preotului până la Hârtieşti, peste Boteni şi 
Lucieni, cale de cca 15-16 Km, iar de acolo am trecut singur dealul la 
Scorţaru, unde am ajuns la orele 6 dimineaţa. 

Nu-mi rămânea altă soluție, decât să-mi petrec iarna împărțind 
timpul între Scorţaru şi Birzeşti, după împrejurări. Când se ivea 
amenințarea într-un punct, plecam la celălalt de unde mă înapoiam 
ameninţat de altă primejdie. 

Şederea la Scorţaru a fost într-adevăr bogată în peripeții, mai ales 
că prietenul Matei, "chiabur şi reacționar notoriu”, se aşteapta oricând să 
fie ridicat şi cum Securitatea venea noaptea, tot noaptea trebuia să fim şi 
noi cu cea mai mare atenţie. Din cauza aceasta dormeam adesea în 
pădure cu saricile pe noi sau pe câmp în claia de fân sculându-ne 
dimineața albi de zăpadă şi ameţiți de nesomn. Nici chiar membri familiei 
nu cunoşteau locul unde dormeam, temându-ne de o eventuală constrân- 
gere ce s-ar fi putut produce asupra lor. 

Şi ziua şi noaptea umblam îmbracat cu o sarică pe mine şi cu o 
căciulă țurcănească, dând ajutor la stână, aşa că puteam trece neobservat 
de la distanță. 

În noaptea când au fost ridicați foşti expropiați, am dormit amândoi 
în podul unui coşar de vite al unei văduve de la marginea satului, spre 
Jugur, în care pod se aflau doar câțiva snopi de coceni, fără ştirea 
stăpânei. 

Întreaga regiune era străbătută de numeroase haite de lupi, iar 
piscul înalt de pe culmea dealului de lângă pădure, de deasupra stânii era 
locul lor de urlătoare. Între orele 23 şi 2 din noapte oricând te puteai 
aştepta să le auzi prezența aci, iar punctul era situat pe drumul meu 
obişnuit. Într-una din nopțile târzii de toamnă, lupii ne-au mâncat două 
junci şi ne-au mursecat încă două, una trebuind să fie tăiata, fiind sfâşiată 
peste tot. În altă noapte ne-am pomenit cu toate cele 12 vite mari şi cu caii 
grămadă peste noi la stână, urmăriți de o haită întreagă, care mursecase 
jumătate din ele, haita oprindu-se la mai puţin de o sută de metri de stână, 
fiind alungată de noi cu ajutorul câinilor, cinci la număr şi foarte inimoşi. 
Tot cu ajutorul lor speram să auzim şi eventuala apropiere a Securităţii, 
fiindcă nimeni nu se putea apropia de stână fără să fie simțit de câini. 

Într-o seară târziu a trebuit să plec, având la mine felinarul aprins, 
în timp ce haita urla în vârful dealului la mai puţin de 500 de metri de 
drumul meu. Ştiind din viața de vânător că lupii nu se aproprie de lumină, 
eram sigur că nu mă vor ataca şi mi-am continuat drumul, cu toate 
chemările prietenului Matei. 

Pentru mine era mai mare pericolulul ce mă aştepta dacă aş fi 
căzut în mâna Siguranţei, decât dacă m-aş fi întâlnit pe cale cu haita de 
lupi. S-a întâmplat doar de două ori să-i văd înaintea mea. 

Era într-o seară târzie de toamnă, cu lună plină când după ce 
străbătusem pădurea satului în două ore şi jumătate mă aflam la liziera de 
sus, oprit pe un pisc, să mă odihnesc. Auzind fâşiituri la dreapta, prin 
frunza căzută, am zărit trei mogâldețe sărind peste şanțul drumului ce 
urca din vale. Erau trei lupi. În fața mea era o depresiune adâncă, iar 
drumul la 30-40 metri. l-am lăsat să văd ce fac. Au urcat drumul şi s-au 
oprit în depresiune, întorcând capetele în toate direcţiile. Am luat arma la 
ochi, dar nu am tras. 

- Voi haiduci, eu haiduc. Pentru ce să ne duşmănim? Şi ce-aş fi 
putut să fac cu un lup, dacă l-aş fi împuşcat? Să-l iau în spate cu mine, 
sau să-l las pe loc? Nu era mai mare pericolul cel prezenta focul de armă 
tras în miez de noapte, sus în pădure, dacă ar fi fost auzit de cei din satul 
aflat jos, în vale unde era şi postul de jandarmi? S-ar fi bănuit că a fost 
tras de un partizan, pădurea şi împrejurimile ar fi fost cercetate iar trecerile 
mele devenite imposibile. După câteva momente de aşteptare au pornit 
spre sat, iar eu mi-am urmat drumul pe deal, în jos. 

Altădată era în miez de vară, cu cer senin şi tot cu lună plină, pe 
dealul Ulubi, între grădini şi pădurea satului. Mergeam pe marginea 
drumului, prin umbra pomilor când a apărut în poiană un lup ieşit din 
pădure. Venea pe drum, spre mine mergând la trap. M-am oprit locului, în 
umbră voind să văd până unde se apropia de mine, fără să mă observe. 
S-a oprit la 20 şi ceva de paşi şi după ce m-a privit şi-a schimbat direcția 
spre pădure oprindu-se lângă o grămadă de curățături de prun. Am tras un 
chiot şi s-a afundat în pădure. 

Adesea din cauza zăpezii mari, drumurile nu se mai cunoşteau în 
pădure şi nici nu mai puteam uşor străbate singur zăpada pe o distanţă de 
6-7 ceasuri. Coboram astfel pe câte un fund de vâlcea în valea Argeşului 
şi-mi continuam drumul prin zăvoiul de pe marginea apei, drum periculos, 
fiindcă puteam să întâlnesc alți trecători care m-ar fi recunoscut. 

Într-un astfel de fund de vâlcea, pe la orele 1, m-am întâlnit la o 
cotitură față în față cu brigadierul şi cu pădurarul din Hârtieşti. Abia am 
avut timp să trag căciula pe ochi şi să ridic gulerul cojocului ca să nu mă 
recunoască, întrebându-l: 


130 


— N-aţi întâlnit cumva nişte oi pe aici? Am plecat toți în căutarea 
lor, eu luând-o pe vale în jos. Ceilalţi au plecat în alte direcții. 

— Nu, n-am simțit nimic. 

— Dacă urcați dealul, fiți atenţi şi de simțiți ceva anunțați peste 
culme. 

- Ni se fură lemne din cele tăiate şi mergem în pădure, la pândă. 
De vom afla ceva, vom da de ştire. 

Nu m-au recunoscut, iar întrebarea improvizată pe loc a putut fi 
crezută, ştiindu-se ce prăpăd făceau lupii prin partea locului. 

lată jocul întâmplării de care trebuia să ţin seama chiar şi în astfel 
de împrejurări. Această întâlnire mi-a atras atenţia că i-aş putea întâlni tot 
aşa de uşor şi în mijlocul pădurii şi cum toți pădurarii sunt înarmați, m-ar 
putea soma să mă opresc ca să mă legitimeze purtând şi eu arma asupra 
mea şi nesupunându-mă, cine ştie ce s-ar fi întâmplat. Dădeam naştere la 
complicaţi pe care în intenţia mea este să le evit cu totul. 

Plecările mele erau întotdeauna forțate şi neprevăzute. O 
informaţie primită în miez de noapte că a apărut securitatea în comună, 
mă pornea la drum, indiferent cum ar fi fost vremea. Îmi amintesc de una 
dintre acestea, care mi-a dat mult de lucru. La orele 24 a apărut Gică 
Matei cu informația că la Primărie a sosit un camion cu agenți ai Securităţi. 
Teza importantă era ca nu cumva căutând să aresteze pe vreunul dintre 
membrii familiei Matei să mă afle pe mine. Imediat am fost gata şi am 
plecat însoțit o parte din drum, prin pădurea cu zăpadă de două palme iar 
Gică având toporul în mână şi doi câini de la stână. Din cauza zăpezii abia 
după şase ore de mers continuu am ajuns la destinație. Greutatea 
drumului se mai accentua şi prin aceea că totdeauna trebuia să port cu 
mine tot ce posedam pentru ca nu cumva să rămână ceva care, lao 
eventuală percheziţie să fi dat de bănuit. 

Primăvara, vara şi toamna drumurile erau mai uşor de parcurs, 
iarna însă groaznic de grele. Pentru ca să pot înşela mai uşor „vigilența” 
tovarăşilor, am renunţat la raniță, servindu-mă numai de servieta, care era 
destul de încăpătoare şi cum toți tovarăşii purtau servietă, puteam să fiu 
confundat uşor cu oricare dintre ei, ceea ce mi s-a întâmplat în două 
rânduri. 

Voind să evit într-o seară târzie de Ia finele lui noiembrie trecerea 
prin câteva locuri destul de neplăcute, care mă sileau să mă descalț ca să 
pot să trec apa, am ieşit în partea de nord a satului Vultureşti. Deşi erau 
orele 23%, totuşi dintr-o curte a ieşit pe neaşteptate- un țăran, care m-a 
întrebat: 

- Măi tovarăşe, care eşti ăla? Şi a venit spre mine. l-am răspuns: 

— Om bun. Şi cum avea ţigara aprinsă l-am rugat să mă servească 
şi pe mine cu un foc. l-am răspuns că sunt inspector de control în 

Învățământ, sosit în interes de serviciu şi că vreau să ajung în seara 
aceea la Hârtieşti, fără de veste, ca să încep a doua zi inspecția, exact la 
orele 8, pentru a controla şi punctualitatea învăţătorilor. 

Ne-am aşezat pe marginea şanțului şi după ce mi-a spus că este 
membru de partid şi se află în conducerea Cooperativei, timp de o oră l-am 
descusut despre toate, reuşind să aflu de la el tot ce am dorit. Am început 
cu învățătorii din sat pe care mi i-a descris în culori foarte urâte, mai ales 
pe învățătorul Costescu, ginere de chiabur, pentru ca să trec imediat la 
datoria pe care o au membrii de partid, de a urmării cu 'vigilență” 
programul Partidului. L-am întrebat apoi dacă există fugari plecați din 
comună, dacă-l cunoaşte pe banditul de Marinescu şi dacă cumva a 
apărut prin partea locului, având multe neamuri pe valea Argeşului. După 
ce m-a asigurat bine, pentru c-a avut procese la tribunal şi după ce mi-a 
adresat destule înjurături, mi-a destăinuit toate ordinele primite de la partid 
şi de la Securitate, referitor la mine, Ge s-a discutat la organizația de bază, 
cine sunt conducătorii urmăririi mele, şi ce părere au despre neamurile 
care m-ar putea adăposti. Servindu-l la plecare cu o țigară i-am amintit să 
execute cu sfințenie decretele de Partid şi să fie cu vigilență mereu trează, 
pentru distrugerea duşmanului de clasă. La un kilometru distanță am intrat 
în pădure urmând potecile mele. 

Într-o altă noapte din plină iarnă, era într-o sâmbătă seara pe la 
sfârşitul lui ianuarie. Plecând de la Bîrzeşti n-am mai putut urma drumul pe 
deal prin pădure, tot din cauza zăpezii prea mari, urmând şoseaua 
județeană. S-a întâmplat că în seara aceea să ruleze un film la 
cinematograful din Hârtieşti, lumea fiind adunată aici. Primăria şi postul de 
jandarmi se aflau chiar la cotitura drumului meu spre Scorțaru, din care 
cauză căutam să trec pe aici între orele 1 şi 2 din noapte. Înainte de 
Primărie am întâlnit în drum chiar pe şeful de post. Se schimbaseră cei 
vechi care mă cunoşteau, fiind aduşi alții din afara județului. Să mă retrag 
nu mai puteam. Am mers țintă la el şi după ce i-am adresat salutul 
"Trăiască Republica Populară” i-am spus că sunt de la partid aflat în 
control întrebându-l la ce oră pleacă maşina cu leme la gară fiindcă trebuie 
să fiu neapărat a doua zi la Câmpulung, având şedinţă plenară. După alte 
câteva întrebări şi răspunsuri, ne-am despărţit ca doi buni „tovarăşi' ce 
slujim aceluiaşi stăpân. 

Servieta ce o purtam era dovada evidentă că sunt de la partid. 

Abia în 1950 Securitatea G-rală a Statului m-a pus în urmărire pe 
întreaga țară publicându-mi fotografia la revista oficială a Ministerului, 
scoțând şi 3000 de exemplare, pe care le-a trimis oricărui post de Miliție 
comunală şi fiecărei securități raionale şi regionale, care la rândul lor le-au 
multiplicat şi predat fiecărui agent pentru ca să mă poată recunoaşte şi 
identifica în cazul unei eventuale întâlniri sau arestări. 

La Scorțaru, peste drum de conacul prietenului, se afla casa "finei 
Veta” o țărăncuță frumuşică, tânără, delicată şi bună gospodină, discretă 
şi de o modestie rară. Fusese crescută înzestrată, cununată de familia 
Matei, având şi un copilaş de trei ani. 

Aici se pregătea masa pentru întregul personal şi pentru cei aflați 
la lucru şi tot aici eram servit şi eu. Ştia perfect deci cine sunt, 
cunoscându-mă încă de la Câmpulung pe când locuiam în acelaşi imobil 
cu vărul meu avocatul Chelcea, a cărui soție este fiica prietenului Matei. 

N-a şoptit niciodată nimănui, nici un cuvânt despre mine şi nici 
chiar mamei şi surorii sale care au venit s-o vadă.Tot aici am primit şi 
vizita câtorva prieteni care nu mă dăduseră încă uitării. 

Cu sosirea primăverii situaţiile s-au mai schimbat, primăvara dând 
peste tot un imbold de viață nouă. Înverziseră pădurile, grădina şi 
câmpiile, iar pomii erau în floare. Sub adierea vântului petalele lor 
desprinzându-se din buchete acopereau pământul cu un covor multicolor, 
printre care apăreau ici şi colo scilipirile mărunte ale licuricilor şi presărarea 
argintie a boabelor de rouă, prinse pe fiecare firicel de iarbă. 

Ca şi toamna, şi primăvara ne petreceam nopțile lângă focul de 
lângă strunga oilor, lângă fluierul ciobănaşului Mitică ale cărui cântece de 
dor ne alintau sufletul, risipindu-se uşor pe razele de lună în împărăția 
noptii, alături de cântecele păsărilor ce nu lipseau niciodată. 

Tălăngile oilor izbeau dealurile din apropiere cu glasul lor rece şi 
sonor împrăştiindu-se pretutindeni în ecourile pădurii şi în depărtarea 
văilor fără să pot opri un zâmbet uşor ce apărea fără voia mea, tăinuind în 
el chemarea unui cântec de mâhnire venit de departe, din vremuri de 
demult, de numai ştiu când, de nesfârşit de mulţi ani. 

- Doamne să-i dai omului 
Ce i-ai dat şi codrului 

Căci codrului i-ai dat cărări 
lar omului supărări. 

ÎI auzisem într-o seară târzie, în munții Vrancei, cu zeci de ani în 
urmă, cântat de un copil cu o voce îngerească şi îl reținusem pentru mine, 
reamintindu-mi-l acum. Şi cât de real apărea de data aceasta! 

Tot atât de dureros îmi apăreau în minte şi versurile scrise cu 
aproape 80 de ani în urmă de Ronetti Roman, când proscrisul pornise la 
drum ca şi mine, cu toiagul pribegiei în mână cu deosebire că eu 
pribegeam prin aceste păduri fiindcă nu am putut trece la timp graniţa: 


Proscris, gonit din țara mea, 
Plec în străinătate 
Şi crima mie, că te-am iubit 
O, sfântă libertate! 

Cu foc din inim-am lucrat 
La a țării înălțare 

Şi ca răsplată mă gonesc, 
Ai mei, în depărtare, 


Băiete, în traistă tu să-mi pui 
Vechi cântece de jale 
Mărirea țării voi visa 
Cântându-le pe cale. 


Adesea, din acest punct schimbam direcția, coborând în valea 
Argeşulului, tot prin Pădurea Statului. 

Dar, ori de câte ori coboram, fie pe aici, fie prin alte funduri de 
vâlcele, mai spre nord, sau când veneam pe vale dinspre sud, mă opream 
totdeauna la Sfânta Cruce de lângă pădure, de la marginea de sud a 
satului Vultureşti. i 

Intram în Cruce pentru a mă odihni, dar şi pentru a ridica o 
închinăciune Atotputernicului Dumnezeu, care mă ferise până acum din 
calea urmăritorilor şi-mi ajutase să scap din atâtea situații grele. 

Mi s-a întâmplat adesea ca, în cele zece minute cât stăteam în 
popas, să treacă pe şosea, pe lângă mine, fie maşina Securităţii, fie 
trăsura cu cei de la plasa Boteni. Îi priveam cu indiferență, ştiind că în 
Sfânta Cruce, oricât de mult aş fi rămas, nu voi fi căutat. Ea nu-i loc de 
popas şi nici de meditaţie pentru comunişti. O ființă divină parcă mă apăra. 
Ştiind că maşina Securităţii circula mai ades noaptea, atent cum eram, 
auzind-o de departe, mă afundam în pădure, sau mă ascundeam în 
grădinile şi livezile din apropiere. 

Ca teolog, ştiam că religia nu este un simplu misticism şi nu este 
nici practica sentimentală a unor habotnici, ci este o ştiinţă care ca toate 
celelalte ştiinţe necunoscute, nu poate fi înțeleasă decât de cei iniţiaţi, 
care-i cunosc misterele, iar cei care nu le cunosc trebuie să primească 
cuvântul Evangheliei ca pe un adevăr imuabil care, în anumite împrejurări 
poate fi verificat de anumiți oameni şi pentru dezminţirea căruia nimeni n-a 
reuşit încă să emită o teorie valabilă. 

În artă, în ştiinţă, în medicină mai ales, savanți dispăruți de mult în 
veşnicie, ar trece azi prin toate chinurile iadului, dacă s-ar mai putea 
întoarce să citească o parte din afirmaţiile dogmatice făcute de ei, pe care 
multă vreme noile descoperiri le-au făcut să devină absurde. 

Mărturisirile sfinţilor Apostoli, venite de departe să afirme un 
adevăr, nu pot fi puse la îndoială. 

De două mii de ani învățătura bisericii creştine a rămas aceeaşi şi, 
pe zi ce trece cuprinde tot mai multe suferințe. Atâta timp cât nimeni n-a 

dovedit până acum contrariul acestor mărturisiri adevărată, oricât de 
fantastice ar părea la un moment dat pentru unii, în anumite privințe, 
trebuie să li se acorde respectul cuvenit. 

Întreaga învățătură creştină se bazează pe credință. Dacă nu 
crezi, întreaga structură sufletească a ta se va prăbuşi. Răsărită în suflet 
ca dintr-o sămânță divină, nu admite critici şi nici discuții; acolo unde 
începe discuția, încetează credința şi mai ales puterea ei. Discutată, nu 
mai poate muta munții din loc. 

Tot astfel şi crucea. Este sfântă şi puternică numai atunci când o 
porți cu hotărâre pe umeri, fiind gata să te răstigneşti pentru apărarea şi 
sfințirea unei idei. Într-altfel purtată de mâini tremurânde de necredință şi 
neputinţă rămâne doar simbolul dumnezeirii. 

Şi din teorie şi din viața de toate zilele şi mai ales din aceea pe 
care o trăiesc acum ştiu cât este de folositor ca atunci când eşti lovit de o 
nenorocire să crezi într-o putere mai presus de fire şi cât de bine este să 
te afunzi în această credință care este atât de frumoasă şi atât de aproape 
de sufletul tău. 

„Transfigurând, realitatea devine izvor de speranțe, de tărie 
sufletească şi de mângâiere”. Îl iubim pe Mântuitor pentru frumusețea 
învățăturii lui, pentru chinurile morții şi pentru gloria învierii. 


„Urască-l cei fără de lege 

Ce-i pasă Lui de ura lor 

El a venit s-aducă pace 

Şi înfrăţirea, tuturor, 

Voi, toți ce-aţi plâns în întuneric 
Şi nimeni nu v-a mângâiat, 

Din lunga voastră-ngenunchere 
Sculaţi! Hristos a înviat”. 


Şi astfel, în liniştea singurătăţii sălbatice din jurul meu, viaţa atât 
de zbuciumată pe care o trăiam, cu toate zvârcolirile ei dureroase, cu toate 
grijile ce-mi încrețeau fruntea, cu toate amărăciunile de tot soiul şi cu tot 
prezentul nesigur şi umbrit de necunoscut, nu-mi putea totuşi smulge 
speranţele într-un alt viitor, într-un alt sens al vieții cizelat prin dureri pentru 
un alt rost idealizat al vremurilor viitoare, cristalizându-mi gândurile risipite, 
îmi întregeam liniile hotărâte ale sufletului, începând să desprind şi să 
limpezesc cât mai mult şi cât mai bine înțelesul şi trăsăturile rezistenţei 
noastre în lupta pentru triumful unei idei mari de libertate şi demnitate, 
speranțe sublime şi nobile, singurele simboluri de încurajare, zămislitoare 
de puternice forțe morale, de-a lungul întregului nostru drum, la capătul 

căruia nădăjduiam că avem şi noi dreptul la partea noastră de fericire, 
punând astfel graniță suferințelor hărăzite de soartă. 

Înapoi forțe ale întunericului comunist! Soarele luminii învățăturii 
creştine, pe care voi vreți s-o distrugeți, este mai puternic decât ticăloasele 
şi josnicele voastre învățături. 

EI luminează calea către iubire, frumos şi fericire, iar nu către 
lupta de clasă şi revoluția permanentă a violenței, pentru ca voi, o infimă şi 
inferioară minoritate, cu sufletele otrăvite de ură inconştientă şi barbarie, 
să stăpâniți lumea prin forță şi tiranie. 

Dar în lipsa mea se operase o percheziţie la Scorțaru şi fusese 
arestat şi avocatul Chelcea, ginerele lui Matei. Şederea mea aici trebuiea 
întreruptă. La orizont apărea şi iarna şi trebuia găsit un nou adăpost. M-am 
hotărât să plec şi în seara de 1 noiembrie 1949 am părăsit definitiv acest 
loc, care mă adăpostise un an de zile, cu unele întreruperi spre Biîrzeşti. 

Să mulțumesc lui nenea Mihai şi tuturor de la Scorțaru pentru tot 
binele ce mi-au făcut? Este foarte puţin. „La nevoie se cunoaşte prietenul" 
spune un vechi proverb românesc. 

În adevăr am fost la nevoie şi mi s-a arătat nu numai prietenie, ci 
dragoste sinceră, plină de exemplul vorbei şi al faptei. Mi s-a oferit nu 
numai adăpost şi masă, dar mi s-a dat atenție continuă încordată pentru 
garantarea siguraței mele. S-a dat tot ce s-a putut în aceste vremuri grele. 
S-a făcut totul pentru mine. N-a mai rămas nimic. 

Țaţă Leana, nene Mihai, scumpe Gică şi voi toți cei din Scorțarul 
Plec de lângă voi cu sufletul plin de ființa voastră. 

Plec, lăsând aici în frumosul loc de care mă despart, o părticică 
din sufletul meu, purtând cu mine amintirea credinței voastre şi a 
sincerităţii şi curățeniei dragostei voastre, pe care nu le voi uita niciodată. 

O MARE DURERE 


Un proverb românesc spune că un necaz nu vine niciodată singur. 
Primisem atâtea lovituri. Ştiam că am de-a face cu o bandă de tâlhari de 
loviturile cărora încercam să mă apăr cum puteam mai bine. Dar mi s-a 
îmbolnăvit fetița, pe care o iubesc ca şi pe lumina ochilor mei. La început 
s-a crezut că ar fi vorba de o tuse convulsivă, sub o formă uşoară, 
recomandându-se schimbarea aerului, ceea ce s-a şi făcut. Rezultatul a 
fost însă negativ. Abia ulterior s-a 'tonstatat că era ceva mai serios 
pulmonar. Mult timp mi s-a ascuns faptul, pentru a nu fi frământat şi de 
această durere. Tocmai târziu mi s-a comunicat, atrăgându-mi-se atenția 
că locuința este supravegheată continuu de oamenii Siguranței şi să nu 
cumva să comit imprudenţa să încerc s-o văd, fiindcă aş cădea prins. Am 
suportat această durere cu ultimul stoicism de care poate fi capabil cineva. 

Ce n-aş fi dat atunci să pot s-o văd, să-i viu în ajutor, să-mi lipesc 
obrazul de căpşorul ei şi s-o adorm în braţele mele să prind zâmbetul şi 
privirea caldă şi dulce cu care mă întâmpina totdeauna. Dar, despărțit de 
ea de împrejurări împotriva cărora nu puteam lupta altfel, mă mulțumeam 
cu resemnarea şi cu rugăminți fierbinţi către bunul D-zeu, ca s-o salveze, 
redobândind sănătatea. 

Datorită îngrijirilor atente ale doctorilor şi în deosebi ale d-lor Dr. 
Col. Zăicescu şi Niţescu, a fost salvată. Le stâng mâna cu toată afecțiunea 
sufletului meu. Într-un moment atât de greu, mi-au dat un sprijin atât de 
prețios. 

Dar gândul meu se îndreaptă către soţie care a pus în joc toată 
fapta, tot sufletul său, întregile sale forțe, zi şi noapte, ceas cu ceas 
secundă cu secundă, pentru a supraveghea salvarea ei, care-i cel mai 
prețios dar pe care mi l-a oferit bunul D-zeu în zilele de azi restul 
interesează mai mult decât fiul. 

Vor fi multe lucruri drepte şi nedrepte în rânduiala vieţii noastre, un 
singur lucru însă este absolut nedrept: ca tatăl să traiască mai mult decât 
fiul. Bunul D-zeu m-a ajutat şi m-a ferit să primesc această lovitură aşa 
după cum mi-a ajutat de am fost complet sănătos. 

Dar alături de bunătatea dumnezeiască se află tirania călăilor 
comunişti, care încercau prin toate mijloacele să mă prindă, profitând până 
şi de această împrejurare. 

Lacrimile tăcute pe care le-am vărsat din plin şi de dorul ei dar de 
teama necunoscutului, vor avea şi ele dreptul să vorbească odată şi de 
sigur că vor şti ce să spună şi ce să facă:cui, când, cum şi unde. 

APROAPE SĂ CAD PRINS 


La Birzeşti se afla un învățător Beldugan, bețiv pătimaş, ale cărui 
certuri şi scandaluri familiare nu mai constituiau o surpriză. Ambii soți fiind 
mutați disciplinar, Beldugan a cerut partidului să anuleze mutarea, iar în 
schimb îşi lua angajamentul să mă dea prins, de aceea i s-a admis. 
Angajamentul ne-a fost comunicat imediat de unii prieteni, din care cauză 
rămânerea mea în Bîrzeşti nu mai era posibilă. Încă din timpul verii mă 
gândeam la un popas pe care să-l fac la cineva dintre neamurile din 
Boteni. Pentru a nu greşi, am cerut şi părerea Pr. Niţulescu, care ne-a 
indicat pe Moise Stan, căsătorit cu o verişoară primară de-a mea şi care 
mi-a comunicat că mă aşteaptă oricând găsesc de cuviință să sosesc. 
Cum nu cunoşteam poziţia, ne-am dat loc de întâlnire la 2 noiembrie orele 
24, la crucea din marginea de sud a satului Boteni. Era o noapte mohorâtă 
de toamnă. Plouase şi drumurile deveniseră destul de grele, cu luna 
ascunsă printre nori, ca un tăciune sub cenuşă. Era timpul cel mai potrivit 
pentru mine, când puteam să mă strecor cu mai mulţi sorți de izbândă. 
Mergeam tăcut şi atent pe potecuța de pe marginea şoselei, cu vântul în 
față, ce-mi încetinea mult pasul şi-mi întretăia respiraţia. 

Exact la ora fixată, după trei ore de mers continuu, am fost la 
punctul indicat, unde eram aşteptat încă de la orele 21. 

Gospodăria cumnatului Moise era aşezată la -marginea de sud a 
com. Boteni, pe versantul dinspre est, în pantă şi cu fața spre sud, izolată 
complet de celelalte case din jur. 

Către vest şi sud se deschide larg valea Argeşelului, care se 
încrucişează cu valea Vacii, oferind ochiului o splendidă privelişte 
deschisă, privirea putând străbate până departe, către culmile Scorțarului 
şi vârfurile pădurii Hârtiasca. 

Stând sus, pe sala casei, şi trimițând privirea spre sud şi vest, nu 
te mai hotărăşti să te retragi, rămânând într-o continuă admirație. În 
spatele casei, peste un dâmb şi o vâlcea, se află şoseaua comunală 
Boteni — Balabani. Deluşorul se termină cu o poieniță, de pe care ai cea 
mai frumoasă privelişte a ținuturilor dimprejur. Pe acest deluşor şedeam 
de multe ori în serile senine, frământat de gânduri şi de amintiri. 

Soarele lumina aceste locuri de dimineața până seara, aşa că 
primăvara era mai timpurie. Casa se afla în mijlocul proprietății, iar curtea 
era complet ascunsă vederii. Drumul ce conducea la casă era frecventat 
numai de familie. 

Mă aflam aici ca într-o cetate şi în perfectă siguranţă. 

Moise Stan este un bărbat de statură potrivită dar bine făcută, 
având vârsta de 50 de ani. A muncit mult în viață până a reuşit să facă 
gospodăria actuală. Ocupându-se şi cu negustoria a căpătat experienţă, 

în panică şi nici în disperare şi n-ar compromite niciodată o situaţie, orice 
i s-ar întâmpla. Este un bărbat de cuvânt, hotărât şi conştiincios. Omul 
acesta nu poate fi încovoiat, nu-i cu putință aşa ceva. A trecut prin foc şi 
a dovedit că este din metal solid. A fost bătut groaznic, a fost maltratat că 
nu se mai cunoştea că-i om, ca să spună locul unde mă aflam ascuns, 
dar n-a mărturisit nimic. O singură şoaptă, într-un moment de şovăială şi 
eram pierdut, fiind doar la câțiva paşi de agenții siguranţei, când a fost 
arestat şi i s-a cerut să mă predea. Cu toate groaznicele torturi la care a 
fost supus, n-a făcut nici o declarație care să complice situația, angajând 
şi pe alţii. În momente atât de grele s-a purtat peste aşteptări. 

| Este un duşman neîmpăcat al regimului comunist şi pentru ziua 
de mâine un exemplar de frunte, verificat deplin. 

Straşnic om şi straşnic reacţționar! 

Verişoara, Floarea Moise Stan, este o ființă de statură mijlocie, 
puțin slăbuță, dar cu mişcări iuți, părând mai mult o fetişcană. Este o fire 
cumpătată, harnică şi stăruitoare, dar ambițioasă. Când face ceva, face 
cu tot sufletul şi cu toată inima, fiind dornică să aibă casa îndestulată. 

Ceea ce impresionează îndeosebi la ea este hotărârea, ascunsă 
sub aparența unei modestii accentuate, dar îți atrage imediat atenţia 
privirea pătrunzătoare a ochilor. Ştie şi poate să se descurce singură în 
orice situație şi nu se dă bătută în discuţie când are de apărat o cauză 
dreaptă, vorbindu-şi hotărât şi cu curaj. 

Au doi copii pe care îi țin strâns apropiați în jurul lor şi nu poţi 
pătrunde aici, ca într-o cetate. Ambii copii le seamănă şi la fire şi la 
caracter, iar ginerele Alexandru este o persoană fină şi delicată, dar 
bărbătească şi discretă. 

Trăiesc cu toții în perfectă armonie şi se completează unii pe alții. 
Puteam rămâne aici timp îndelungat, dacă nu se comiteau anumite 
imprudențe şi nu producea un denunț, care era să mă coste mai mult 
decât libertatea şi m-a făcut să părăsesc acest loc, unde n-ar fi putut 
niciodată bănui Securitatea că m-aş fi putut ascunde. 

Consemnul era ca nimeni să nu mă viziteze, şi nici să comunice 
altora locul, iar orice încunoştiințare urma să se facă numai prin părintele 
Niţescu. 

Totuşi, în ziua de 14 ianuarie, am primit vizita cumnatului meu 
Heroiu, însoţit de alte trei persoane. Faptul a fost cunoscut de servituarea 
susnumitului, situație care mi s-a tăinuit. Tot în Birzeşti se mai afla 
ascuns şi nepotul său, Neculae Heroiu, care venea adesea noaptea la 
locuința sa. Totul a fost descoperit, iar Beldugan şi cu secretarul 
organizaţiei de bază s-au aşezat la pândă. Presupunând ca nepotul 
amintit eram de fapt eu, cazul a fost denunţat Securităţii, care în ziua de 
23 ianuarie, orele 8, a şi sosit la Birzeşti, percheziționând casa 
cumnatului Heroiu. De aci au plecat pe deal la "odaie" (construcţie mică 
lângă stupi), cerându-i să indice locul unde mă aflu ascuns. Neobţinând 

răspunsul dorit, l-au arestat, vrând să-l conducă la Câmpulung. 
Încercarea nu le-a reuşit, fiindcă s-a opus satul cu forța, aşa că spre 
seară Securitatea a trebuit să renunţe şi să plece. S-au înapoiat totuşi în 
noaptea de 31 ianuarie, când l-au ridicat şi condus la Câmpulung. 
Dimineața următoare a plecat servitoarea lui şi prezentându-se la 
Securitate, a comunicat că mă aflu în comuna Boteni, locul fiind cunoscut 
de soție, pentru ca şi ea şi servitoarea mea să fie arestate în noaptea de 
2-3 februarie orele 24. 

Soția n-a făcut nici o mărturisire, cu toate amenințările şi şantajul 
întrebuințat contra sa.! 

Servitoarea mea, deşi la început a refuzat să facă mărturisiri 
totuşi ulterior, în urma unei groaznice bătăi, când i s-au rupt trei dinți, 
aplicată de Loc. Luca, care-l nenorocise în bătăi pe Heroiu, a indicat locul 
unde mă aflam, precizând c-a fost trimisă de soție să mă anunțe de 
arestarea lui Heroiu. | 

Nici acesta n-a făcut la-nceput nici o mărturisire deşi fusese şi el 
groaznic bătut. Văzându-se apoi descoperit a mărturisit totul, dând şi alte 
amănunte care puteau fi tăinuite, întrucât Securitatea n-avea nici o 
cunoştinţă de ele. 

Dacă prima servitoare nu cunoştea locul şi nu intervenea în 
cauză, poate că nu s-ar fi aflat nimic. 

Nu ştiam de arestarea soției şi servitoarei mele, din care cauză 
am rămas pe loc, fiind convins de rezistența primului arestat — Heroiu. 
Îmi împachetasem însă toate lucrurile, îmi pusesem în ordine toate 
hârtiile şi dormind complet îmbrăcat eram în aşteptare. 

După presupunerile mele zilele cele mai hotărâtoare erau acelea 
de 2 şi 3 februarie. Dacă rezistența cumnatului Heroiu se prelungea până 
la această dată şi nu făcea nici o mărturisire, securitatea nu putea obține 
nici o indicație despre mine şi era de presupus că va renunța, fiindcă se 
observaseră de la început că era în domeniu tatonărilor, iar nu pe direcții 
sigure. Stam de veghe, cu atenția încordată şi gata oricând de plecare. 

În noaptea de 2-3 februarie şezusem de veghe până la orele 24 
când am aţipit puţin. Era o noapte senină cu zăpada de peste 30 cm. şi 
cu lună plină, putând să observ, pe zăpadă orice vietate: lupii, vulpe, 
iepure de la distanţă de câteva sute de metri. În plus era un ger groaznic, 
de trosneau copacii şi crăpau pietrele. 

Viața pe care o trăisem până atunci în rezistență cu atenția 
veşnic încordată cu privirile ațintite în toate direcțiile, îmi perfecționasem 
auzul atât de bine încât puteam simţii orice zgomot sau foşnet s-ar fi 
produs în jurul meu, la distanţe destul de mari. 





' Şantajul era totdeauna acelaşi: Vor lua fetiţa şi o vor interna într-o instituție de 
educaţie dură, comunistă. 

Viața pe care o trăisem până atunci în rezistență cu atenția veşnic 
încordată cu privirile aţintite în toate direcţiile, îmi perfecționasem auzul 
atât de bine încât puteam simții orice zgomot sau foşnet s-ar fi produs în 
jurul meu, la distanțe destul de mari. 

Pe la orele patru-cinci am tresărit din somn la auzul lătratului unui 
câine. Lătrase o singură dată, în vale, lângă şosea, distanță de aproape 
300m. Am sărit imediat în picioare, am ieşit pe prispă să văd ce s-a 
întâmplat. Mi-am dat seama că pe astfel de vreme nu poate să rămână 
nici o vietate sub cerul liber şi dacă totuşi a lătrat un câine, trebuia să fi 
fost ceva neobişnuit. Am rămas afară câteva minute, ascultând şi privind 
în toate părţile, fără să se simtă vreo mişcare. Am presupus că poate a 
fost un om care a pornit de acasă dis de dimineaţă, cine ştie în ce direcție 
şi pentru ce anume şi m-am înapoiat în casă, dar fără să adorm. 

După câteva minute am auzit un alt lătrat, ceva mai aproape şi 
iarăşi am ieşit afară. Drumul ce ducea la casa noastră era în formă de 
dreptunghi, lipsindu-i latura dinspre nord. Toate celelalte trei laturi se 
vedeau foarte bine. Deşi nu zărisem nimic, de curiozitate am rămas afară 
în observaţie, ceva mai mult. Deodată şi-au făcut apariţia cinci persoane 
“îmbrăcate milităreşte şi înarmate, mergând pe prima latură pe flanc câte 
unul, pe poteca înzăpezită. M-am dat seama că este Siguranţa şi fără să 
mai întârzii o secundă am revenit în cameră, m-am îmbrăcat imediat şi cu 
servieta în mână am coborât repede scările. Cumnatul Moise, dormea în 
cuine jos iar eu cu nepotul în camerele de sus. Stabilisem că, dacă se 
iveşte ceva, să vină să doarmă în patul meu, iar nepotul, deşteptat de 
mine, l-a anunţat pe tatăl. 

La coborârea pe scări m-a întâmpinat verişoara cu aceste cuvinte: 

— Să nute predai, că de la noi nu vor scoate nimic. 

— Bine. Mulţumesc. Fiţi tari şi hotărâți. Închide poarta în urma mea. 

Am trecut în grădina din spatele casei, şi observând că pe măsură 
ce agenții se apropiau fuga mea în aceea direcţie, peste culme, era 
imposibilă. Fiind acoperit de vederea casei, nu m-am grăbit şi am sărit în 
grădina vecinului şi am aşteptat. Soarta mea în acest timp depindea doar 
de un moment, de o clipită pe care trebuia să ştiu să o stăpânesc, ca nu 
cumva să plec înainte de vreme, s-au prea târziu. Aşteptam deci 
apropierea lor, dând inimii o strânsă ghemuire şi cu toți nervii deveniți 
scântei. Îmi era teamă ca nu cumva să fi pus străji în jurul casei, dar graba 
cu care veneau pe potecă m-a făcut să cred că nu au luat această măsură 
elementară, considerându-mă o pradă sigură în mâna lor. Se vedea că nu 
au nici experienţă şi nici nu sunt prudențţi. Aşa cum veneau pe potecă, în 
flanc câte unul, cu armele pe umăr, aşteptându-i pe o aşa lumină, i-aş fi 
doborât pe toți cu automatul meu. 


141 


Când am presupus că s-au oprit la 20-30 m de casă, târându-mă 
prin zăpadă şi acoperit de gard am trecut culmea fără să fi fost observat, 
în timp ce ei au sărit în curte, începând cercetările. Traversând vâlceaua 
am ieşit în drum, coborând la casa nepoților, pe care i-am anunţat de cele 
întâmplate. Ascuns apoi după culme într-un grup de salcâmi, am aşteptat. 
Se apropiau orele 6 şi apăruseră zorile. Peste o jumătate de oră de căutări 
agenții au plecat luând cu ei şi pe Moise. 

După plecarea lor am pornit şi eu de-a coasta, spre Lucioni şi 
apoi, traversând valea m-am îndreptat spre potecile Jugurului, ferind 
poteca Drăghiciului. 

Şi întâmplarea aceasta făcea parte din lupta vieții. 

Timp de aproape 6 ore am străbătut distanța de 10 Km prin 
zăpadă, numai prin pădure, ud complet şi pe jumătate înghețat. Către 
orele 12 am sosit din nou la Scorțaru, punându-l pe prietenul Matei la 
curent cu cele întâmplate. Nu aveam nici o 'cunoştință de cele ce se 
întâmplase la Câmpulung iar din moment ce fusese la un pas de arestare 
însemna că se făcuseră mărturisiri care ar fi putut angaja şi pe alții. Era 
deci, de datoria mea să-l anunț. Am rămas ascuns peste zi la o claie de 
fân îmbrăcat cu o sarică, iar seara mi-am continuat drumul spre sud, 
aflându-mă la orele 23 în comuna Hârtieşti. Pe drum mi-am amintit aci 
neamuri şi am pornit să le caut, voind să câştig din ii şi să aflu ce s-a 
petrecut la Câmpulung cu cei arestați. 

Cu ajutorul vărului Mitică Zamfirescu m-am aciapoelii la fiica sa, 
stând pe loc patru zile. De aci am trimis iscoade spre Câmpulung, aflând 
de arestarea soției şi a servitoarei. În seara când să plec a sosit cumnatul 
Moise şi de la el am aflat cele ce s-au petrecut la Securitate. 

În maşina cu care sosiseră agenții în noaptea de 2 -3 februarie se 
afla şi cumnatul Heroiu, luat să le arate locuinţa lui Moise. Intrând în 
cameră cu pistoalele întinse, l-au somat pe Moise să aprindă lumina şi să 
ridice mâinile în sus, întrebându-l unde se află Marinescu. La răspunsul lui 
că nu cunoaşte, au percheziționat peste tot. Rezultatul fiind negativ, l-au 
arestat şi au plecat cu toții. Înainte de a porni spere Câmpulung, l-au dus 
la o casă părăsită aflată în câmp, aproape de şosea. Spărgând uşa, l-au 
întins pe pat, iar Locot. Luca l-a bătut cu ciomagul până l-a lăsat în 
nesimţire, întrebându-l unde sunt ascuns. 

Desigur nici el nu cunoştea exact în acea clipă locul unde mă 
aflam. Presupunea însă c-am trecut pe Ia fiica sa, conform înțelegerii. În 
tot cazul ştia că sunt prin apropriere. A suportat totul şi a răbdat să fie 
nimicit în bătăi, dar n-a făcut nici o destăinuire. 

Dacă ar fi precizat că am plecat din casa sa cu câteva minute 
înainte, mi s-ar fi luat urma şi aş fi fost prins. A ştiut să tacă şi să rabde, 
salvând situaţia. 

În drum spre Câmpulung, agenții s-au oprit şi în comuna 
Suslăneşti, la casa lui Baştea. În acel moment cumnatul Heroiu i-a spus lui 
Moise că servitoarele au dezvăluit totul şi că deci nu mai este cazul să 
ascundă adevărul. Dar Moise nu s-a lăsat convins, continuând să tacă, cu 
toate bătăile şi torturile la care a fost din nou supus de Locot. Luca. Se 
temea ca nu cumva să i se întindă o cursă şi a persistat în tagadă. 

La securitate, printr-o întâmplare fericită, a putut să stea câteva 
momente cu soția mea, prin uşa întredeschisă, luând cunoştinţă de 
declarațiile servitoarelor. Numai după aceea, fiind confruntat cu soția, a 
recunoscut că mă cunoaşte, afirmând c-am plecat imediat după arestarea 
cumnatului Heroiu, fără să cunoască direcția, fiindcă aveam obiceiul să nu 
spun de unde vin şi nici încotro plec. 

Când am vorbit ulterior cu soţia, aceasta mi-a precizat că atunci 
când l-a zărit prin întredeschiderea uşii, nu se mai cunoştea că mai are 
cap de om, din cauza bătăilor suferite. 

După cinci zile de tortură, Securitatea convingându-se că nu ştiu 
unde mă aflu, i-a pus pe toți în libertate. 

Moise, ajungând acasă pe jos, cu picioarele degerate de gerul 
năprasnic din beciurile Securităţii, aflând că sunt adăpostit în comuna 
Hârtieşti, a venit să mă vadă, după ce nu rămăsese acasă decât câteva 
minute, timpul necesar pentru schimbarea încălțămintei. 

Din cele ce mi-a povestit reieşea că Securitatea căuta să afle 
dacă am făcut parte din grupul colonelului Arsenescu, fugit şi el după 
plecarea mea şi pe care de asemenea nu reuşise să-l prindă. În plus voia 
să ştie cu cine m-am întâlnit, ce sfaturi le-am dat şi care sunt părerile mele 
asupra stărilor actuale. N-au putut obține nimic, nici de la Moise şi nici de 
la soție. N-au vorbit decât atunci cât a trebuit şi ceea ce trebuie. 

Şi, Doamne, multe ar fi fost descoperite dacă ar fi scos o vorbă, fie 
de la el, fie de la soție! 

lată un om mic în aparenţă, ştiut — doar în cercul restrâns al 
cunoştinţelor sale dar mare în faptă şi cuvânt. Merita să fie dat de exemplu 
tuturor acelora în al căror suflet există un adevărat gând bun românesc. 

A venit să mă vadă mânat de dragostea ce-mi purta. Voia să ştie 
cum mă aflu, ce mai gândesc, cerându-mi să revin la el oricând voi voi. L-am 
întrebat: 

- Nu ţi-a fost deajuns prin ce ai trecut şi ai uitat atât de repede ce 
ai suferit? 

— Doi din mine nu vor putea face niciodată. Acum se cunoaşte 
cine este cu adevărat Român. D-ta ai dat totul, noi atât de puțin. Amo 
singură dorință: mâine, când se vor schimba vremurile, să am dreptul să 
vorbesc. 

Ca să revin la Moise, însemna să întreprind o acţiune foarte 
îndrăzneață, ceea ce nu-mi puteam permite şi nici pe loc nu mai puteam 
rămâne, întrucât peste trei zile era nunta fratelui gazdei. Altă direcție 
n-aveam, decât numai spre sud şi în noaptea de 6-7 februarie am sosit la 
Bîrzeşti, oprindu-mă la nepotul învățător Grigore, la care poposisem în 
atâtea rânduri, plecând de la Scorțaru sau de la Negreşti. Era cel mai 
puternic stâlp de rezistență în acele locuri. 

ÎN SATUL MEU 


În noaptea următoare am sosit la Negreşti, la fratele meu. 
Neamurile fiind supravegheate şi controlate, nu-mi puteau servi decât 
numai ca puncte scurte de oprire, iar nu ca adăposturi pentru mai mult 
timp. Sunt însă puncte principale de sprijin, cu ajutorul cărora îmi pot găsi 
gazde noi şi la care apelez de câte ori am nevoie. 

împreună cu fratele, am examinat fiecare casă din sat şi pe fiecare 
locuitor în parte, spre a vedea la care aş putea să mă adăpostesc. Am fost 
de acord că cea mai potrivită este casa locuitorului lon Neculaie Preda 
Dinu, care se află în apropiere. 

Soţia lui e fina fratelui şi deci şi a mea, iar legătura am stabilit-o 
prin tatăl acesteia, Petre lonescu, fiind primit imediat. 

În seara de 8-9 februarie m-am instalat aici. Casa este situată la 
margine, în legătură directă cu grădinile şi cu pădurea şi destul de ferită de 
privirile vecinilor. În spate se află şi locuința unei alte fine a noastră, Lina 
Albu, pe a cărei tăcere şi sprijin ne puteam bizui. 

Locuiesc singur în odaia de sus, dinspre pădure. 

Familia se compune din bătrânul Neculae, fiul său lon, nora 
Lenuţa şi doi copii, unul de trei şi altul de doi ani. 

Bătrânul Neculae Preda Dinu este cel mai în vârstă om din satul 
nostru. Este un moşneag agreabil şi cu suflet curat. Figura lui inspiră 
simpatie. şi respect. Îl cunosc din copilărie şi, cu toate că poartă în spate 
87 de ani, figura puţin slăbită şi brăzdată acum, nu s-a schimbat cu nimic 
din ceea ce a fost odinioară. Chipul i se înseninează uşor şi brazdele i se 
adâncesc puţin atunci când zâmbetul îi flutură pe buze, la aducerea 
aminte a vremurilor pe care le-a trăit. Gospodar bun, priceput, muncitor şi 
cinstit, a reuşit să strângă o bună agonisire, bucurându-se de mult respect 
din partea consătenilor. Mintea i se păstrează absolut clară şi, cu toată 
vârsta înaintată şi cu picioarele care încearcă să nu mai răspundă bine la 
comandă, totuşi ajută la treburile gospodăriei şi în fiecare zi merge cu 
vitele la păşune, urcând şi coborând dealurile din jur. Nepoţii îi spun „Bitu” 
şi ţi-e mai mare dragul să-i vezi cum îl iubesc de mult şi cum, la rândul 
său, le poartă de grije. 

Aflând că sunt prin apropiere şi că aş dori să fiu adăpostit în 
locuința sa, a primit cu multă bunăvoință propunerea mea. 

Stăm adesea de vorbă ore întregi despre stările actuale, 
comparându-le cu cele de demult şi ultima lui dorință este să-i dea D-zeu 
zile să apuce schimbarea vremurilor de acum. Îmi poartă de grijă ca un 
adevărat părinte şi mărturiseşte cu curaj că datoria fiecăruia este să 
reziste şi să lupte. 

Privindu-l şi examinându-l cu atenţie, pot spune deschis: 

„Plecăciune până la capăt, bătrânule Neculae Preda Dinu. Şi când 
ne vei părăsi pentru totdeauna, să fi mândru că ţi-ai făcut pe deplin datoria 
de Român adevărat, până în ultima ta clipă. Toţi ticăloşii şi netrebnicii 
zilelor de azi ar trebui să te ia ca exemplu de curățenie sufletească, de 
ținută demnă şi mândră şi de stejar solid înfipt în glia şi datina 
strămoşească." 

lon N. Pr. Dinu este un bărbat în vârstă de 42 de ani, chipeş la 
statură şi potrivit de înalt. Deşi puţin slăbuț la faţă, totuşi este solid şi bine 
legat. Ca şi bătrânul este un bun gospodar, sigur şi stăpân pe sine, 
îndrăgostit de familie şi de căsuţa sa. Zâmbeşte rar, dar sincer şi cu toată 
ființa. Este un duşman hotărât al stărilor actuale şi nu se sfieşte să | se 
împotrivească deschis. La registrul de evidență al Primăriei este însemnat 
cu doi de „R" (reacţionar). Dacă se mai adaugă şi al treilea, înseamnă că 
va trece în evidența Securităţii care se va ocupa de el. Cu astfel de 
perspectivă, nu-i de fel surâzător, nici pentru el şi ai săi, nici pentru mine. 
Cu multă greutate am putut obține de la el o uşoară schimbare la 
suprafață, rămânându-i intact fondul sufletesc. 

Fina Lenuţa în vârstă de 30 de ani, de o modestie elegantă, 
vorbind totdeauna numai cât trebuie şi cum trebuie, aşa cum stă frumos 
unei femei, fiind bună gospodină şi pricepută la orice lucru. Pe faţa ei şi în 
ochii ei vezi totdeauna o bunătate firească, întocmai ca la o fetişcană 
fericită. Este totuşi o ființă plină de vioiciune tinerească, cu multă prezență 
de spirit, cu mişcări iuți şi uşoare şi atât de isteață şi curajoasă, că ar fi în 
stare să se avânte să oprească şi un cal în galop. 

Ambii soți se completează reciproc şi adăogând şi pe bătrânul 
Neculae, toți sunt atât de secreți că nimeni n-ar fi în stare să smulgă de la 
ei o singură şoaptă. Pentru mine a fost o fericită întâmplare să-i întâlnesc 
într-un moment atât de greu din viața mea. 

Seara stăm totdeauna de vorbă şi fiecare se grăbeşte să-mi 
transmită veştile ce-a putut afla în timpul zilei. Atenţia tuturor este 
îndreptată mai ales spre a afla dacă a prins cineva de veste că mă aflu aici 
şi să prindă mişcările agenților siguranţei şi ale informatorilor ei. 

Cel mai adesea cobor jos, în cameră, să luăm masa de seară 
împreună,. simţindu-ne bine în atmosfera aceasta de caldă şi sinceră 
prietenie şi intimitate familială. Ziua stau în casă, citesc şi scriu. În serile 
senine şi frumoase, când fiecare se retrage la cuibul său, când satul este 
cufundat în somn adânc, iar liniştea stăpâneşte peste tot, când prin livezi, 
prin grădini şi prin crânguri, pasul nopții se rostogoleşte domol, ca şi pasul 
pribeagului ce-şi caută culcuş în adâncurile tăinuite ale singurătăţii, ies şi 
eu sub largul cerului înstelat, oprindu-mă prin câte o livadă, atras de 
mireasma florilor de primăvară şi a ierbii crude şi proaspete şi adesea sub 

nucii de pe malul vâlcelii, sau la tufanii de pe culmea dealului. La loc 
singuratic şi cât mai ferit de potecile obişnuite. 

Chiar şi tainele pădurii pot avea în miez de noapte ochii şi urechile 
lor. Stau acolo vreme îndelungată, ascultând simfonia foşnetului frunzelor 
mişcate uşor de slaba adiere a vântului şăgalnic şi urmărind toate umbrele 
tainelor de noapte, cu privirile aţintite în luminile de aur ale trecutului, 
chemând din păienjenişul uitării clipele petrecute, timpurile frumoase şi 
pline de sănătate ale copilăriei noaste. 

Pierdut cu totul într-o altă lume, revăd ca într-un vis locurile 
scumpe cu care fusesem obişnuit din copilărie şi pe care le cutreieram de 
atâtea ori în lung şi-n lat. 

Cu zâmbet alunecat pe buze, depăn pe fuşteiul anilor fericiți de 
atunci, redevenind iarăşi copil, devenind din nou hoinarul livezilor şi 
crângurilor şi căpitanul de necontestat al copiilor de seama mea, la 
întrecerile cu săniuța, la cățărat prin cireşi şi prin copaci după cuiburi şi 
toate celelalte jocuri ale copilărie noastre. 

Imaginile se succed cu repeziciune se suprapun şi-şi schimbă 
mereu conturul şi marginea amintirilor trăite ca şi cum ar fi revăzute într-o 
carte răsfoită grăbit, pentru a afla cât mai repede misterul copilăriei dulci, 
gustate atâţia ani în şir. 

Ca într-un cântec de primăvară, descopăr o lume de basm, pentru 
revederea căreia parcă un vrăjitor isteț îmi fură inima, descoperind peste 
tot urmele trecerii mele pe aici. 

Şi cu fiecare amănunt redeşteptat din tăcerea de demult, se 
aprinde în mintea mea câte o luminiță pentru negura vremurilor ce ne-au 
împresurat, pentru lumea ce s-a deschis astăzi, crestând pe inimile 
noastre suferințe adânci, umilințe, dureri şi ruşine. Pentru lumea aceasta 
de acum, în care moartea ne pândeşte Ia fiecare clipă, lângă fiecare tufă şi 
la orice cotitură. Punte întinsă peste prăpastia vremurilor de acum şi în 
zâmbetul primăverii, cerului albastru al vrerilor noastre. 

Stând astfel cu gândurile răvăşite, privirea zboară adesea către 
înaltul cerului înstelat şi întocmai cum făceam altădată, încerc să identific 
şi acum fiecare stea şi dă citesc în câmpul lor tainele viitorului către care 
mă mână din urmă atât de puternic destinul. Şi atunci, când liniştea nopții 
se coboară încet şi în sufletul meu, cobor şi eu dealul în pas domol, 
revenind de unde am plecat. 

În câte-o noapte posomorâtă, învăluit în întuneric şi urmând 
potecile tăinuite, traversez crestele dealurilor şi urc la sora mea 
Alexandrina Simescu, dornic să mai stau de vorbă cu ai mei. În primăvară 
i s-a pus foc gospodăriei, arzându-i tot avutul, fără ca miliția comunală să 
întreprindă cercetări pentru descoperirea autorilor. Din contră, aflând în 
casă două gloanțe de revolver calibrul 65 mm uitate cine ştie din ce 

vremuri, i-a făcut proces tot nepotului Gicu Simescu, declarat chiabur şi 
cum pentru chiaburi şi legionari nu există legi în R.P.R. şi pentru a-i 
îngreuna şi mai mult situația l-a acuzat c-a fost legionar, fapt absolut 
inexact, deschizându-i şi acțiune publică pentru deţinere clandestină de 
muniții interzise. 

Într-una din seri, la înapoiere, pe la orele 1 Y2 n-am mai urmat 
potecile lăturalnice peste deal, ci, profitând de întunericul nopții, am urmat, 
desculț, drumul de pe marginea satului, pentru a nu face zgomot cu pasul 
meu, voind să trec pe la biserică, spre a revedea mormintele părinților. 
Am intrat în cimitir îngenunchind în fața mormintelor mamei scumpe şi 
tăticului drag, care erau pentru mine personificarea celei mai gingaşe şi 
curate iubiri şi cu care nu mai puteam vorbi acum decât prin glasul inimii. 
M-am rugat în taină şi pentru ei şi pentru mine şi ai mei, iar rugile mele 
şoptite dar atât de fierbinți, se depănau uşor pe crucile de piatră de pe 
mormintele lor scumpe, strejuite de o candelă stinsă parcă de aceeaşi 
suflare a morții ce pluteşte peste tot. * 

Căldura iubirii lor sfinte mi-a răscolit tot adâncul sufletului rămas 
trist, pe care timpul nu-l putuse încă imuniza prin răbdare şi resemnare 
contra loviturilor date de soartă, cercetând împreună cu mine cerul 
nepăsător al anilor jertfiți şi nădejdilor vii ce întrezărim la orizont. 

Acoperit de întunericul nopții, am trăit lângă mormintele celor dragi 
câteva clipe de o putere sufletească deosebită, cu o linişte ce-mi 
pătrundea încet în întreaga ființă. 

Când m-am ridicat să plec, luându-mi rămas bun de la ei, parcă o 
licărire dumnezeiască a trecut în aceeaşi clipă prin sufletul meu, 
deschizând larg zarea vieţii şi proiectând puternic razele ei asupra 
viitorului. Duioşia lor învinsese şi dincolo de hotarul vieții, semănând 
încredere şi deşteptând speranţe noi. 

Părăsind cu duioasă amintire locurile lor de uitare şi odihnă, ființa 
mea a rămas întreagă şi pentru multă vreme lângă chipurile ce le străjuiau 
mormintele. 

Când le voi mai vedea oare şi, când voi putea s-aprind şi eu un 
muc de lumânare, în linişte, la căpătâiul lor? 

Scumpi şi dragi părinţi! lertați-mă dacă, prin fără voia mea de 
atâtea rosturi grele ale vieţii de acum, vă pierd adesea, din gândurile mele! 
Când însă icoana voastră îmi apare în minte, toată ființa mea se umple de 
dragul vostru. Picurând o lacrimă pe mormintele lor scumpe şi sărutând cu 
respect chipurile lor de pe crucile aflate la căpătâi, am plecat privind lung 
în urma mea şi sărind ca hoțul peste gardul din fundul cimitirului, ca să nu 
fiu văzut de cineva. 

Nici la mormintele lor nu puteam veni în linişte şi fără teamă. 
Continuându-mi drumul, mi-am adus aminte de inscripția funerară pusă de 

Doamna Eiena Cuza pe placa de marmură de la mormintele tatălui şi 
bunicii sale, care se bucuraseră atât de mult de farmecul vieții, trăind în 
mijlocul copiilor şi nepoților lor: 


„La acest semn de pomenire 
Cată omule să vezi 

Cum a lumii fericire 

Azi o ai şi mâine o pierzi.” 


Aşa şi eu cu părinţii mei, iar pentru mine doi morți dragi, două 
sprijine morale mai puțin în viața mea atât de zbuciumată. 

„rând apoi şoseaua mare, am voit să mai văd odată cum arată 
gospodăria: mea, ocupată acum de comunişti. M-am oprit în fața porții, 
privind casa, curtea şi grădinița cu flori, rămase moştenire de la părinți, pe 
care le locuiseră şi ei odinioară şi unde mă născusem şi eu. Cufundate în 
tăcerea nopții nu dădeau nici un semn de viață. Devenite pentru mine 
cuibul cel mai drag, legat de ele şi de înfăţişarea lor prin amintiri 
îndepărtate — de parcă fuseseră trăite în altă viață — îmi redeşteptau toate 
aspirațiile pline de vrajă şi de poezia copilăriei, pe care le regăseam încă 
vii în adâncul sufletului meu, deşi le crezusem înăbuşite de frământările 
prezentului. 

Cu gândurile trimise cât mai departe în trecut şi cu privirile 
adâncite în farmecul şi frumusețea lui, Doamne, câte imagini dulci, 
învăluite într-o vrajă blestemată, nu mi-au revenit în amintire, din acest loc 
fermecător, leagăn al copilăriei mele! Şi niciodată în viața mea gândurile 
nu-mi zburaseră asupra unor imagini atât de felurite. Toate clipele de 
odinioară trăite aici veneau rând pe rând în amintire. Unele soseau ca un 
val de umbre, umbrele părinţilor venite cu o lacrimă ce însuflețea pioasa 
amintire a trecerii lor prin viață, altele soseau pe un zâmbet, amintirile 
copilăriei. 

Mă revedeam mic, mângâiat de mâna scumpă şi dulce a mamei 
mele, al cărei chip reînviat după vineții ani ai uitării, îmi apărea acum în 
toată frumusețea şi duioşia iubirii de mamă, ieşit ca sfințit din negura 
vremilor, călătorind alături de mine pe drumul gândurilor mele, de la 
mormântul căreia plecasem doar cu câteva clipe în urmă. 

Mă revedeam copil zburdainic, umplând curtea şi casa cu 
strigătele mele, elev de şcoală şi student, venit să-mi petrec vacanţele 
lângă scumpii şi dragii mei părinții. 

Ş-apoi căsătorit, venind în fiecare vară, cu soția şi fetița să ne 
reîmprospătăm forțele în acest cuib de fericire, ale cărui amintiri valurile 
vieții nu putuseră încă să le şteargă din minte. 

În scurgerea unui sfert de ceas am trăit atâția ani ce mi-au răscolit 
întocmirile sufletului, crestând răboj de bucurie pentru aducerile aminte ale 
unor vremuri de mult apuse. 

M-am uitat la grădinița cu flori. Erau. trandafiri aduşi: de'mine de la 
Timişoara, din parcul Eminescu, când:venisem odată acasă într-o vacanță 
de Paşti, de la Reşiţa. Erau în plină floare, răspândind peste tot un miros 
îmbătător. 

Când să plec; a apărut pe prispă Tăpăluş. Mă simțise poate. L-am 
fluierat uşor şi a venit la poartă, fără să latre. Vorbindu-i încetişor, i-am 
întins mâna printre ulucite gardului. Mi-a mirosit-o şi recunoscându-mă şi-a 
pus capul în palma mea. A început apoi să alerge prin. curte şi:să se-dea 
peste cap, bucuros că i-a sosit stăpânul. Văzând că nu intru a stat locului 
în mijlocul curții, uitându-se la mine şi parcă întrebându-mă: 

— Cum, nu vii acasă? l-am răspuns: 

- N-a sosit încă vremea Tăpăluş, dar va veni odată şi vai de 
ticăloşii care, fără nici o ruşine, s-au “făcut stăpâni pe casa mea. 

Astăzi, despărțit de locul unde gustasem dulceața atâtor ani 
rămaşi în urmă, văd destul de amărât, cum s-a risipit tot rosul meu şi alor 
mei şi glasul tăcutei mele dureri în fața ruinei pe care o trăiesc acum şi 
care duce departe, tot mai departe amintirea unor fericiri care am totuşi 
credinţa că nu sunt apuse pentru totdeauna. 

Cu un oftat adânc, stăpânit de valurile furtunei ce-mi răscolea din 
nou toate adâncurile sufletului, am pornit la drum, gândindu-mă la atâția 
alţii, atât de mulți la număr, ce se află în aceeaşi situație cu mine, sau 
poate şi mai rău şi care gândind ca mine, simțim cu toții aceleaşi picături 
fierbinţi căzând dureros pe rănile noastre atât de adânc deschise. 

Cum prima mea grijă de când m-am instalat aici a fost să reiau 
legăturile cu soția mea, am reuşit astfel să am ştiri din partea sa. Aştept cu 
multă nerăbdare veştile trimise, fiindcă atunci când îmi scrie ştie ce să-mi 
comunice. Adună fir cu fir ştirile locale şi pe cele de la radio şi împreună cu 
ziarele zilnice adunate de săptămâni în şir cu aprecierile sale clare, veşnic 
confirmate de evenimente, mi le transmite cu regularitate dar şi cu multă 
prudență, pentru a nu fi descoperită şi legătura noastră nici locul unde mă 
aflu. 

Tonul scrisorilor trimis arată melancolia unui trecut spulberat 
asupra căruia se mai răsfrâng încă luminile de odinioară. Rămase singure 
să-şi poarte de grijă într-o lume atât de duşmănoasă, izolate şi străine într-un 
oraş în care până şi unii dintre foştii prieteni şi cunoscuți au întrerupt 
relaţiile, iar alţii le ocolesc din instinctul de conservare şi de prudență 
vecină cu laşitatea, viața lor a devenit mult mai adâncită în înțelesul ei 
făcându-le să-şi caute uitarea şi liniştea în ocupațiile multiple ce le răpesc 
timpul, depăşindu-şi împreună, mamă şi fiică, toate gândurile şi 

încurajându-se reciproc pentru ca puterea jertfei să reuşească să suporte 
o aşa de mare înăsprire a soartei. 

Mâhnite în mijlocul bucuriilor altora şi-au păstrat totuşi intacte atât 
noblețea simțămintelor cât şi curajul credinței. 

Orientările noi au trecut pe lângă ele fără să fi putut atinge 
curăţenia gândurilor, frumusețea sentimentelor şi hotărârea în acțiunea de 
rezistență. Nu le-au clintit şi nu au smuls nimic din sufletul lor deşi eu sunt 
smuls de atâția ani de pe făgaşul vieții mele. 

La fel îmi scrie şi fetița: . 

— Curaj, tutuțule. M-am făcut bine şi în curând vom fi iarăşi 
împreună, scăpați de griji şi de necazuri. 

Să fie oare o prevestire? Dumnezeu ştie! Trăim cu toții sub vraja 
aceluiaşi ideal şi sub nădejdea aceleaşi fericiri apropiate. 

Recenta scrisoare este însă destul de neliniştitoare. Noul şef al 
Securității, chelnerul Cârnu, i-a pus în vedere soției că dacă în termen de 
trei zile nu va denunța locul unde sunt, va fi îndepărtată din Învățământ, 
dată afară din casă şi din oraş şi va murii de foame nemaiputând câştiga o 
pâine în Republica Populară. 

La termenul fixat, dând răspuns negativ, amenințările au devenit 
fapte. Pe ziua de 15 mai a fost dată afară din Învățământ la cererea 
expresă a securității, cu motivarea de "necorespunzătoare serviciului” deşi 
are studii de specialitate făcute la Paris punându-i-se în vedere să 
părăsească locuința. 

Şi pentru ca tabloul să fie complet, amintesc că o fostă servitoarea 
de-a noastră a fost numită educatoare cu salariul de 14.000 lei, depăşind 
pe cel al unui profesor secundar, iar zilele trecute a sosit la Negreşti în 
trăsura mea confiscată de comunişti. Un proverb românesc spune: "la aşa 
cap aşa căciulă” 

Unul chelner, cealaltă servitoare, asta-i lumea vremurilor noi, cu 
care s-au solidarizat atâția intelectuali laşi, care se târăsc să trăiască. 

Vineri 16 iunie soția a avut termen în procesul de divorț intentat 
numai în urma insistențelor mele repetate, sperând ca în felul acesta se 
vor salva mai uşor, mamă şi fetiță de sub prigoana deținută asupra lor. 

Scrisoarea mă anunţa că fetița soseşte la Birzeşti în cursul 
săptămânii, deplasare pe care nu o cunoaşte nimeni, că este sănătoasă şi 
a absolvit clasa a V-a tot premiantă cu media 10. 

Cum n-o mai văzusem de doi ani şi ceva m-am hotărât să merg s-o 
întâlnesc, înainte ca securitatea să prindă de veste că se află acolo şi s-o 
pună sub urmărire. La orele 22 am plecat singur urmând drumul dealului, 
sosind la Bîrzeşti în noaptea următoare zilei în care sosise fetița. Prin 
prietenul N. Mărgescu am aflat că se găseşte la nepotul Țigănescu pe 
care l-am anunțat prin susnumitul de sosirea mea, ca să ia măsurile 

cuvenite. Tot de la Mărgescu am aflat că vecinul lvaşcu îl denunțase 
partidului că mă găzduise aşa că fiind luat în evidență, se aşteptau în orice 
moment să fie vizitaţi de securitate. 

Strecurându-mă prin lanurile cu porumb de pe luncă şi prin 
grădinile Mărgeştilor, am sosit la destinaţie la orele 3 dimineaţa. 

Fetița dormea mă aflam. acum lângă ea şi mă simțeam nespus de 
fericit. Sub sărutările mele uşoare s-a deşteptat şi printre genele încă 
prinse de somn, m-a recunoscut: 

— Tu, tutuțule? Eşti tu? De unde ai venit la ora asta şi cum de ai 
aflat că sunt aici? Eşti sănătos? Ce fericită sunt că te afli lângă mine Și , 
prinzându-mă de gât a început să mă sărute. Strângând-o la piept, am 
privit-o lung, lung de tot, pentru ca în privirile mele să poată citi şi 
răspunsurile la întrebările puse şi tot dorul şi dragul ce-l puteam în suilet. 

Vedeam în întrebările ei şi în tresărirea dragostei cu care mă 
privea, ca într-un vis, speranțele, pentru ziua de mâine şi tot suişul 
rezistenței mele. 

Dar ochi ei s-au deschis încetişor şi aşa mai senin şi plin de 
căldură şi de iubire, nu s-au mai închis până la ziuă, fiecare dintre noi 
dorind să afle mai multe amănunte din viața celuilalt trăită în decursul 
timpului de când nu ne mai văzusem. Am petrecut împreună o zi fericită, 
una dintre cele mai fericite din viața mea. Lipsea numai soția pentru ca 
tabloul să fie complet. 

Şederea mea aici, alături de fetiță era limitată. Seara trebuia. să 
plec, cu toată vremea rea. Se prevedea furtună puternică cu ploaie mare . 

Nu trebuia ca securitatea prin agenţii săi, urmărind fetița să afle de 
prezența mea. 

“Abia ne aşezasem la masă, când a intrat pe uşă ca o vijelie, 
nepotul Titel Țigănescu, spunându-ne c-au venit milițieni în sat. 

— Fugi, tutuțule să nu ne prindă — a strigat fetița sărind ca a 
scânteie de la masă prinzându-mă de după gât şi sărutându-mă. O simțire 
mai puternică decât orice fereca în lanțurile ei dragostea sinceră curată şi 
nevinovată ce-mi purta, ca şi gingăşia sentimentelor ce treceau în fugă 
prin sufletul ei, speriat de aceeaşi grea povară dată de soartă, sub ale 
căror hotărâri am căzut robi, mai presus de voința noastră. 

M-am uitat în ochii ei mari şi strălucitori şi adânci; sub sărutarea 
mea am simțit înlăcrimarea lor, ce nu mai putea fi ascunsă. Sub impresia 
despărțiri noastre abia am avut timp să-mi ascund şi eu două lacrimi grele 
şi fierbinți ce-mi picurau din ochi şi, luându-mi seara bună de la toți, am 
sărit în grădină, dispărând în noapte. 

Erau orele 22% Trebuia să revin de unde plecasem urmând 
acelaşi drum zdrobit de nesomn cu sufletul mohorât de atâtea zile tragice 
şi întâmplări hotărâtoare, m-am. oprit să mă odihnesc pe vârful ce 

străjuieşte valea. Gândul mi-a zburat înapoi la fetiță ființa întreagă fiindu- 
mi cuprinsă de dragul ei. Ea este podoaba de aur a casei noastre. 

i Câtă grijă îi cuprinsese sufletul de copil şi cât de mare a putut fi 
suferința de teama siguranței mele. Mi-am adus aminte de cuvintele pe 
care le rostise, plângând, în noaptea când soția fusese arestată: 

— Pe tutuțu au să-l prindă şi să-l împuşte, iar pe mămica au 
arestat-o, apoi o s-o dea afară din Învățământ şi o să murim de foame 
fiindcă ne-au luat şi casele de la țară şi tat ce am avut acolo. 

Şi povestea fetiții mele este povestea atâtor sute de mii de copii, 
în situații identice, sau poate şi mai rele. De lângă câți alți copii le-au fost 
smulşi părinții, pe care nu i-au mai văzut de ani de zile şi cine ştie cât de 
greu trăiesc şi pe unde anume. Peste tot lacrimi stoarse, vieții şi bucurii 
sfărâmate cămine fericite distruse şi atâta zguduire şi sfâşiere. lată cea 
putut aduce pentru aceste ființe nevinovate binefacerile democrației 
populare. 

Dar gândurile şi-au luat zborul acolo, departe la căsuţa noastră din 
Câmpulung unde se afla soția. Este atât de greu şi de trist să trăim 
despărțiți şi acum mai mult ca oricând îmi dau seama cât era de bine la 
căsuţa noastră şi între ai mei. Să ne întâlnim acum ar însemna moartea şi 
pentru mine dar şi pentru soție şi fetiță. Astfel trebuie să privim totul printre 
ruinele vieți de familie, la care suntem condamnați de o soartă implacabilă, 
ce depăşeşte voința noastră. 

Sunt singur acum, prin aceste locuri şi pe această vreme, dar 
acolo departe ştiu că se află doi ochi ale căror priviri mă urmăresc 
pretutindeni şi o inimă caldă care bate veşnic pentru mine, purtându-mi de 
grijă cu o dragoste sinceră şi curată. Cu sufletul ei nobil, mare şi delicat a 
căutat pe cât a putut să-mi uşureze viața aspră pe care o duc acum şi cu 
un curaj desăvârşit, să întrețină legăturile noastre, făcând ca întreaga mea 
ființă să fie plină de a ei. 

De câte ori nu a lăcrimat, îndreptându-şi privirile către cer şi câte 
lumânări nu a aprins, îngenuchind şi rugându-se în fața sfintelor icoane, 
pentru ca să pottrăi şi să prind vremurile atât de mult dorite. 

De când am plecat a suferit atât de mult. A văzut şi auzit chinurile 
îndurate de cei arestați ca şi ea, a ştiut soarta care o aşteaptă, dar n-a 
şovăit. | s-au dat termene de gândire dar au primit acelaşi răspuns 
negativ. A fost îndepărtată din învățământ şi a primit cele mai severe 
amenințări, dar n-a făcut nici o mărturisire, n-a scos nici un cuvânt, nici o 
şoaptă, deşi ştia totul despre mine. 

Viața mea a fost în mâna ei şi mi-a salvat-o. 

O, de-mi va fi dat să scap cu viață şi să ne revedem la căsuţa 
noastră, îi voi asigura o veşnică primăvară, cu soare cald şi strălucitor, cu 
zile pline de farmecul frumuseţilor. 

Sunt stăpânit de pasiunea vieți şi ca soț şi tată le voi conduce pe 
drumurile atât de dorite de ele. 

Când primesc scrisorile ei mă cufund în cititul lor ca într-o carte de 
rugăciune, ca să le prind şi înțelesul şi subînțelesul. Cu fiecare ştire ce 
primesc de la ea mi se înfiripează în suflet nădejdi noi, pe când tăcerea ei 
îndelungată îmi aduce îndoială şi nelinişte. 

— Tu, Cila, ai fost tovarăşa credincioasă a vieţii mele zbuciumate. 

Eu sunt astăzi mai mult decât o povară pentru voi. lertați-mă, 
dragele mele! 

Dar orice s-ar întâmpla şi oricâte piedici vom mai întâlni în viaţă, 
libertatea este atât de frumoasă că merită să suferim acum luptând pentru 
câştigarea ei. 

Aşa stă scris în cartea vieții noastre şi aşa ne-au sortit pe noi 
ursitoarele, să depănăm firul vieţii de acum. Nu ştim însă câţi de „mâine” 
vor mai trece pentru ca visurile noastre să se îndeplinească. Privirile îşi iau 
zborul undeva departe, departe, peste anii care trec şi peste acei care or 
să vină, iar speranţele parcă se iau la întrecere cu evenimentele. 

Nori negri apar la orizont prevestitori de furtună şi zile tot mai grele 
se înşiră pe răbojul anilor. 

Timpule, însoţeşte şi tu în zborul lor aceste speranţe clocotitoare 
ce încolțesc în inimi, întocmai ca sămânța aruncată de un dibaci 
semănător. Zboară timpule, tot mai iute, cu repeziciunea gândului, către 
ținta vrerilor noastre! 

Dar melancolia nopții furtunoase ce mă cuprinsese şi care era mai 
uşoară de suportat decât tristețea care începuse din nou să pătrundă în 
sufletul meu, m-a trezit la realitate, un trăznet puternic căzut în apropiere 
şi vântul care bătea cu furie, scotocind prin tufişuri şi pătrunzând prin 
frunzişul pădurii, de parcă voia s-o doboare la pământ. Dinspre apus 
apăreau nori groşi şi negri, însoțiți. de fulgere nenumărate şi de tunete 
groaznic de puternice. Dar nici norii, nici furtuna, ploaia, ceață, zăpada, 
chiciura ori gerul nu-mi mai erau duşmani, ci prieteni vechi, iar înapoierea 
pe o astfel de vreme îmi era perfect asigurată. 

Cu toată această vreme furtunoasă ce încerca să-şi facă loc, 
eram atât de fericit. Văzusem, sărutasem şi alintasem fetița, de care mă 
despărțisem cu puţin înainte. În zilele mele actuale o astfel de bucurie se 
întâlneşte rar! Dumnezeu ştie de acum înainte când ne vom mai vedea, 
unde şi cum. Peste câteva zile se va înapoia la Câmpulung şi va intra din 
nou sub privirile atât de atente şi atât de iubitoare ale soției şi aceasta mă 
linişteşte atât de mult. 

— Noroc, tutuțule şi ție mami şi drum bun! Dumnezeu să vă 
binecuvânteze şi să vă ia sub cereasca Lui pază şi ocrotire. Eu nu voi 
pierde niciodată din gândurile şi rugăciunile mele. Avem însă de parcurs o 

cale lungă până când să străbatem munții şi pădurile încrângate din fața 
noastră şi eu nu mă abat din cale. Prefer să merg înainte. Cred în norocul 
meu fiindcă am încredere în Dumnezeu, în voi şi în mine însumi. 
Întoarceți-vă către destinul vostru şi eu către al meu. Drumul învingătorului 
este înainte şi numai înainte, orice s-ar întâmpla. 

Mai aveam încă puţină distanță până pe culmea dealului. Am 
pornit către vârf, luând în piept suişul potecii. 
geamătul pădurii aplecate până la pământ, cu ameninţări de ploaie cu 
furtuna mare, ce venea din toate părțile, în mijlocul cărora tit-tacul 
ceasornicului puncta mereu pe banca timpului paşii negri şi mărunți ai 
durerilor omeneşti. 

Erau orele 24. Numai mergând grăbit şi fără oprire aş fi putut 
parcurge prin pădure cei 15 km, ca să ajung la destinaţie înainte de 
revărsatul zorilor. 

Urcând suişul mi-era greu să trag în piept aerul acela atât de 
puternic, frământat de furtună, ce-mi oprea respirația. Am pornit-o pe deal 
în jos, urmărit de gândurile mele. Pe fața mea obosită de cale şi de 
nesomn încerca să se imprime din nou tristețea, tulburând până şi 
singurătatea în care mă aflam. Prin imense forțări de voință am încercat 
să mă gândesc la altceva decât la propria-mi viață. Omul este nefericit în 
măsura în care el însuşi este condus de aceasta. 

De ce să mă otrăvesc cu regrete şi să-mi petrec vremea copleşit 
de gânduri negre, când mi se pot oferi, speranțe, care apar numai în 
viitor? 

Lacrimile, numai tinereţii sunt date, ca o uşurare şi o punte peste 
abisul durerii. Pe ale mele le las furate de buzele uscate ale vântului, să se 
risipească în urmă. 

Sufletul meu doreşte cu totul altceva decât poate să-mi ofere 
lespedea unui mormânt acoperit de vreme şi scormonirea cenuşii unui foc 
stins. Durerea poate şi ea fi suportată mai uşor, dacă vei înceta să te mai 
gândeşti la ea. La naiba deci cu toate aceste gânduri întunecate! La ce 
bun să mai încerc să scormonesc suferințele ce îndur? Pe drumul pe care 
am apucat, ştiu că vor învinge numai cei care vor face lucrul întreg, iar nu 
pe jumătate. Şi să nu se uite că viața aceasta, oricât de grea şi de 
frământată ar fi, îşi are şi ea frumusețile şi bucuriile ei. 

Realitatea drastică pe care o trăim a făcut ca elementul conştiinţei 
înalte să pună definitiv stăpânire pe noi, făcându-ne să înțelegem penibila 
eroare în care amtrăit până acum şi dându-ne puteri noi de rezistență. 

Fortificați prin experiență am devenit alți oameni, mult mai 
rezistenți, mult mai prevăzători şi mult mai cuminţi. 

Am înțeles astăzi pe deplin suişurile şi coborâşurile vieții şi în lupta 
de apărare — fiindcă pentru cea ofensivă n-a sosit încă timpul — am devenit 
mult mai abili, reuşind să ne strecurăm şi să scăpăm mai uşor de sub 
măsurile luate de urmăritorii noştri, dejucându-le planurile şi neutralizându- 
le efectul. Ceea ce la început părea peste puterile noaste, acum a devenit 
ceva obişnuit şi astăzi privirile îşi iau din nou zborul în depărtări şi cu 
speranţa în suflet, tot ce întâlnim în cale ni se pare mult mai uşor. 

Furtuna, trăznetele şi tunetele nu mai încetau. După o jumătate de 
oră de mers, au început să cadă picături mari de ploaie, care s-au 
transformat repede într-un adevărat potop. Nu se mai zărea decât atunci 
când scânteia cerul şi cum drumul era atât de strâmt şi copleşit de lăstar, 
mersul era extrem de anevoios şi încet. Pe o astfel de vreme şi fiarele 
codrului se află la adăpost. Numai eu singur grăbeam pasul, fiind sigur că 
nu voi întâlni nici o ființă omenească pe cale. | 

La orele 3% am ajuns la destinaţie, viața luându-şi pasul dinainte. 
Stau închis în casă şi simt cum timpul trece atât de încet, când altădată 
trecea atât de repede. Nici nu mi-am dat seama până acum că omul n-a 
reuşit să obțină măsurătoarea deosebirilor de timp prin aceleaşi mijloace 
de precizie. În viața mea de acum pasul încet a timpului a devenit un 
obstacol atât de puternic. Aş dori să aibă salturi ca să mă aproprie mai 
repede de ținta dorită. 

Odăița în care stau, oricât ar fi de acceptabilă în n aceste vremuri în 
care trebuie să ne mulțumim cu puțin şi oricâtă dragoste mi-ar arăta cei 
din jurul meu este totuşi un pustiu în care rătăcesc eu şi cu umbra mea şi 
amândoi vorbim de povestea vieții ce trăim. Trec adesea la fereastră şi 
dus pe gânduri, îmi adâncesc privirea în depărtări, de parcă n-aş mai avea 
nimic de spus. Stoluri de amintiri încep să se depene prin mintea şi prin 
sufletul meu, ochii cercetează zarea ca să şti totul şi, reflectând luminile 
frumosului atât de mult dorit, se opresc asupra unui punct, acolo unde se 
opresc gândurile tuturor, de unde parcă nu vor să străbată mai departe. 

Nu sunt făcut să stau închis în casă şi să tac. Şi nici să trăiesc 
într-un spațiu limitat. Sufletul meu doreşte altceva. El zboară către înălțimi, 
către vârfurile munților, către spațiu şi către libertate. 

Parcă tot e mai bine pe cărările strâmte şi cotituri, rătăcind în miez 
de noapte în pustiul codrului, înconjurat de freamătul pădurii şi mânat 
mereu din urmă de furtună, de amenințarea duşmănoasă a văzduhului şi 
de valurile tulburi şi otrăvite ale vieții ce mi-au împietrit inima. 

Parcă tot mai bine este să cutreier culmile cărunte ale munților să 
cobor în adâncul văilor şi să urc pantele repezi către piscuri înalte, acolo 
unde creşte „floarea reginii' de unde să-mi rotesc privirile peste tot, să 
culeg fragi, zmeură şi afine de pe coastele înverzite, suind către vârfurile 
unde iarna viscolul smulge bradul din rădăcină şi prăvăleşte stânca de pe 

culme, aruncând-o în adâncimi şi unde, dacă te prinde furtuna, nu-i tocmai 
bine. Să mă strecor la pândele vânătoreşti printre stâncile pe care dacă un 
singur pas faci alături, te prăvăleşti în prăpastie unde numai vulturul şi 
capra neagră pot pătrunde. 

Parcă tot mai bine este să încerc să scutur acoperământul de 
gheaţă sub care trăiesc străbătând dumbrăvile înverzite şi cutreierând 
poienile şi livezile în aroma ierbii şi în parfumul florilor, în zilele şi nopțile 
senine de vară. 

Parcă tot e mai bine să potolesc furtuna din sufletul meu 
adăpostită sub largul cerului albastru şi înstelat, în cântecul păsărilor şi în 
mijlocul tainelor de nepătruns ale necunoscutului. 

Brusc, începe să se lumineze de ziua şi întunericul să se 
risipească, iar neamui românesc să păşească şi el în curând pe calea 
mântuirii? Oare se apropie începutul sfârşitului? 

Este foarte greu să aflu răspunsul potrivit, suportând singur 
necunoscutul din jurul meu, cu gândurile împrăştiate, când n-ai pe nimeni 
cu care să te ajuţi în aprecierea evenimentelor. 

Oricum, calculul pare să fie cam acesta: 

Coreea comunistă n-a putut porni la o acţiune atât de importantă 
fără consimțământul şi sprijinul material şi moral al celor două mari puteri 
comuniste vecine, Rusia şi China. Atitudinea Chinei la Consiliul de 
Securitate dovedeşte până la evidență conflictul acestora, iar intervenţia 
O.N.U.-lui, produsă fără consimțământul său n-a pus oare față în față cele 
două tabere în care se află divizată omenirea? 

Vor accepta oare, Rusia şi China distrugerea statului comunist 
coreean creat de ele, suferind astfel o înfrângere categorică pe plan politic 
internațional? Este greu de presupus aceasta, cel puţin deocamdată. Şi 
dacă Rusia va încerca de la început intervenţia sa directă, va proceda 
oare în acelaşi fel şi China comunistă? 

Şi dacă China intervine, nu va interveni oare şi Rusia pe baza 
tratatului de asistență mutuală ce le leagă şi aceasta nu va atrage şi țările 
de democrație populară legate de Rusia prin acelaşi fel de tratate? Şi nu 
va începe astfel un al treilea război mondial? 

Sau poate că Rusia sovietică, față de coaliția celorlalte state, 
întrezărind eşecul încercării, se va abține să participe, căutând 
reglementarea lui pe cale politică internaţională? 

Numai timpul ne poate da răspuns sigur la toate aceste întrebări. 
Pe măsură însă ce vremea trece şi presiunea urmăritorilor se face tot mai 
simțită. Pentru ca să-mi grăbească prinderea, Securitatea şi partidul au 
promis recompense mari acelora care mă vor aresta, sau vor denunța 
locul unde mă aflu ascuns, iar veştile ce-mi parvin nu sunt câtuşi de puţin 

îmbucurătoare. Recent am primit două: una de la raionul Topoloveni şi alte 
de la Câmpulung. 

Prima: Odată ş-odată tot va trebui să ne cadă în mână şi cu un foc 
de revolver ne-am scăpat de el 

Secunda: Nenorocitul! Dacă ne cade în mână s-a terminat cu el! 

Într-adevăr, odată căzut în mâna lor şi sfârşitul este aproape şi 
atunci adio visuri şi idealuri neîmplinite, adio soție şi fetiță, adio viața 
pentru care am luptat atât de mult, adio păduri şi munți şi văi adânci, pe 
care v-am adorat din tot sufletul meu. 

Ştiu că am de-a face cu fiare sălbatice, cu bestii umane. Ştiu că 
puterea e în mâna lor şi că dispun de toate mijloacele de urmărire ş de 
întreg aparatul de stat. Ştiu că astăzi atâția patrioți dispar fără de urmă. 
Ştiu tot. 

S-ar putea deci să cad şi să nu mă mai ridic niciodată, deşi plin de 
viață şi hotărâre, încerc să țin piept tuturor loviturilor soartei. Voi încerca 
deci să mă descurc cum voi putea mai bine. Din cele ce observ că se 
petrec în jurul meu constat că nu voi putea fi prins, decât numai dacă voi fi 
denunțat. În deplasare este greu să le cad în mână, fiindcă pe dealurile şi 
pe văile pe unde mă poartă paşii, cunosc până şi potecile vulpilor, aşa că 
peste tot pot să mă strecor cu destulă uşurinţă. Rămâne însă liber jocul 
întâmplării. 

Este necesar deci ca toți mişeii: trădători, spioni şi informatori 
comunişti să fie puşi în imposibilitate să-şi îndeplinească josnica lor 
misiune. 

Şi pentru ca să nu se mai repete nici întâmplarea din iarna 
aceasta, se impun anumite măsuri principale: 

1. Relaţii cât mai puţine şi numai cu persoane absolut sigure 
îndepărtându-se toți dubioşii şi flecarii ce nu pot păstra tăcere. 

2. Trebuie să-mi găsesc alte locuri de uitare şi de odihnă şi alte 
gazde, păstrând şi pe cele actuale, ce n-au fost descoperite, ca rezerve 
sigure, pentru cazuri de forță majoră. 

3. Păstrarea secretă a direcțiilor, a gazdelor şi a legăturilor 

4. Excluderea totală a deplasărilor, care să aibă loc numai în 
cazuri cu totul excepționale şi de forță majoră. 

Chiar şi singurătatea pădurilor poate avea secretele ei. 

Mi s-a întâmplat în două rânduri şi chiar în mijlocul pădurii pe căi 
neumblate de alții în acest timp să mă întâlnesc în miez de noapte vite 
aduse pe furiş la păşune. Poate că stăpânii ce le păzeau să mă fi zărit, dar 
necunoscundu-mă şi temători să nu fie prinşi s-au ascuns din calea mea, 
sau poate că nici nu m-au zărit aflându-se la o distanță prin vreun stuf, 
obosiţi de munca zilei. Nu este exclus nici faptul că, deşi m-au recunoscut, 
au păstrattăcere ca să nu se descopere pe ei înşişi. În tot cazul, văzându- 

le le-am ocolit cu prudență schimbându-mi drumul, pentru să nu se poată 
cunoaşte direcția ce urmam. 

Şederea mea aici este cunoscută de neamurile mele, de familia 
finului Petre lonescu şi a finei Lina Albu, care m-ajută cu tot ce pot. Toate 
trei fetele finului Petre lonescu, Geana, Tiţa şi Gheorghița, se întrec în 
atenţii ori de câte ori apar, îmi oferă câte o surpriză, chiar şi atunci când 
sunt numai în trecere, mi-aduc cireşe, fragi, flori şi totdeauna cu zâmbetul 
pe buze şi bunăvoința în suflet. Când apar în casă, apare şi primăvara 
adusă cu ele. Toate îndeplinesc cu niult tact şi cu multă punctualitate 
însărcinările primite, sunt numai ochi şi urechi şi de o discreţie rară. 
Izvoare nesecate de energie, de o bunăvoință şi de încredere. 

Pentru lupta de rezistență sunt elementele cele mai potrivite, 
înlăturând prin înfăţişarea lor modestă şi cuminte orice presupunere dar 
depăşind toate aşteptările de lucru. 

La fel şi fina Lina, fetița şi băiatul. 

Dar toată greutatea şi sprijinul meu se bazează pe gazdă. Ei îi 
revine meritul principal. 

Aici m-am întâlnit şi cu câţiva prieteni care au dorit să mă vadă, 
seriozitatea fiindu-le în afară de orice discuție. Tot aici a sosit şi Moise 
Stan, — trimis de soție — şi nepotul învățător Grigore. 

Securitatea, cu toți agenții ei, n-a putut să aibă nici o informaţie 
despre mine de la ridicarea celor din Boteni. Se pare totuşi, din informaţiile 
pe care le avem, că s-au produs unele indiscreții vagi din partea fostul 
aprod Postelnicu, care cunoştea de asemenea prezența mea aici şi cu 
care făcusem câteva drumuri împreună, fiindcă în ziua de 14 august a 
sosit în comună chiar şeful securității județene, chelnerul Cîrnu, însoțit de 
un grup de subalterni şi, după ce au arestat pe fratele meu Gh. Marinescu 
şi pe surorile mele Alexsandrina Simescu şi Veruța Stancu, au început 
cercetările, care însă n-au dat nici un rezultat. 

leri 15 august, secretarul comunist local, Bogdan, acela care m-a 
declarat chiabur, a întrebat personal pe finul Petre lonescu dacă nu cumva 
sunt ascuns în casa sa. 

Aceste întâmplări arată că cercetările au ajuns în apropierea mea 
şi, cu toate că pentru moment nu există nici un indiciu sigur, totuşi o 
surpriză s-ar putea produce oricând. 

Datoria mea este să dispar imediat din sat. La noapte voi pleca la 
drum. Încotro? Nu ştiu încă. Voi vedea. 

10.VIII.1950 
Negreşti 


A trecut un an şi jumătate de când am încetat scrisul. 

Am impresia că zilele ce trăiesc se împrăştie unele printre altele 
fără ca mintea să le mai cronometreze pasul. Ziua de ieri îmi pare astăzi 
atât de departe, pierzându-se în spațiu cu săptămâni în urmă, iar 
săptămâna cu ani. 

Am lăsat să treacă atâta timp din prudenţă, neavând posibilitatea 
să ascund imediat ceea ce doream să scriu. Aflându-mă în împrejurări mai 
favorabile, pun iarăşi condeiul în mână, începând să torc firul amintirilor şi 
întâmplărilor trăite, reluându-l de unde l-am întrerupt. 

Îmi fixasem încă din primăvară atenţia asupra unei posibile 
găzduiri la Codin Rădulescu, căsătorit cu o verişoară a mea, care 
locuieşte în partea de sud a satului Negreşti şi dispune de o frumoasă 
situație materială. Aflând de dorința mea, s-a oferit imediat să mă 
primească. Legătura am făcut-o tot prin Gicu Simescu, singurul cu care 
țesusem acest aranjament. 

Fixându-le întâlnire într-un pisc de deal, între două vâlcele, ne-am 
întâlnit la orele 24. 

De la vânătoare ştiam că lupul îşi alege totdeauna culcuş în astfel 
de locuri, pentru ca să prindă orice zgomot şi să poată dispărea în caz de 
primejdie în orice direcţia ar voi. Tot astfel am procedat şi eu. 

Rădulescu fiind scos de la chiaburie n-avea încurcături cu partidul, 
iar cu impozitele şi celelalte obligaţiuni aflându-se la zi, m-am instalat, într- 
una din camerele caselor lor, nou construite, unde n-avea acces decât 
membrii familiei, compusă din soț, soție şi nepoata de 22 de ani. 

Pentru ca să-mi asigur o eventuală retragere în caz de pericol, am 
făcut legătura şi cu fratele său, care avea locuința alături şi pe care ne 
puteam bizui. 

Seara, când era timp frumos, ieşeam în grădină, unde rămâneam 
până la orele unu din noapte. 

Profitând de situaţia locului şi cu ajutorul gazdei, am luat legătura 
şi cu Pr. Tomescu, cu care m-am întâlnit într-o noapte, undeva în luncă. 
Fusese arestat, judecat, condamnat şi închis la Aiud, aşa că a avut ce să- 
mi povestească în cele cinci ore cât am stat de vorbă. 

Într-una din dimineţi, pe la orele 3% a sosit şi soția. Fiind dată 
afară din învățământ şi având cursurile de infirmieră din timpul războiului 
fusese numită la un dispensar din Câmpulung. Având de cercetat anumite 
date la dispensarul comunei Vultureşti, a găsit motiv de deplasare în 
interes de serviciu şi, într-o noapte a trecut peste deal la Bîrzeşti, la orele 
21. 

Tot în acea noapte şi-a continuat drumul la Negreşti parcurgând 
astfel pe jos aproape 30 km. A fost pentru mine o surpriză extrem de 
plăcută. Făcuse un efort extraordinar peste dealuri, văi şi păduri, mânată 
de dorința de a ne vedea şi a mă pune la curent cu cele ce li se mai 
întâmplase între timp. 

În noapte următoare, favorizată de un cer senin, s-a înapoiat tot 
pe jos, la Birzeşti, urmând drumul dealului, fără ca cineva să fi cunoscut 
această deplasare, decât rudele mele. 

În noaptea de 19 octombrie.am părăsit acest loc, întrucât peste o 
săptămână avea loc nunta nepoatei şi deci şederea mea aici nu mai putea 
fi tăinuită. 

De data aceasta am făcut popas la Râncăciov, la nepotul şi finul 
meu, învăţ. Aurel Boştenaru. 

Încă din vară şi în cea mai mare taină, lucrând personal şi ajutat 
numai de soție şi de tatăl său, Învăț. Gh. Boştenaru, a construit o cameră 
secretă, izolând o parte din grajdul vitelor, care era peste măsura de mare. 

lată-mă deci instalat într-o cameră nouă, lată de 1,60m. lungă de 
3,50m. şi înaltă de 2,50m., în care coborârea se face prin podul grajdului. 
În această cămăruță cu pământ pe jos, s-a instalat un pat, o măsuţă şi o 
sobă de fier, al cărei coş corespunde cu acel de la bucătărie fiind astfel 
perfect camuflat. O ferestruică de 0,45m. pe 0,60m. cu plasă de sârmă pe 
dinafară, ne transmite lumina zilei, fiind la fel şi în rând cu alte două ale 
grajdului, pentru a nu atrage atenția nimănui. Toate trei ferestrele deschid 
vedere spre şi în grădina dinspre grilă, iar podul şoseluței de la nord, 
instalat peste apă reţine privirea trecătorului asupra pasului său, ne 
dându-i timp să cerceteze împrejurimile. 

În repetate rânduri, chiar milițienii comunali s-au oprit pe pod zeci 
de minute, la taifas, fără ca să-şi fi trimis privirile către fereastră, în timp ce 
eu le urmăream toate mişcările. 

Atât ziua cât şi noaptea coborârea este acoperită cu fân, iar suirea 
în pod este interzisă tuturor. În cazurile excepționale are grijă gazda să 
urce prima şi să arunce o privite cercetătoare asupra camuflajului. 

În partea opusă grajdului se află cotețul păsărilor, iar în față 
bucătăria care maschează foarte bine cămăruța. 

O policioară, lampa şi câteva cuie bătute în pereți constituie toată 
mobila cămăruței, care e foarte curată şi des văruită. 

În repetate rânduri au intrat în grajd şi autoritățile comunale, 
pentru recensământul vitelor şi agentul veterinar, dar nimeni n-a putut 
bănui existența cămăruței de alături. 

De existenta ei şi a prezenței mele aici au cunoştinţă numai patru 
persoane: gazda, soț şi soție, d-l Gh. Boşetenaru tatăl şi nepotul meu Gicu 
Simescu. Păstrarea secretului este o lege sfântă şi nici chiar neamurile 


161 


mele sosite în vizită, n-au luat cunoştinţă nici de cameră nici de mine, aşa 
că odată plecat din Negreşti, nimeni nu cunoştea ascunzişul meu. 

S-a întâmplat ca într-o după amiază să vină şi să rămână peste 
noapte o persoană de la Câmpulung, care mă ajutase mult la început în 
drumurile mele. Ne mai bucurându-se de încrederea noastră şi bănuită că 
vine în spionaj, nu i s-a făcut nici o destăinuire despre mine deşi nu ne-a 
despărțit decât grosimea unui zid. 

Datorită acestei legi stricte, şederea mea a putut fi perfect tăinuită 
până acum şi sper că va rămâne tot astfel şi de acum înainte. 

Şi acest spațiu limitat, ca şi peste tot pe unde am trecut, ocupația 
mea principală este lectura. Citesc şi scriu, scriu şi citesc, avânt grijă să 
nu rămână asupra mea nici o dovadă scrisă, care să-mi complice situația, 
în cazul când aş fi descoperit. 

larna anului 1950 — 1951 am trăit-o în cea mai mare parte aici, 
destul de mulțumitor date fiind condiţiile vieții pe care o duc. Totuşi, şi 
acum ca şi totdeauna, somnul este veşnic călător şi în câteva rânduri a 
trebuit să plec la drum pe neaşteptate, la cel mai mic semnal de alarmă ce 
ne-a parvenit, urmând, sau drumul dealului sau drumul văii, ieşind la 
culme prin vii. După aşteptări de câteva săptămâni, aflând că nu s-a 
întâmplat nimic în legătură cu mine, mă înapoiam, reluându-mi reşedinţa. 

Deplasările făcut vara sunt uşor de suportat, mai ales când timpul 
este favorabil şi dacă n-ar fi teama de necunoscut, ar fi şi mulțumitoare. 
De cele mai multe ori însă parcă este un făcut, plecările la drum se fac pe 
vreme rea şi cu toate distanțele mari ce sunt greu de parcurs, totuşi sunt 
de preferat, oferându-mi mai multă siguranţă. 

În iulie ac., soția şi-a luat concediu, deplasându-se la Bucureşti 
împreună cu fetița, de unde au venit direct la Birzeşti. Fiind informat din 
timp de acest aranjament, m-am hotărât să le văd chiar în seara sosirii, 
înainte ca prezenţa lor să deştepte atenţia organelor le urmărire. 

Am plecat la drum pe o ploaie care de trei zile nu mai contenea. 
Drumurile erau atât de desfundate, încât a trebuit să parcurg întreaga 
distanță de 28km. numai desculț singur şi numai în timpul nopții, cu un 
popas de o zi la Negreşti la C Rădulescu. 

În noaptea de 19 iulie am sosit la Birzeşti, la N. Mărgescu, iar în 
următoarea am luat masa împreună cu soția şi fetița la nepotul învățător 
Grigore. 

Prin sentința de divorț pronunţată încă din vara anului 1950, fetița 
fusese încredințată soției şi pe baza acestei dispoziții şi a faptului că soția 
se afla în câmpul muncii, a putut fi primită cu multă greutate în clasa a 8-a 
la Liceul Teoretic de Fete. Altfel urma să fie respinsă, copii unor persoane 
ca mine ne mai având dreptul să urmeze astfel de şcoli în R.P.R. 

După două luni şi jumătate soția fusese îndepărtată din postul ce 
ocupa la dispensar, sub motiv că postul nu este pentru o intelectuală. 
După câteva luni de încercări repetate, a fost numită contabilă la cantina 
Liceului de Băieți, cu un salariu sub 300 lei lunar din care urmează să se 
întrețină şi pe sine şi pe fetiță. O simplă muncitoare într-o fabrică primeşte 
ca începătoare 450 lei lunar, iar o intelectuală cu studii universitare de 
specialitate făcute la Sorbona mai puţin de 300 lei. Face şi aceasta parte 
din binefacerii democraţiei populare, unde toți nătăfleții au ajuns în posturi 
de conducere cu mii de lei pe lună, (între timp avusese loc reforma 
monetară, salariile având acum alt nivel). 

Chelnerul Cârnu, Şeful Securităţii, încercase să o arunce din casă 
servindu-se de Oficiul de închiriere. Neizbutind pe această cale, fiindcă nu 
exista nici un motiv legal întrucât în casă fusese introdu-să şi familia 
Stoienescu, a recurs la acte directe de forță abuzivă, ordonându-i într-o 
după amiază ca până seara să părăsească locuința, fără ca cel puțin să i 
se pună la dispoziţie o alta. Avea nevoie chelnerul să-şi instaleze amanta 
care tocmai sosise în Câmpulung şi nu avea unde locui, batjocorindu-se 
astfel însăşi legile create de Republică . 

Profesoara Elena Costescu i-a oferit imediat o cameră, 
dovedindu-se a fi şi acum ceea ce a fost totdeauna, o ființă nobilă, 
înțelegătoare, colegă desăvârşită şi cu cinstit suflet românesc. 

Am stat de vorbă până spre ziuă. La despărțire m-a prins de mână 
şi ridicând uşor capul, cu ochi ei mari şi pătrunzători, a privit în adâncul 
alor, mei, zâmbind acelei prime clipe pentru ca apoi zâmbetul să dispară, 
pierdut sub boabele de rouă, aşternute ca o punte peste abisul durerii. 
Am înțeles că priveau undeva, departe, departe unde mergeau şi 
gândurile mele şi tainele sufletului meu, întâlnindu-se pe aceeaşi cale, ce 
deschidea atât de larg zarea vieții. 

Mi-a vorbit cu un suspin reținut, încredințându-şi parcă chinul 
aceluia care ştie să strângă lacrimile, spre a stropi cu ele speranţele ce 
zac în adâncul sufletelor îndurerate. 

Am fost chemată din nou la Securitate şi sub ameninţarea intrării 
în lagăr şi a fetiţei într-o casă de corecție, mi s-a cerut să te denunț. Am 
fost iarăşi amenințată că voi fi alungată din oraş şi că voi murii de foame 
nemaiputând câştiga o bucată de pâine dacă nu spun locul unde te afii 
ascuns. Mi s-a cerut să-ți scriu dându-ţi loc de întâlnire undeva în pădure 
sub motiv că fetița vrea să te vadă fiindu-i dor de tine, pe care loc 
securitatea să-l înconjoare din timp şi astfel să cazi prins. Ei bine nimeni şi 
nici o lege din lume nu are dreptul să-mi ceară ceva contra conştiinţei 
mele şi dacă totuşi mi se cere, prefer minciuna care are cel puțin darul să- 
ți salveze viaţa. Ai toată încrederea în mine orice mi s-ar întâmpla să nu te 
predai, fiindcă îţi este însăşi viața în joc. Nu-mi scrie, trimite-mi doar veşti, 

când poţi prin persoane de toată încrederea. Scriind şi eu altora, vei fi ținu 
la curent cu tot ce se petrece cu noi. Aceasta este ultima noastră întâlnire, 
căci dacă s-ar afla că ne vedem sau ne scriem, va fi rău nu pentru mine 
fiindcă deşi mă aştept la orice, totuşi nu mă tem de nimic, ci pentru fetiță, 
care va rămâne singură şi fără nici un sprijin. 

Am primit cu recunoştinţă asigurările date, pe care niciodată nu le 
pusesem la îndoială, zâmbind şi cu aceeaşi ochi de umbre mari care 
aşterneau înaintea mea alee de crini, între atâtea tufe de bozii şi cucută 
aşternute pe alții, ştiind că acolo unde este iubire adevărată viața nu se 
odihneşte şi nici nu moare vreodată, faptele şi vorbele ei rămânând scrise 
cu litere de aur în adâncul sufletului meu. 

Sub înfăţişarea ei în aparenţă fragilă, se contura o forță nouă a 
voinței nestrămutate şi tari, ieşită ca dintr-un pământ sfințit, a tot ştiutoare 
de valoarea ei, pe care sta gata să o întărească şi mai mult prin noi fapte 
şi jertfe. Puterea voinţei cuprinsese toate adâncurile sufletului ei profund 
ca şi adâncul mărilor, înfrățindu-i,gândurile şi speranțele cu ale mele şi 
hotărând-o să lupte cu toată energia atât în clipele de primejdie cât şi de 
apărare. Cu bunul ei simț şi cu firea-i prevăzătoare cu dragostea ei atât de 
statornică şi de nemărginită şi cu modestia, cinstea şi bunătatea care o 
caracterizează, cu frumusețea constanţei ei delicateţe şi lucrând sub 
imboldul unei hotărâri toată din adâncul sufletului, a fost tovarăşa mea 
nedespărțită în tot timpul anilor de rezistență, dându-mi nădejdi şi 
fortificându-mi puterile. i 

Mi-aduc aminte de cuvintele ei rostite după pronunțarea sentinţei 
în recursul D-ului Mihalache: 

— Toată viața mea nu m-aş fi simțit bine dacă ai fi procedat altfel. 

Deşi conştientă de consecințele participării mele la proces şi atât 
de temătoare de soarta ce mă aştepta dacă voi fi prins totuşi niciodată nu 
a încercat să mă abată din drumurile mele, care erau şi ale ei. 

O dungă de ploaie a apărut sub nourii genelor ei şi cu aceeaşi 
copleşitoare durere cu care ne despărțisem odinioară când am plecat din 
Câmpulung, ne-am despărțit şi acum apucând fiecare pe cărarea deschisă 
înaintea sa, cu resemnare în durere şi neputinţă, dar cu privirile aţintite 
înainte, în depărtări şi mai întinse. Apele tulburi al vieții aşternuseră destul 
mâl în sufletele noastre pentru ca durerea despărțirii atât de mult simțită 
să nu poată fi comprimată sub loviturile grele ale soartei. 

Viața însăşi nu-i decât un mănunchi de renunțări, totul este să ştii 
să renunți la timp şi să te poți resemna. 

Este tot atât de bine să ştii că în jocul actual al soartei, atât de 
curios şi de variat şi în lumea ce mă înconjoară, unde sunt atât de mult 
înşelat în privința sentimentelor, există undeva două ființe — soție şi fetiță — 
şi două inimi care mi-au rămas credincioase, care îmi sunt aproape, care 

nu pot şovăi şi care, orice s-ar întâmpla, îmi păstrează aceeaşi dragoste, 
rămânând totdeauna deschise pentru sine. 

Ele două, mama şi fiica sunt cele două puternice sprijine morale în 
viața mea zbuciumată. Ele au rămas singura mea mângâiere şi nădejde 
pentru tot restul existenței mele. Dorul de ele îmi ocupă mereu gândurile 
şi-mi umplu tot golul existenței mele. Dorul de ele îmi ocupă mereu 
gândurile şi-mi umplu tot golul sufietului cu întreaga lor ființă. 

De ce nu pot oare ca printr-o mişcare de baghetă magică să le 
aduc lângă mine şi să nu le mai las să mai plece niciodată? 

Cila, anii vor trece şi odată cu ei ne vor schimba şi pe noi. Voi 
deveni un moşneag, dar chipul tău din seara despărțirii noastre, purtând 
pe el adânc gravate credința ta nestrămutată şi hotărârea în executare, va 
pluti veşnic pe dinaintea ochilor mei, neatins de rugina timpului. Înger 
păzitor şi consolator sublim, care m-ai însoțit pretutindeni pe calea mea 
atât de spinoasă, frumusețea iubirii tale şi curăţenia gândurilor ce ai avut, 
le voi evoca totdeauna înconjurate cu respect şi venerație, de tot dragul 
inimii mele. 

Ele au transfigurat complet realitatea, s-au dovedit pentru mine 
izvorul nesecat al speranțelor şi al mângâierii, rămânând o amintire pe 
care nimeni n-o va putea şterge niciodată. Tu eşti atât de mare şi de 
scumpă şi mulțumesc lui Dumnezeu care a pecetluit pentru veşnicie cu 
binecuvântarea Sa, legătura sufletelor noastre, sortite de el să trăiască, să 
lupte şi să învingă împreună. 

De câte ori în singurătatea mea mă gândesc la tine, mi se 
umezesc ochii, picurând lacrimi ce înveninează şi mai mult durerea atât de 
puternic răvăşită în viața noastră de acum, ştiind prea bine cu câtă 
dragoste duioasă mă urmăreşti de departe pe drumul acesta acoperit de 
spinii durerii şi suferinței, la capătul căruia întrezărim şi tu şi eu, bucuria 
dragostei de viață, fericirea noastră şi a fetiţei şi poate că... şi un pic de 
glorie. 

În noaptea următoare m-am înapoiat la Negreşti, fetița rămânând 
la Negreşti timp de o lună, iar soția, dacă nu se va produce nimic deosebit, 
să vină în fiecare sâmbătă seara, pentru 24 de ore. 

A doua zi Gicu Simescu a fost chemat la Cercul de recrutare al 
Raionului Topoloveni. Cu toții am fost de acord că aceasta nu-i decât un 
truc. După trei ore de aşteptare, în care a fost urmărit pas cu pas de doi 
agenţi ai Securităţii, a fost arestat îndată ce au sosit două maşini de la 
Bucureşti, cu agenți, ofițeri şi plutonieri ai Securităţii Generale, cerându-i-se să 
indice locul unde sunt ascuns. La răspunsul său negativ, l-au suit în 
maşină cu amenințarea că nu va rezista nici cinci minute metodelor ce i se 
vor aplica, dacă refuză să vorbească. 

La orele 12 au sosit la Câmpulung, unde l-au închis într-o celulă a 
Securităţii. La orele 16 aceiaşi agenţi au reluat cercetările. Primind acelaşi 
răspuns, l-au legat şi vârându-i picioarele între spetezele unui scaun, l-au 
bătut la tălpi cu o vergea de fier până când a leşinat, având picioarele 
umflate şi complet scăldate în sânge. După o oră, revenindu-şi în simțiri şi 
dând acelaşi răspuns, l-au legat şi bătut, nemai rămânându-i pe corp nici 
un loc neatins şi neînvinețit. De data aceasta a stat leşinat două ore, până 
când să poată fi readus în simțiri. 

Văzând că nici în felul acesta nu pot obține precizarea dorită, l-au 
băgat în cătuşe, spânzurându-l cu capul în jos, după ce l-au făcut ghem, 
vârându-i genunchii între mâini şi o vargă de fier între ele. 

Printre loviturile primite, a auzit pe unul dintre agenții care-l băteau 
spunându-i: 

- N-ai declarat tu că pe tine putem să te şi omorâm, că tot nu vei 
spune? N-ai venit la Câmpulung cu o scrisoare de la Marinescu, pentru 
Strugalis? Nu lucrează la o carte referitoare la procesul lui Mihalache? 
Nu? 

Auzind toate acestea, şi-a dat seama că a fost trădat şi că nu 
putea scăpa cu viață decât dacă făcea anumite declarații. Făcându-le 
semn că vrea să vorbească, a fost coborât din spânzurătoare şi după o 
jumătate de oră, când a putut să pronunţe câteva cuvinte, le-a spus că 
sunt la Negreşti, la Codin Rădulescu, ceea ce era numai în parte adevărat, 
fiindcă deşi mă aflam la Negreşti, totuşi nu eram la susnumitul. 

La orele 24 un căpitan, patru locotenenți şi patru plutonieri, 
înarmaţi cu pistoale automate, au pornit la drum. După două ore se aflau 
cu toţii în lunca Negreştilor, unde au lăsat maşinile, continuându-şi drumul 
pe jos, ca să nu alarmeze satul. 

Primind răspuns negativ şi din partea lui Rădulescu, au 
perchiziționat peste tot, nimicindu-l în bătăi. Profitând de un moment 
favorabil, Gicu s-a apropiat de el spunându-i: 

— Orice ţi s-ar întâmpla rezistă până la ziuă. 

- N-ai nici o teamă — a fost răspunsul lui Rădulescu. 

Văzând c-au fost păcăliți şi-au îndreptat din nou atenţia către 
Simescu, care, ca să scape mai uşor, le-a spus că poate să fiu la fratele 
meu Gh. Marinescu, către care au pornit cu toții. 

Neaflându-mă nici aici, le-a indicat o a treia persoană, la care au 
renunţat să mai meargă, căpitanul declarând: 

— Nu vedeţi că astă îşi bate joc de noi? Se luminează de ziuă şi se 
deşteaptă satul. 

La plecare i-au luat şi pe cei doi, oprindu-se la Securitatea Reg. 
Piteşti, unde, înainte de a se despărți, le-a mai tras un toc de bătaie. 

Pe la orele 9, atenţia lui Gicu a fost atrasă de o întrebare pusă 
gardianului de cineva din afară: 

— Am fost chemat aici să dau unele lămuriri. Cui mă pot adresa? 

-— Poftiți la birou la Tovarăşul Locotenent. 

Vocea fiindu-i cunoscută, s-a uitat pe fereastra celulei, văzând că 
persoana în cauză era profesorul Lolev, din Câmpulung pe care-l 
cunoştea foarte bine şi cu care vorbise ultima dată atunci când avea la el 
scrisoarea lui Strugalis. 

Imediat şi-a data seama că acesta a fost informatorul Securității, 
fapt care s-a confirmat ulterior pe deplin. 

lată amănuntele: 

În primăvara anului 1950, lui Gicu Simescu punându-i-se foc 
gospodăriei de către comunişti, şi-a construit o altă magazie cu pătul şi 
grajduri de vite, cărora le lipseau uşile şi ferestrele, neexistând cherestea. 

Ducându-se la Câmpulung să caute şi sperând să-l pot ajuta cu 
ceva, i-am dat o scrisoare către d-l Strugalis. În Câmpulung a stat de 
vorbă cu o persoană care îmi înlesnise plecarea în 1947 şi mă şi ajutase 
la-nceput. Având încredere în ea, au discutat şi despre mine şi despre 
ocupațiile mele şi samavoliniciile Securităţii. Cu această ocazie Gicu i-a 
declarat că de la el Securitatea nu va putea scoate nici o mărturisire, chiar 
dacă l-ar omori, că sunt sănătos şi că lucrez la o carte, etc. l-a cerut şi 
adresa lui Strugalis, pentru a-i înmâna scrisoarea. 

Despre toate acestea nu ştiam decât eu, Gicu şi această 
persoană. 

Ulterior, reîntâlnind-o, i-a povestit toate cele pătimite, informând-o 
şi despre prezenţa lui Lolev la Piteşti şi despre aceea că Securitatea 
cunoştea tot ce discutaseră împreună. 

lată răspunsul său: 

— Este adevărat că i-am comunicat lui Lolev totul, fiindcă aveam 
încredere în el, ştiind că l-a ajutat la plecare pe d-l Marinescu, despre care 
dorea întotdeauna să afle veşti. N-am însă nici o cunoştinţă despre 
prezentarea lui la securitatea din Piteşti, pe care văd că a tăinuit-o față de 
mine. Eu n-am spus nimic securității. Dacă aşa stau lucrurile, atunci şi eu 
mă aflu aici pe un vulcan. 

Prin persoanele mele de încredere am aflat următoarele: 

| Lolev este un refugiat basarabean. Tatăl său fiind declarat 
chiabur, fusese arestat de către Securitatea sovietică şi internat într-un 
lagăr în interiorul Rusiei, unde decedase. 

Cu ocazia refugierii pierduse totul, oprindu-se în judeţul lalomniţa, 
împreună cu familia, mama şi sora. 

Fiind apoi numit în învățământ, ocupase catedra la Câmpulung, 
înscriindu-se la social-democrați. Cu ocazia fuziunii trecuse la comunişti, 

devenind membru de partid, de unde a fost exclus cu ocazia verificării din 
1950. 

După excludere, luat în evidenţă de Securitate şi cercetat asupra 
trecutului său, ca să scape de orice neplăcere a acceptat să devină 
informatorul acesteia, denunțând tot ceea ce afla că se petrece în oraş şi 
la şcoală şi căutând să afle de la persoana cealaltă tot ceea ce ştia despre 
mine, informaţii pe care le transmitea apoi Securității. În felul acesta au 
căzut în mâna Securității nu numai Gicu Simescu, dar şi alți prieteni din 
Câmpulung, care mă ajutaseră. 

Ce-i păsa acestui bulgar ticălos de noi şi de lupta noastră? Ce-i 
păsa de suferințele şi de chinurile ce înduram? Străin de neam şi de 
sânge cu noi, ce-i păsa de țelurile ce urmărim, de gândurile ce ne 
frământă şi de zbuciumul şi furtuna din sufletele noastre? Lipsit de orice 
demnitate, având tot ce-i trebuia şi lăsat în pace de Securitate, prin 
serviciile ce-i aducea, ce-i pasă acestui laş ce se târăşte ca să treacă de 
noi toți acei care, fiind prinşi cu ajutorul său, vom fi împuşcaţi fără nici o 
cruțare? 

Aceşti nemernici n-au ce căuta în rosturile noastre de mâine şi nu 
merită să respire aerul acestei țări, când astăzi s-au coborât pe ultim 
treaptă a decăderii, îndeplinind cea mai josnică şi degradantă misiune, 
aceea de informator al bestiilor comuniste, pentru prinderea şi distrugerea 
celor aflați în rezistență. A 

întâmplarea aceasta, cu toate consecinţele ei grave ne-a servit o 
a doua lecție aspră. Este totuşi bine că i-am aflat, pentru că astfel i-am 
îndepărtat definitiv din calea noastră, ne mai putând avea nici o informaţie 
despre noi şi nici despre legăturile cu ceilalți prieteni pe care i-am anunţat 
să-l evite. 

După plecarea lui Lolev de la Securitate s-au început din nou 
cercetările cu cei arestați. Simescu şi Rădulescu, care au ajuns însă la un 
punct mort, datorită dibăciei întrebuințate de Rădulescu. La interogatoriul 
ce i s-a luat, a declarat c-am sosit întra-adevăr într-o noapte la casa sa, 
adus de Simescu, care m-a lăsat acolo, plecând la Bucureşti, cu căruța ce 
era gata pregătită de drum şi că, după o jumătate de oră de discuţii, a 
refuzat să mă primească, după care am plecat şi eu, ieşind singur la 
muchea dealului, fără ca el să ştie direcție ce am urmat. 

— Păi, de ce n-aţi spus aşa de la-nceput, măi moşule, că nu mai 
pățeai ce ai pățit? 

— Minte proastă, domnule. Ce să-i faci? om bătrân şi prost. Mi-a 
fost frică de d-voastră. 

— Adevărat om bătrân şi prost. Să-ţi bagi minţile-n cap şi să nu mai 
faci prostii d-astea. Dacă ai să afli ceva despre el, să vii să ne anunți, iar 
dacă mai vine pe la casa ta, primeşte-l şi dă-ni-l pe mână. 

- Bine, d-le. Aşa am să fac de acum. 

Precizez că Rădulescu este un bărbat de patruzeci şi ceva de ani, 
isteț ca un drac şi iute ca piperul. Din cauza unei eczeme ce-i ieşise pe 
față, nu se bărbierise de câteva. săptămâni, iar barba crescută mare şi 
neregulat, adăuga cel puţin 20 de ani la vârsta lui, dându-i înfăţişarea unui 
moşneag. 

Prin ingeniozitatea răspunsului său, a scos din cauză pe toți şi a 
pus capăt cercetărilor, Securitatea ne mai având nici o direcţie de urmat. 

După masă ambii au fost puşi în liberate, Simescu fiind obligat să 
cerceteze şi să-mi afle de urmă, prezentându-se în fiecare vineri să 
raporteze rezultatele obținute. 

Întâlnind ulterior pe Rădulescu, după ce mi-a povestit tot ce-a 
pățit, a terminat cu această exclamație: 

- Da' proşti mai sunt berbecii ăştia de i-am tras pe sfoară aşa de 
uşor! De acum nu mai mi-e frică de ei. Ştiu cum să procedez. La care i-am 
răspuns şi eu cu aceeaşi apreciere ca şi la adresa celor de la Câmpulung: 

— Sfântă prostie! Bine că eşti întipărită atât de adânc pe fruntea 
atâtor imbecili din zilele de azi! 

Se adevereşte astfel încă o dată că Securitatea comunistă, 
formată din elemente inferioare şi nepregătite, nu este capabilă să 
acționeze decât prin teroare şi numai cu ajutorul trădătorilor, spionilor şi 
informatorilor de teapa lui Lolev, tot aşa cum niciodată comunismul n-ar fi 
putut să prindă rădăcini pe plaiurile noastre, dacă nu şi-ar fi apropiat o 
lume care n-are ce căuta în rosturile noastre de mâine , lumea lui Lolev. 

Şi diferenţierea acestei lumii va trebui să se facă fără nici o 
şovăială, tăindu-se adânc cu bisturiul chirurgului care înlătura fără cruţare 
tot ce-i bolnav din rana supusă operației. 

De o parte vor fi bestiile comuniste cu toți sateliții, slugile şi 
susținători lor, cu toți parveniţii, oportuniştii, carieriştii, spionii, trădători 
neamului românesc, cu toți informatorii Securităţii, asupritorii noştri, cu 
toate zdrenţele şi lepădăturile satelor şi oraşelor, cu toți aceia care au slujit 
luptei de clasă şi revoluţiei permanente şi violente, având drept călăuză 
principiile marxist-lenininste, cu toţi acei care au ridicat la rang de dogmă 
principiul laşităţii: „capul plecat, de sabie nu-i tăiat”, făcând tot ce li s-a 
cerut numai ca să trăiască bine şi să aibă de toate; toți acei care n-au avut 
nimic cinstit şi nobil în sufletul lor, oamenii laşităţii şi ai ticăloşiei, pe care 
disprețul nostru trebuie să-i însoțească totdeauna şi pretutindeni. 

De cealaltă parte toți acei care zac prin lagărele şi închisorile 
comuniste şi pe şantierele de muncă, departe de familiile şi rosturile lor, 
aceia care au luat calea pribegiei, trecând hotarele țării sau valea codrului, 
rătăcind în necunoscut, dar stând şi rezistând, acei care şi-au distrus 
nervii şi s-au ales cu părul încărunțit înainte de vreme, tresărind în orice 

moment de teama apariției securității comuniste, lumea care a suferit şi a 
răbdat în tăcere, dar a rezistat scrâşnind din dinţi cu speranţa în suflete şi 
pe care dacă o încerci să o afli o găseşti uşor şi pretutindeni, toți acei 
cărora li s-a furat tot avutul fiind aruncați pe drumuri şi lăsați muritori de 
foame. 

Lumea aceasta, printre care mă număr şi eu, şi în care spercănu 
voi fi de prisos mâine, când astăzi păşesc pe un drum atât de puțin 
bătătorit de alţii şi pe care cei mai mulţi nici nu au îndrăznit să facă nici 
măcar un pas. Lumea aceasta, în mijlocul căreia am lucrat încet şi pe 
tăcute, transmițând totul mai departe, prin cunoştinţele şi legăturile mele şi 
în care n-am semănat speranțe fără rost, ci am spus adevărul aşa cum 
este, fiindcă optimismul nu trebuie alimentat cu minciuni care slăbesc şi 
înşeală, ci cu realităţile vii, care fortifică şi sunt dătătoare de speranțe. 

Le-am dat tuturor puteri de rezistență şi le-am întărit în aşteptarea 
zilei mântuitoare de mâine. Va fi lumea aceasta din mijlocul căruia au 
căzut şi vor cădea încă mulţi, dar vor rămâne destui, care să 
supraviețuiască şi să reclădească viața nouă pentru care luptăm cu toate 
puterile noastre, pentru viaţa ieşită din suferinţele ce îndurăm şi de durerile 
ce au pătruns atât de puternic în adâncurile ființei noastre. Este lumea 
care va cere dreptate şi va trebui să i se dea. 

Din cauza suferințelor îndurate şi a rănilor cauzate, mult timp încă, 
nici Simescu, nici Rădulescu n-au putut fi buni de muncă. 

Într-una din zilele fixate, Simescu a comunicat securității din Piteşti 
că Rădulescu se află pe moarte. ă 

- Nu e vina noastră. Cei de la Bucureşti au făcut totul şi ei poartă 
răspunderea, a răspuns Locotenetul de serviciu. 

După două săptămâni, Rădulescu a fost chemat la Primărie unde 
Loc. Rădoi de la Securitatea Topoloveni şi Preşedintele Sfatului Popular, 
amenințându-l că-l vor trimite la Canalul Dunării, i-au cerut să dea 
declarația scrisă că n-a avut nici o suferință de îndurat cu ocazia 
cercetărilor. Bestiile comuniste voiau să scape de orice răspundere. Pe 
baza unei astfel de declaraţii. Dar ziua răfuielilor, atât de mult aşteptată de 
noi, va sosi odată şi numai atunci se va vedea ce valoare reprezintă o 
astfel de declaraţie. 

De arestarea celor doi anunțasem şi pe cei de la Birzeşti. 

În noaptea de sâmbătă 26 iulie am revenit aci s-o anunț pe soție c-au 
fost puşi în libertate. Duminică, după plecarea sa am avut ocazia să fiu 
încă câteva ore cu fetița, iar noaptea am plecat la drum. 

Aceasta a fost ultima noastră întâlnire. Dumnezeu ştie când ne vom 
mai vedea. 

În cursul săptămânii următoare am fost înştiințat că soția a fost 
cercetată de Securitate, atât despre locul unde şi-a petrecut vacanța, cât 

şi despre lipsa fetiţei din oraş şi că sigur va fi pusă sub urmărire tot timpul 
cât va rămâne la Biîrzeşti şi că, să nu încerc deci s-o mai revăd. 

Rămas din nou singur, credeam că după toate cele petrecute, 
lucrurile se vor mai linişti pentru câtva timp. Din contră, urmărirea s-a 
accentuat peste aşteptări şi în fiecare zi apărea în comună câte un agent 
al Securităţii, informându-se şi cercetând să-mi afle urma. 

Miliția comunei este condusă de un anume Săvulescu, care în 
toamnă, alungând pe ceilalţi, a introdus Postul în casele mele închiriate de 
comună în mod gratuit! Primind asigurarea că va fi avansat dacă reuşeşte 
să mă prindă , cutreiera zi şi noapte dealurile, supraveghind neamurile şi 
percheziționând pe cine nu te aşteptai. 

Raza de acțiune a milițienilor şi a Securității era spre nord şi vest, 
sector împădurit, cu multe dealuri şi văi adânci şi cu distanțe mari. 
Probabil că această accentuare se datora şi prezenței fetiţei la Birzeşti, 
Securitatea presupunând că dacă mă aflam prin acele părţi, voi încerca s-o 
văd şi pe direcția aceasta se aflau şi cei prezenți. 

Din prudență m-am mutat de la prietenul lon, alături într-un pătul la 
fina Lina Albu, unde am rămas câteva zile şi nopți în şir. 

Dealurile dintre Negreşti-Fureşti-Dobreşti nu fuseseră niciodată nici 
patrulate şi nici cercetate. Ca să fiu mai în siguranță, mi-am luat merinde 
pentru câteva zile şi fără să ştie cineva m-am retras pe muchia unui deal 
acoperit cu lăstar des, în partea de răsărit a satului, de unde puteam să 
observ peste tot. Asupra mea n-ar fi putut avea vreo bănuială. Noaptea 
coboram la fântâna de la capul piscului, de unde luam apă pentru tot restul 
zilei, fără nici o grijă că aş putea să întâlnesc pe cineva. 

Din cele întâmplate până acum se constată că Securitatea 
Generală, aflându-se în posesia informaţiilor date de bulgarul Lolev, a avut 
certitudinea că, arestându-l pe Simescu sunt şi eu ca şi prins şi pentru ca 
prinderea să fie sigură, a trimis pe teren o echipă chiar din Centrală, cu un 
efectiv foarte puternic: cinci ofițeri şi patru plutonieri, înarmaţi cu pistoale 
automate ruseşti, a câte 72 focuri fiecare, contra mea, care eram înarmat 
doar cu un singur automat german cu 20 de focuri. Neizbutind în 
încercarea lor, au renunțat întorcându-se la Bucureşti tot aşa cum 
plecaseră lăsând continuarea urmăririi pe seama Securităţii Regionale 
Piteşti şi Topoloveni şi a miliției comunale, fără să fi organizat şi pus în 
aplicare un plan metodic de urmărire. Se păşea deci în necunoscut şi la 
întâmplare, în aşteptarea unui nou denunț. Cu alte cuvinte: "Pică pară 
mălăiață...". 

Cum să mă prindă nişte agenţi veniţi din alte părți pe mine, care mă 
aflam pe locurile copilăriei mele, unde cunoşteam până şi cele mai mici 
cotituri ale potecilor tăinuite de pe coastele şi fundurile de vâlcele şi care 
atunci când aveam vreo bănuială traversam doar drumurile dealurilor prin 

punctele alese de mine, iar să nu le cutreier în lung şi-n lat, ca să mă 
întâlnesc cu ei? 

Şezusem în deplasare 23 de zile. Hoinărisem destul prin păduri 
străbătusem pe jos aproape 70 de km, şi mă aerisisem suficient şi cum la 
Răncăciov nu se produsese nimic deosebit, ceea ce însemna că locuința 
finului Boştenaru nu fusese bănuită, în noaptea de 10 august am revenit la 
cămăruța secretă, lăsându-i pe urmăritori să-şi continue cercetările într-o 
regiune în care n-aveau nimic de aflat. 

Toamna a trecut în linişte. Au trecut şi sărbătorile Crăciunului şi iată- 
mă în seara de Anul Nou. Este ora 24. Stau singur la măsuţța mea şi scriu. 
Mâine va sosi Gicu şi-i voi da să ascundă tot ceea ce am scris. Peste 
două minute începe noul an. Ce vor fi făcând oare soția şi fetița în această 
seară de revelion? Sunt sigur că acolo departe, singure şi îngândurate îşi 
amintesc de mine, tot aşa cum şi eu mă gândesc la ele, privindu-le 
fotografiile pe care le am în fața mea. 

Încrezător în augurii unei întoarceri fericite a soartei de care depinde 
şi viața mea şi fericirea noastră, le doresc tot binele şi le fac urarea să 
vedem cât de curând la căsuţa noastră, în pace, linişte şi voie bună. 

De la ele gândurile îşi i-au zborul către viitorul conturat încă în 
necunoscut, către toți acei care zac în temnițele şi lagărele comuniste, 
către acei care rătăcesc pretutindeni şi trăiesc ca şi mine sau poate şi mai 
rău şi către acei care nu m-au pierdut încă din gândurile lor. 

Ce ne va aduce oare anul 1952? 

Prietenilor în suferință! Numai noi ne cunoaştem amarul şi 
durerea ce ne apasă. Numai noi ne cunoaştem suspinele înăbuşite şi 
chinurile ce suportăm de atâta amar de ani. Numai noi, prin propria 
noastră experiență, am reuşit să cunoaştem din plin sensul greu şi aspru 
al cuvintelor: pribeag, singurătate, suferință. 

Numai noi ne cunoaştem rănile atât de adânc încrustate în 
suferințele noastre. Să nu dăm nimic uitării şi să nu lăsăm rănile să se 
cicatrizeze. 

Să le redeschidem din când şi cât mai des, pentru ca din durerea lor 
să înțelegem care este datoria noastră. 

Cu privirile ațintite înainte şi numai înainte, către zorii zilelor atât de 
mult dorite, să ne strângem mâna şi să ne încurajăm reciproc. 

Ne vom întâlni totdeauna şi pretutindeni, în frumosul vis pe care se 
sprijină toate gândurile şi toate puterile noastre. 

31 Dec. 1951 
Râncăciov 


A trecut un an şi patru luni de. când n-am mai scris. 

Am făcut-o din prudenţă, neavând unde să ascund imediat ceea ce 
scriam. Acum, aflându-mă într-un loc mai sigur, reiau firul întrerupt. 

Am trecut cu bine iarna anului 1951-1952. Mi s-a pierdut urma şi 
toate încercările de a fi, descoperit au rămas fără rezultat, măsurile de 
precauție atât de sever luate de noi şi cercul extrem de restrâns al 
cunoştinţelor s-au dovedit admirabile. 

Supraveghind mişcările securității şi ale Miliției am aflat locurile de 
pândă ce şi-au fixat şi drumurile pe care le cutreieră şi le cercetează ziua 
şi noaptea în urmărirea mea. M-am şi hotărât astfel să-mi schimb potecile 
şi să umblu pe poteci mult mai ocolite ca să ajung la țintă, atunci când sunt 
silit să pornesc la drum. 

Am putut şi să aflăm care sunt informatorii secreţi ai Miliției şi 
Securităţii. Printre alţii, doi sunt extrem de periculoşi: preotul Ghiocel şi 
învățătorul Gh. Duican. 

Preotului i s-au dat indicaţii să se servească până şi de ocaziile ce i 
se oferă prin spoveditul copiilor şi femeilor, ca să-mi afle urma, 
supraveghind şi casa fratelui meu aflată în apropiere. A devenit atât de 
inconştient, uitând rosturile şi chemarea lui de preot, încât fără nici o 
ruşine şi în văzul tuturor, se prezintă imediat agenţilor Securităţii, dându-le 
raportul când sosesc în comună. Este una şi aceeaşi persoană cu aceea 
care a făcut parte din biroul electoral al circumscripției noastre la alegerile 
parlamentare din 19 noiembrie 1946, luând parte la falsurile comise de 
birou, iar prin serviciile aduse acum Securităţii, ca informator, partidul l-a 
scos de la chiaburi. 

Câtă deosebire între acesta şi Pr. Haralambie Dumitrescu tot din 
satul meu, cu care m-am întâlnit de câteva ori în secret, comunicându-mi 
tot ce putea afla prin fratele său, obligat de Securitate să le servească 
drept informator. 

Şi ce s-ar putea spune de învățătorul Duican care a denunţat şi pe o 
bătrână de peste 75 de ani, din comuna Voroveni, care în trecerea sa prin 
sat se oprea adesea să se odihnească la casa nepoatei şi finei mele 
Aurora Boboc, aflată vis-a-vis de a lui, acuzând-o că întreține legătura 
între mine şi neamuri, fiind cercetate cu deamănuntul nu numai bătrânica, 
dar şi gazda. 

Peste tot unde crede că e locul potrivit şi mai ales în fața organelor 
de urmărire şi a membrilor: de partid, repetă veşnic acelaşi lucru: "Acest 
bandit trebuie prins şi pus la locul lui, căci dacă scapă şi vremurile se 
schimbă ne va distruge pe toți!" 

Deocamdată, pe lângă calitatea de agent informator se ocupă şi cu 
contopirea avutului nostru într-un mod revoltător de neruşinat. 

Reclamat Sfatului Comunal şi Miliției s-a răspuns că n-aveam 
origine sănătoasă pentru ca plângerile noastre să poată fi cercetate. 

S-ar părea curios ca un preot şi un învățător să se coboare până 
întratât încât să îndeplinească aceste servicii josnice şi murdare. Nouă 
însă, care-i cunoşteam de aproape, faptul nu ni se pare câtuşi de puțin 
surprinzător. În şcoală ca şi în societate, ambii sunt elemente de ultimă 
categorie, iar în vremurile actuale, nu puteau fi decât ceilalți sunt. 

În contra învățătorului Duican organele şcolare ar fi luat, probabil 
măsuri şi mai severe decât acelea ce i s-au aplicat ca element slab şi 
nepregătit, dacă n-ar fi fost rolul josnic pe care-l îndeplineşte. 

Este totuşi un mare avantaj pentru noi că i-am putut identifica, ştiind 
de cine să ne ferim. i 

Mai sunt în comună şi alți agenţi cărora Securitatea, le-a impus prin 
ameninţare să îndeplinească acest oficiu. Însă unii dintre ei s-au grăbit să 
ne informeze despre însărcinarea primită, comunicându-ne tot ce puteau 
afla despre măsurile şi intenţiile Securității. 

În noaptea de 19 mai am părăsit locul unde mă aflam, fiind informat 
că securitatea reținuse şi numele gazdei mele printre ale celorialte 
neamuri, cerute din nou. Am stat în deplasare două luni, după care 
alungat de alte cercetări am revenit de unde plecasem, neproducându-se 
nimic deosebit aci, securitatea efectuând percheziții şi cercetări atât la 
neamurile din Negreşti, Bîrzeşti şi Hârtieşti sau Boteni, cât şi la Bucureşti 
şi la Reşiţa, conform informaţiilor intenționat date de către cei interesați. 

La Negreşti a stat o lună un agent al Securității, îmbrăcat în civil 
dându-se drept maior şi ademenind cu bomboanele până şi copii de 
şcoală pentru ca să afle dacă nu cumva se află cineva ascuns la casele 
lor. 

Securitatea din Piteşti a arestat pe nepotul învățătorului Grigore din 
Bîrzeşti, întrebuințând toate metodele de terorizare ca să afle ceva despre 
mine. După opt zile de eforturi zadarnice şi în lipsă de nici o indicaţiune, |- 
au pus în libertate, obligându-l să cerceteze prin toate neamurile să afle 
locul unde mă găsesc ascuns. Timp de peste 2 luni a trebuit să facă 
săptămânal deplasări la Piteşti, să comunice rezultatele obţinute. 
Informaţiile transmise, nu numai că nu au fost pozitive, dar, prin felul cum 
au fost prezentate, au derutat şi mai mult cercetările şi bănuielile ce 
pluteau asupra unora dintre neamurile acuzate c-ar fi întreținut legături cu 
mine, îndreptându-le cât mai departe. Şi toate acestea se petreceau după 
ce, în luna mai 1952 o echipă cu peste 20 milițieni sub comanda a trei 
ofițeri şi cu ajutorul a trei câini lupi, cutreieraseră toate pădurile dintre 
Negreşti-Biîrzeşti şi Boțeşti. 

Una dintre măsurile luate de Securitate a fost să înconjoare cu 
milițieni anumite sate aflate în apropierea pădurilor bănuite că ar adăposti 
partizani, cercetând casă cu casă. Astfel, în dimineața zilei de 17 
octombrie 1952 au fost înconjurate şi satele Cârstieni şi Râncăciov cu un 
rând de milițieni călări şi înarmaţi, aşezaţi din distanță în distanță, pe 
culmea dealurilor şi cu un alt rând de milițieni pedeştri, postați sub dealuri, 
prin grădini, mai în apropierea caselor, în timp ce alte echipe au căutat 
casă cu casă. Am fost astfel prins în cercul lor, fără nici o posibilitate de a 
fugi la pădure. Am rămas pe loc, iar gazdă, care nu era alta decât nepoata 
şi fina mea Lucica Boştenaru, a camuflat perfect intrarea locului unde mă 
aflam ascuns. 

Pe la orele 11 a sosit şi echipa formată din doi milițieni şi un 
comandant. Primită cu calm şi dispoziţie de voie bună, a perchiziționat 
peste tot fără să descopere odăița unde mă aflam ascuns. 

Situaţia s-a agravat însă între timp, întrucât fiul vecinului Vlăsceanu 
urmând a fi arestat şi trimis ca chiabur la Canalul Dunării? a dispărut, astfel 
că agenții securității şi milițienii din sat se aflau veşnic în apropiere, 
supraveghind casa pe care într-o noapte au şi perchiziționat-o şi adesea 
şedeau la pândă, obligându-ne şi pe noi la o atenţie deosebită. 

În acest timp, la Negreşti a fost din nou perchiziționată locuința 
fratelui meu, la ordinul Securităţii, a trebuit să pornească şi el la neamuri 
să afle ceva despre mine, deplasându-se şi la Bucureşti şi la Câmpulung, 
pentru a sta de vorbă cu peroanele indicate de Securitate, deşi se afla în 
legătură permanentă cu mine. 

La puţin timp, după aceasta au fost chemaţi deodată la Securitatea 
din Câmpulung următorii: învățăt. Grigore, învățăt. Țigănescu, învățăt. 
pensionar Heroiu şi studentul Titel Ţigănescu toți din Birzeşti, învățăt. 
pensionar Gh. Marinescu şi Gicu Simescu din Negreşti şi învățăt. 
pensionar Gh. Boştenaru din Râcăciov. lată-l deci şi pe veteranul învățăt. 
Gh. Boştenaru în vârstă de 73 de ani, chemat la Securitate şi cercetat 
pentru mine, silit fiind să petreacă o noapte acolo. 

Stând deoparte şi aflându-mă în siguranţă, puteam să observ uşor 
zvârcolirile infructuoase ale Securităţii şi cercul în care se învârtea fără nici 
un rezultat, cu toate că dintre cei cercetaţi, cei mai mulți, cunoşteau 
drumurile mele. În plus, atât Gh. Boşteanu, cât şi Gicu Simescu, şedeau 
oricând de vorbă cu mine. Gh. Boşteanu, întors de la Câmpulung, ne-a 
povestit cele întâmplate şi interogatoriul la care fusese supus. De la acest 





2 Este vorba de canalul Dunăre — Marea Neagră ce a fost început şi apoi părăsit 
şi unde toate muncile se făceau cu "duşmanii regimului”, toți cei care scăpau vreo 
vorbă ce putea fi raportată autorităţilor. Circulau glume, “bancuri” foarte 
periculoase de a fi repetate. 

stadiu al rezistenței era sigur că Securitatea nu va afia niciodată ceea ce 
dorea şi era mândru că a trecut şi prin această baie a tiraniei comuniste. 
Profit de această ocazie pentru a mărturisi cât de mulțumit şi de fericit m-am 
simţit totdeauna cât am stat la sfat cu acest distins învățător şi câtă 
siguranță şi încredere strecoară în sufletul fiecăruia vorba pe care o 
rosteşte. Nici 10% din generația actuală de învățători, nu pot avea 
pretenția să se compare ca pregătire, demnitate, caracter, tenacitate şi 
perseverență cu acest dascăl atât de bine format, care a educat 40 de 
serii în activitatea sa didactică. Ce plăcut este să te apropii şi să stai 
alături de acest suflet încrezător în faţa viitorului, pe a cărui față luminează 
veşnic soarele primăverii şi al încrederii nestrămutate într-un nou răsărit al 
vieții şi mă întreb câți dintre dascălii de astăzi, câţi dintre toţi ceilalți 
intelectuali şi oameni de răspundere pot spune că în aceste vremuri atât 
de grele au avut prezente aceleaşi gânduri, visuri, meditații, preocupări şi 
perspective şi că au luptat consecvent, zi cu zi, ceas cu ceas pentru 
realizarea lor. * 

Am cunoscut de aproape pe acest om de acțiune şi de avânt, pe 
acest suflet mândru şi înflăcărat, pe acest luptător neobosit, care 
întruchipează speranţa, onoarea şi dorul de viață al unui neam întreg şi 
care astăzi, mai mult ca oricând, este un simbol al patriotismului şi al 
rezistenței în contra tiraniei comuniste şi mă mândresc cu prietenia pe 
care mi-a acordat-o. . 

Tot fără rezultat s-au dovedit şi interogatoriile celorlalți. 

Toamna aceasta mi-a adus şi o altă bucurie. Mi s-a confiscat 
întreaga avere ce posedam, sub cuvânt că, fugar fiind, a rămas 
nemuncită. 

Câtă minciună sfruntată se ascunde în această motivare 
judecătorească şi câtă fățărnicie în măsura ordonată de guvern. 

Ar fi fost o justificare ceva mai demnă dacă s-ar fi spus pur şi simplu 
că se distribuie confiscarea averilor tuturor fugarilor ca măsură de 
"pedeapsă". Dar ca să motivezi dispoziția afirmând că pământul rămas 
nemuncit, când aceasta este o minciună sfruntată, înseamnă nu numai că 
maschezi măsura ordonată sub un pretext inexistent, dar că nu există nici 
cel puțin curajul răspunderii, mărturisirii adevărului ce se urmăreşte. 

Peste tot înşelătorie, ipocrizie şi laşitate, puse în practică cu ajutorul 
magistraturii democraţiei populare. 

Nicicând averea mea nu a fost mai atent şi mai complect muricită ca 
acum şi aceasta nu numai ca o obligație a îndeplinirii planului de cultură şi 
a predării cotelor, evitând astfel orice proces de sabotaj, dar şi pentru 
procurarea unui produs care îmi era atât de necesar în viața pe care o duc 
acum, când sunt lipsit complectamente de orice alte mijloace de existență. 

Probele prezentate că averea a fost muncită şi obligaţiunile 
îndeplinite, n-au fost luate în considerație de judecătorii populari. 

La 6 lanuarie 1953, tocmai în timpul Bobotezei, Securitatea a vizitat 
din nou domiciliul fratelui meu, iar la 15 ianuarie a fost din nou arestat Gicu 
Simescu, cerându-i-se să se indice numele şi adresa membrilor familiei, 
luând notă şi de la cei de la Râncăciov, deci şi de gazda mea. 

Comunicându-mi-se imediat acest lucru şi persupunând că s-ar 
putea produce o percheziţie şi aci unde mă aflu, în noaptea de 17 ianuarie 
am pornit la drum, însoţit de Gicu cale de o oră şi ceva până la pădurea 
statului, ajutându-mă să ies din sat. 

Era o noapte de iarnă grea, cu zăpada de curând căzută şi fără 
poteci. mi-am continuat singur drumul prin pădure şi abia după şase ore 
am ajuns la prietenul lon Dinu. Parcursesem un drum extrem de greu şi cu 
destulă greutate pe spate. Eram ud până la genunchi, complect transpirat 
şi complect epuizat de puteri. 

Am fost primit cu aceeaşi bunăvoință de totdeauna şi intenționam să 
rămân aici până voi găsi o altă gazdă mai sigură, deşi iarna este atât de 
greu să găseşti loc de popas din cauza focului. | 

Abia sosisem de patru zile, când am fost informați de învăţăt. 
Stănescu că Securitatea îi ceruse părerea dacă nu cumva aş fi ascuns aici 
locul fiind vizat prin indiscreţia fostului aprod Postelnicu, de care mă 
servisem în mai multe rânduri şi care nu ştiuse să tacă, motiv pentru care 
nu l-am mai reţinut în jurul meu. Am plecat întâlnindu-mă cu Gicu Simescu 
şi Codin Rădulescu pe vârful unui deal, unde mi-au comunicat că mi-au 
găsit o altă gazdă la prietenul Gh. Pica. Am rămas aici peste două 
săptămâni într-o cameră în care pătrundea căldura doar printr-o mică 
fereastră, pe care o deschideam din când în când şi din jarul dintr-un fund 
de căldare. Seara, după ce adormea copilul de numai 7 ani, de care ne 
păzeam veneam în camera gazdei de mă încălzeam puțin, în timp ce luam 
şi masa. Bunăvoinţa primirii răsplătea însă toate celelalte neajunsuri 
impuse de vreme. 

Am trecut însă cu toții printr-o puternică emoție: dimineaţa celei de- 
a treia zi a sosirii mele aici. Pe la orele 7, un agent al Securităţii însoțit de 
cei trei milițieni din comună au perchiziționat locuinţa lui C. Rădulescu, 
aflată alături, unde locuisem în toamna anului 1950 şi care fusese arestat 
şi bătut groaznic pentru mine. Teama a fost şi mai mare când un vecin a 
anunţat gazda că îi va fi perchiziționată locuința. Plecarea mea în timpul 
zilei era imposibilă, fiindcă aş fi fost descoperit imediat. Cu speranța că 
vom trece cu bine şi acest moment, am rămas pe loc. Pe la orele 9% 
terminându-se perchiziția, agenţii ne-au ocolit, plecând şi perchiziționând 
locuinţa unui alt fin, de unde apoi s-au îndepărtat. 

În noaptea de 4 februarie am plecat spre Bîrzeşti, tot singur şi tot pe 
drumul pădurii. După o oră şi jumătate am ajuns la un punct destul de 
periculos, o intersecţie a cinci drumuri. Am ocolit-o cu prudență. Stând 
puţin în popas la o muche de vâlcea, peste vale, în cealaltă muche, la 
maximum 200 m în linie dreaptă, au început să urle lupii de răsunau văile. 
Era o haită întreagă căreia au început să-i răspundă urlete izolate venite 
din diferite direcţii. Din prudență m-am înapoiat la prietenul lon Dinu. Cum 
toate semnele prevesteau vreme rea, mă hotărâsem să mai rămân aici 
până când se limpezeşte timpul. A doua zi însă a sosit în sat un agent al 
Securităţii, iar eu seara, condus de prietenul lon până în vârful dealului mi- 
am continuat drumul pe o vreme care semăna mai degrabă a infern. Era o 
noapte tristă de iarnă, plină de amenințări şi prevestiri urâte. Nu se vedea 
nici la câțiva paşii şi începuse să viscolească cu spic de zăpadă, care se 
învârtea în loc. i 

Mergând numai pe direcție ca să nu rătăcesc drumul, servindu-mă 
de câteva lumânări pe care le aveăm cu mine, după două ore a început să 
ningă, viscolit, iar locurile acoperite de fulgii albi au mai luminat puțin 
calea. Singur în mijlocul pădurii, abia mă mai puteam urni din loc. 
Aproape după fiecare km parcurs mă opream, adăpostindu-mă după câte 
un stuf, scuturând zăpada după mine şi odihnindu-mă puțin. 

La orele 4% am sosit la prietenul N. Mărgescu, fără ca cineva să îşi 
fi putut închipui c-aş fi îndrăznit să pornesc la drum şi să străbat pădurea 
pe o distanță de 15 km, pe o vreme atât de groaznică. N-am întâlnit nici o 
vietate sălbatecă în drumul meu. S-ar fi putut oare încumeta vreuna să 
iasă din adăpost pe o asemenea vreme? 

În noaptea următoare, liniştită şi senină, haita de lupi a coborât în 
sat, venind din direcţia şi chiar pe drumul pe care coborâsem şi eu. 

Eram atât de obosit că dacă cineva s-ar fi sprijinit p mine aş fi căzut 
la pământ. Mă distrusese nu numai greutatea ce purtam, dar şi vremea 
rea şi distanța. 

Cum prezența mea în Birzeşti nu trebuia să fie cunoscută de 
nimeni, am fost adăpostit în alt corp de casă, lipsit complect de încălzire. 

Ziua şedeam îmbrăcat şi vârât într-un plocad, având chiar şi 
mânuşile în mână, iar seara târziu coboram jos, în cuinea unde locuia 
gazda, rămânând aici până la ziuă, când reveneam în camera de sus. 

După cinci zile luând contact cu Moise Stan, am mers la Boteni în 
acelaşi loc în care cu trei ani în urmă era să fiu prins în mâinile securității. 
Parcursesem distanța în doar cinci ore, dar pe poteci lăuntrice şi ascunse, 
tot prin zăpadă, pe de-a-ntregul şi tot în timpul nopții. 

Când am sosit aici mi-am rotit privirile peste tot, amintindu-mi 
momentul acela când aşteptam apropierea agenților Securităţii veniţi în 

urmărirea şi prinderea mea. Acel moment greu al vieţii mele aparține acum 
trecutului. Lucruri vechi, dar care nu se vor uita niciodată. 

N-am putut rămâne aci decât 38 de ore, dar am aflat un lucru ce n- 
aş fi crezut că s-ar fi putut întâmpla vreodată. 

Fusesem intrigat de faptul că toamna trecută securitatea 
perchiziționase locuința vărului Mitică Zamfirescu din Hârtieşti, unde mă 
refugiasem la 3 februarie 1950, după fuga din Boteni şi voiam să aflu cum 
a fost descoperită această gazdă de încredere, pe care o cunoştea numai 
un cerc restrâns. Totul mi s-a explicat şi iată cum: 

Acela care mă anunţase în seara de 4 mai 1947 că voi fi arestat, 
fusese |. Cristescu, arhivarul tribunalului, în care aveam multă încredere şi 
care, apoi, mă vizitase în două rânduri în primăvara anului 1948 acolo 
unde mă aflam ascuns. În felul acesta cunoştea drumurile mele de atunci, 
şi ulterior şi pe celelalte până la sosirea mea în Boteni, unde dorise să mă 
viziteze în Decembrie 1948. 

După fuga de aici mă hotărâsem să reduc numărul acelora care 
urmau să mai ştie câte ceva despre mine, numai la acei verificați pentru 
sfințenia prieteniei lor. Întrerupsesem, deci, legăturile cu cei din 
Câmpulung, printre care şi Cristescu. Mărturisesc, însă, că dacă în unele 
vechi cunoştinţe nu mai aveam nici o încredere datorită relațiilor strânse 
ce se legaseră între ele şi urmăritorii mei, în nici un caz şi niciodată n-aş fi 
putut bănui de trădare pe Cristescu, deşi fusesem informat încă din 1949 
că intrase în serviciul Securităţii, informaţie pe care n-o luasem în seamă, 
considerând-o pornită de la o persoană interesată, care ea însăşi pierduse 
încrederea mea. 

Într-una din zile, toamna trecută Cristescu a venit la vânătoare chiar 
pe terenul din fața casei lui Moise, căutându-mă la plecare. 

Cum acesta lipsea de acasă, i-a spus soției lui că o să revină în altă 
zi, având ceva de vorbit cu el. 

După câtva timp a sosit în Boteni, în calitate de colector oficial de 
fructe, căutându-l pe Moise. 

Invitat la o gustare cu ţuică fiartă, a întrebat de mine, cerând lui 
Moise să-i spună unde sunt ascuns, întrucât vrea să mă vadă şi să mă 
ajute, având bani destui. Fiind socotit de Moise ca om de încredere, a aflat 
de la acesta toate amănuntele fugii mele şi chiar numele gazdei din 
Hârtieşti. Tot bazat pe această încredere, i s-a arătat chiar şi noul adăpost 
construit sub casa nou clădită, unde Moise depozitase pentru un moment 
un butoi cu ţuică, mărturisindu-i că sunt aşteptat să sosesc în orice 
moment, din direcţii pe care nu le cunoaşte, neştiind unde mă aflu. 

Prins de amețeala băuturii, Cristescu a comis imprudenţa să spună 
că chiar dacă vremurile se vor schimba şi va fi împuşcat, nu-i pasă fiindcă 

şi-a trăit viaţa şi şi-a asigurat copii aşa de bine că are astăzi în casă aşa 
belşug cum n-a avut niciodată. 

La auzul acestor cuvinte, atât Moise cât şi ai săi şi-au dat seama c- 
au fost prinşi în cursă, întrucât nutreşte gânduri ascunse şi au devenit 
prudențţi, refuzând banii ce li s-au oferit pentru mine, spunând că nu ştiu 
unde sunt, ceea ce era adevărat. 

După câtva timp, nepotul lon, fiul lui Moise, a fost chemat la 
Câmpulung la Centrul de recrutare, unde a fost reținut şi predat Securității. 

Cercetat despre mine şi negând orice cunoştinţă, i s-a amintit toate 
amănuntele convorbirii ce avusese loc cu Cristescu, cerându-i-se să 
indice locul unde sunt ascuns şi bănuind c-aş fi ajuns prin Boteni, s-a 
format o echipă de câţiva zeci de milițieni, pusă sub conducerea a câțiva 
ofițeri, care a şi sosit la fața locului. 

Prima întrebare pusă lui Moise a fost să-i arate locul secret de sub 
casă unde are butoiul cu ţuică, perchiziționând cu deamănuntul, nu numai 
locuința lui Moise, ci şi pe cea a fiicei sale, aflată în apropiere. Arestându-l 
pe Moise, au trimis o echipă la Hârtieşti unde l-au arestat pe Zamfirescu şi 
pe fiul său. Încă de la început li s-au prezentat toate detaliile fugii mele şi 
numai refuzul de a primi banii de la Cristescu i-a putut salva. 

Cumnatul Moise mi-a mărturisit sincer că dacă ar fi ştiut locul unde 
mă aflam ascuns, l-ar fi condus pe Cristescu la mine, aşa cum acesta îi 
ceruse cu toată insistența, neputând să presupună .că se află în serviciul 
Securității. 

De data aceasta securitatea, ştiind că scăpasem în 1950 numai 
datorită imprudenţei cu care procedase echipa trimisă pentru arestarea 
mea, înconjurase casa din toate părțile, ținând pe toți membrii familiei sub 
teroarea împuşcăturii, cu armele luate la ochi, pe care le manevrau şi le 
încărcau la comandă în fața lor. Atât de groaznică a fost teroarea sub care 
au fost ținuți toți membrii familiei timp de aproape două ore, încât soția lui 
Moise a căpătat o atât de puternică bătaie de inimă, încât a rămas toată 
viața o ființă suferindă. 

lată cum omul în care aveam atâta încredere, pe care-l apărasem în 
contra atacurilor îndreptate de atâtea ori contra sa, a primit să intre, pentru 
bani, în serviciul securității, angajându-se să mă dea prins. Abia acum mi- 
am dat seama câtă dreptate aveau acei care odinioară căutaseră să-l 
îndepărteze din serviciu, unde a rămas fiind nu numai sprijinit de mine, dar 
şi avansat. 

Pe bună dreptate mă întreb astăzi, câţi dintre cei în care aveam 
atâta încredere atunci când am pornit la drum, vor mai fi rămas încă 
credincioşi şi n-or fi alunecat pe acelaşi drum ca acest ticălos. 

Şi ce aş putea răspunde astăzi acelor laşi care se târăsc ca să 
trăiască decât că: "O, Doamne, Doamne Sfinte, mai dă-mi zile de trai 

Pân' ce-om strivi toți lupii şi şerpii de pe plai!" 

De la Moise am revenit la Birzeşti, spre a afla tot prin aceste părți 
un ascunziş. Din precauție n-am mai urmat drumul pe care venisem, ci 
altul, şi mult mai greu şi mult mai ocolit, dar mai sigur, pornind de acasă 
încă de la orele 20, spre a avea timp suficient. La trecerea Argeşelului pe 
un anin pus curmeziş era să ne ia apa udându-ne până mai sus de 
genunchi. la orele 23 eram pe culmea Scorțarului, deasupra Drăghicilor, 
la urlătoarea lupilor, de unde m-am uitat în vale la conacul prietenului 
Matei. O linişte de mormânt se aşterriuse peste tot locul, cufundat în 
întunericul nopții. Nici o lumină şi nici un semn de viață nu se arăta 
ochiului. Întreaga avere a prietenului Matei, cu stână cu tot fusese luată de 
comunişti, iar familia alungată din sat. Unde va fi fiind prietenul Matei n-am 
putut afla. Doar țața Leana s-a retras la Câmpulung la fiica sa Lenuţa, al 
cărei soț, vărul meu Chelcea, a fost încă de mult ridicat şi trimis la canal. 
Am continuat drumul prin pădurea Hârtiască, prin zăpadă de 30 de cm şi 
fără potecă, pe acolo pe unde rătăcisem odinioară, pentru că abia la orele 
1% să fim în vale, la marginea pădurii de la capătul de sud al Hârtieştilor, 
coborând printr-un fund de vâlcea. 

Aici m-am despărțit de Moise, care mă însoţise, urmându-mi singur 
calea, pe malul Argeşului, evitând drumurile păzite de milițieni şi de gărzile 
civile de noapte. Frânt de oboseală şi ud peste tot, abia la orele 4% am 
sosit la nepotul Învățător Grigore. 

Încercările mele uşoare de a-l deştepta fiind zadarnice, şi bănuind 
că poate în casă se afla cineva străin, ceea ce a fost exact, m-am suit aşa 
cum eram în podul fânăriei, aflându-mi în fân un culcuş ca vai de lume. 

Era în noaptea de 23 februarie 1953. 

Seara m-am instalat la noua gazdă, aflată în apropiere, într-o 
cameră fără foc. Seara rămâneam adesea în camera gazdei, întâlnind din 
partea celor trei membri ai familiei atât bunăvoință şi tăcere că nu-i voi 
putea uita uşor. Au făcut tot ce s-a putut face, depăşind aşteptările. 

Aici am aflat de la nepotul Grigore că Securitatea din Piteşti, 
procedase față de el, şi tot în acelaşi timp, tot aşa cum procedase cea din 
Câmpulung, prin Cristescu, față de mine. 

Aveam în Topoloveni un prieten, Dumitru Bogăţoiu. îl cunoscuse 
Grigore şi pe el şi pe fiul său, fusese în casa lor şi primise în 1948 şi 1949 
vin şi struguri pentru mine. Într-una din zile, prin noiembrie 1952 am întâlnit 
în Bîrzeşti pe fiul lui Bogăţoiu, care i-a cerut să-i dea ceva să mănânce, 
spunându-i c-a fost la Hârtieşti să comande un cojoc pentru tatăl său, care 
era arestat şi trimis pe şantier la Bicaz, supunând că a fost şi el arestat, i-a 
povestit mizeria în care au ajuns fiind declarați chiaburi şi luându-li-se tot 
ce au avut. Cerându-i informaţii despre mine s-a oferit să-mi dea 500 lei, 
rugându-l să ne întâlnească. Cum la aceea dată nici Grigore nu ştia unde 

mă aflam, a refuzat să primească banii. Cu această ocazie i-a povestit şi 
Grigore câte a păţit cu securitatea, făcând unele aprecieri nu tocmai 
plăcute la adresa ei. 

Peste câteva zile a fost invitat la securitate la Piteşti, unde i-au dat 
toate detaliile ce le avusese cu susnumitul. Însăşi unii dintre membrii 
Securității s-au arătat scârbiţi de rolul josnic jucat de acest fiu de chiabur. 
Chiar şi Grigore mi-a mărturisit că dacă ar fi ştiut unde eram, veneau 
împreună la mine, neputându-l bănui de trădare. 

Acelaşi lucru l-a încercat şi Securitatea din Topoloveni, trimițând tot 
la Grigore pe un văr a lui, din alt sat, tot fiu de chiabur, care, a venit însoțit 
şi de Săvulescu, fostul şef al miliției din satul meu îmbrăcat în civil şi care 
mă urmărise ani de-a rândul, dar, fiind păţit, Grigore a ştiut se apere. 

După două săptămâni şi ceva am pornit către Negreşti, condus de 
Costică Grigore până în muchia dealului, alungat fiind de comunicarea 
transmisă Securităţii din Piteşti de către şeful miliției din Vultureşti, care 
raporta că din informațiile primite, am sosit în Bîrzeşti cu două nopți înainte 
escortat de două persoane. Informația îi fusese transmisă de un anume 
Stanciu din Beleţi, căsătorit în Birzeşti şi aflat în serviciul miliției, însărcinat 
fiind să supravegheze şi casa Învățăt. Heroiu, aflată vis-a-vis de a sa. 

Informația nu era exactă, dar prezența mea în sat corespundea 
adevărului şi cum miliția primise ordin să întreprindă cercetări, trebuia să 
părăsesc satul. Ulterior am aflat că, în timp ce noi ieşisem către vârf, pe 
potecile mele vechi, milițienii păziseră alături, pe drumul de căruțe. 

Popasul a fost tot la prietenul lon. La câteva case, se instalaseră în 
aceeaşi curte, atât şeful miliției, cât şi preşedintele Sfatului popular. Beam 
apă din aceeaşi fântână. Eram sigur că în nici un caz nu-şi vor putea 
închipui c-aş avea curajul să mă aflu atât de aproape de ei. Tot interesul 
era să nu fiu zărit de nimeni. 

Am rămas aici până la 23 martie, când cu ajutorul prietenului Dică 
Lungoci, m-am instalat la Ilie Mira, țăran mijlocaş, locuind în partea de sus 
a satului, lângă şosea. 

Familia se compunea din cinci persoane adulte şi un copil de un an 
şi ceva. Atât părinții, cât şi tinerii sunt persoane serioase, liniştite, absolut 
secrete şi extrem de binevoitoare. Nici chiar părinţii norei n-au cunoscut 
prezența mea aici. Nefiind nici rude şi neavând nici o legătură anterioară 
cu mine, decât că am fost colegi de şcoală, şi neavând nici fricțiuni cu 
autoritățile, nimeni, dar absolut nimeni din sat — şi cu atât mai puțin 
urmăritorii mei — nu puteau bănui c-aş putea fi ascuns aici. 

Grupul de case în care mă aflam fiind izolat şi distant de acel în 
care locuia familia, nimeni nu putea afla de prezența mea. Puteam deci citi 
şi scrie în linişte. Seara, când era întuneric, ieşeam în grădină şi adesea 

pe deal. Au fost totuşi unele întâmplări care meritau să fie menţionate, fiind 
în legătură directă cu urmăritorii mei. 

Era ziua de 28 aprilie, după amiaza. De dimineață primisem ziarul 
Scânteia, cuprinzând atât discursul preşedintelui Eisenhower, cât şi 
răspunsul ziarului Pravda, pe care îl citisem de nenumărate ori şi cu multă 
atenție, am rămas cu convingerea că de la înălțimea postului pe care-l 
ocupau şi a speranțelor pe care întreaga lume le aştepta realizate prin 
persoana sa, Preşedintele a vorbit prudent, dar sincer, clar şi hotărât. 

Expunând just atât desfăşurarea evenimentelor internaţionale de 
după război, cât şi tensiunea creată, cât şi , în plus, dorința de pacea 
tuturor, a prezentat tabloul sinistru pe care imperialismul sovietic l-a creat 
lumii, întins de la Marea Japoniei până la Marea Baltică, stăpânind peste 
800 milioane de suflete şi dominând omenirea prin forța armată şi prin 
subversivitate. 

Urmărind răspunsul ziarului Pravda la toate problemele interna- 
ționale ridicate de Preşedinte şi la întrebarea, sa de ce este gata să 
întreprindă Uniunea Sovietică, se observă o menținere totală a 
comuniştilor ruşi pe pozițiile câştigate şi o totală lipsă de sinceritate şi 
denaturarea faptelor prin minciuni şi calomnii. 

lată una care ne interesează direct: 

La întrebarea Preşedintelui: “Este Uniunea Sovietică gata să dea 
altor popoare, printre care şi popoarelor din Europa răsăriteană, libertatea 
de a-şi alege propriile lor forme de guvernământ, dreptul de a se asocia în 
mod liber cu alte țări într-o comunitate mondială bazată pe drept", ziarul 
Pravda răspunde: “În discursul Preşedintelui se acordă o importanță 
specială popoarelor din Europa răsăriteană. Din spusele lui rezultă că 
formele de guvernare ale țărilor din Europa răsăriteană ar fi fost chipurile 
impuse din afară, deşi aceasta contrazice faptele, îndeobşte cunoscute şi 
situația reală din aceste țări”. 

Faptele arată că numai printr-o luptă dârză au ajuns popoarele 
Europei răsăritene la actuala formă de guvernare democrat-populară şi că 
numai în noile condiții ele au putut asigura dezvoltarea impetuoasă a 
economiei şi culturii în statele lor. 

Ar fi ciudat să se aştepte din partea Uniunii Sovietice o imixtiune în 
favoarea restabilirii regimurilor reacționare răsturnate de aceste popoare. 

lată câtă ipocrizie, minciună sfruntată şi impertinenţă se afla în 
acest răspuns, când ştiut este că lovitura din 5 martie 1945 s-a produs în 
urma intervenției agresive a Rusiei Sovietice şi că numai în urma celor mai 
groaznice şi neruşinate falsuri s-a întronat la conducere "Blocul Partidelor 
Democrate” în urma alegerilor din 19 noiembrie 1946, care în realitate au 
constituit cea mai strălucită victorie a partidelor istorice luate în general şi 

a partidului Naţional-Țărănesc în particular, pe care au reputat-o în istoria 
lor politică. 

Dacă propunerea Preşedintelui s-ar realiza, în 24 de ore n-ar mai 
rămâne nimic din şandramaua comunistă ridicată sub denumirea de 
R.P.R. 

Ura clocotitoare acumulată în sufletul ţăranului român contra 
comunismului, stăpânită astăzi numai prin teroarea represivă a securității 
şi miliției, ar izbucni sun forme înspăimântătoare. 

Dacă atitudinea de viitor a conducerii comuniste sovietice va 
rămâne aceea expusă în ziarul Pravda, este greu de presupus că se va 
putea ajunge la o înțelegere. Singurul fapt pozitiv care se desprinde din 
acest răspuns este numai dorința de întrunire pentru discuții de care Rusia 
Sovietică are nevoie ca să câştige timp. 

Ținându-se însă seama de rezultatele anterioare este uşor să se 
întrevadă ce va aduce ziua de mâine. Perspectivele războiului atomic, cu 
toate groaznicele lui rezultate plutesc încă asupra omenirii şi vina nu se va 
putea spune în nici un caz că aparţine lumii libere. 

Oricare va fi însă desfăşurarea evenimentelor, rămân valabile 
cuvintele Preşedintelui: 

“În umbra amenințării războiului, omenirea este aceea care stă 
răstignită pe o cruce de fier. Aceste adevăruri simple şi crude arată ce 
primejdie şi ce speranță aduce cu sine această primăvară a anului 1953. 
Este una din acele perioade din viața țărilor în care trebuie să se facă o 
cotitură spre o pace dreaptă şi trainică. Este un moment care cere 
guvernelor țărilor lumii să-şi exprime sincer şi cinstit intenţiile. Ora istoriei 
este prea târzie pentru ca vreun guvern să-şi poată bate joc de speranţele 
oamenilor, rezumându-se şi doar la cuvinte, promisiuni şi gesturi." 

În timp ce încercam să desprind cât mai exact sensul celor 
publicate, cam pe la orele 17, a apărut la poarta casei unde mă aflam 
locot. de Securitate Rădoi, acela care mă caută pretutindeni, însoțit de 
Țârcovnicu, şeful miliției locale, întrebând de gazdă. Spunându-i-se de 
către o vecină că toți membrii familiei sunt duşi la câmp, la lucru, au plecat 
spre primărie. Seara discutând cu gazda despre prezența susnumiților, mi 
s-a spus că a fost căutată şi la câmp, dar în altă direcţie, fără să fi fost 
găsită; n-am putut afla motivul căutării. În tot cazul, era de presupus că nu 
mă căutau pe mine, fiindcă procedarea ar fi fost de altă manieră. Totuşi, 
seara târziu, reflectând mai atent asupra eventualităţilor de a doua zi, am 
găsit că este mai prudent să părăsesc locuinţa actuală, cel puțin pentru 
câteva zile. În miez de noapte, am comunicat gazdei hotărârea mea şi am 
plecat, urcând dealul. Era o noapte liniştită şi senină. Primăvara făcuse 
salturi mari, spulberând de mult ultimele rămăşiţe ale iernii şi trezind totul 
la viață. Pădurea începuse să înfrunzească, iar pomii erau în floare şi era 


184 


destul de plăcut să întârzii cât mai mult pe deal şi mă simțeam bine în 
aerul călduț şi parfumat al primăverii, în freamătul, cântecul şi viața lumii 
tainice, dar neadormite ce trăia în jurul meu, făcând-mă să simt şi să 
înțeleg din plin slava Dumnezeirii ca într-un vis în care fericirea vieții este 
însăşi viața şi bucuria de a trăi. 

Farmecul tainic al singurătăţii creştea şi mai mult în sufletul meu 
pribeag, văzând cum totul strălucea împrejur, în lumina scânteietoare a 
stelelor sus şi a licuricilor jos şi cum văzduhul răsuna de nenumărate 
glasuri ce se înălțau în mijlocul nopții senine, cântând, fluierând sau 
şuierând prin arbori sau scârțâind prin ierburi. Era lumea păsărilor şi a 
insectelor ce se ascundeau peste tot, jur împrejurul meu. 

Le cunoşteam de mult şi atât de bine, fiindcă le întâlnisem atât de 
des încă din anii copilăriei şi tot astfel şi acum pe cărările atât de mult 
tăinuite ale pribegiei mele. Învățasem să le privesc şi să le ascult. Toate 
miresmele gingaşe şi dulci ale primăverii înflorite, tot farmecul şi poezia a 
tot ce se afla în jurul meu, îmi umplea sufletul şi întreaga ființă de voie 
bună, făcându-mă să uit necazurile ce mă pândeau şi care mă porniseră 
la drum în această noapte de primăvară. Mă simțeam bine în mijlocul lor 
fiindcă îmi răscoleau râuri de amintiri ce purtau cu ele o părticică din 
frumosul de odinioară. 

Dacă ar fi fost în vremurile de altădată, bucuros aş fi rămas pe loc 
tot aşa după cum bucuros aş fi pornit în orice direcție. 

Mi-am continuat drumul, asemuindu-mă acelor îndrăgostiți care 
întâlnindu-se s-au recunoscut, pornind pe cale fără să se întrebe care le 
este drumul, ştiind bine că drumul lor este drumul fericirii şi se află oriunde 
şi tot înainte. 

Când am ajuns în mijlocul proprietăţii mele, confiscată astăzi de 
comunişti, ceva de mult cunoscut m-a oprit locului într-o dumbravă, sub un 
stejar bătrân, bătut de multe vânturi, pe care-l cunoşteam atât de bine, 
fiindcă mă adăpostisem de atâtea ori în copilăria mea sub ramurile lui 
puternice. Stam, deci, pe pământul meu, pe pământul rămas moştenire de 
la părinți, pe pământul acesta care simt că-mi dă tărie de viață nouă şi 
încredere în viitor. 

În sufletul meu a început să vorbească încet un glas tăinuit, ca din 
altă lume, cu şoapte ce veneau parcă din adâncuri de nepătruns. 
Impresiile şi gândurile uitate pe cale s-au întors supărate şi au început să 
mă frământe cu patimă şi duşmănie şi să-mi scormonească adânc sufletul, 
dându-mi emoții care mă cutremurau cu o durere proprie, ce smulgea 
bucată cu bucată din inima mea. Era legătura tainică ce leagă generaţie 
de generaţie şi care mă lega şi pe mine atât de puternic de ceea ce fusese 
al meau şi-mi rămăsese moştenire de la părinți. 

S-au dus şi ei sărmanii acolo unde se duc toate şi unde ne vom 
duce şi noi, în ordinea stabilită mai înainte de soartă, ca şi visurile, ca şi 
apa care curge, ca şi vremea care trece, numai aceşti stejari seculari vor 
rămâne încă multă vreme în putere, pe culmea zării, dacă nu vor fi 
doborâți de comunişti, ca mulți alții. 

Mi-aduc aminte cuvintele citite undeva, rostite de un bătrân 
centenar, pe patul de moarte către nepotul său, singurul rămas în viață 
dintre neamuri, cuvinte care mi-au rămas adânc întipărite în minte şi în 
inimă: 

"Eu mă duc nepoate, după ceilalți care au plecat încă de mult. Am 
întârziat destul pe cale. lată, îți las pământul şi casa. Să nu le vinzi 
niciodată. că mă vinzi pe mine şi tot trecutul neamului tău." 

Cu această poruncă a trecut liniştit în pacea veşnică, stingându-se 
încetişor şi pe nesimţite, aşa cum se stinge un muc de lumânare căzut în 
cenuşă. 

Şi mie, acest pământ şi casa mi-au rămas moştenire de la părinți. 
Aveam datoria să le păstrez şi să le transmit şi eu fetiţei mele cu aceeaşi 
dorință. Nu le-am vândut, ci mi-au fost confiscate de comunişti, ca la atâţi 
alți fii ai acestui neam şi ai acestei țări. 

Dar vor reveni din nou la mine atunci când se va sfârşi cu succes 
lupta noastră dreaptă, pentru care mă aflu şi eu rătăcind singur pe aici în 
miez de noapte, urmărit de acei care le stăpânesc acum. 

Cu servieta pusă căpătâi am poposit cu privirile ce-şi luaseră zborul 
către înălțimi, cu ajutorul tăcut al razelor de lună, strecurate până la mine, 
prin perdelele ramurilor şi care, stinse în depărtarea anilor şi a drumurilor 
străbătute până acum, ascultau parcă şoapta unui cântec al întristării 
pornit din adâncul întâmplărilor rămase în urmă şi a anilor jertfiți pentru 
aflarea unei alte temelii a vieţii, către ale cărei zări, bătute de vânt şi de 
furtună mă mână şi pe mine atât de puternic spre viață şi poate că şi 
destin. Ploaia de stele scăpărând deasupra stejarilor, sclipind în jocuri de 
lumini şi de umbre, printre frunzele legănate uşor de adierea vântului, 
stingându-se şi aprinzându-se necontenit, ca într-un decor minunat de 
jocuri de artificii. Am stat aşa mult timp, cu privirile pierdute printre aceste 
stele ce străluceau departe, înțelegând că ne trimit razele lor de lumină ca 
să ne călăuzească paşii în lupta pe care o purtăm de atâția ani. 

Nicicând n-am înțeles mai bine că viața este o luptă continuă, în 
care poți fi învins astăzi, dar poţi învinge mâine, nimic fiind definitiv. Nu-i 
nici o ruşine pentru noi situația în care ne aflăm, fiindcă nu ne-a fost 
impusă prin voința neamului, ci prin falsuri, prin trădare şi cu ajutor străin. 

Nu-i nici o ruşine pentru mine că mi s-a confiscat averea. 

N-am comis nici o crimă contra conştiinţei mele şi nici contra țării şi 
a neamului meu. Luptăm pentru un vis mare şi frumos şi în lupta angajată 

nu trebuie să ne lăsăm nici dominați, nici învinşi. La ce ne-ar folosi? 
Atunci când cineva păşeşte singur, nimeni nu-i mai poate folosi cu ceva. 
Luptând dârz şi fără frică, prudent şi calculat, noi vom fi mâine învingătorii. 

Cu o învățătură în plus, cu experiența pe care ne-au dat-o anii de 
rezistență, cu voință şi cu mai multă stăruință, cu încredere în noi şi în 
adevărul ideilor noastre, putem să ne fixăm temelia sufletească pe care să 
clădim ceva trainic în lupta angajată, 

Am închis ochii ai căror lumi Bierdute în depărtare îmi păreau acum 
obosite şi în întunericul lor am văzut lumea aşa cum e, vie şi apropiată; cât 
de frumoasă şi de curată e natura şi cât de tiran, de murdar, de ticălos e 
sufletul omenesc al acestei lumi noi, apărute acum, care vrând-nevrând ne 
forțează s-o urmăm pe drumurile ei. Şi în lumea aceasta de azi, în care nu 
mai există legea meritului, care să pună pe fiecare la locul lui, sunt nebuni 
şi ticăloşi care conduc pe oamenii cuminţi şi liberi care au mai rămas încă 
în viață. 

Sunt pungaşi care împart dreptatea oamenilor cinstiți. 

Sunt oameni care s-au ridicat pe căi ocolite şi nedemne, prin 
minciună, trădare şi ticăloşie, asuprind pe alții. Sunt venetici, streini de 
sânge şi de neam cu noi, n-au legătură cu sfântul pământ strămoşeşte şi-i 
vândut străinului... 

Tot ce-i întinat cu pata ruşinii, furând munca ţăranului român şi 
lăsându-l în mizerie şi muritor de foame. 

O minoritate ce nu se poate menține decât prin dreptul forței brutale 
şi al tiraniei, introduse peste tot ca elemente de groază, adăugând astfel 
un nou capitol de groază la cartea martiriului neamului românesc. 

Omoruri şi asasinate peste tot şi în rândul acelora care rezistă 
furtului oficial ce caută să-i dezbrace de tot ce au, pentru ca să-i târască în 
viața colhoznică şi în rândul victimelor ce refuză să se mai resemneze cu 
rolul de victime, iar metodele întrebuințate de aceşti monştrii ai secolului 
XX, pentru realizarea structurii comuniste sunt metode pe de-a întregul 
împrumutate din tezaurul terorist al şcolii comuniste, şcoala marxist- 
leninistă, puse în practică prin procedee asiatice, după cum atât de corect 
se exprimă Vom Loon, în cartea sa "Geografia umană"; 

"Karl Marx şi cu tătarul Genghis Han şi-au dat mâna. Astăzi în 
Rusia nu mai flutură drapelul țărilor, fiind înlocuit cu cel al sovietelor. S-a 
schimbat bancherul, dar joacă cu aceleaşi cărți de fabricaţie tătărească, 
cu metode şi practice pe care nici cel mai crud țar nu le-ar fi putut 
întrebuința vreodată. S-a început astfel o nouă pagină în fruntea căreia s-a 
pus titlul: "Partidul comunist rus. Societate anonimă "... practicând tirania 
unei doctrine politice impersonale care se dovedeşte mai aspră, mai 
necruțătoare şi mai autocrată decât ar fi înlesnit să fie țar." 

Schimbând doar denumirile, putem spune şi noi ca şi acest mare 
scriitor: 

— Astăzi, în România nu mai flutură drapelul tricolor, fiind înlocuit cu 
steagul roşu sovietic. S-a început o nouă pagină în istoria neamului, în 
fruntea căreia s-a pus titlul: "Partidul Comunist Român - Societate 
anonimă" jucând cu aceleaşi cărți de fabricaţie sovietico-tătărească. 

Dar cruzimile lor nu se publică nicăieri. Atât ele cât şi autorii lor nu 
numai că sunt acoperiţi de oficialitate, dar totul este pus la cale de ea 
însăşi şi executate cu punctualitate de organele Securității, Miliției şi ale 
Partidului, pornite să devoreze cu o patimă ne mai întâlnită până acum, tot 
ce a fost cinstit, demn, curat şi harnic în această țară, condamnată să fie 
astăzi jertfită pe altarul bestialității comuniste, a acestei monstruozități a 
secolului XX. 

Jos la oraşe şi sate, urmând exemplul de sus a fost pus să conducă 
tot ce este mai netrebnic şi ticălos, drojdia societăţii şi lepădăturile 
neamului. 

Numai cu astfel de elemente se puteau executa ordinele barbare 
ale protipendadei comuniste aflată la conducere. Şi aceşti stâlpi ai 
societății actuale, această lume nouă clădită pe astfel de suporturi vrea să 
prefacă în țăndări o lume care a fost, lumea din ajun, cu aşezările ei 
modern-reformate, ca rezultat al primului război mondial, aşezări sacre 
câştigate de soldatul-țăran român în focul războiului sfânt pentru 
reîntregirea neamului, lume căreia nu-i lipsea pentru a fi cu totul perfectă, 
decât numai o conducere poate ceva mai activă. 

Şi această lume nouă comunistă, în totală minoritate ca număr, dar 
de o cruzime groaznică înnăscută în sufletul ei, se încumetă să trateze 
imensa majoritate a nației cum nu-i îngăduit să tratezi nici ultimul animal, 
sfărâmând şi schimbând tot ce a fost câştigat până acum, în acceptarea 
posomorâtă a unui destin întunecat, rezultat al strâmbei, strâmtei şi 
criminalei concepții a luptei de clasă, şi a revoluţiei ei permanente şi 
violente, numai pentru că această infimă minoritate comunistă şi servitorii 
ei plecați să aibă din plin tot ceea ce le trebuie şi să trăiască bine. 

De cealaltă parte, imensa majoritate a naţiei cu țăranul român 
alături, cărora li s-a luat şi continuă să |i se ia tot produsul muncii lor. Li se 
ia nu numai ceea ce le-ar trebui ca să simtă că trăiesc, dar li se ia şi 
puținul necesar ca să nu moară de foame. Şi în executarea acestui plan 
diabolic, statul comunist, duşmanul nostru neîmpăcat, stă mereu de veghe 
neclintit şi neînfrânt în hotărârea de a-l umili şi subjuga cu orice preț . 

Cu toate aceste tâlhării oficiale, cu toate minciunile ce li se spun la 
fiecare pas, cărora nu le mai dau nici o prețuire, cu toată viața tristă la 
care sunt supuşi fără voia lor, țăranii aceştia buni şi harnici nu încetează 
să se frământe şi să-şi mărturisesc între ei tainele ce le stăpânesc gândul. 

Temeliile şi aşezările noi ale lumii comuniste, cu răsturnarea 
valorilor morale şi distrugerea stării lor materiale n-o primesc, ştiind bine 
că prin ea se tinde la încătuşarea lor în folosul conducerii şi a cadrelor 
comuniste proletare. 

Cu tot prezentul crud şi barbar ce se afirmă prin fapte uluitor de 
oribile nu şi-au pierdut credința în schimbarea vremurilor şi în mântuirea 
lor. Nu şi-au pierdut speranţa că viitorul apropiat le va aduce mântuirea. 
Nu acceptă să fie îngenunchiaţi şi nu poartă în suflet dezgustul de viață, ci 
speranța puternică într-un viitor mai bun şi mai frumos, mai curat şi mai 
desăvârşit decât acel ce vrea să li-l impună comunismul, altul decât acela 
în care l-a adus soarta să trăiască şi să sufere, prin invazia barbarilor 
secolului al XX-lea: comunismul rusesc. 

Cu privirile întoarse înapoi, reamintindu-şi trecutul apropiat şi 
fericirile de altă dată, îşi înfig, pe zi ce trece, rădăcinile lor tot mai adânc în 
pământul ce-l stăpânesc, ca să prindă şi mai multă putere, pomenind cu 
jale şi cu strângere de dinți cruzimea realității cu triumful minciunii, 
incapacității şi a furtului legiferat. 

Dar, faptele rămân fapte şi realitatea trăită nu poate fi dezmințţită. 
Cu fiecare zi ce trece devin tot mai crude şi mai amare, iar țăranul se 
adevereşte că azi ca şi altădată a fi stâlpul cel mai puternic al 
românismului curat şi etern, rămânând veşnic acelaşi şi sub asupritorii şi 
cotropitorii de altă dată, ca şi sub cei de acum. 

Trecuseră aproape două ore de când mă aflam aici, cufundat în 
gândurile mele şi cu atâtea imagini şi impresii, cu scăpărări de nelinişte şi 
deznodăminte luate, părăsite şi reluate ce se perindaseră prin mintea mea 

În clipele acelea de singurătate, umbrite de pribegie şi de truda 
gândurilor, mi-am dat seama cât de greu au trecut aceşti şase ani de 
rezistență şi totuşi cât de amenințătoare apare încă ziua de mâine, a cărei 
taină o plătim atât de scump, noi toți aceia care având odihna vântului şi 
tihna valurilor mării, ne numărăm printre cei jertfiți, hrănindu-ne ființa şi 
sufletul numai cu chin şi cu amar, după ce am refuzat să ne punem 
sufletul zălog unor năluciri de bucurii ce ni se oferiseră de mutt şi din plin. 

De ce să fiu trist? Lumea actuală comunistă este aşa cum este şi a 
fi trist înseamnă a fi eu însumi duşmanul meu. Sufăr şi eu alături de atâţia 
alții, pentru un vis mare câtre care mă mână grăbit paşii, prin realitatea şi 
ruşinea vieții actuale, ce ne pune continuu înainte flacăra unei dureri mari 
şi mistuitoare, imagini dezgustătoare şi suspine înăbuşite, fără ca să ne 
poată zdruncina concepția de viață ce ne-am format şi pe care o purtăm în 
noi. 

Cine se gândeşte mereu la nenorociri e continuu nenorocit. 

Nu vreau să-mi îngrop nici o speranţă şi nici iluziile cu care mă simt 
întreg, păstrându-le veşnic cu mine, ca pe nişte comori de mare preț, 

fiindcă numai ele mi-au încălzit şi continuă să-mi încălzească de atâta timp 
singurătatea inimii şi încrederea în viitor. 

Nu sunt însă un visător şi cu atât mai puțin mistic. Văd bine ce sc 
petrece în jurul meu. Văd bine că nu sunt singur şi nici părăsit şi o lume 
întreagă ce se află în jurul meu îşi pune speranţa în rezistența noastră şi 
mă ajută. Durerile, deci, oricât ar fi de mari, n-au ce căuta în sufletul meu. 
iar impresiile şi imaginile dezgustătoare le las să se şteargă unele printre 
altele şi din seva pământului din care stau să sorb, în adâncul sufletului 
meu, forța dătătoare de viață care să mă întărească. 

De câte ori însă mă vor mai conduce paşii pe aceste dealuri, mă voi 
opri bucuros sub aceşti stejari falnici, ca la un lerusalim al credinţei 
mântuitoare, ca la un izvor de apă vie, ca la o fântână de leac, dătătoar:: 
de putere şi de viață, oțelindu-mi sufletul, ca să nu uit niciodată care : 
datoria mea. 

Există o verigă puternică ce ține strâns legat trecutul de viitor. Pc: 
această legătură puternică să trimit şi eu privirile înapoi, pentru ca dup: 
aceea să le pot ţinti şi mai sigur înainte. 

În urmărirea încă a tainei ce ascunde era biruinței şi răsăritul stele! 
primăverii noastre, târziu de tot am reuşit să-mi smulg privirile din nălucirile 
vieții de acum şi să zâmbesc înviorării unei nădejdi, că după jertfă va veni 
şi răscumpărarea şi biruința celor ce au rezistat, luptând şi suferind. 

Nu, nu, niciodată şi pentru nimic în lume nu voi spăla vasele la 
bucătăria comunistă. 

Când m-am ridicat să pornesc iarăşi la drum, pe cărările negre ale 
întâmplării şi pribegiei, o linişte dând pace adâncă se coborâse în sufletul 
meu zbuciumat. Şezusem oare aici o clipă, un ceas sau o veşnicie? 

Undeva, departe, spre miazăzi, pe vârful unui deal, strălucea lumina 
puternică a unui far, iar o stea, căzând lung, a săgetat cu drumul ei de aur 
cerul mileniilor învinețţite în spațiu. 

Dar încotro s-o apuc? 

Înainte şi numai înainte. Există destul loc în lume când vrei şi eşti în 
stare să lupţi pentru realizarea unui vis atât de frumos: eliberarea țării de 
sub tirania comunistă, a cărei realizare îmi va da şi mie bucuria să mi se 
recunoască un loc, pentru obținerea căreia am pus şi eu şi întreaga mea 
familie tot sufletul, toată energie, toată viața, tot ce am avut. 

Abia către ziuă am sosit la prietenul meu lon Dinu, strecurându-mă 
uşor şi cu atenţie prin locurile şi punctele periculoase, fiind ştiut că 
milițienii, însoțiți de câţiva ticăloşi din sat, pândesc adesea punctele 
principale de trecere. 

A doua zi musafirii n-au mai apărut la casa prietenului Ilie, părăsind 
satul, iar eu, în noaptea următoare, urmând acelaşi drum şi cu aceleaşi 
precauțiuni şi popasuri, am revenit de unde plecasem. 

Am rămas aici fără ca cineva să fi putut afla de prezența mea, 
având din plin tot ce mi-a trebuit. Tot aici am avut ocazia să revăd pe unii 
dintre prietenii verificați pentru sinceritatea lor şi pe unele neamuri, legând 
şi unele noi cunoştinţe. 

În sat Securitatea şi Miliția începuseră o serie de perchiziții şi la 
persoane destul de modeste, fără să se ştie pentru ce anume, şoaptele 
împrăştiindu-se că mă căutau tot pe mine. Aproape în fiecare zi maşina 
Securităţii îşi făcea apariția în comună, în căutarea mea, luând contact cu 
toți informatorii săi, iar locot. Rădoi se afla în fiecare săptămână câte două 
zile în sat. În patrulările lor, milițienii treceau în fiecare zi prin fața casei, eu 
privindu-i pe fereastră. 

Şi fiindcă nu ştiu ce va mai aduce ziua de mâine şi încotro mă vor 
mai conduce paşii şi nici dacă voi mai avea în curând posibilitatea să mai 
scriu ceva, fiindcă vremurile devin tot mai aspre şi nesigure, iar urmărirea 
partizanilor este pe primul plan, mai ales că Securitatea G-ral a Statului s-a 
transformat în minister aparte, închei aici rândurile mele. 

Este ziua de 5 mai 1953, s-au împlinit astă-noapte şase ani de la 
plecarea mea din Câmpulung. Cu ziua de astăzi am intrat în cel de-al 
şaptelea. 

În mintea mea se împletesc acum din nou gândurile ce mi-au 
frământat sufletul atâta amar de ani şi alături de ele, fără să vreau îmi 
trimit privirile înapoi şi mă uit în urmă departe, departe de tot. A rămas mult 
prea departe timpul când am pornit la drum pe cărările astea atât de mult 
tăinuite, dar toată această cale lungă şi tot acest drum greu, le-am făcut 
singur, pe jos, pas cu pas, sprijinit de neamuri şi de câţiva prieteni scumpi 
şi dragi, ce mi-au rămas credincioşi şi atât de mult de soție şi de fetiță. 

Fără neamuri, fără prieteni, fără o voință de fier şi fără o îndrăcită 
putere de rezistență de care am dat dovadă, n-aş fi putut parcurge aceşti 
şase ani de până acum. 

În lumina lor, în lumina trecutului şi a prezentului luptei angajate, 
încerc să examinez tot rostul acestor şase ani de rezistență, povestindu- 
mi şi repovestindu-mi fiecare clipă trăită pentru a putea să-i proiectez şi 
mai bine sensul în viitorul umbrit încă de o ameninţare puternică, 
înveşmântată în necunoscut. 

Examinez tot ce are legătură cu viața mea, mereu examinez şi 
mereu compar. Neliniştea m-a mânat pe toate cărările şi pe toate culmile 
de care mi-am aninat speranțele împlinirii dorințelor ce port în suflet şi cine 
poate şti ce fe! de viață ne aşteaptă de aici înainte. 

Am îndurat destule amărăciuni şi am suferit destule lipsuri şi 
umilințe. De câte ori foamea şi oboseala îngrozitoare n-au pus stăpânire 
pe mine, căutând să mă doboare la pământ? 

Nici gândindu-mă la nopțile groaznice de iarnă, când rătăcean 
singur în miez de noapte prin pădurile troienite de zăpadă, în care mi 
împotmoleam la tot pasul şi la nopțile întunecate şi pline de viforniță, cânu 
nu mai puteam deschide drum decât numai cu ajutorul lumânărilor aprinse: 
care se stingeau la tot pasul, mânat mereu din urmă de haitel: 
urmăritorilor şi mă cutremur cum de am putut avea curajul să plec la drun: 
pe aşa vremuri, pe aşa locuri şi pe aşa mari distanţe. Au fost mari greută| 
prin care am trecut. Au fost nespus de mari grijile, neliniştea şi 
amărăciunea primilor paşi ce mă luaseră în primire. 

Am îndurat multe, dar am rezistat. Am suferit, dar am luptat. Nimir. 
nu m-a îngenunchiat până acum. Dorinţele de care dispun sunt încii 
suficiente pentru a mă ajuta. 

larna anului 1953 a fost însă cea mai grea din viața mea. Locuinu 
atâta timp prin case fără foc, şi străbătând distanțe mari şi anevoioase în 
zăpadă, viscole, ploaie şi ger, veşnic ud şi transpirat, mi-au răcit şi mâinile 
şi picioarele. În lipsă de orice medicamente, pe care nici n-aş fi avut de 
altfel cu ce să le cumpăr, am tratat rănile de pe mâini cu apă sărată, 
vindecându-le cu greu. Mai dificil se prezintă situația cu picioarele, ale 
căror dureri se resimt după 40-50 de minute intens şi continuu. Dar nu mă 
plâng nimănui. La ce bun s-o fac şi la ce mi-ar folosi? 

În acest timp însă, mai mult ca oricând am învăţat că omul se 
oțeleşte prin experiență şi prin dezamăgiri şi că numai prin severitate şi 
prin asprime îşi dobândeşte individualitatea combativă. 

Am devenit astfel destul de experimentat ca să pot suporta cu 
resemnare tăcută încercări şi mai mari decât acelea prin care am trecut 
până acum. Am purtat cu mine în locul bucuriilor de odinioară întâlnite de 
fiecare la tot pasul, tot amarul durerilor pătrunse în viață. 

Suferind, răbdând, dar rezistând, aştept în linişte ca pe nişte prieteni 
scumpi şi dragi zorii zilelor senine, care să strălucească din nou la 
fereastra casei şi a inimii mele. 

Şi atunci când jalea încearcă să mă răpună, când inima mi se părea 
pustie şi când fiecare vorbă a mea părea un plâns de îngropăciune, 
încercam să mă desprind şi să ies din încleştarea şi țesătura lor, ațintindu- 
mi privirile înainte şi numai înainte, către frumosul vis, veşnic tânăr, pe 
care se sprijină de atâta timp toate gândurile şi toate puterile mele şi care 
nu va îmbătrâni niciodată. 

În singurătatea mea am trăit de atâtea ori viața pentru care lupt şi 
pe care o doresc atât de mult. Şi după obiceiul meu atunci când m-am 
simţit mai trist şi mai singur, am început să fredonez uşor un cântec, 
spulberând un gând sau adormind o durere, în căutarea cărărilor vieţii şi a 
potecilor norocului, cu privirile cufundate într-un alt timp, zâmbindu-mi din 
depărtare şi din singurătate. Au trecut şase ani "ca nouri lungi pe şesuri” şi 

iată c-am intrat în al şaptelea. Care va fi ultimul care să pună capăt 
zbuciumului, frământărilor şi durerilor întregului neam şi deci şi ale mele? 

Nu sunt câtuşi de puţin împins la acte de disperare. Din contră, am 
avut şi încă mai am tăria să suport şi să înfrâng suferinţele ce îndur şi voi 
mai îndura încă sub puterea necunoscutului. 

Nu port în suflet suspinul crud al suferinței ucigătoare, dar căutând 
să spun adevărul sunt dator să împărtăşesc şi altora pasul vremilor trăite, 
iar dacă tu, cititorule, şi voi toţi acei care n-aţi avut ocazia să trăiţi viața 
atât de aspră şi de grea trăită de mine în cei şase an de rezistență de 
până acum şi ca mine de atâţia alții, ați putea să vă imaginaţți greutăţile de 
neînchipuit prin care am trecut şi chinurile groaznice pe care le-am suferit 
atunci, fiecare potecuță pe care am călătorit, fiecare pădure şi codru des 
pe care le-am străbătut, fiecare vârf de culme înaltă pe care m-am oprit, 
rotindu-mi privirile şi scrutând zarea, fiecare copac sub care m-am 
adăpostit şi fiecare poieniță pe care m-am odihnit, v-ar putea povesti tot 
zbuciumul şi toată furtuna care au trecut prin sufletul meu şi abia atunci 
veți putea înțelege şi forța fizică şi puterea de voință de care am dat 
dovadă şi ce înseamnă lupta de rezistență şi dorul de libertate. 

Cititorule! N-am scris aici un roman, ci am făcut doar o mărturisire 
sinceră, o spovedanie ce reconstituie un colț din viața mea reprezentând 
şiragul de mătănii al celor şase ani trăiţi în luptă, în zbucium şi în 
singurătate, urmărit pas cu pas de securitatea şi miliția comunistă, ajutate 
de membrii de partid şi de unii spioni şi trădători. 

Poate că cele ce am scris să nu fie pe placul multora, dar aceasta 
nu mă interesează. Scrisul meu reprezintă adevărul adevărat al unui 
fragment din viața mea, în scăpărările de lumini conturate de umbrele 
reflectate prin prisma sufletului meu, plin de dureri, ci chinurile atâtor ani 
de pribegie, trăiţi în rezistență şi în singurătate, departe de ai mei şi de 
toate rosturile mele, în lipsuri şi privațiuni, veşnic călător şi totdeauna sub 
teama necunoscutului. 

Scriind ceea ce am scris am căutat să fiu sincer, atât față de mine 
însumi, cât şi față de tine, şi aceasta nu îmi este de ajuns. 

Am suferit mult, forate mult, nespus de mult, atât eu cât şi întreaga 
familie, toate neamurile şi unii prieteni sinceri şi devotați, cunoscuți acum 
pe deplin pentru sfințenia prieteniei lor. 

Am pierdut tot, absolut tot, afară de onoare. 

"Toate marile zguduiri sociale au fost urmate de prăbuşiri morale 
totdeauna mai dezastruoase decât vărsările de sânge şi decât distrugerile 
materiale, dar nimeni şi niciodată nu s-ar fi aşteptat să existe în țara 
noastră o aşa groaznică prăbuşire morală ca aceea de care s-a dovedit că 
a fost cuprinsă ce! puţin jumătate din magistratura noastră, magistrații 
"verificații democrați" şi alături de ei atâţia ofițeri, profesori, învățători, 

intelectuali şi politicieni de meserie, care "nici biologic şi nici organic nu pot 
fi nici sinceri şi nici statornici”. 

Decăderea morală şi descompunerea s-au accentuat şi de data 
aceasta, îndeosebi tot prin intelectuali, dovedindu-se şi acum mai mult ca 
oricând că, "şi intelectualii, ca şi politicienii de meserie sunt oricând gata 
să trădeze şi niciodată să-şi motiveze cotiturile morale pe care le 
săvârşesc, fiind ieri cu unii şi azi cu alții, mâine cu oricare asupritori vor 
mai veni". 

Pe ruinele acestei lumi mulțimea celor ce au luptat şi au pătimit cu 
sufletul cuprins de suferință, aşteaptă întronarea dreptății pentru toți”. 

Cititorule! Viaţa atât de aspră şi de grea pe care a trăit-o în aceşti 
ani neamul românesc în general şi cei mai buni fi ai săi în special, 
constituie c dureroasă pagină de istorie. Aşa spun hrisoavele că au trăit şi 
străbunii noştri sub năvălirile barbare, aşa au trăit şi sub Fanarioți şi aşa 
am trăit şi noi acum sub invazia barbarilor comunişti ruşi şi numai credința 
în Dumnezeu, dragostea de țară şi lupta în rezistență ne vor aduce 
mântuirea, iar tenacitatea, demnitate şi mândria cu care înfruntăm 
moartea ce ne pândeşte la tot pasul, constituie simbolul optimist a! vieții şi 
al curajului de neînvins. la aminte şi nu uita niciodată amarul cumplit al 
zilelor de azi, prin care am trecut noi şi cine au fost asupritorii, trădători, 
slugile lor netrebnice şi membrii de partid şi vezi care este datoria ta. 

Nu pot însă încheia aceste rânduri fără să-mi satisfac şi o datorie de 
recunoştinţă. N-am spus nici un cuvânt până acum, în mod special, 
despre neamurile mele. Le-am menţionat doar, în treacăt, pe fiecare acolo 
unde evenimentele le-au prins în înlănțuirea lor. Le-am păstrat însă ultimul 
cuvânt. Dar nu ştiu nici cu cine să încep, nici cu cine să termin. Nu ştiu 
care-i alfa şi nici omega şi de ce aceea nu-i individualizez aici. 

Fiecare îşi are însă meritul său. Toţi au pus tot sufletul şi toate 
energiile de care au dispus, folosindu-se de toate împrejurările şi de toate 
şireteniile posibile pentru a mă ajuta, deşi ei erau striviți de greul vieții şi de 
amenințarea distrugerii comuniste. Persecutaţi, urmăriți şi arestați, au 
suportat cu resemnare toate loviturile comuniste, toate percheziţiile cu 
întreaga lor gamă de amenințări şi teroarea şi toată opera de distrugere 
practicată de bestiile comuniste, dar nu li s-a putut smulge nici o 
mărturisire. Au făcut pe naivii atunci când a trebuit, pe indiferenții când a 
fost posibil şi pe tiranii când s-a cerut. Dar toți au avut aceleaşi gânduri şi 
au urmărit aceleaşi scopuri ca şi mine. Cu aceleaşi țeluri şi cu aceleaşi 
speranţe au privit înainte şi numai înainte. 

Cu ajutorul lor, al soţiei şi al fetiţei, al bunului Dumnezeu şi al 
celorlalți prieteni, am putut parcurge cei şase ani de până acum. Tot cu 
ajutorul lor sper să ajung ținta dorită. Le sunt nespus de recunoscător. 

POSTFAŢĂ 


Această carte a devenit posibilă datorită eforturilor extraordinare a 
două persoane: mama mea, Lucia (Cila) Voiculescu Marinescu şi Doctorul 
Dumitru Baciu. Mulţi alţii au ajutat pe drumul spre publicare — începând cu 
cei ce au ascuns jurnalul încă din timpul vieții tatălui meu. 

Aceste amintiri au fost scrise de tatăl meu într-un caiet de şcoală 
cu coperte gris şi a fost îngropat de nepotul lui, Gicu Simescu, înainte de 
moartea tatălui meu, deoarece conţinea secrete teribile dacă ar fi fost să 
cadă în mâna Securităţii. Tatăl meu, după câte ştiu, a fost singurul „fugit” 
din Muşce! pe care Securitatea nu l-a prins cât a fost în viață. Ultimii ani i-a 
petrecut în cămăruța secretă construită în grajdul nepoatei lui şi a soțului 
ei, Lucica şi Aurel Boştenaru, care şi-au riscat viața pentru a-l adăposti în 
cea mai grea perioadă a pribegiei lui. Acolo a murit şi a fost îngropat în 
grădina lor. În anul 1978, mama mea a reuşit să dezgroape rămăşiţele 
pământeşti şi să le îngroape la cimitirul Belu, în cavoul familiei. 

Jurnalul ne-a parvenit prin anii 1957. La plecarea mea din țară 
împreună cu soțul meu, Adrian, şi Barbu, copilul nostru, a fost, desigur, 
imposibil să-l luăm cu noi. Ce mare ne-a fost surpriza când, primind la 
New York un pachet trimis de mama cu un covor Muşcelean, l-am deschis 
şi am găsit înăuntru jurnalul! Numai inteligența mamei mele a ajutat-o să 
coasă în pachet acest jurnal sub nasul celor de la Poştă care controlau tot 
ce pleca din țară. 

Cu răbdare şi sârguință, după ce a ajuns şi ea în Statele Unite, 
mama mea a dactilografiat pagină cu pagină şi rând după rând, cele scrise 
cu ani în urmă cu frumosul scris de magistrat al tatălui meu. Şi dacă toate 
aceste minuni nu ar fi de ajuns să arate puterea lui Dumnezeu de a 
deschide drumul adevărului, este şi reîntâlnirea dintre mama mea şi 
Doctorul Baciu, pe care l-a cunoscut şi apreciat la examenul de 
bacalaureat, cu mulți ani în urmă. 

Pentru mine, „Fetița” din rândurile ce le-aţi citit, aceste memorii au 
fost şi continuă să fie o amintire atât de dureroasă, încât, după ce le-am 
citit prima dată, la vârsta de 19 sau 20 de ani, nu le-am mai putut reciti 
pentru următorii 35 de ani; numai la îndemnul unui extraordinar preot şi 
mentor întâlnit în America am avut curajul să le parcurg din nou. De 
atunci, citind şi recitind aceste rânduri, ele s-au înscris în inima mea pe 
veci. Secretul legat de părinţii noştri a atârnat greu în viața celor din 
generația mea. Să ai un tată la „cana!” sau fugit îţi dădea dreptul la o dublă 
existenţă, în care acest părinte era îngropat în fundul sufletului, şi despre 
care, niciodată, nu spuneai nimic, nimănui! În America am descoperit 

multe astfel de secrete, ascunse în sufletele multor prieteni, cărora le-a. 
trebuit mulți ani de libertate înainte de a vorbi despre aceste experiențe. 

Recitind memoriile tatălui meu, în afară de cuvintele lucide 
descriind instaurarea puterii comuniste în Muşcel şi de dureroasa 
descriere a anilor de pribegie, ceea ce rămâne deosebit de importan! 
pentru mine este spiritul lui extraordinar de dreptate, totala dedicare 
„justiţiei”, adevărata justiție pe care a servit-o şi pentru care a murit. Am 
avut deosebitul privilegiu, uneori gândesc „teribilul” privilegiu, de a avea 
părinţi de o probitate, tărie sufletească şi cu o personalitate arareori 
întâlnite. 

Mama mea a trăit ani de persecuție; arestată şi interogată de 
Securitate şi ca printr-o minune, datorită tăriei ei, scăpând de o detenţie 
lungă, reuşind să nu fie prinsă de agenții Securităţii când îl vizita pe tată! 
meu în secret şi supraviețuind dării afară din slujba de profesoară de 
franceză, atât de iubită şi apreciată de colegele ei, şi apoi din toate micile 
slujbe pe care reuşea să le găsească, curajul de a începe o viață nouă în 
America, la vârsta de 74 de ani, şi de a învăţa o nouă limbă, una din 
puținele pe care nu le ştia. Alături de amintirea tatălui meu, dragostea e! 
m-a susținut şi călăuzit de-a lungul vieţii mele. Un episod atât de 
caracteristic modestiei şi delicateței sufleteşti ce o caracterizau, este faptul 
că nu a tipărit şi difuzat niciodată minunatul poem de dor dedicat ei, cu 
care tatăl meu începe jurnalul şi pe care l-am trimis, destul de târziu 
editorului. 

Mulţumesc din suflet, tuturor celor ce l-au ajutat pe tatăl meu cu 
pericolul vieţii şi situaţiei lor în cei 9 ani de pribegie, rude sau prieteni ce |- 
au susținut sau adăpostit şi fără de care ar fi fost de mult prins de 
Securitate. Unele din numele !or sunt menționate în această carte, alţii l-au 
ajutat după ce a încetat să-şi scrie în jurnal. Anii au trecut, numele lor s-au 
pierdut, dar curajul lor continuă să existe în timp şi sper va fi un exemplu 
pentru cei ce, astăzi, încearcă să reconstruiască o țară distrusă de 
comunişti nu numai economic dar mai ales moral. 

Celor ce l-au cunoscut, admirat şi ajutat pe „Domnul Prim”, aşa 
cum era cunoscut Aurel Marinescu în Muşcel, recunoaşterea şi mulțumirile 
mele pentru totdeauna. 


Ruxandra Panaitescu 
Greenwich, USA, 1999 

